## АКЪЫЛДАНЕ КИРПИ 

Эвель заманларда эм къарада, эм де дерья-денъизлерде 
укюмдар олгъан бир султан гъает къыйын, чезильмез бир 
меселе къаршысында къала: къарада бир ерден башкъа ерге 
бармакъ, зияретлер, сеферлер япмакъ ичюн филь, деве, ат, 
къатыр, эшек бар. 


Арабалар юре. 

Я, дерья-денъизлерде арекет этмек, олардан ялдап кечмек 
ичюн не япмалы? 

Иште шу суаль эр кунь онынъ мийини ёра, акъылгъа яткъан 
ич бир усул тюшюнип тапамай. 


Бу тюшюнджелерден джаны янгъан укюмдар бир кунь 
сарайынынъ бутюн акъылданелерине — везирлер, алим- 
улемалар ве дигерлерининъ мушавере-меджлиске 
йыгъылмаларыны эмир эте. 

Айтылгъан вакъыткъа бири къалмай эписи топланып келелер. 
Султан озюнинъ тюшюндже ве мерамыны ортагъа къоя. 
Меселени бирликте кенъешип, аль этмек кереклигини айта. 
Саатларнен отура, тюшюне-ташыналар, амма акъылгъа 
яткъан ич бир шей айтып оламайлар. 


Баягъы вакъыт кечкен сонъ шу укюмдар башкъа бир фикир 
тюшюнип чыкъара. 

Сарайда айванат ве къушлар алемининъ тиллерини 
анълагъан акъсакъал алим бар экен. 

Оны озь узурына чагъырып: 


— Дерья-денъизлерде ялдап юрмекнинъ ёлларыны 
араштырып, бутюн сарай акъылданелеринен сёейлештим. 
Амма ич бир шей чыкъмады. 

Энди сен бу этрафлардаки айванлар ве къушларнынъ 
векиллерини топлап, шуларнен бир кенъешип бакъчы, — дей. 


Алим султаннынъ дегенини япа. 

Арсланлар, къапланлар, филлер, девекъушлар, акъкъулар эм 
де дигер махлюкъ ве махлюкъатларнынъ, къушларнынъ 
чокътан-чокъ векиллери йыгъылышып келелер. 

Бу кенъеш-меджлис чокъкъа сюрсе де, нетидже бермей. 

Ич бир махлюкъ бир теклиф берип оламай. 


Олар тамам дагъылышайыкъ, деп тургъанда мушавереге, кеч 
олса да, кирпи ёргъалап келе. 


О, босагъадан ичери атлап киреджекте сюрюне, тикенли топ 
киби юварланып, тыгъырып кете. 

Алай айванлар, къушлар мыскъылнен шакъылдап кулелер. 
«Бу тикен томары да не кельген экен? 

Биз чезамагъан меселени шу матюв кирпи чезеджекми? — 
деп, чивильдешелер. 


Кирпи исе, селям биле демеден, аман артына чевирилип, 
тюнъкюльдей-тюнъкюльдей къайта. 

Акъсакъал алим: «О, гъалиба, бир шейлер сомурданып 
кетти...» — дей де, артындан чыкъа. 

Кирпи къыскъа аякъларынен ёргъалап, ашыкъа ве «къах- 
къах», деп кете экен. 

Бу сёзлерни эшиткен акъсакъалнынъ чырайы денъише, 
манълайына япышып: «Ах, сени къафа!» — дей. 

Сонъ айванлар, къушларгъа бакъып: 


— Сиз билесинъизми, кирпи не къадар акъыллы айван? 

О, алим! 

Шу къадар тюшюнип, меним биле акъылыма кельмеген терен 
сырлы меселени о тапып чыкъарды. 

% Э, сиз онынъ устюнден кулесинъиз, о исе джаны агъырып 
кете де, «къаз-къаз» дей. 

Бу кирпиджесине «къаз» дегени, — дей. 

— Яни — къазнынъ сувда батмагъаныны хатырлата. 

Я о не ичюн сувда батмай? 

Чюнки, кокюс куреги бар. 

Къазлар, папийлер, турналар ве сувда ялдагъан башкъа 
къушларнынъ да шай, куреклери бар да..! 

Шай экен, бизге ана шу куреклерге ошагъан сув арабалары, 
оларны да ялдатыджы куречиклер япып, дерья-денъизлерге 
тюшмек керек... 


Алим къувангъанындан акъылыны ойнатаяза ве султаннынъ 
узурына ашыкъа. 
Айванлар, къушлар тааджипленип таркъалалар. 


Айткъанларына коре, ильки сув арабасы иште шундан сонъ 
мейдангъа кельген, сонъ кет-кете, къайыкъ, геми деген буюк- 
буюк сойлары яратылгъан экен. 


## СУВ АЙГЪЫРЫ 


Бир заманда яшагъан бир падиша кезинмеге чыкъкъанда, 
везирлеринен берабер базаргъа да кире. 

Базарны сейир этип юрген вакъытта насылдыр бир адамнынъ 
бар сесинен: 


— Эй, акъыл чокъ, сермия екъ! 

Акъыл чокъ, сермия ёкъ! — деп багъырып юргенини корелер. 
Бу сёзлер падишаны меракъландыра. 

О, везирлерини еллап: «Бар чагъырынъыз о адамны, не ичюн 
бойле багъырып юргенини билейик», — дей. 

Везирлер барып, шу фукъаре адамны падишагъа алып 
келелер. 


— Не ичюн ойле сёзлер айтып къычырып юресинъ? — деп 
сорай падиша ондан. 


— Менде акъыл чокъ, сермия ёкъ, — дей фукъаре. 
— Санъа не керек? — дей падиша. 
— Бир къач дане атлы араба керек, — дей фукъаре. 


— Яхшы. 

Мен санъа бир къач араба берейим. 

Акълынъ не къадар чокъ олгъаныны сонъ корермиз, — дей 
падиша. 


Шай этип, падиша фукъареге арабаджыларыны йибере. 
Фукъаре оларны шеэрнинъ четиндеки куль обасына алып 
кете ве андан денъиз ялысынынъ отлу бир ерине куль 
ташыта. 

Бир къач куньден, ялыгъа етерлик дереджеде куль 
ташылгъан сонъ, фукъаре арабаджыларны къайтара. 

Озю исе булутлы, айсыз геджелерни беклей. 


Бойле геджелернинъ биринде о ялыдаки чалылар арасына 
гизлене. 

Бираздан бакъса не корьсин, денъизден агъызында эльмаз 
ташлар олгъан сув айгъыры чыкъа. 

О, этрафны ярыкълаткъан эльмаз ташларны ерге къойып, 
отлайджакъ ола. 

Амма къыйметли ташлар куль ичине комюлип кетелер. 

Сув айгъыры кери къайтып, денъизге чома ве агъызына 
эльмаз ташлар алып, кене ялыгъа чыкъа. 


О, отлайым дегенде, ташлар кене кульге тюшип, комюлип 
кетелер. 


Бойлеликнен, сув айгъыры бу арекетлерини токътамай 
текрарлап тура. 

О, денъиз тюбюнде не къадар эльмаз ташы чыкъаргъан олса, 
эписи куль ичине комюлип кете. 

Фукъаренинъ де макъсады бу экен. 

О, пек къуванып, эвине къайта. 


Эртеси куню кене ойле ола. 

Отламагъа чыкъкъан сув айгъырынынъ кетирген къыйметли 
ташчыкълары эп кульге комюле. 

Айгъыр отлап оламадан денъизге къайта бере. 


Бойле чокъ геджелер кече. 
Куль ичинде энди пек чокъ эльмаз топлана. 


Фукъаре арабаджыларны бир даа ялы боюна кетирип, мында 
тёкюльген кульни арабаларгъа юклетип, озюнинъ азбарына 
ташыта. 

Сонъ о, шу кульге топракъ къошып, ондан тола япа башлай. 
Япып битирген сонъ толаларны къурутмакъ ичюн кунешке 
къаршы тизип къоя. 

Толалар къуругъан сонъ фукъаре оларны арабаларгъа юклеп, 
падишанынъ сарайына алып кете. 


Сарай азбарына кирген сонъ о, падишаны чагъырта. 


Падиша: «Мени аягъына чагъырткъан ким?» — деп ачувлана. 
Пенджере янына бара. 

Бакъса, азбарда анавы фукъаре тура. 

Онынъ янында исе тола юклю арабаларны коре. 


— Бу да не маразнынъ шейи экен? — дей де, меракъланып 
азбаргъа чыкъа. 


— Мен бу арабаларгъа юклеп, сизге эльмаз алып кельдим, 
падишам, къабул этинъиз, — дей фукъаре. 


— Эльмаз дегенинъ, бу толалармы? 

Не, мени кульмек истейсинъми? 

Анавы дарагъачкъа асыладжагъынъдан хаберинъ бармы, 
пезевенк? — деп ачувлана падиша. 


— Ёкъ, падишам, мен сизни алдатмайым, мына бакъынъыз, — 
дей де, фукъаре арабадан бир толаны алып, падишанынъ 
козю огюнде ортасындан экиге боле. 


Падиша козьлерине инанмай. 

Акъикъатен де, толанынъ ичинден йылтырап, эльмаз таш 
чыкъа. 

Шу арада, фукъаре бир толаны даа алып парчалай. 

Онынъ ичинден де эльмаз чыкъа. 


Падиша севингенинден арабаларны бошатмакъны эмир эте. 
Фукъарени исе озюнинъ одасына давет этип, ондан бу эльмаз 
ташларны насыл тапкъаныны сорай. 

Фукъаре падишагъа эписини анълата. 


— Сен бизим падишалыгъымызгъа буюк ярдым эттинъ, — дей 
де, падиша фукъареге эки торба алтын бере. 


— Бунынъ бириси кетирген «толаларынъ» ичюн, дигери де 
сенинъ акълынъ ичюн, — дей. 


Шай этип, фукъаре алтынларны эвине алып кете ве 
къорантасынен онъып-осип, бол-сал яшай. 


## Коселернинъ давасы 


Эвель заманларнынъ биринде Джаманакъ коюнде докъуз 
косе, Такъылда бир косе олгъан. 

Бу коселер, сыгъырларымызны бирликте бакътырайыкъ, деп 
бир туварджы туткъанлар. 

Туварджынынъ акъкъыны тёлемек вакъты кельген, 
Джаманакъ коселери баш тартмагъанлар, озь пайларыны 
бергенлер. 

Такъыл косеси исе баш тарткъан, бермейим деген. 

Джаманакъ коселери: 

— А-а, бермейджек оламы? — деп ачувланалар. 

— Айса биз онъа джемаат котеги чекермиз, дейлер. 
Джаманакъ коселери, чокъмар таякъларыны алып, Такъыл 
косесини котеклемеге кетелер. 

Кетелер амма, джемаат котеги ашайджагъыны эшиткен 
Такъыл косеси, сыгъырыны ала да, койден зува. 


Кель заман, кет заман, куньлерден бир кунь Такъыл косеси 
бир сюрю мал айдап, коюне къайтып келе. 

Буны эшиткен Джаманакъ коселери, хош кельдиге барайыкъ, 
азыр малларны къайдан алгъаныны да билирмиз, дейлер. 


Джаманакъ коселери, Такъыл косесининь азбарындаки 
малларны корьгенлеринен, куньджюликтен тап делиреджек 
дереджеге келелер. 


Селям-келямдан сонъ, Джаманакъ коселеринден бири: 


— Сормасы айып олмасын, бу къадар малны къайдан алдынъ? 
— дей. 


Такъыл косеси, мыскъылнен йылмайып: 


— Койден чыкъып кеткен сонь, сыгъырымны сойдым, 
гонюнден тасма тильдим, бу тасмаларны Акъмесджитке алып 
кеттим, базарда саттым, тасмасына бир алтын алдым. 

Э, тасма сатып байымакъ зор бир ишми?! 


Джаманакъ коселери бирагъыздан: 


— Айса биз де ойле япайыкъ, — тасма сатмакъ эльверишли иш 
экен, — дейлер. 


Такъыл косеси оларны къызыштырып: 


— Эбет, кяр кетирген иш, тасмасы бир алтын, базарлыкъ 
этсенъиз эки де берирлер, — дей. 


Кяр пешине тюшкен Джаманакъ коселери, эвлерине къайтып 
келелер, баса-бас сыгъырларыны соялар, гоньлеринден тасма 
тилелер ве Акъмесджитке тасма сатмагъа кетелер. 

Лякин Акъмесджитни дерт-беш кере айланып чыкъсалар да, 
«Тасма! тасма!» деп богъаз керселер де, тасма алыджы 
тапылмай. 


Ана, Джаманакъ коселери, сонъки параларыны масраф этип, 
ач ве ачувлы бир алда, койлерине къайтып келелер. 

Такъыл косесини, котеклемек дегиль, ольдюреджек олалар. 
Оракъ, чалгъы, балта, чапанен силяланып, Такъыл косесини 
ольдюрмеге кетелер. 


Такъыл косеси бу сеферинде гъафлет къалып къачамай ве 
къапкъангъа тюше. 

Джаманакъ коселери онынь якъасындан тутып: 

— Биз сени ольдюреджекмиз, сонъки сёзюнъни айт! — деп 
джекирелер. 


Такъыл косеси: 


— Э, не япайым, къабаатым олгъан сонъ ольдюреджектирсиз 
даа! — дей. 
— Амма меним сизге бир риджам бар, умют этем ки, ерине 
кетирирсиз. 


Джаманакъ коселери: 
— Тез айт, о да насыл риджадыр? — дейлер. 


— Мени къолунъыздаки шу къоркъунчлы силяларнен 
ольдюрменъиз. 

Сандыкъкъа къой да, денъизге ташланъыз, эйиси богъулып 
олейим. 


Джаманакъ коселери Такъыл косесини сандыкъкъа къойып, 
денъиз кенарына алып баралар ве сандыкъны денъизге итеп 
йибермек ичюн дагъгъа сырыкъ кесмеге кетелер. 

Сандыкъ ичиндеки Такъыл косеси бу арада якъынларда 
къойларнынъ мунърешкенини эшитип. 

Богъаз керип къычырмагъа башлай: 


— Истемейим, истемейим, ольдюрсенъиз де алмам, 
къалдырсанъыз да алмам... 


Чобан сандыкъкъа якълашып: 


— Не багъырасынъ, не берелер де, не алмам дейсинъ? — деп 
сорай. 


— Манъа зорнен падишанынъ къызыны бермек истейлер, мен 
исе алмам, меним озюмнинь севимлим бар, истемейим, 
истемейим, — дей. 


Чобан, сандыкънынъ къапагъыны ачып, косени сандыкътан 
чыкъара. 


— Сен истемесенъ, мен истейим, къойларны бакъып тур, мен 
сандыкъкъа кирейим, — дей. 


Такъыл косеси, къойларны айдап, догъру азбарына алып 
бара. 

Бу арада келип къалгъан Джаманакь коселери, сырыкънен 
сандыкъны денъизге итеп йиберелер ве озьлери, Такъыл 
коюнден кечип Джаманакъкъа бармакъ ичюн ёлгъа 
чыкъалар. 

Бакъсалар не корьсинлер, Такъыл косеси азбар ичинде къой 
сагъып отура. 


— Олян, биз сени ольдюрген эдик, сен кене къайдан 
мараздан чыкъып кельдинъ,— дейлер. — Бу къойларны 
къайдан алдынь? 


— Сизинъ киби достларым олгъанда байымакъ зор меселеми, 
— дей Такъыл косеси.— Сиз сандыкъны итеп йибергенде мен 
"гъыркъ-гъыркъ" деп сув тюбюндеки къойларны сая эдим. 

Сув тюбюнде къой сюрю-сюрю. 

Эр бирисинде къыркъ къой. 

Къыркъ сюрю къойны сайып, эвге кетирдим. 


Ачкозь коселер: 
— Денъизде даа къой къалдымы? — деп сорайлар. 


— Ялыда къум — денъиз тюбюнде къой, — деп Такъыл косеси 
Джаманакъ коселерини къызыштыра. 

Тез-тез бирер сандыкъ яптырынъыз да, къой зияретине 
кетинъиз. 


Джаманакъ коселери бирер дане сандыкъ яптырып, денъиз 
ялысына янаштырып къоялар. 
Бундан сонь Такъыл косесине келип: 


— Ярдым эт, сандыкъларны денъизге ите, — дейлер. 
Такъыл косеси: 


— Эйиликке кемлик япылмаз, ярдым этейим, — дей. 
— Эндиден сонь бизим арамызда бир вакъыт дава олмаз, — 
деп къоша. 


Такъыл косеси бири-бирининъ артындан сандыкъларны 
денъизге итеп йибере. 

Сандыкълар, бираз вакъыт ялдай-ялдай да, сонъ, батып 
кетелер. 


## ЕЛДЖУЛАР 


Куньлернинъ биринде Судакъ дживарындаки бир койнинъ 
дерт сакини — терзи, дюльгер, аякъкъапчы ве табиб 
Багъчасарайгъа барып, андаки базарда бираз пара 
къазанмагъа истейлер. 

Аякъларына энъ къавий чарыкъларыны кийип, торбаларына 
алетлерини ве шифалы отларны алып ёлгъа чыкъалар. 

Ёл узакъ — джаяв кетеджеклер. 

Азмы кетелер, чокъмы кетелер, кунь батып къаранлыкъ баса. 
Геджеси къоджаман дагълар дешетли девлерни анъдыра, ель 
увулдай, чакаллар улуй, занарсынъ эр бир терекнинъ 
астында бирер йыртыджы сакълангъан киби корюле. 

Достлар дере ичине тюшип, атеш якъалар ве араларындан 
бирини невбетчиликке къойып, ятып юкълайлар. 

Биринджи гедже невбетчилик япмакъ сырасы дюльгерге 
тюше. 


Башта дюльгер атешке къорай ташлап отура, амма эп 
козьлери къапалгъаныны, юкъу баскъаныны сезип, бир 
ишнен мешгъуль олмакъны тюшюне. 

Къолуна къалын бир агъач парчасыны алып, о ян бу ян 
айландыра ве джан сыкъысы бир къокълачыкъ ясап башлай. 
Кескин пычагъы озь ишини усталыкънен беджере, дюльгер 
исе севимли тюркюлерини соза. 

Кунеш нурлары ерни айландырып башлагъанда, къокълачыкъ 
да алемге кулип бакъа. 

Экинджи гедже терзи невбетчи ола. 

О, да юкълап къалмамакъ ичюн къокълагъа дюльбер урба 
тикмеге башлай. 

Торбасындан йип, атлас парчачыкъларыны чыкъарып, 
къызгъа антер тике. 

Къокъла бир кереден ойле дюльбер олгъан ки, терзи озь 
ишинден мемнюн олып: «Айгиди, тири олсайдынъ, шимди бу 
назик эллеринъни джайып бир хайтарма тешер эдинъ!», дей. 
Учюнджи гедже невбетчиликке аякъкъапчы тура. 

Достлары ясагъан ве урба кийдирген къокълачыкъны 
эллеринде айландырып, къызнынъ ялынаякъ олгъаныны 
коре. 


Ушуйдир, гъарип, къана мен де озь усталыгъымны 
косьтерейим, деп къызгъа чызмачыкълар тикип башлай. 

Эм тике, эм къокълачыкъкъа озь къызына сейлеген 
масалларны айта. 

Танъ аткъандже къызнынъ чызмачыкълары да азыр олалар. 
Багъчасарайгъа энди барып чыкъаджакъларында дертюнджи 
гедже башлана. 

Бу сефер табиб невбетчилик япа. 

Аркъадашлары керчектен де уста экенлер, бириси агъачны 
дюльбер къокълагъа чевирген, экинджиси кийиндирген, 
учюнджиси аякъларына чызма тиккен. 

Къокъла санки джанлы, лякин джансыз. 

Табиб къокъланы элине альш, бутюн бильген дуаларыны 
окъуй, куф-суф эте ве бакъса не корьсин, къокъланынъ башта 
башы къыбырдай, сонъ къоллары-аякълары арекетке келелер. 
Табиб даа бир — энъ кучьлю дуасыны окъугъанда — къокъла 
тильге кире! 

Онынъ татлы сесинден дюльгер, терзи ве аякъакъапчы да 
уяналар. 


Къокъла оларгъа: — Саба шерифлеринъиз хайырлы олсун, 
агъалар. 
Мени ясагъанынъыз, кийиндирип-къушандыргъанынъыз 


ичюн чокъ сагъ олунъыз. 

Сизге, табиб агъам, мени тирильткенинъиз ичюн айрыджа 
тешеккюр! — дей. 

Къокъла, достлар арз эткенлери киби эм хайтармагъа тюше, 
эм эски тюркюлерни йырлай, эм масал айта. 

Бираз юрьгенлеринден сонъ достлар базаргъа да келип 
чыкъалар. 

Оглериндеки тёешемелерге озьлери ясагъан шейлерни, урба 
ве аякъкъапларны тизелер, табибнинъ огюнде исе шифалы 
отлар ята. 

Муштерилерни джельп этмек ичюн исе къокълачыкъны да 
ортагъа къоялар. 

Тезден къокъланынъ этрафында базардакилернинъ эписи 
топлана. 

Адамлар бойле муджизеден козьлерини узалмайлар. 
Шакъамы я, агъач къокъла санки джанлы киби сейлене, 
тюркю айта, ойнай! 

Бу арада базаргъа ханнынъ везири де кельген экен ве эр кес 
мында не ичюн топлангъаныны бильмек ичюн якъынлаша. 
Бойле муджизени хангъа да косьтермек кереклигини айта. 
Ханнынъ балалары джанлы оюнджакъны корип, бабасына 
оны сатын алмасыны ялваралар. 


Хан усталаргъа бир кисе алтын теклиф эте, амма 
араларындан энъ уйкенлери олгъан табиб мына не айта: 

— Улу ве къудретли Хан азретлери! 

Биз бу къокъланы сатып оламамыз, чюнки о да, бизим 
эвлядымыздыр. 

Биз бу къокъланы сизинъ балаларынъызгъа бахшыш этемиз, 
амма бир шартымыз бар — онъа джансыз къокълагъа дегиль 
де, джанлы достларына бакъкъанлары киби мунасебетте 
олсунлар ки, о, эр кеске къуванч багъышласын! 

Хан койлю усталаргъа чокъ пара ве бирер ат багъышлай. 
Усталар мемнюн олып, койлерине къайталар. 

Бирер къой сойып койдешлерини зияфетке давет этелер ве 
шу зияретте джанлы къокъла акъкъындаки аджайип 
вакъианы тариф этелер. 


## КЪУШ ТИЛИНДЕН АНЪЛАГЪАН БАЛА 


Бир заманда шеэрлернинъ биринде зенгин, лякин 
мераметсиз бир адам яшай экен. 

Бу зенгиннинъ къадыны ве бир де пек чиркин огълу бар экен. 
Анасынен бабасы баланы ич севмейлер. 

Олар бу баланы бийсинмейип, дюльбер бир балалары 
олмасыны истейлер. 

Бу сабийге ашны эр вакъыт айры берелер, оны хорлайлар. 
Зенгиннинъ эвинде бир бульбуль де яшай экен. 

Зенгин къадынынен берабер аш ашамагъа отургъанлары 
киби, бульбульчик токътамайып уча экен. 

Бир кунь олар софра башында отурып аш ашагъанда, 
балачыкъ да къапы тюбюнде отурып, къаткъан-къуругъан 
отьмек парчасыны кемиргенде, бульбуль учмайып, ойле 
тесирли отьмеге башлай ки, зенгин онынъ сесининъ 
тесиринден шашмалап къадынына дей: 


— Эгер шу къушнынъ айткъаныны ким де анълап манъа 
бильдирсе, онъа буюк эйиликлер япар эдим. 

Чиркин бала бабасынынъ сёзлерине бойле джевап бере: 

— Бабай, къушнынъ тилинден мен анълайым. 

Лякин сизге айтмагъа къоркъам. 

Анасынен бабасы балагъа къушнынъ не айткъаныны 
мытлакъа сёйлемесини эмир этелер. 

Шай олса да, бала айтмагъа къоркъа. 

Эгер сейлемесенъ, сени ач къалдырырмыз, дейлер. 

Бала кене къоркъа. 

Бундан сонъ бабасы баласынынъ устюне атылып: 


— Пезевенкнинъ баласы, айтаджакъсынъмы, ёкъмы? 
Айтмасанъ богъарым сени, — дей де, баланынъ богъазына 
япыша. 

Бала ахыр-сонъу айтмагъа меджбур ола. 

Къуш шойле дей экен: 

— Ойле заман келеджек ки, хор бакъкъан бу баланынъ элине 
бабасы сув тёкеджек, анасы исе юзьбез тутаджакъ. 

Байнен къадыны севмеген балаларынынъ бу сёзлеринден 
сонъ терен тюшюнджеге, далалар ве баланы бус-бутюн 
башларындан аткъармагъа къарар берелер. 

Къаранлыкъ бир геджеде, бала татлы юкъуда экенде, оны бир 
къайыкънынъ ичине къойып, денъизге йиберелер. 

Тамам шу вакъытта бульбуль де къафестен учып кете де, 
барып баланынъ къайыгъына къона. 

Бала исе къайыкъта саллана-саллана юкълай. 

Саба уянгъанда о озюни денъиз ортасында корип агъламагъа 
башлай. 

Шу ерде бульбуль онъа сез къата: 

— Агълама сен. 

Узакътан бир геми келеята. О сени къуртараджакъ. 
Акъикъатен де, чокъкъа бармай, уфукъта геми пейда ола. 
Геми эп къайыкъкъа якъынлаша ве къайыкътаки адамлар 
баланы корип, оны гемиге алалар. 

Гемининъ саиби пек яхшы адам экен. 

О, баланы севе, оны эвлятлыкъкъа ала ве озь баласы киби 
бакъа. 

Бир кунь бала бабалыгъына шай дей: 

— Баба, бульбуль якъында буюк фуртуна чыкъаджакъ, дей. 
Шунынъ ичюн аджеле суретте бутюн елькенлерни ачып, бир 
ялы кенарына къачайыкъ. 


Геми саиби баланынъ сёзюне эмиет бермей. 

Лякин бир къач сааттен сонъ ойле фуртуна котериле ки, 
гемининъ елькенлерини парча-кесек эте, аз къала гемини 
батыраяза. 


Кене хайырлысы олып, геми де, адамлары да сагъ къалалар. 
Фуртуна ятышкъан сонъ, янъы елькенлер такъыштырып, 
ёлларыны девам этелер. 

Бираз вакъыттан сонъ бала кене бабалыгъына мураджаат 
этим: 

— Баба, бульбулимнинъ айткъанына коре, якъынымызда он 
эки геминен айдутлар доланыша экенлер, — дей. 


Гемининъ саиби бу кереси баланынъ сёзюни динълей ве 
гемини якъын адалардан бирисине айдап, онда сакълана. 
Чокъ кечмеден олар он эки геминен денъиз айдутларынынъ 
авлакътан кечип кеткенлерини корелер. 

Бираз вакъыттан сонъ, геми кене ёлгъа чыкъа ве аз кете, 
чокъ кете, дерья-денъиз тюз кете, тап сонъу, Ешиль юрт 
деген бир мемлекетке барып чыкъа. 

Ешиль юрт мемлекети падишасынынъ сарайы огюнде учь 
йылдан берли учь къаргъа гедже-куньдюз багъырып- 
чагъырып тура экен. 

Не къадар тырышсалар да, олардан къуртулып оламайлар. 
Ким де-ким оны бу къаргъалардан къуртарса, кучюк къызыны 
ве падишалыгъынынъ ярысыны онъа багъышлайджагъыны 
беян эте. 

Энди йигит чагъына кирген бу огълан падишанынъ 
ферманыны эшиткенинен, догъру сарайгъа барып, падишагъа 
озюнинъ ярдымыны теклиф эте. 

Падиша разы ола. 

Сонъ йигит къаргъаларны косьтерип дей: 

— Эй, падишам, бу учь къаргъанынъ бириси анасы, 
экинджиси бабасы, учюнджиси исе оларнынъ баласыдыр. 
Бабанен ана бу бала къайсымызнынъ, деп давалашалар. 
Бабасы, бала меним, дей, анасы бала менимки дей. 

Олар анълашалмай, сизге кельгенлер. 

Даваларынынъ адалетче бакъылмасы ичюн риджа да 
булуналар. 

Падиша! 

Сиз айтынъыз, бу бала ангисининъдир? 


Падиша дей: 
— Бала бабанынъдыр. 


Падиша сёзюни битирир-битирмез баба къаргъанен баласы 
бир тарафкъа, ана къаргъа дигер тарафкъа учып кетелер. 


Бундан сонъ йигит падишанынъ янында къала. 

Падиша кучюк къызыны ве мемлекетининъ ярысыны онъа 
бере. 

Бираз вакъыттан сонъ йигит яш келиннен берабер сеяаткъа 
чыкъа ве олар чешит ерлерге баралар. 

Шеэрлернинъ бирисинде бир эвде мусафир олып къалалар. 
Пакъыл киби бу эв йигитнинъ озь бабасынынъ эви 
олмасынмы? 


Олар осип буюген баласыны танымайлар ве саба йигит 
бетини ювгъанда, бабасы онынъ элине сув тёке, анасы онъа 
юзьбез тута. 

Амма йигит оларны таный ве озюни таныттыра. 


Энди меджалсызлангъан эки къарт балаларына бир вакъытта 
япкъан феналыкъларына пек пешман олалар. 


Йигит исе оларны аджып гонъюллерини ала, къучакълап- 
къучакълап опе. 

Насыл олса да, сиз меним ана-бабамсынъыз, мен сизге омюр 
бою борджлум дей, оларны озюнен берабер алып кете ве 
омюрлернинъ сонъуна къадар бакъа. 


## БЕШСАЛКЪЫМ БЕЙ 


Яш бир чобан озь эвининъ огюнде юзюм кутюги отурта. 

Бир къач йылдан сонъ бу кутюкнинъ устюнде бир салкъым 
юзюм пейда ола. 

Лякин юзюм салкъымы пишейим деп тургъанда, насылдыр 
бир джанавар оны ашап кете. 

Экинджи йылы кутюкте эки салкъым юзюм пейда ола. 

Лякин юзюмлерни кене де джанавар ашай. 

Бир къач йыллар шай текрарлана. 

Бешинджи йылы дегенде, кутюкте беш салкъым юзюм пейда 
ола. 


— Энди бу йыл ягъма ёкъ, джанаварны мытлакъа тутарым, — 
деп чобан геджелери кутюк башында къаравул ята. 

Юзюм салкъымлары алтын киби сарарып, кемалына 
келеяткъан бир вакъытта ымпыс-тымпыс юрип, Тильки келе 
ве башыны узатып, юзюмлерни ашамагъа азырлана. 
Азырлана амма, Тилькининъ келеяткъаныны дуйгъан чобан, 
оны аман къуйругъындан къапычлай, бир къач керелер 
авагъа котериги ерге шыпыртып ура. 


— Чобан агъа, этме-эйлеме, меним де санъа бир эйилигим 
олур, — деп инсан тилинен ялвармагъа башлай. 

— Менден не истесенъ исте, эписини япарым, тек мени 
ольдюрме. 


Тилькининъ инсанджасына сёйленгенине шашкъан чобан: 


— Яхшы, Тильки акъай, джанынъны сакъламагъа разым, 
амма бунынъ къаршылыгъына манъа падиша къызыны алып 
берирсинъ, — дей. 

— Лякин акъылда тут: башкъа тилькилер киби айнеджилик 
япып, мени алдатмакъ истесенъ, мен сени кене тутар да, 
теринъден чекмениме якъа япарым, къафа тасынъны да 
кутюк устюне къоярым. 


— Меним сёзюм — сёздир, — дей Тильки акъай. 

% — Мен асылзаде тилькилерденим. 

Айткъанымны япарым, амма бу эйилигим ичюн кутюктеки 
юзюмлерни де эр йыл мен ашарым. 


Чобан бутюн бу айтылгъанларнен разы олып, Тильки акъайны 
бошатып йибере. 

Тильки исе, бир баш олып, догъру падишанынъ сарайына 
кете ве къапы бекчилерине: 


— Мен дюньянынъ энъ зенгинлеринден бири олгъан 
Бешсалкъым бейден падишанынъ къызына къуда олып 
кельдим. 

Падиша азретлерине хабер этинъиз мени къабул этсин, — 
дей 


Падиша, бу хаберни эшиткенинен, Тильки акъайны къабул 
этмеге азыр олгъаныны бильдире. 

Тильки акъай исе, дерт букленип падишагьа теменна эте ве 
тилини балландырып, нуткъыны башлай: 


— Эй, падишаларнынъ падишасы! 

Мени сизинъ узурынъызгъа Бешсалкъым бей ёллады. 
Зенгинликте дюнья юзюнде акъраны олмагъан бу адам, 
къызынъызны къадын этип алмакъ истей. 

Бейимнинъ байлыкъларынынъ сынъыры олмагъаны киби, 
зенгинлигининъ де эсабы ёкъ. 

Девелерининъ сайысы къыркъ бинъдир, эшеклери элли 
бинъдир, атлары алтмыш бинъдир, къойлары етмиш бинъдир, 
эчкилери исе, беш йылдан берли сайып турсалар да, шу 
куньгедже сонъуна чыкъамадылар. 

Алтын ве кумюшлерини сорама, олар чувал-чувал олып 
ахырда туралар. 

Эй, падишам, Бешсалкъым бейнинъ зенгинликлерини 
айтмакъ ичюн ай ве йыллар да азлыкъ этер. 


Падиша Тильки акъайнынъ баллы сёзлерини дикъкъатнен 
динълеп, шойле джевап бере: 


— Яхшы. 

Бешсалкъым бейге къызымны бермеге разым ве лякин бу 
йигит тойдан эвель озюнинъ батырлыгъыны косьтермек 
керек. 

Бар, бейинъе айт, ачкозь девни тутып, еди башыны да кесип, 
манъа алып кельсин. 

Бу дев мемлекетимизге аман бермей ве гедже-куньдюз 
бизлерни раатсызлап тура. 


— Яхшы, падишам, арасы учь кунь биле кечмез, девнинъ еди 
башы да сарайгъа кетирилир, — деп Тильки акъай эвге 
къайтып кете. 


Ёлда Тильки акъайнынь огюне копеклеринен авгъа 
кетеяткъан бир авджы расткеле. 

Тильки акъай дубарадан къуртулайым, деп аман къоба ичине 
кирип кете. 

Кире, амма копек урювлери эп якъынлашмакъта. 

Тильки акъай джаныны сакъламакъ ичюн артыны-огюне 
бакъмадан къоба бойлап кетебере. 

Азмы кете, чокъмы кете, бир даа бакъса не корьсин, 
падишанынъ айткъан анавы еди башлы деви къобаны 
толдурып ятмакъта экен. 

Дев еди башы устюндеки козьлерини Тильки акъайгъа тикип: 


— А-а, озь аякъларынънен юрип кельдинъми? — деп, еди 
агъызнен бир вакъытта окюрип-сызгъырып, аякъкъа тура. 

— Чокъ яхшы, чокъ яхшы, къарным ачыкъкъан эди, шимди 
мен сени... 


Дев, бу сёзлерни айтып, Тильки акъайны къуйругъынен 
сарып ала да, яваш-яваш агъызына кетире. 
Къалтырап къалгъан Тильки акъай: 


— Эй, къоркъунчлы джанаварлар падишасы Сенинъ де 
сонъки кунюнъ етти. 

Эджелинь сени беклеп тура. 

Мен санъа хабер кетирдим. 

Олюмден къуртулмакъ даа кеч дегиль. 

Бираз къуйругъымны бошат да, айтаджагъымны айтайым. 
Шимди мени динълемесенъ, сонъ кеч олур, — дей. 


Бу сёзлерни эшиткен дев, неге огърагъаныны бильмейип, 
аман къуйругъыны бошай. 


— Тез ол, айт, насыл олюмдир, мени ким ольдюрмек истей? 


— Падиша азретлери мемлекетиндеки бутюн аскерлерини 
топлап, сенинъ ерасты сарайынъны сарып алды. 

Сени ольдюрмек ве эбедиен сенден къуртулмакъ истей. 

Мына шимди бу аскерлер озьлерининъ кескин балта ве 
сюнгюлеринен къобагъа киреджеклер ве сенинъ еди 
башынъны да кесип, падишагьа алып бараджакълар. 

Падиша азретлери сенинь башларынъны сарай аддында 
къазыкъларгъа отуртып къояджакъ. 

Тез ол, вакъыт кечирме, гизлен. 


— Акъыл бер, сен акъыллы бир айвансынъ, къайда 
сакъланайым? — дей дев. 


— Къайда деп тургъанынъ не я? 
Фуруннынъ ичине кир, нефес алма, къыбырданма, онынъ 
ичинден сени кимсе тапамаз. 


Дев, Тильки акъайнынъ сёзюне уйып, фуруннынъ ичине кире, 
Тильки акъай исе, девни гизлегенден олып, фуруннынъ 
агъызыны тобаннен толдура да, алевлетип йибере. 

Дев, тютюнге богъулып, яткъан еринде олип, джайылып 
къала. 


Тильки акъай кене ёлуна реван ола. 

Елда расткельген туджджарларгъа Бешсалкъым бейнинъ 
зенгинликлерини макътай, 107:051:05 эвинде мусафир 
олгъанларгъа чувал-чувал алтын багъышлагъаныны айта. 

Ел бою макътавларыны сачып, ниает Тильки акъай 
чобаннынъ эвине къайтып келе. 


— Шорбаджым! 

Аваленъни ерине кетирдим: падиша азретлери къызыны 
санъа бермеге разы олды, лякин тойдан эвель ерасты 
падишасы девнинъь еди башыны ве терисини алып 
кельменъни эмир этти. 


— Э-э, Тильки акъай, бойле бир ишни беджермеге меним 
меджалым етерми? 


— Шорбаджым! 

Бу о къадар зор бир иш дегильдир. 

Мен ярдым этерим. 

Лякин, мен ольген сонъ, меним джеседимни ач шакаларгъа 
ташламайджагъынъа ант эт, сёз бер. 


— Тильки акъай, сен ольген сонъ сенинъ джесединъни алтын 
къафеске къойып, сарайда озь одамнынъ тёпесине асып 
тутаджагъыма ант этем, сез берем. 


— Айса къыркъ деве ве бир де балта алып меним пешиме 
тюш! — дей Тильки. 


Чобан, къыркъ деве ве бир де балта алып, Тильки акъайнынъ 
пешине тюше. 

Бара, бара девнинъ къобасына барып кирелер. 

Къобанынъ ичи кесек-кесек алтын ве кумюш парчаларынен, 
чешит тюрлю къыйметли ташларнен толу экен. 

Отуз докъуз девеге алтын юклеселер де, къобадаки алтынлар 
кене эксильмей. 


— Энди, шорбаджы, балтанен пычагъынъны ал да, фурунгъа 
кир, девнинъ башларыны кесип, терисини сыдырып ал. 
Къоркъма, дев озюнинъ арам джаныны энди чокътан теслим 
этти. 

Чобан, девнинъ еди башыны кесип, терисини сыдырып, ала 
да, буларны къыркъынджы девеге юклей, сонъ девелерни 
айдап, падишанынъ сарайына келелер. 

Падиша, алтын юклю девелерни ве къоркъунч девнинъ 
башларынен терисини корип, Бешсалкъым бейнинъ 
зенгинлигине ве батырлыгъына шашып къала. 

Оны озь киеви ве вариси, деп илян эте. 


Бутюн падишалыкъта къыркъ кунь, къыркъ гедже той-дюгюн 
чалына. 

Ич кимсеге белли олмагъан чобан, падишалыкъта баш везир 
ола. 

Бешсалкъым бей, деп намы бутюн мемлекетке даркъай. 


Арадан бир къач йыл кече. 
Бешсалкъым бей озюне буюк эйиликлер япкъан Тильки 
акъайны текмиль эсинден чыкъара. 


Тильки акъайнынъ бунъа джаны агъырып, Бешсалкъым бейни 
сынап бакъмакъ истей. 

Ымпыс-тымпыс сарай азбарына сокъулып, падиша одасынынъ 
пенджереси алдында джайылып ята: дерсинъ олип къалгъан! 
Падишанынъ хызметкярлары бу, хаберни деръал падишагъа 
бильдирелер. 

О исе: 


— Не бакъып къалдынъыз? 
Тез ол, шу сасыкъ джесетни чеплюкке атынъыз! — деп эмир 
бере. 


Тильки акъайны къуйругъындан тутып, чёплюк обасы ичине 
кетирип аталар. 

Аталар, амма Тильки акъай экинджи куню сабасы кене 
падишанынъ пенджереси алдында джайылып ята. 

Бу хаберни эшиткен падиша: 


— Бу не маразнынъ тилькиси, сасымагъа башкъа бир ер 
тапмадымы? — дей. — Тез ол, шу сасыкъ, джесетни ач 
шакалларгъа ташланъыз, бир даа оны козюм корьмесин. 


Тильки акъайны къуйругъындан тутып, орман ичине атсалар 
да, учюнджи куню сабасы кене падишанынъ пенджереси 
алдында пейда олып, джайылып ята. 

Энди учюнджи кере айны бир хаберни эшиткен падиша пек 
яман ачувланып: 


— Тез ол, бу сасыкъ лешни алынъыз да, терен бир чукъургъа 
комюнъиз! — дей. 

% — Эгер о, меним пенджерем алдында бир даа пейда олса, 
эм тилькини, эм де сизни къуюгъа ташлатып, устюнъизни 
ташнен къапаттырырым. 


Падиша, бу сёзлерни айтмакъта олгъан арада, Тильки акъай 
джанланып, эки аягъы устю не тура да: 


— Эй, чобан огълу чобан! — дей. 

% — Берген сезюнъни унуттынъмы? 

Ольген сонъ мени алтын къафесте тутаджакъ сен дегильми 
эдинъ? 

Эйиликке къаршылыгъынъ кемликми? 

Чобан эдинъ, кене де чобан олып къал! — дей. 


Тильки акъай бу сёзлерни айта да, гъайып олып кете. 
Бир ань ичинде сарай чобаннынъ эвине чевириле. 
Бешсалкъым бей де кене эвельки киби чобан олып къала. 


## ТУВАРДЖЫНЫНЪ АКЪЫЛЛЫ КЪЫЗЫ 
Куньлерден бир кунь падишалардан бири халкъны топлап: 


— Дюньяда къаттыдан къатты, кучьлюден де кучьлю, 
татлыдан да татлы недир? — деп сорай. 


Падиша бу суаллерге догъру джевап берген адамгъа буюк 
бахшыш адай. 


Озюни эр кимден акъыллы деп сайгъан баш везир: 


— Падишам, демир эр шейден къаттыдыр, арслан эр кестен 
кучьлюдир, шекер эр шейден татлыдыр, — дей. 


Падиша бу джеваптан къанаатленмеген. 

Онынъ янына шу везирден башкъа даа чокъ адамлар келип, 
суаллерге озьлериндже джевап берелер. 

Лякин падиша кимсенинъ айткъанына къанмай. 

Бу хабер энди аман-аман эр ерге джайрай. 

Узакъ койлернинъ биринде яшагъан бир туварджы да 
падишанынъ бу суалини эшите ве келип озь къорантасына 
айта. 

О туварджынынъ он алты - он еди яшларында дюльбер бир 
къызы бар экен. 

Бу къыз падишанынъ суалини эшиткенинен, бабасына: 


— Бабам, мен бу суаллерге джевап берейим. 

Лякин сиз падишагъа барып айткъанда, падиша «буны 
кимден огрендинъ?» — деп сораса, меним айткъанымны 
айтманъыз, озюм тюшюнип таптып, дерсинъиз, — дей. 
Бабасы: 

— Я падиша къабул этерми, къызым? — дегенде. 


Къызы: 


— Къабул этер. 
Тек сиз меним айткъанымны айтмазсынъыз, — дей. 


Туварджы, къызынынъ айткъанына разы олып: 
— Айды, айт бакъайым, — дей. 


Къыз джевапларыны айтып башлай: — Дюньяда, къаттыдан 
къатты — атнынъ туягъыдыр. 
Кучьлюден кучьлю — ельдир, татлыдан да татлы — тильдир. 


Бабасы буларны эзберлеп, падишагьа кете. 
Изин алып, онынъ узурына кире де: 


— Падишам, эмир этсенъиз сизинъ суаллеринъизге джевап 
берир эдим, — дей. 


Падиша: 
— Къана, айт туварджы — деп разылыкъ эмирини бере. 


— Падишам, дюньяда къаттыдан къатты — атнынъ 
туягъыдыр, кучьлюден кучьлю — ельдир, татлыдан татлы 
тильдир, — дей. 


Падиша туварджынынъ джевапларындан къанаатленип: 


— Бу джевапларны санъа ким огретти. 
Сен оларны къайдан огрендинъ? — деп сорай. 


Туварджы озю бильгенини, озю тюшюнип тапкъаныны, ич 
бир кимсенинъ огретмегенини айта. 

Амма, падиша онъа инанмакъ истемей, «эгер сен догърусыны 
айтсанъ, санъа алтын багъышларым» —дей. 

Къарт, падишанынъ зорлагъанына даяналмайып, догърусыны 
айтмагьа къарар бере. 


— Догърусыны айтсам, бу джевапларны манъа къызым 
огретти, — дей. 


Падиша туварджыгъа бир торба алтын бере де, къызыны 
сарайгъа кетирмесини эмир эте. 

Туварджы эвине къайтып, къызына падишанынъ эмирини 
бильдире. 

Амма къызы кетмеге разы олмай. 

Туварджы падишагьа барып. 


Къызынынъ кельмек истемегенини айта. 

Падиша къызгъа везирини еллай. 

Онынъ макъсады шу акъыллы къызны озюне къадын этип 
алмакъ экен. 


Везир туварджынынъ эвине барып. 
Къызгъа: 


— Къызым, падиша азретлери санъа эвленмек истей, сен пек 
бахтияр оладжакъсынъ, — дей. — Сен падишагьа бармакъ 
керексинъ. 

Падишагъа ред этмек олмаз, сен ич бир шейсиз бу ишке разы 
олурсынъ. 


Къыз: 


— Яхшы, лякин меним падишадан истеклерим бар. 
Эгер падиша оларны ерине кетирсе, мен онъа бармагъа 
разылыкъ беририм, — дей. 


Везир: 


— Не истеклернинъ бар, къызым? — дей. 
Къыз: 


— Падишагьа барсанъыз, айтынъыз, о манъа: он беш бала, 
йигирми дживан, отуз дели, къыркъ акъыллы, элли къоюн, 
алтмыш таякъ, етмиш тавукъ, сексен сыгъыр, докъсан папий, 
юз йымырта берсин. 

Мына меним падиша дан истеклерим булардыр, — дей. 


Везир: 

— Эй, къызым, бойле уфакъ-тюфек шейлерни тапмакъ 
падиша ичюн зор иш дегильдир, — дей де, шу ерден чыкъып 
кете. 


Везир падишагьа барып, 

къызнынъ истеклерини айта. 

Падиша истеклернинъ манасыны анълай. 

О, туварджынынъ къызына ачувлана, лякин везирге ич бир 
шей айтмай. 


Везир, шимди падишанынъ эмири олур — деп беклеп тура, 
амма падиша ич бир джевап бермей. 

Везир бунъа раатсызланып, бир даа падишагьа бара. 

— Падишам, сиз бу шейлернинъ чаресини тапмайсынъызмы 
ёкъса? 

О, бир къыйын шей дегиль де, мен буны озь бойнума алайым, 
— дей. 

Падиша даа зияде ачувланып: 


— Сен асыл да бу лафларнынъ манасыны анъладынъмы? — 
деп сорай. 


Везир 


— Бу лафларнынъ манасы ойле агъыр дегиль де, гъалиба, 
падишам, — дей. 


Падиша: 

— Сен отур да, динъле, анъларсынъ, — дей. 
Везир отурып падишаны динълей. 

Падиша: 


— Он беш бала дегени — он беште бала эдинъ демектир. 


Йигирми дживан дегени — йигирмиде дживан эдинъ 
демектир. 

Отуз дели дегени — отузда деликъанлы эдинъ; 

къыркъ акъыллы дегени — къыркъта акъылбалигъ олдынь, 


элли къоюн дегени — эллиде къойдайын ювашландынуъ; 
алтмыш таякъ дегени — алтмышта таякъны элинъе алдынъ; 


етмиш тавукъ дегени — етмиште тавукъ къадар такъатынъ 
оладжакъ; 

сексен сыгъыр дегени — сексенде сыгьыр киби 
матювлешеджексинъ; 

докъсан папий дегени — докъсанда папийдайын кепек 
апайджакъсынъ; 

юз йымырта дегени — юзге киргенде йымырта киби тез 


гъайып оладжакъсынъ демектир. 
Бу лафларынен о, манъа кельмек истемегенини бильдирген, 
— дей. 


Падиша бу сёзлерни айткъаны киби бир даа къашларыны 
сыта ве везирине хатып этип: 


— Сен, къабакъбаш бу сезлернинъ манасыны анъламадынъмы 
— дей. 


Везир исе, адий бир туварджынынъ къызындан биле 
акъылсыз олгъаныны анълап: 


— Энди анъладым, падишам, — дей де, утангъанындан, ер 
ярылса, ернинъ тюбюне кирмеге разы олгъан дереджеге 
келе. 


## АХМАКЪ КЪАШКЪЫР 


Бир заманда бар экен, бир заманда екъ экен, бир ахмакъ 
къашкъыр бар экен. 

Бу ахмакъ къашкъыр койден узакъ буюк дагъларда юре, не 
расткетирсе эписини тутып ашай экен. 


Азмы кече, чокъмы кече, куньлерден бир кунь о, пек яман 
хасталана. 

Хасталыгъынынъ себеби, дигер айванларны ынджыткъаным 
ичюндир, деп тюшюне ве озь-озюне: 


— Хасталыкътан турсам, ич бир айванны ынджытмам, — дей. 
Чокъ кечмей, о яхшы ола. 

Шундан сонъ, хаста олгъанда берген сёзюни бутюн 
айванларгъа бильдирмеге къарар бере. 

Кете-кете дагъда бир алан ичинде отлап тургъан бир 
бузавгъа расткеле. 

Бузав ондан къоркъып къачмагъа ынтылгъанда, къашкъыр 
онынъ огюне чыкъып: 


— Къоркъма, достум, мен артыкъ сизни ынджытмамагъа сёз 
бердим, — дей. 

Бузавнынъ бунъа чокъ инанаджагъы кельмей. 

Амма къашкъыр сагълыкълашып кеткен сонъ инана. 


Къашкъыр бираз даа кеткен сонъ, эки къочкъаргъа, сонъ бир 
аткъа расткеле. 

Оларгъа да, артыкъ ич бирисини ынджытмайджагъыны 
айтып, сёз берип къайта. 


Къашкъыр догъру къобасына келе. 

Баягъы ял алгъан сонъ, о озюнинъ зияде такъкъаттан 
тюшкенини, пек ач олгъаныны, къурсагъынынъ 
гъырылдагъаныны дуя. 


Не япайым экен, деп тюшюне: 


— Бабам, дедем ойле яшап ольген де, мен не ичюн бу къадар 
мерхаметли олам я, — деп къайтып, атны ашамагъа къарар 
бере. 


Къашкъыр артыкъ ич бир шейге къулакъ асмай, догъру аткъа 
кете. 

Ат кене эвельки еринде отлай экен. 

О, къашкъырны корьгенинен, меселени анълай ве бир 
айнеджилик тюшюне. 


Къашкъыр онынъ янына келип: 
— Мен сени ашамагъа къарар бердим, — дей. 
Ат къашкъыргьа: 


— Ашасанъ аша, лякин арт аягъыма бир мых кирди, о мени 
чокътан раатсызлай, башта оны чыкъарманъны риджа этем, 
— дей. 


Къашкъыр бунъа разы ола. 

Атнынъ аягьындан мыхны чыкъармакъ ичюн арт аякъларына 
якълаша, шу арада ат къашкъыргъа яхшы бир тепме яндыра, 
ахмакъ къашкъыр юварланып кете. 

Баягъы вакъыткъа къадар эсини топлап оламай ята. 

Бираз эси башына келе башлагъан сонъ, тентир-ментир 
еринден турып кете. 

Кете-кете, къочкъарларгъа расткеле. 

Энди оларны ашайджакъ ола. 

Къочкъарлар экиси бири-биринен тюртюшип отура экенлер. 
Бир даа бакъсалар, къашкъырнынъ кельгенини корип, 
меселени анълайлар, амма тюртюшмекни вазгечмейлер. 


Къашкъыр догъру оларнынъ янына келип: 


— Сизни ашамагъа къарар бердим, — дей. 


Къочкъарларнынъ бириси: 


— Гузель амма, сен башта бизни акълаштыр да, сонъ ашасанъ 
аша. 

Мына бу бизим бабамыздан асабалыкъ къалгъан топракъ. 

Биз оны пайлашмакъ ичюн чекишемиз. 

Риджа этемиз, болип беринъиз, — дей. 


Къашкъыр разы ола ве топракъны больмек ичюн, 
къочкъарларнынъ арасына кире, къочкъарлар бундан 
файдаланып, экиси эки тарафтан озьлерининъ сюйрю 
бойнузларынен къашкъырны тюртип, эсини ала ве озьлери 
къачып кетелер. 


Къашкъырнынъ алы пек феналаша. 

О, зайыфлаша, сонъ дередже такъаттан кесиле. 
Сонъки ишанчы олгъан бузавгъа кете. 

Баргъан сонъ, бузавгъа да, оны ашайджагъыны айта. 


Бузав: 


— Бойнузымнынъ янында бир яра бар, башта оны къопарып 
ташла да, сонъ аша, хасталанмазсынъ, —дей. 

Къашкъыр разы олып, онынъ бойнузынынъ янына башыны 
узаткъанда, бузав бутюн кучюни топлап, бойнузларынен 
къашкъырны къакъыштырып йибере ве къачып кете. 


Юварланып, джайылып къалгъан къашкъыр тап акъшам 
устю, кунеш къонайым деген бир вакъытта озюне келе ве 
эсини топлай. 

Энди о, аштан да вазгече, тек джаныны къуртарып, 
къобасына барып етмекни арзулай. 

Арзулай амма, бир даа бакъса не корьсин, бир сюрю чобан 
копеги авулдап, онъа къаршы келелер. 

Къашкъыргъа исе делиги бинъ алтын олып корюне. 

О, дос-догъру тавшангъа чапып бара. 


— Тавшанчыкъ, тавшанчыкъ, джаным-козюм тавшанчыкъ, ач 
къапынъны, мени ювагъа ал, — дей. — Ант-емин этем, сени 
богъмам, парчаламам. 

Копеклер келе, мени бу йыртыджылардан къуртар, сени 
омюрбилля унутмам. 


Къоркъусындан къалтырап къалгъан тавшан, къапысыны даа 
зияде пеките де: 


Къоркътынъмы, къашкъыр агъа? — деп эриштире. — Сенинъ 
панджанъа тюшкенде биз де шай къоркъа эдик. 


Шу арада келип еткен чобан копеклери къашкъырны парча- 
кесек этип ташлайлар. 


## ИНДЖИ САЧКЪАН АДАМ 


Джинаетчи ханнынъ хазинесини хырсызлай. 

О чокътан-чокъ алтын ве чокъ къыйметли шейлерни алып 
къача. 

Эписинден зияде хан апайынынъ боюнджагъына окюне, 
чюнки онынъ ичинде энъ къыйметли инджилер ве башкъа 
дюльбер ташчыкълар бар экен. 


— Джинаетчини тапып, джезаламасам, мен хан дегилим, — 
дей о озь озюне. 


Ондан сонъ, о, бутюн хансарайнынъ къаравулларыны, 
озюнинъ динълейиджилерини ве козьчюлерини топлай да, 
шойле эмир эте: 


— Не япсанъыз япынъыз, лякин джинаетчини тапынъыз! 
Тапмасанъыз — башынъызны кесерим! 


Бутюн къаравуллар, динълейиджилер ве козьчюлер 
дюньянынъ чевре-четини араштырып башладылар. 

Лякин джинаетчини тапмадылар. 

Козьчюлернинъ бириси къыйметли юзюкли ве юзюгининъ 
устюнде пек дюльбер эльмаз олгъан адамнен расткелише. 
Озюнинъ башыны къуртармакъ ичюн, динълейиджи 
джинаетчини якъалап сарайгъа алып кете. 


Везирлерини топлап, хан джинаетчини соргъугъа тута: 


— Сен бу юзюкни къаерден алдынъ? 

Догърусыны айт. 

Айтсанъ, мен сени азат этерим ве къыйметли бахшыш 
берерим. 

Айтмасанъ, — пешман этерсинъ! 


— Эй икметли хан! 

Алланынъ адынен емин этем ки, мен намуслы кишим ве 
догърусыны айтарым. 

Бу юзюкни мен базарда ят адамдан сатын алдым. 

Сизинъ юзюгинъиз олгъаныны бильген олсам, ич бир вакъыт 
сатын алмаз эдим. 


О адамны сизге кетирир эдим ве о, сизге эписини айтар эди. 
Мен исе ич бир шей бильмейим. 


Хан онъа инанмады ве бичарени джезалады. 

Укюм этиледжекни мейдангъа кетирдилер, джеллят 
балтасыны къайрады. 

Бу вакъыт бичаре бакъыра: 


— Языкъ ки, шимди мен къабаатсыз оледжем! 
Мен ойле бир шей билем ки — оны ич кимсе япып олмаз! 


— Сенинъ бильгенинъ недир? 
Недир? — деп сорадылар баш везир ве къады. 


— Мен ерге инджи экмеге билем, — деди бичаре. 

Манъа джан багъышласанъыз, хан чокъ парагъа инджи сатын 
алмагъа меджбур олмаз я да денъизден чомуп инджи 
арамагъа чомуджыларны кира этмеге буюк масраф этмез. 


Буны эшитип, везир ве къады олюм джезасыны токътаталар 
ве аджайип хаберни хангъа илян этелер. 
Хан исе бу адамны озюне тез кетирте. 


— Сенинъ айткъанынъ догъру олса, мен озюмнинъ эмиримни 
ред этерим ве сени ольдюрмем. 

Лякин сен манъа озюнънинъ усталыгъынъны, санатынъны 
косьтереджексинъ. 


Бу аджайип сачувны корьмек ичюн хан ве онынъ везирлери 
чёльге келелер. 


— Манъа эки огюз, сабан, тырнавуч ве айдавджы балачыкъ 
беринъиз, — дей укюмлю. 


Истегенини алгъан сонъ, о ерни сюре ве тырнай. 
Ондан сонъ хангъа: 


— Энди инджини сачмакъ мумкюн, лякин буны тек намуслы 
адам япаджакъ. 

О озюнинъ омрюнде кимседен ич бир шей хырсызламагъан, 
ич кимнинъ акъкъыны ашамагъан, ич бир вакъыт хиянетлик 
япмагъан адам оладжакътыр. 

Мен исе — ич бир вакъыт хырсызламадым, лякин шимди 
мени ханнынъ хазинесинден къыйметли шейлерини алып 
къачты деп къабаатлайлар. 

Онынъ ичюн инджи сачмагъа меним акъкъым ёкъ. 


Бундан сонъ, сачувны баш везирге теклиф эте. 
Лякин о, озюнинъ гунасыз олмагъаныны билип, ред этип 
башлады: 


— Меним ханым, мен омрюмде экиннен мешгъуль олмадым. 
Инджи дегиль, богъдай биле экмедим. 

Мен къоркъам бойле укюмет ишини бозмагъа. 

Онынъ ичюн, бу эмиетли иштен мени бошатынъыз. 


— Яхшы, онынъ ичюн инджини сайгъылы ве итибарлы къады 
эксин, — деди хан. 


— Эй акъыллыларнынъ акъыллысы, — деди къады. 

Къадылар ич бир вакъыт экмедилер, не ашайт, не инджи. 
Меним ишим — къадылыкъ. 

Къадылар гунасыз дегиллер, дей халкъ. 

Меселя, инджи чыкъмаса, осьмесе — ким инаныр 
махкеменинъ догърулыгъына? 

Ёкъ, ёкъ, ёкъ, манъа риджа этменъиз. 

Алланен риджа этем. 

Мени бу шерефтен къуртарынъыз. 


— Муфтиге бакъып, сиз, энъ намуслы, энъ инсафлы адамсыз, 
онынъ ичюн сиз экеджексинъиз инджини! — деди хан. 


Лякин муфти де салмакълы, эсаслы сылтав тапа ред этмеге. 


Бундан сонъ хан башкъа ярдымджыларына ве везирлерине 
риджа этмеге меджбур ола. 


— Бизим улу, къудретли ве адалетли ханымыз! 
— деди энъ зийрекли ве акъыллы везирлерининъ бириси, 


— сиз озюнъизнинъ мераметинъизнен ве 
алидженаплыгъынъызнен бизге буюк ишанч, шан эттинъиз, 
— бу девлет ишини бизге теклиф этип. 

Лякин биз истеймиз ки, — сиз озюнъиз джюмерт 
къолунъызнен бу инджини махсуллы тарлагъа экинъиз! 


Энди ханнынъ озю бу игренч алдан чыкъмагъа меджбур 
олды. 

О озюнинъ везирлери, къадылары ве муфтилери киби, 
гунасыз дегиль эди. 

Онынъ ичюн озю де меджбур олды ред этмеге. 


Ондан сонъ къабаатлангъан адам хангъа риджа эте: 


— Улу ве адалетли хан! 

Корьгениме ве анълагъаныма коре, сизинъ бутюн 
везирлеринъиз ве башкъа ярдымджыларынъыз — намуссыз, 
видждансыз адамлар экен. 

Лякин мени, намуслы ве къабаатсыз, ич яманлыкъ этмеген 
адамны, сиз ольдюрмеге истейсиз! 

Бу адалетли ишми? 


— Яхшы. 

Мен озюмнинъ эмиримни лягъу этем, — деди хан. 

Эльбетте, сен намуслы ве къабаатсыз адамсынъ, онынъ ичюн 
бар эк инджини. 


Бу адам сюрюльген тарлагъа бара ве инджи эке. 
Ишини битирген сонъ, о хангъа айта: 


— Энди мен озюмнинъ экинимни къорчалайджам, 
джинаетчилер я да къушлар хырсызламасынлар. 

Даа, манъа учь ай керек бу инджи тарласыны козьлемеге ве 
къорчаламагъа. 

Учь айдан мында тюрлю ве къыйметли инджи осер. 


Шу арада хан къулларына эмир этип, тарланынъ ортасында 
чалаш яптырта ве онынъ янына къаравул къоя — инджи 
сачувджы адам къачмасын, деп. 


Бир къач кунь кечкен сонъ, инджи сачкъан адам къача. 
Гедже о къаравулны юкълаткъан иляджнен сыйлай ве 
башкъа мемлекетке къача. 


О яхшы биле эди ки, инджи ич бир вакъыт осьмейджек, 
чюнки инджини отьмек киби осьтюрмеге имкян оладжагъына 
инангъан адам, — акъылсыз кишидир! 


## ВАСИЕТ 


Бир заманда бар экен, бир заманда 6къ экен, Къарасувбазар 
шеэри янында, Акъ-къая дагъынынъ этегинде уста бир 
чёельмекчи яшагъан. 

Бу чельмекчининъ ясагъан аджайип бардакъларына буллюр 
чокъракъ сувуны толдурып, бир афта, бир ай, бир йыл 
тутсанъ биле, о кене, чокъракътаки киби, буллюр, салкъын ве 
лезетли къала экен. 

Чельмекчини бардакъларыны зенгинлерге бир кумюшке, 
фукъарелерге исе бир капикке саткъаны ичюн де севе ве 
урьмет эте экенлер. 


Бу чельмекчининъ бирден-бир огълу бар экен. 

О, огълуна, балалыкъ чагъындан башлап, усталыгъынынъ 
сырларыны огреткен. 

Уста чёельмекчи, кунь сайын дегиль, саат сайын оськен 
огълуна севине эди, бабасы киби яхшы бир уста оладжагъы 
корюне эди. 

«Ишимни девам эттиреджек бири оладжакъ», — деп къувана 
эди бабасы. 

Куньлернинъ биринде чёльмекчи агъыр хасталыкъкъа 
огърагьан. 

Олюм янына келип, шойле деген: 


— Сен омюр бою адамларгъа яхшылыкъ япып кельген 
адамсынъ, бу себептен дюньядаки ишлеринъни битирмек 
ичюн даа бир кунь берем... 


Уста олюмден къоркъмады, тек муляйим-муляйим 
кулюмсиреди. 

О, омрю ичинде о къадар аджайип савутлар ясагъан. 

Онынъ ясагъан савутлары деерлик эр эвде бар. 

Адамлар оларны къуллангъанджа оны хатырлайджакъ, адыны 
анъаджакъ... 

Чельмекчини тек бир шей раатсызлай экен — бу да озь огълу. 
Сонъки вакъытларда огълу ишине эмаллыкънен янаша экен. 
Сыкъ-сыкъ шеэрге кете, вакътыны анда кечире экен. 
Чельмекчи огълуны янына чагъырып: 


— Огълум, якъында оледжем, — деген. — Бу дюньяны терк 
этем. 

Мен санъа озь усталыгъымны ашладым, урьметнен 
анъылгъан адымны санъа къалдырам, адамларнынъ анъындан 
силинмесине изин берме. 

Мына бу сандыкъ ичинде мени сонъки ёлгъа озгъармакъ 
ичюн бутюн керекли шейлер бар. 

Анавы бардакъ ичинде исе омюр бою чалышып топлагъан 
параларым бар. 

Сен де яхшы чалышсанъ, бу пара санъа янъы эв къурмагъа 
да, эвленмеге де, балаларынъны осьтюрип буютмеге де етер. 
Дюньяда эр шей ола. 

Агъыр вазиетке къалгъан киби олсанъ, санъа ярдым керек 
олса, Зейнеп аланъа бар, о санъа ярдым этер. 


Экинджи куню уста кечинген. 

Оны адетлеримиз боюнджа урьметнен дефн эткенлер. 
Онынънен сагълыкълашмакъ, сонъки ёлуна озгъармакъ, 
яхшы сёзлернен анъмакъ ичюн пек чокъ адам топлашкъан. 


Бабасынынъ дувалары кечирильген сонъ, огълу, ишини девам 
эттирмек ерине, бардакътаки параларны алып, шеэрге 
кеткен. 

Анда озюне фаэтон, атлар, паалы урбалар сатын алгъан, янъы 
достларны пейда эткен ве бол-сал, истегени киби яшап 
башлагъан. 

Чалгъыджыларны тутып, янъы достларынен фаэтонда 
кезинип юрген, бабасы агъыр эмекнен къазангъан параларны 
аджымай, сепип-сачып, джойгъан. 


Арадан бир йыл кечер-кечмез, бабасынынъ паралары биткен. 
Парасы биткенинен, достлары да онъа сыртларыны 
чевиргенлер, ондан четленип юрмеге башлагъанлар. 

Иигит фаэтоныны, атларыны саткъан, амма бу паралар да 
чокъкъа етмеген. 

Атта бир пите сатын алмагъа парасы къалмагъан кунь де 
кельген... 

Бойле къара куньге огърагъан йигит Зейнеп аласыны 
хатырлагъан. 

О тувгъан коюне къайтып, догърудан-догъру Зейнеп 
аласынынъ эвине баргъан, онъа бабасынынъ васиетини 
айткъан. 

Аласы сандыкътан анахтар чыкъарып, огълангъа узаткъан ве 
шойле деген: 


— Эвинъизде кучюк бир одачыкъ бар, бабанъ анда озюнинъ 
иш урбаларыны сакълай эди. 

Оданынъ къапысыны ачып, ичине кир, къалгъаныны озюнъ 
тапарсынъ. 

Огълан бабасынынъ эвине барып еткен. 

Килитни ачып одагъа кирген, бакъса, не корьсин: оданынъ 
ортасында курьсю тура, онынъ узеринде исе тавандан 
асылгъан йип... 

Огълан бабасынынъ сонъки сёзлерини хатырлагъан: 
«Эмекнен къазанылгъан параларны билип масраф этмеге 
огренъ, эгер огренмесенъ, сенден адам олмаз...» 

Огълан ичинден: «Демек, бабам, эгер адам олмасанъ, озь- 


озюнъни асмакътан гъайры башкъа ёлунъ ёкъ», — демеге 
истеген. 

Огълан курьсюге минген, башыны ильмекке кечирген — ве 
асылгъан! 


Лякин джаны ичинден чыкъып етиштирмеген, йип узюльген, 
огълан ерге йыкъылгъан, таванда пейда олгъан тешиктен исе 
алтынлар текюлип башлагъан... 


Огъланнынъ эси башына кельгенинен, параларны джыймагъа 
башлагъан ве, бабасынынъ диваргъа асылгъан оглюгине 
бакъып, ярындан башлап, янъы омюр башлайджагъына ант 
эткен. 

О да, бабасы киби, Акъ-къая дагъы этегиндеки топракъны 
къазып чыкъараджакъ, чамур азырлайджакъ, ве ойле чанакъ- 
чёльмек ясайджакъ ки, адамлар оларгъа бакъып, эм 
бабасынынъ адыны анъаджакълар, эм: «Бакъынъыз, къарт 
чёльмекчининъ огълу да акъикъий уста олгъан!» — деп 
айтаджакълар. 


## АКЪЫЛЛЫ КЪЫЗ 


Бир ханнынъ огълу озюне къыз къыдырып, ёлгъа чыкъа. 

Бир чокъ шеэр ве койлерни кечкен сонъ, кучюджик бир 
эвнинъ алдында агъач парлап отургъан бир къызны 
расткетире. 

Сорамадан-сокъмадан азбаргъа кире. 

Къыз, чагъырылмагъан бу мусафирни корьгенинен: 


— Ой, бу къулакъсыз эвнинъ Алла белясыны берсин, —дей. 


Хан огълу бу сёзнинъ манасыны анълап оламай, лякин сорап 
бильмекни озю ичюн ляйыкъсыз бир шей таный. 
О, къызнынъ янына барып: 


— Бабанъ къайда, ананъ къайда, не пиширесинъ? — деп 
сорай. 


Къыз: 


— Бабам ер девирмеге, анам бирни эки этмеге кетти, — дей. 
Пиширген ашым беши минер, беши энердир. 

Хан огълу бу сёзлернинъ манасыны анълап бильмек ичюн 
чокъ тюшюнип бакъса да, акъыл кестиралмай ве азбардан 
чыкъып кетмеге меджбур ола. 


Кете-кете, озен янында сабан сюрген бир къартчыкъны 
раскетире. 

Селямлашалар. 

Хан огълу эшиткен сёзлерини къартчыкъкъа айта ве 
маналарыны анълатып бермесини риджа эте. 


— Эй, огълум, бойле шейнинъ манасыны да анълап 
оламадынъмы? — деп кулюмсирей къарт. 

— Къыз, сени сынап бакъкъан, сен исе тильсиз эшек киби 
къулакъларынъны салындырып, агъыз ачып къалгъансынъ. 
Динъле! 

Къулакъсыз эв — копексиз эв демектир. 

Эвде копек олгъанда сен сорамадан-сокъмадан азбаргъа 
кирмез эдинъ. 

Бабасы ер девирмеге, яни сабан сюрмеге кеткен, анасы да 
бирини эки этмеге, яни эбанайлыкъкъа кеткен. 

Беши энер, беши минер дегени де, бакъла шорбасы пиширем 
демектир. 

Бакъла пишеяткъанда, онынъ ярысы энер, ярысы да сув 
устюне чыкъар. 

Сонъ, насыл, анъладынъмы? 


Хан огълу шу дередже адий шейлернинъ асылына озь 
акълынен иришмегенине утанып, ёлуна реван ола. 

Козь огюне къызны кетирип тюшюнген сайын, къызгъа 
муаббети арта. 


Хан огълу сарайгъа къайтып кельген сонъ, везирлерден энъ 
акъыллысы деп эсаплангъан бирини чагъыра да: 


— Алтыны не яптынъ? — деп сорай. 


Везир, хан огълунынъ къыз алдында шашып къалгъаны киби 
къулакъларыны салындыра да: 


— Насыл алтыны? 
Анълап оламайым, ачыкъ айтынъыз, — дей. 


— Эй, сени, даа везирлернинъ энъ акъыллысы эсаплана, 
дей хан огълу. 

Озю исе «Раббиге шукюр, менден де акъылсызлар бар экен», 
деп къувана. 

Сонъ сёзюни девам этип: 

— Айды, бойле шейни тюшюнип тапмакъ сенинъ акъыл 
ишинъ дегиль, бар да фелянча ердеки койлюден сорап биль, о 
везир олмаса да, санъа баягъы акъыл огрете билир, — дей. 


Везир неге огърагъаныны бильмей, ёлгъа чыкъа. 

Экинджи куню сабанджы койлюнинъ янына барып токътала. 
Агъыз арамакъ макъсадынен: 

— Сен алтыны не яптынъ? — деп сорай. 

Къарт озюни сыкъмадан, джевабыны такъыштыра: 

— Алтыны тарттым, создым, он экиге етиштиралмадым: 
дагьларны бувакъ басты, ашагъысына туман чекти, 
дегирменим де бозулды, алым пек мушкюль олды, — дей. 
Везир бу сезлернинъ манасыны анъламакъ ичюн чокъ 
тюшюне, лякин акъыл кестиралмай ве ахыр-сонъу койлюнинъ 
озюнден сорап бильмеге меджбур ола: 

— Къартым, бу сёзлернинъ манасы недир? — дей. 


Къарт кулюмсиреп: 


— Акъылсызлардан бири де сен экенсинъ де, къардашым, — 
дей. 


— Бойле адий шейлерни анълап оламагъанынъ худжур бир 
шей. 


Ана отькен кунь де тыпкъы сенинъ киби бир анъкъав кельген 
эди. 
Айттым, лякин анъладымы- ёкъмы, бильмейим. 


Везир, сёз хан огълу акъкъында кеткенини дуйып, юректен 
къувана. 

«Токъта сен, огълан, мени маскъара эттинъ, мен де сени 
дубарагъа огъратырым», деп тюшюне. 


— Айт, къартым, эр бир сёезюнъиз ичюн беш алтындан 
тёлерим, истесенъиз, мына пешин беш алтын берейим, —дей. 


Къартчыкъ озюне узатылгъан алтын кисенини кери итеп: 
— Акъыл базарда сатылып алынгъан бир шей дегильдир, 
— дей де, сёзюни девам эте: 


— Алтынынъ манасы алты айдыр; 

алтыны тарттым, создым, он экиге етиштиралмадым дегеним 
де, алты ай чалаштым, он экиге етиштиралмадым, демектир. 
Дагъларны бувакъ басты дегеним, мына башымнынъ сачлары 
агъарды, демектир. 

Ашагъысына туман чёкти дегеним, козьлерим арув корьмей, 
туманлы коре башладым демектир. 

Эбет де бундан сонъ меним алым мушкюль олмай насыл 
олсун? 


Везир къартчыкънынъ джевапларыны эшитип, шашып къала. 
Сагълыкълашкъанда мерагъыны къандырмакъ макъсадынен: 


— Къартым, якъынларда сизинъ койге бир яш йигит келип 
кетмедими? — деп сорай. 


— Санъа ошагъан бир матюв келип кеткен эди. 

О, меним къызым Теслиенен лаф этмеге ынтылгъан. 
Къызнынъ айткъанларындан бир шей анълап 
оламагъанындан, манъа келип акъыл танышты. 


Везир, сарайгъа къайтып келе. 
Алгъан джевабыны хан огълуна айта. 
Хан огълу везирнинъ якъасыны кене де бошамай: 


— О кьарткъа бар да, шу койнинъ энъ акъыллы къызынынъ 
адыны билип кель, — дей. 


Везир къопая берил: 

— О къызнынъ ады Теслиедир, — дей. 
— Я бабасы ким экен? 

Везир хан огълуны мыскъыллап: 


— Онынъ бабасы сизге акъыл огреткен сабанджы койлюдир, 
— деп джеваплана. 


Хан огълу, утангъанындан, ер ярылса, ернинъ астына кирип 
кетмек дереджесине келе, ачувлана, везирни айдап 
йибереджек ола, лякин насыл да олса, озюни эльге ала, бираз 
тынчлангъан сонъ: 


— Мен сени шу къызгъа къудалыкъкъа йиберем, — дей. 

— Барып о къызнынъ бабасына айт, къызыны келин этип 
сарайгъа тюшюрмек истейим. 

Эминим, койлю къызы бойле бир теклифке къувана-къувана 
разылыкъ берир. 


Везир кете. 

Шу куню сабанджынынъ эвинде къонып, не ичюн кельгенини 
айта. 

Везир: 


= Ана, къартлыгъынъда хан огълунынъ къайнатасы 
оладжакъсынъ, — деп иляве эте. 


Къартчыкъ къуванмай, чырайыны сытып, тюшюнджелерге 
дала. 
Сонъ, везирге айланып: 


— Къызымдан сорайыкъ, о не десе, шу олур, — дей де 
къызыны чагъырта. 
Къызына хан огълунынъ теклифини бильдире. 


Везир: 


— Хан огълу даа якъынларда сизинъ эвинъизге келип кеткен 
эди, сени корип дели-диване олып къалды, — дей. 


Къыз, бабасынынъ алдында тиз чёкип: 


— Бабай, чокътан ёкъкъа бармам, ёкътан чокъкъа учып 
барырым, — дей де, эвден чыкъып кете. 


Везир къартчыкътан : 


— Къызынъыз не айтты, хан огълуна бармагъа разылыкъ 
бердими? — деп сорай. 


Къартчыкъ анълата: 


— Къызым: чокътан ёкъкъа бармам деди, яни малы чокъкъа, 
акъылы ёкъкъа ерге чыкъмам, деди. 

Ёкътан чокъкъа учып барырым, деди, яни малы екъкъа 
къуванып ерге тиерим, деди. 


Шай этип сабанаджы къызы хан огълунынъ къудасыны 
къайтарып йибере. 


## Койлю ве шейтан 


Бир заманда бар экен, бир заманда екъ экен, бир кой де бир 
койлю бар экен. 

Онынъ да бир тарласы бар экен. 

Къыш битип, баарь де келе, койлюнинъ исе экмек ичюн 
урлукъ сатын алмагъа парасы ёкъ экен. 

Бичаре койлю тарланынъ бир четинде отурып, агъыр кокюс 
кечире. 

Шу арада бу ерде шейтан пейда ола, о, койлюнинъ янында 
токътап ондан сорай: 


— Хайыр ола, мухтерем койлю, не бу къадар агъыр кокюс 
кечиресинъ? 


— Урлукъ алмагъа парам олгъанда, топрагъым ёкъ эди. 
Энди топрагъым бар, амма урлукъ алмагъа парам ёкъ, — дей 
койлю. 


— Эгер мен санъа урлукьлыкъ пара берсем, сен манъа 
оладжакъ берекетнинъ ярысыны берирсинъми? — деп сорай 
шейтан. 


Койлю тюшюнип бакъа ве разы ола. 
Олар тарлагъа мысырбогъдай экелер. 
Мысырбогъдай осе, пише. 


Энди етишкен берекетни насыл пайлаштырсалар да, 
бирисининъ джаны агъырмаса? 


— Къайсы ерини зияде бегенесинъ, оны ал, — дей койлю 
шейтангъа. 


Шейтан мысырбогъдайгъа бакъа, сабакълары чокъ, олар узун 
ве къалын, къочанлары исе аз, эр бир сабакъта экишер, учер 
дане. 

«Зияде олгъан къысмыны алайым» — деген къараргъа келе 
шейтан. 


Берекетни пайлаштыралар: шейтан бир оба сабакъны ала, 
койлю исе бир маджар къочан юклеп алып кете. 

Койлю мысырбогъдайны базаргъа чыкъара ве яхшы акъчагъа 
сата. 

Шейтангъа исе бир оба сабакъ ичюн бир къач капик берелер. 


Шейтаннынъ джаны агъырып: 


— Сенде намус де ген шей екъ экен, мени алдаттынъ, — дей 
койлюге. 


Койлю исе: 


— Я сен озюнъ сайладынъ, бегенгенинъни алдынъ да. 
Айды, джанынъ агъырмасын, бир даа берабер экейик де, 
джанынъ истегенини алырсынъ — дей. 


Анълашып тарлагъа сарымсакъ экелер. 

Баарь энди кучьке кире, тарлада исе сарымсакънынъ 
сабакълары ем-ешиль олып котерилелер. 

Берекетни пайлашмакъ вакъты келе. 


Шейтан: 


— Бу кереси мен озюме топракънынъ устюнде оськен 
тарафыны аладжам, — дей. 


— Яхшы, манъа тамырлары да етер, — деп разы ола койлю. 


Шейтан сарымсакънынъ сапларыны кесип, оларны дестелеп 
багълай ве базаргъа алып бара. 


Койлю исе сарымсакъны чыкъарып, сепетлерге толдура, 
къышта сарымсакъ паалы олгъанда, оны базаргъа чыкъарып 
сата. 

Шейтан кене джёремеге огърай, бир капик биле къазанмай. 
Бутюн кунь базарда отурып бир багъ сабакъ биле саталмай. 


«Эй, ахмакъ шейтан, я сарымсагъынъ къайда?» — деп 
эриштирелер муштерилер. 


Койлю оны бу кереси де алдаткъаныны анълагъан шейтан, 
оны ёлда тутып, алекет котере: 


— Виджданынъ ёкъ! 
Мен санъа эки йыл хызмет эттим, амма бир капик 
къазанмадым! — дей. 


Шейтан койлюни джезаламакъ къарарына келе. 

Ёлнынъ кенарында балабан бир таш ята экен, шейтан о 
ташны котерип ала, амма ерге ташлап етиштиралмай. 

Койлю таш къапаткъан чукъурда бардакъ яткъаныны коре ве 
аман чапып барып бардакъны ала. 

Бакъсалар — бардакъ алтын толу экен! 


— Айды, алтынны экиге пайлаштырайыкъ! — теклиф эте 
койлю. 


— Ёкъ, — дей шейтан, — бу кереси алтынны ким буюк олса, о 
аладжакъ! 
Мен сенден буюк, демек, бардакъ меним олмакъ керек. 


— Я сен къач яшындасынъ? — деп сорай койлю. 


— Бу йыл тамам эки юз яшыны толдурдым! — дей гъурурнен 
шейтан. 


— Олгъаны-оладжагъымы?! — тааджиплене койлю. — 
Хаберинъ олсун, эки юз йыл эвельси ольген меним энъ кучюк 
къардашым тамам юз яшында эди! 


— Мен сенинъ тарланъда эки йыл чалыштым. 

Демек, эки кере сайламагъа акъкъым бар! 

Меним сонъки сёзюм — айды, бири-биримизни невбетнен 
аркъаларымызда алып юрейик ве йырлайыкъ. 

Ким енъсе, алтыннынъ эписи онынъки олур, — дей шейтан. 
Койлю шейтаннен давалашып отурмай, оны омузларына 
отурта да сокъачыкъ бойлап адымлай. 

Шейтан учь кунь вс учь гедже койлюнинъ омузларында 
отурып йырлай. 

Дертюнджи кунь сусып къала. 

Шейтан бильген йырларынынъ эписини йырдап битире. 


Энди койлю шейтаннынъ елькесине отура. 
Ёл дагъ этеклери бойлап созула, койлю де озь йырыны соза: 


Аяй-ай, дагъ башлана. 
Аяй-ай, дагъда дагъ осе. 
Аяй-ай, дагъда къызылчыкъ пише... 


Бутюн кунь шейтан дагъ бойлап кете, койлю де бутюн кунь 
дагъда корьген, бильген шейлери акъкъында уйдурып 
йырлай. 

Экинджи куню ёл озен бойлап созула. 

Койлю де бутюн кунь озен акъкъында, онынъ салкъын 
сувлары, аджайип балыкълары акъкъында йырлай. 

Сонъ олар чёль ичинден кечелер, койлю кене корьген 
шейлери акъкъында: «Аяй-ай, бу челлернинъ гузеллиги...» 
деп озь йырларыны соза. 


Бешинджи куню шейтаннынъ сабыр-такъаты бите: 


— Тюш, етер! 
Сенинъ йырларынъдан къулакъларым чынълай! — дей. 


Койлю исе: 


— Шаштынъмы шу?! 
Мен бильген йырларым бир йылгъа етеджек. 


Юр, елумызны девам этейик, — дей. 


Шейтан койлюни аркъасындан ташлап, сёгюне-сегюне, 
артына-огюне бакъмай къача. 

Бунынънен оларнынъ достлугъы бите. 

Алтын толу бардакъ да койлюге къала. 


## Чобан огълу 


Бир заманда бар экен, бир заманда ёкъ экен, бир 
падишанынъ учь къызы бар экен. 


Бир кунь падишагъа везири учь къавун кетире. 


— Падиша азретлери! — дей везир. — Чобатар къавун 
пишкен, шыралангъан, оны кечиктирмей ашамакъ керек. 

Бу махсуллар вакътында орькенден узюлип, ашалмаса, 
тургъан еринден солып, бурюшип къалырлар. 


— Не демек истейсинъ? 
Фикиринъни ачыкъ айт! — дей падиша. 


— Сизинъ учь къызынъыз бар, падиша азретлери. 

Уйкени чагъына кельди. 

Оны эвлендирмек керек. 

Сонъ ортанджысынынъ, даа сонъра кучюгининъ тоюны 
япмалы. 


Падиша бунъа разы олгъан сонъ, деллял онынъ ферманыны 
бутюн мемлекетке бильдирген: 

«Эй, адамлар, сонъундан, эшитмедим деменъиз. 
Падишалыкънынъ эр бир сакини падиша къызларынынъ 
сарайы огюнден кечмеси эмир этиле. Падишанынъ уйкен 
къызы кимни алтын топнен урса, о йигит падишанынъ киеви 
оладжакътыр!» 


Бойледже, падишанынъ уйкен къызы алтын топнен ургъан 
йигитке нишанланып, къыркъ кунь, къыркъ гедже той этип, 
эрге чыкъа. 

Олар дост-муаббет яшайлар. 


Невбет ортанджы къызына келе. 
О да аптеси киби, бегенген йигитини топнен ура. 


Оларнынъ тойларыны да япып, эки генчни бири-биринен 
къавуштыралар. 


Вакъыт кечтикче падишанынъ кучюк къызы да чагъына ете. 
Кене деллял багъыртыла. 

Сарай огюнден мемлекетнинъ бутюн эалиси кече. 

Лякин къыз ич кимсени бегенмей. 


— Бу насыл олды? 
Екъса сарай огюнден кечмегенлер къалдымы, — дей падиша. 


— Къаз кумесини темизлеген тазбаш огълан къалды, 
дейлер. 


О да эмир муджиби, сарай огюнден кечеяткъанда, 
падишанынъ кучюк къызы таз огъланынъ башына алтын 
топнен ура. 

Буны шу саат падишагъа бильдирелер. 

Падиша тааджиплене ве: 


— Олмайджакъ шей, къызым янълышкъандыр. 
Падишалыкънынъ бутюн эалиси бир кере даа сарай огюнден 
кечирильсин! — деп эмир бере. 

Лякин экинджи кересинде де, падишагъа, къызы топнен таз 
огъланны ургъаныны айталар. 

Баба къызыны узурына чагъыртып: 


— Сен озюнъе кимни ляйыкъ корьдинъ, къомшу 
мемлекетлернинь падишалары мени куледжеклерини, 
акъаретлейджеклерини тюшюнмединъми? — дей. 


— Такъдир ойле экен, баба. 
Меним борджум таби олмакъ, — дей къызы. 


— Такъдирге баш эгмек истесенъ, бар къаз кумесине. 
Санъа той япмам, джиез бермем! — дей падиша. 


— Сагълыкънен къалынъыз, баба! — дей къыз ве башкъа бир 
сёз айтмадан, сарайдан чыкъып кете. 


Кунеш дагълар артына сакълангъан сонъ «тазбаш огълан» 
башындаки ишкенбени чыкъарып, дюльдюлине минип, 
байырлар этегинде, гуль багъчалар четинде джесаретликлер 
косьтере. 


Буны дефаларджа сейир эткен къыз, къоркъу бильмез 
йигитнинъ гурь сия сачларыны, далфидан боюны бегенген, 
онъа гизлиден севда олгъан экен. 


— Мен кельдим, — дей къыз араба къапы огюнде токътап. 
— Бабам той япмайджакъ, джиез бермейджек. 
Къабул этсенъ, апайынъ олурым! 


— Ичери киринъиз. 
Ляйыкъ корьсенъиз, сизни апайым этип алмагъа разым, — дей 
огълан. 


Къыз, йигитнинъ дегенине коне ве ичериге кире. 


Арадан азмы кече, чокъмы кече, куньлернинъ биринде 
къомшу къыралдан бу падишалыкъкъа дженк илян этильгени 
акъкъында хабер келе. 

Падиша аскерлерини дженкке азырлай. 

Эки киеви де дженкке кетмек тедаригини корелер. 


«Тазбаш огълан» апайына: 


— Барып бабанъа айт, манъа, дженкке кетмек ичюн бир ат 
берсин, — дей. 


Къыз бабасына келип, къоджасынынъ истегини бильдире. 


— Анда, эски аранда, къарт мали оладжакъ. 
Оны алсын да, къайда истесе анда кетсин! — дей падиша. 


Йигит къарт малиге минип, ёней ве ёлда бир батакълыкъ 
ичинде аселет батып къала. 

Падишанынъ киевлери ве аскерлери онынъ янындан куле- 
куле кечип кетелер. 

О исе, орман ичинде сакълы тургъан дюльдюлине атланып, 
учурымлы бир юксекликтен урушны сейир эте. 


Падишанынъ аскерлери кери чекип, магълюбиетке 
огърайджакъ бир вакъытта, дженк мейданында учар ат 
устюнде бельгисиз бир йигит пейда ола. 


О, падиша аскерлерини кериде къалдырып, къырал 
аскерлерини сагъына-солына къакъыштырып, къырып 
башлай. 


Тап сонъунда душман аскерлери уруш мейданындан 
къачмагъа меджбур олалар. 

Падиша: «Эшкъ олсун пельвангъа. 

Учь киевим олгъандже, бир дане бойле огълум олгъан олса 
эди», — деп тюшюне. 


Падишагъа, пельван сол элинден яралангъаныны 
бильдирелер. 
О, пельваннынъ ярасыны багъламакъ ичюн озь пошусыны 
берип йибере. 


Падиша гъалебе къазанып, аскерлеринен берабер 
къайтаяткъанда, «Тазбаш огълан батакълыкъ ичинден 
чыкъалмай, салланып тургъаныны коре. 

Падиша, онынъ уйкен киевлери, аскерлер огъланны 
мыскъыллап, чешит куфюр сёзлернен акъаретлеп, онынъ 
янындан куле-куле кечип кетелер. 


Йигит къаз кумесине къайтып кельген сонъ, эки кунь 
турмадан юкълай. 

Къарысы, онынъ джебинден корюнип тургъан, бабасынынъ 
пошусыны таный ве пошуны догъру сарайгъа, бабасына алып 
бара да: 


— Мынавы пошунъызны акъайымнынъ джебинден таптым, — 
дей, 


Падиша айретте къала: 


— Бу насыл ола я? 
Къана, тез ол, акъайынъны чагъыр, мында кельсин! — дей. 


Къары-къоджа падиша узурына келелер. 


— Бу пошуны сен кимден алдынъ? — деп сорай падиша 
«Тазбаш» киевинден. 


— Кимседен. 
Дженкте сол элимден яраландым. 
О вакъытта кимдир кетирип багълады, — дей киеви. 


— Сол элинънинъ ярасыны косьтерчи! 


Ишнинъ асылына анълагъан падиша: 


— Сен озюнъ ким оласынъ? — деп сорай. 
— Темиркъая чобаннынъ огълу Бектемир олам, дей огълан. 


— Аферин бабанъа. 
Мемлекетке садыкъ йигит тербиелеген. 


Тиле мурадынъны, джанынъ не истей? — дей падиша. 


— Бизге ич бир шей керекмей. 
Бизим зенгинлигимиз, бири-биримизге олгъан севгимиздир, 
— дей йигит. 


Падишанынъ текрар талабына джевап оларакъ: 


— Ойле исе, падишалыкъта зулумлыкъ ёкъ этилип, эр ким 
мусавий укъукъта яшамасыны истерим. 
Истегим будыр, — дей Бектемир. 


Падиша йигитнинъ истегини ерине кетирмеге сез берген. 
Аякин, сёзюне садыкъ падишалар ялынъыз масалларда 
олгъан, дейлер. 


## КИМ АКЪЫЛЛЫДЖА? 


Бир заманда бар экен, бир заманда ёкъ экен, бир падиша 
яшагъан экен, онынъ везири исе къарт ве пек акъыллы адам 
экен. 

Вакъты кельгенде, бу везир ольген ве падишагъа янъы 
везирни къарт везирнинъ эки ярдымджысындан бирисини 
сайламакъ керек олгъан экен. 

Падиша, къайсы бирисини къояйым экен деп, чокъ 
тюшюнген. 

Сечип алгъан адамында янъылса, озю пешман этеджек. 
Асылзаделеринен де меслеатлашмагъа чокъ истемеген. 
Дегерли везирни сечип алмагъа падишанынъ озюнде акъылы 
етмеген, деп айтырлар. 


Падиша сынав кечирмек къарарына кельди. 
О, къарт везирнинъ ярдымджыларыны янына чагъырып, 
шойле бир суаль бере: 


— Омюрде байлыкъмы ёкъса талий биринджи ерде тура? 


Сиз насыл фикирдесинъиз? 


Асылзаделер тюшюнджеге далгъанлар. 
Сонъ бириси шойле деген: 


— Эбет байлыкъ, падишам. 

Сиз мемлекетимизнинъ энъ зенгин адамысынъыз шунынъ 
ичюн де мемлекетимиз чечекленмекте. 

Сизинъ боллугъынъыз акъкъында шурет чокъ мемлекетлерге 
етти. 

Икметлилер исе: «Саип зенгин ве джумерт олса, 
хызметчилери де бахыт ве эйиаллылыкъта яшайлар», — 
дегенлер. 


Экинджи асылзаде тюшюнген сонъ шойле деген: 


— Мен исе, Алий азретимиз, омюрде талий байлыкътан 
муимдир, деп саям. 

Бабанъызны хатырланъыз. 

О, тахткъа отургъанда мемлекетимизде ачлыкъ ве 
къалабалыкълар уюом сюре эдилер. 

Эр бир бай озюни хан деп сайгъан ве падишагъа бойсунмагъа 
истемеген. 

Амма бабанъыз, акъылы ве талийи саесинде боюнларыны 
эгмеге истемеген байларны енъди ве мемлекетни 
бирлештирип олды. 

Эр шейде талий онъа ярдым: урушларда да, тиджаретте де, 
тек озь адамларынынъ дегиль къомшуларынынъ ишанчыны 
къазанувда да. 

Бабанъыз, акъылы ве талийи саесинде сизге кучьлю ве 
зенгин девлет къалдырды... 


Падиша кимнинъ тарафыны аладжагъы акъкъында 
тюшюнджеге далгьан. 

Козю пенджереге тюшкенде, сарайынынъ ашханесине эр 
кунь одун ташыгъан одунджыны корьди. 


— Барсын, экинъизнинъ аранъыздаки бу даваны бу адам 
чезсин, — деген падиша. — Оны сынап бакъынъыз. 


Биринджи олып, одунджынынъ янында омюрде энъ муим шей 
байлыкъ деп сайгъан асылзаде баргъан. 

Одунджыгъа бир алтын динар багъышлагъан. 

Одунджы онъа узатылгъан динарны корип, тааджипленген: 


— Бу мукяфатны манъа не ичюн бересинъиз? — деп сорагъан 
о асылзадеден. 


— Пек эмексевер ве гъайретли адам олгъанынъ ичюн, — деп 
джевап берген асылзаде. 

— Сен чокъ йыллардан берли — ягъмур, къар ягъамы, 
сувукъмы, сыджакъмы — сарайгъа одун ташыйсынъ, сарай 
ашханесини бир кунь биле одунсыз къалдырмадынъ. 

Бу агъыр ишинъден сени бошатам. 

Азачыкъ раатлан, истегенинъ киби яша. 


Асылзаде сарайгъа къайткъан сонъ шойле деген: 


— Мен бу адамгъа олгъаны-оладжагъы бир алтын динар 
багъышладым. 

Фукъаре ичюн бу буюк байлыкъ. 

Ярын о мында энди кельмез... 


Падиша : 
— Айса, ярынгъадже бакъайик, — деген. 


Одунджы исе о арада омузындаки агъыр юкни ташлап, эвине 
къайтаджакъ олгъан. 

Елда адам бир тюкянгъа кирген, сатыджыгъа алтыныны 
берип, бир кумюшлик чешит тюрлю лезетли шейлер 
бермесини риджа эткен. 


Сатыджы онынъ айткъанларыны эписини теразеде чекип 
азырлагъан. 
Одунджы бу шейлерни торбасына къояджакъта, сатыджы: 


— Малым ичюн башта парасыны оде, сонъ алырсынъ, — деген. 


Одунджы сымарлагъан малы ичюн параны энди бергенини не 
къадар исбатлайджакъ олса да, онъа кимсе инанмагъан. 

Эр кес онынъ устюнден кулип, тюкяндан къувып 
чыкъаргъанлар. 


Экинджи куннинъ сабасына одунджы кене ормангъа баргъан, 
одун кесип топлангъан ве кене сарайгъа алып баргъан. 

Оны къапы янында тааджипленген асылзаде къаршылап 
алгъан ве алтыныны неге масраф эткенини сорагъан. 


Одунджы онъа эр шейни олгъаны киби айткъан сонъ, о онъа 
энди бинъ дане кумюш динар багъышлагъан. 


Одунджы кумюш толу торбасыны аркъасына урып, эвине 
къайтаджакъ олгъан. 

Ел бою ярын къадынынен берабер базаргъа бараджагъы, бу 
парагъа ашаладжакъ шейлерни, урба, ат, сыгъыр ве къойлар, 
тавукъ алып эвге кельген сонъ, бахытлы ве эйиаллылыкъта 
яшайджакълары акъкъында хаяллангъан. 

Одунджы энди эвине якъынлашаяткъанда, тёпеден устюне 
къартал атылып, аркъасындаки торбасыны тавшан беллегеп 
чекип алгъан ве кене тёпеге учып кеткен. 


Сабасына одунджы кене сарайгъа о дун алып кетмеге 
меджбур олгъан. 

Сарайнынъ къапысы огюнде оны кене тааджипленген 
асылзаде къаршылап алгъан. 

Одунджы онъа эр шейни олгъаны киби айтып берген, бир 
шейни гизлемеген. 

Бундан сонъ асылзаде хызметчисине яхшы бир атны 
кетирмеге эмир эткен, атнен берабер одунджыгъа бир торба 
алтын да берген. 


Одунджы атны алгъан ве югенинден тутып, эвине тараф ёл 
алгъан. 

Эм кете, эм хаяллана. 

Янъы эв къураджагъы, зенгин урбалар аладжагъы, бутюн 
къомшулары, атта энъ зенгин сойлары биле онынъ янындан 
кечкенде башларындаки къалпакъларыны 
чыкъараджакълары акъкъында хаяллангьан... 


Одунджы орман ичинде кете экен. 

Апансыздан тереклер арасында къашкъыр чапып чыкъкъан, 
ат къоркъкъанындан одунджынынъ къолундаки югенни узип, 
къачып кеткен. 

Одунджы атны чокъ арагъан, амма ойле де тапмагьан. 

Эм атсыз, эм парасыз къалгъан. 


Дертюнджи куню одунджы омузындаки одунларнен кене 
сарайгъа кельгенини корьген падиша шойле деген: 


— Бу адам учь кере бизден къолунда байлыкънен къайтты, 
амма ойле де зенгин ве бахытлы олгъангъа ошамай. 
Энди онъа талийини сынамакъ невбет кельди. 


Экинджи асылзаде одунджынынъ янына келип, онъа 
кетирген одунлары ичюн бир кумюш берген ве шойле деген: 


— Бахтынъны сына да бакъ, бу парагъа ёлунъда биринджи 
расткельген шейни сатын алып бакъ. 


Одунджы эвине къайтаяткъанда, ёлунда агълап отургъан бир 
яш чобанны расткетирген. 
Одунджы ондан: 


— Санъа не олды? 
Не ичюн агълайсынъ? 


Яш чобан шойле джевап берген: 


— Шорбаджым базаргъа къой сюрюсини айдап кетирмекни 
авале этти. 

Гедже исе чёльде сюрюмизге къашкъырлар атылды, бутюн 
сюрюм дарма-дагъын олды, къойлар къачып кеттилер. 

Энди бутюн байлыгъым — мына бу чобан таягъы... 


Одунджы асылзаденинь айткъаныны хатырлагъан ве 
чобангъа деген: 


— Бу таягъынъны манъа сат, мен санъа онынъ ичюн бир 
кумюш берерим. 


Одунджы таякъны сатын алып, омузына къойып кете, эвинде 
оны ач къорантасы беклегени, къомшу байгъа барып 
ялвармакъ керек оладжагьы акъкъында тюшюне экен. 
Ормандан, къарт алма тереги янында кечкенде, бир къач 
алма аладжакъ олып, таякъ аткъан, бакъса, не корьсин, алма 
ерине огюне кумюш динарларнен толу кисе тюшкен. 

Албу ки, къартал алып къачкъан кисеси экен. 


Одунджы параны эвине алып кельген, къадыны исе: 


— Бу талий, оны санъа Алла берди, — деген. 
Ярын джума, къомшу койдеки джамиге намазгъа барып, 
Аллагъа дуа эт, бергенлерине сагъ ол, де. 


Одунджы къадыны айткъаныны динълеген, эртеси кушо танъ 
аткъанынен къомшу койге ёл алгъан. 
Елуны къыскъартмакъ ичюн тарла ичинден кеткен. 


Чалылар янындан кечкен вакъытта ат кишнегенини эшиткен. 
Одунджы чалыларны ачып бакъса, не корьсин! 

Онъа багъышлангъан ат тура, аякълары йипке сарылгъан, 
янында исе от устюнде торбасы ята. 

Одунджы атны бошатты, торбаны устюне юкледи, озю де 
аткъа минип, эвине къайтты. 


Падиша одунджыны учь кунь беклеген, амма о ойле де бир 
даа сарайда корюнмеген. 

Иште, бундан сонъ падиша везирликни биринджи ерге 
талийни къойгъан асылзадеге ишангъан.. 


## БАХТ АРАЙЫДЖЫЛАР 


Бу пек чокъ заманлар эвельси олып кечкен вакъиа олгъанына 
бакъмадан акъикъатен де олдымы, ёкъмы, шимди айтмакъ 
кучь, амма, койлернинъ биринде учь йигит, учь дост яшагъан 
экен. 

Олар чокъусы кой сакинлери киби, пек фукъаре экенлер. 
Араларында энъ яш сою пек эмексевер ве чокъ пара 
къазанып, эки ат, эки огюз, эки сыгъыр сатын алмакъ, эв 
къурмакъ арз эткен олса, къалгъан эки досту ёлдан алтын ве 
къыйметли ташларнен толу киселерни тапып, койлеринде 
энъ зенгин ве намлы адамлар олмакъны арз эте экенлер. 


Шу эки йигит ёлларында алтын ве къыйметли 
ташчыкъларнен толу киселерни тапмагъан сонъ, озьлерине 
къысмет ве бахт араштырмакъ ниетинен дюньяны доланмакъ 
къарарына кельгенлер. 

Учюнджи, энъ яш союны, къандырмакъ ичюн чокъ 
тырышкъанлар, ниает, о да разы олгъан. 


Арадан азмы, чокъмы вакъыт кечкен, чокъ мемлекетлерни 
айланып, чокъ диярларны корьгенлер, куньлернинъ биринде 
исе буюк бир шеэрге келип чыкъкъанлар. 

Ёлларында биринджи расткельген къавеге кирип, къалгъан 
параларына бирер фильджанчыкъ къаве сымарлагъанлар, 
бираз раатлангъан сонъ исе бахт ве къысмет акъкъында лаф 
этип башлагъанлар. 


— Эй, достчыкъларым, — деген араларындан энъ буюги, — бу 
мемлекетнинъ падишасы пек зенгин, деп айталар. 

Мукъаддес девенинъ бу огълу мени мусафирликке чагъырып: 
«Билем, Али, сен пек, фукъаресинъ. 


Менден бахшыш оларакъ мына бу къыйметли ташларнен толу 
кисени ве бу атны санъа багъышламагъа истейим. 

Бунынъ киби атны бутюн падишалыгъымда башкъа 
тапмазсынъ!» — деген олса эди. 

Кисени алып, аткъа минер де бир къач куньден сонъ эвимде 
олур эдим! 


Экинджиси достуны дикъкъатнен динълеген сон+ъ, шойле 
деген: 


— Бу делибаш мени сарайына чагъыртып: «Эй, Османнынъ 
огълу, хазинемден санъа бир торба алтын ве аремимден яш 
эсиремни санъа багъышлайым. 

Ал да, эвинъе къайт!» — деген олса, не олур эди. 


Учюнджиси, араларында энъ яш сою, кулюмсиреген де, 
шойле деген: 


— Дюньяда бу ЭНЪ къызгъаныч шакал СИЗИНЪ 
истеклеринъизни ерине кетиреджегине инанасынъызмы?! 


Учь достнынъ бу мемлекет падишасынынъ ярамай бир адети 
олгъанындан хаберлери ёкъ экен. 

Падиша исе усьтюне адий эснаф урбасыны кийип, шеэрни 
кезинмеге, хызметкярлары онынъ акъкъында нелер 
айткъанларыны динълемеге севе экен. 

Иште, оларнынъ бахтсызлыкъларына, шу куню де падиша 
везиринен берабер шу къаведе, къомшу къона башында 
отурып, къаве иче, бахт арайыджыларнынъ лафларыны 
динълей экенлер. 


Эртеси куню сарай бекчилерининъ эмири оларны тапып, 
шойле деген: 


— Падишамыз мемлекетине учь задекян эджнебий 
кельгенини эшиткен ве онынъ мусафирченлигини ред 
этмеменъизни риджа эте. 


Достларнынъ уйкенлери къоркъкъанларындан къалтырап 
башласалар да, зенгин олмакъ истеклери пек буюк 
олгъанындан учюнджи достларыны да къандырып, 
бекчилернинъ эмри артындан мазлум олып кеткенлер. 


Падиша оларны къабул эткен, мусафирченлигини 
косьтеререк, шойле деген: 


— Боллугъым акъкъында эшиткен олсанъыз керек, узакътан 
кельген мусафирлерим, сиз менден не алмагъа истейсинъиз? 


Достларнынъ уйкени шойле деген: 


— Эй, мусульманларнынъ эмири! 

Биз фукъаре адамлармыз, диярымыздаки яшайышымыз пек 
агъыр олды, шунынъ ичюн де бахт арап, сизинъ мубарек 
падишалыгъынъызгъа кельдик. 

Мен мукъаддес къолунъыздан къыйметли ташларнен толу 
кисени ве ель киби чапкъан атны бахшыш алмакъ истер 
ЭДИМ... 


— Я тюневин къаведе бу бахшышынъны алмакъ истеген 
адамны насыл адландырдынъ? — деп сорагъан падиша. 


— Гуналарны багъышламакъ — эмирлернинъ такъдири, — 
ялварды достлардан уйкени, падишанынъ аякъларына 
йыкъылып. — Мераметли олунъыз, аджынъыз мени, мен 


сизге мукъаддес девенинъ огълу дедим. 
== Беринъиз онъа истегенини, — эмир эткен падиша. 


Соруджыгъа къыйметли ташларнен толу кисени ве 
падишанынъ атханесинден яхшы, Арабистандан кетирильген 
атны кетирип бергенлер. 


— Я сен не истейсинъ? — деп сорагъан падиша 
экинджисинден. 


— Эй, падишаларнынъ улусы! 

Алла-Тааля манъа эв, садыкъ къадын бермеди. 

Сизден бир кисе алтыннен, дюльбер къулларынъызнынъ 
бирисини сорамакъ истер эдим... 


— Истегенинъни алырсынъ, амма башта тюневин къаведе 
мени насыл адландыргъанынъны айтырсынъ! 


— Мераметлигинъ боллугъынъдан да арткъач олсун! — 
ялваргъан соруджы. — Алидженап гъадабынънынъ 
къыгъылчымлары манъа токъунмасынлар. 


Мен сизге Делибаш дедим. 
Алла-Тааля манъа бу ахмакълыгъымны багъышласын! 


== Беринъиз онъа истегенини, — эмир эткен падиша. 


Учь  достнынъ экинджисине алтын толу торбанен 
падишанынъ ареминден къыз ве атта даа бир атны кетирип 
бергенлер. 


— Энди менден бахшыш сорамагъа сенинъ невбетинъ кельди, 
— деп мураджаат эткен падиша учюнджи досткъа. — Санъа 
да дегерли бахшыш бермек керек, гъалиба. 


— Манъа сизден бир шей керекмей, — деген йигит 
дегерликнен. 
— Етти, утанмаз быралкъы! — багъыргъан падиша. — Арам 


аякъларынъа юз таякъ урулмасы акъкъында арз этесинъ, 
гъалиба! 
Истегенинъни алырсынъ! 


Падишанынъ хызметкярлары йигитни тутып сюйреп алып 
кеткенлер ве табанларына юз таякъ ургъанлар. 


Учь дост шеэр къапысындан чыкъып кеткенлер. 

Биринджиси Арабистандан кетирильген ат устюнде, 
къойнунда къыйметли ташларнен толу кисенен. 

Экинджиси де ат усьтюнде, огюнде дюльбер къыз, 
янбашындан асылгъан торбанынъ ичинде исе алтынлар 
чынъылдай. 

Учюнджиси исе вуджудында падишанынъ зенгин 
бахшышыны алып кетерек, зорнен адым ата. 


Уйкени кучюк достуны аджыгъан да, атындан тюшип усьтюне 
яралы достуны отурткъан. 
Озю исе янында, атны югенинден тутып кеткен. 


Падиша башыны огюнде эгмеге истемеген йигиттен 
ахтыманыны алгъан олса да, тынчланмагъан, къатты юрекли 
падишанынъ гъадабы сёнмеген. 

Эдждатларынынъ адетлери мусафирни шеэр сынъырларында 
ольдюрмеге имкян бермегенлер. 

О, бекчилернинь бирисини чагъырып, ёлджуларнынъ 
артындан етмеге эмир эткен. 


— Шеэримизнинъ къапысы артында учь ёлджуны корерсинъ: 
экиси ат устюнде, учюнджиси исе джаяв кете. 
Оны етип, ольдюрирсинъ! 


Бекчи, ат усьтюне минип, ёлджулар артындан ёлгъа 
чыкъкъан. 

Шеэрден чыкъкъанынен оларны еткен ве ат янында джаяв 
кеткеннинъ башыны къылычынен кескен. 


— Мына санъа падишанынъ бахшышы, — деген кучюги 
достунынъ къабири усьтюне таш парчасыны ерлештиререк. 


Бекчи исе сарайгъа къайтып, падишагьа эмирини эда эткени 
акъкъында бильдирген. 

Лякин падиша ольдюрмеге истеген адамы ерине башкъасы 
эляк олгъаныны анълагъан. 


— Не гунасы бар, — деп кульген падиша, — бар да, кене 
артларындан етип, ат усьтюнде янъгьыз, янында къызсыз 
кеткен союны ольдюр! — деп эмир эткен. 


Бекчи кене ёелджуларнынъ артындан елгъа чыкъкъан. 


Достлар исе баягъы ёл кечкен СОНЪ атлары 
болдургъанларыны дуйып, бираз токъталгъанлар. 


— Къыз азчыкъ сенинъ атынъ усьтюнде отурсынъ, — деген. — 
Атым ёрулды, бираз раатлансын. 


Олар энди ёлларыны девам эткенлер, артларындан бекчи 
еткен де, ат усьтюнде янъгъыз олгъан атлыны къылычынен 
урып, башыны кескен ве кери айланып кеткен. 


— Падиша мераметининъ сынъыры ёкъ экен... — мугъайып 
айткъан кучюги, достуны къабирге къояракъ. 


Бойледже, олар къызнен берабер ёлларыны девам эткенлер. 


Кунь къонып башлагъан, энди геджелемек ичюн ер 
араштырмакъ керек олгъан. 

Елджулар ёлдан бираз авлакъта бир къобаны корьгенлер ве 
онъа кирип, ятмагъа тедарик корьгенлер. 


Гедженинъ бир маалинде йигит юкъу арасы насылдыр 
фысылды эшитип, уянгъан «Чыкъар мени мындан, 
мерхаметли ёлджу...» Иигит яткъан еринден аякъкъа атылып 
тургъан — сес-солукъ ёкъ. 

Кене ятаджакъ олып, энди башыны ташкъа 
таяндыргъанынен, кене фысылды! 

Иигит таш устюне яйдыргъан кийизни четке чекип, 
къулагъыны ташкъа тийдирген ве фысылды таш ичинден 
чыкъкъаныны анълагъан. 


Йигит, ташны къоба ичинден тышкъа чыкъарып, къаягъа 
атып, экиге сындыргъан. 

Шу ань таш ичинден пармакъ буюклюгинде бир адамчыкъ 
чыкъкъан ве йигитнинъ козю алдында бир тирсек къадар 
оськен. 


— Я сен кимсинъ? — тааджипленип сорагъан йигит. — Сени 
бу таш ичине ким сакълап къойды? 


— Меним адым Кичкене. 

Адамларгъа ярамайлыкъ япмагъа имкян бермегеним ичюн 
къарт Джин мени тылсымлады, — деген Кичкене. — Мени 
эсирликтен азат эткенинъ ичюн сагъ ол! 

Таш ичинде пек чокъ вакъыт отургъаным ве тылсымларнынъ 
чокъусыны унуткъаным. 

Амма бириси акълымда къалды. 

Шунынъ ичюн энъ буюк истегинъни ерине кетире билем! 


Йигит бираз тюшюнген сонъ, шойле деген: 


= Бу мемлекетнинъ падишасы саба юкъусындан уянса, 
кузьгюге бакъкъанда, озюнинъ юзю ерине узун къулакълы 
къатырны корьгенини истейим... 


Кичкене къолларыны бири-бирине ышкълагъан, усьтьлерине 
уфюрген ве насылдыр тылсымлы сёзлерни фысылдагъан. 
Шу ань къоллары арасында атешчик алевленген де, сенген. 


— Истегинъни ерине кетирдим, — деген Кичкене ве козьден 
гъайып олгъан. 


Иигит исе къызнен берабер эвине къайткъан, бутюн 
алтынлары ве ташларыны учь тенъ къысымгъа больген, 
экисини достларынынъ ана-бабаларына алып кетип берген. 


Озь къысымына исе эв къургъан, озюнен берабер кетирген 
къызгъа эвленген, топракъ сатын алгъан ве багъча асрап 
башлагъан, богъдай осьтюрген, балкъурт асрап, бал 
чыкъаргъан. 


Куньлернинъ биринде оларнынъ коюне якъын шеэрге мал 
сатын алмакъ ичюн базаргъа баргъан, анда бир базиргяннен 
таныш олгъан. 

Шу базиргян къомшу мемлекетте яшай экен. 

Иигит падиша акъкъында сорагъан. 

Базиргян исе шойле джевап берген: 


— Эки йыл эвельси падишамыз гъайып олды! 

Айткъанларына коре, кимдир узакъ дагъда онъа таштан 
юксек бир къале къургъан ве гъарез падишаны анда тута 
экен. 

Падишанынъ башы гъадабындан джанавар башына 
чевирильген, козьлери атеш киби парылдай, башында исе 
бойнузлары ве къатыр къулакълары бар. 


Иигит Кичкенени миннетдарлыкънен хатырлап, 
кулюмсиреген. 


## КЪЫЗГЪАНЫЧ ВЕ ХАСИС 


Бир заманларда койлернинъ биринде бир бай адам яшагъан. 
Онынъ лагъабы Къызгъаныч экен. 

Лагъабыны бойле деп нафиле къоймагъанлар: ягъмурлы 
куньде ондан бир мешребе сув сорап алмакънынъ биле 
чареси екъ экен. 

Узакътан мусафирлер кельсе, бир пите чыкъара, оны 
уфачыкъ парчачыкъларгъа болип, оларны сыйлай, бу питени 
бир сюрю къойгъа сатын алгъаны, оны азиз бир адамдан 
сатын алгъаны, бу адам онъа питени бергенде онынънен бинъ 
адамны тойдурмакъ мумюон деп, ишандыргъаны акъкъында 
айта экен. 


— Ашанъыз, азиз мусафирлерим, сыйланынъыз, — дей экен о 
кулюмсиререк. — Ашанъыз да, айтынъыз, бу азиз адам пите 
коктен сепильген ундан пиширильди деп, мени 
алдатмагъанмы, оны ашап бакъкъан адамнынъ козьлери даа 
яхшы кореджек, къоллары даа кучьлю оладжакъ, череси исе 
даа дюльбер оладжакъ экен... 


Мусафирлер къуру питени ашап-ашап, бири-бирине бакъа ве 
эр бириси, ичинден: 

«Керчек экен! Черем денъишип башлагъан, демек пите тесир 
этип башлагъан», — деп тюшюне экен. 

Ве шорбаджыгъа бир агъыздан тойгъанларыны айтып, 


сыйлагъаны ичюн миннетдарлыкъларыны бильдире 
экенлер... 
Куньлернинъ биринде бу Къызгьаныч Акъярда 


къызгъанычлыкъта ве хасисликте ондан кери къалмагъан бир 
адам яшагъаныны эшитип къалгъан ве акъикъатен де ойлеми 
экен деп, озю тешкерип бакъмакъ къарарына кельген. 
Устюне энъ яхшы джуббесини кийген, башыны янъы сарыкъ 
саргъан, къолуна къыйметли орьнекли къолтаягъы алгъан ве 
ёлгъа чыкъкъан — барсын, бу хасис онъа мусафирликке 
олмайджакъ бир фукъаре дегиль де, намлы ве зенгин адам 
кельгенини анъласын. 


Хасис мусафирни къуванчнен къаршылап алгъан, эвине 
кирсеткен, тёрге отурткъан, сагълыгъы, къорантасы, бала- 
чагъасы, торунлары, якъын ве узакъ сой-акърабалары, 
койлериндеки намлы адамлары, тарлалардаки ве багъ- 
багъчалардаки берекет, ава акъкъында сораштыргъан. 
Сораштырмагъа шей къалмагъан сонъ исе шойле де ген: 


— Сайгъылы мусафирим, сизни озь эвимде, ляйыгъынджа 
сыйламагъа истер эдим, амма чёюн къазаным чатлады, 
шеэримизнинъ энъ яхшы чёеюнджыларына сымарлагъан 
къазаным исе даа азыр дегиль. 

Шунынъ ичюн сизни базарымызгъа давет этмеге истейим. 
Анда энъ яхшы ашчыларымызнынъ пиширген пилявлары, 
кебаплары, чибереклеринден, джанынъыз истеген 
шейлерден ашап бакъарсынъыз ве усталыкъларына къыймет 
кесерсинъиз... 


Базаргъа кельгенлеринен, мусафир шойле деген: 


— Азиз къонакъбай, базарынъызда энъ лезетли къатыкъ 
сатылгъаны акъкъында лаф та бизим коюмизге де етти, 
башта бу къатыкънынъ дамыны ашап бакъмакъ истер эдим... 
Хасис базардаки къатыкъ сатыджысыны тапкъан ве: 


— Бу намлы адам манъа мусафирликке узакълардан кельди, 
оны сенинъ аджайип къатыгъынънен сыйламагъа истейим, — 
деген. 


— Мусафиринъизни манъа алып келип, догъру 
япкъансынъыз! — джевап берген къуванчнен къатыкъчы. — 
Меним къатыгьымнынъ намы бутюн Къырымгъа джайрагъан! 
Оны тек тазе къаймакънен тенъештирмек мумкюн! 


— Тазе къаймакънен дейсинъми? — деп сорады Хасис. 

Эгер сен къатыгъынъны тазе къаймакънен тенъештирсенъ, 
демек къаймакъ къатыкътан яхшы экен де! 

Айса мусафиримни тазе къаймакънен сыйлайым. 

Азиз мусафир ичюн нелер япмазсынъ! 


Хасис мусафирини къаймакъ сатыджысы янына алып баргъан 
ве: 


— Мусафиримни энъ тазе, энъ татлы къаймакънен 
сыйламагъа истейим! — деген. 


Къаймакъ сатыджысы муштериге къуванып: 


— Меним къаймагъым киби къаймакъны бутюн базарны 
айлансанъыз, тапмазсынъыз, — деген. 
— Ондан да яхшы ве файдалы тек зейтюн ягъы ола биле. 


— Зейтюн ягъы дейсинъми? — къувангъан Хасис. — Айса, 
сагълыкъ ичюн къаймакътан файдалы ве лезетли зейтюн 
ягъы олса, азиз мусафиримни онынънен сыйлайджам! 


Хасис мусафирини ягъ сатыджысы янына алып кельген ве 
шойле деген: 


— Бизге энъ яхшы, сагълыкъ ичюн энъ файдалы ягъынъдан 
бер! — деген. 


Сатыджы, къувангъанындан, шойле де ген: 
— Меним ягъым бутюн Къырымда сагълыкъ ичюн энъ 


файдалыдыр! 
О, дагъдаки чокъракъ суву киби, буллюр ве темиз. 


— Дагъ чокърагъындаки сув киби, дейсинъми? — деп 
сорагъан Хасис сатыджыдан ве мусафирини сув 
сатыджылары янына алып кеткен. 

% Сув сатыджылары янына келип сорагъан: 

% - Дагъ чокърагъындан сув кимде бар? 


— Меним яныма келинъиз, — деген сувджыларнынъ бириси. 
—  Сувны Демирджи дагънынъ этегиндеки кумюш 
чокъракътан алып келем. 

Бир мешребе сувумдан ичсенъиз, шу чокъракъ янында бир 
ютум нефес алгъан киби олурсынъыз! 

— Демек, чокъракъ янында нефес алгъанынъ бир мешребе 
сувдан файдалы экен деп бир даа сорады Хасис сувджыдан ве 
кетмеге истемеген мусафирини дагънынъ этегине 
сюйрекледи. 


Чокъмы кеттилер, азмы, ниает, дагъ чокърагъы янына келип 
еткенлер. 

Бираз раатланмакъ ичюн отургъанларында, оларны 
чокъракътан сув алгъан къарт корьген экен ве шойле деген: 


— Дагънынъ тёпесине котерилип, анда бир ютум нефес 
алгъан олса эдинъиз, Къырымда энъ темиз, сагълыкъ ичюн 
энъ файдалы ава насыл олгъаныны анълар эдинъиз! 


Хасис, мусафирине раатланып, нефесини ерине кетирмеге 
биле вакъыт бермеген ве енъинден тутып, дагънынъ тёпесине 
чекмеге башлагъан. 

Мусафирнинъ сабыры тюкенди, даянамагъанындан, ерге 
отургъан ве бираз озюне кельген сонъ шойле деген: 


— Сайгъылы достум, санъа джумертлигинъ ичюн джан- 
юректен тешеккюр бильдирем! 

Эвиме къайткъан сонъ сенинъ мусафирченлигинъ акъкъында 
эр кеске айтырым. 


Олар къучакълашкъанлар, бири-бирине сагълыкъ-селяметлик 
тилеп, эр бириси озь ёлуна мингенлер. 

Ач, болдургъан-талгъан къызгъаныч ёл бою кете ве: 
«Дюньяда энъ къызгъаныч, энъ айнеджи адам меним деп, 
янълыш беллеген экеним», — деп тюшюне экен. 


## АЛТЫН АЛМА 


## БИР КЪАШЫКЪ ТУЗ 


Бир заманда бар экен, бир заманда екъ экен, бир 
падишанынъ учь къызы бар экен. 

Куньлернинъ биринде падиша озюнинъ энъ буюк къызыны 
чагъырткъан да, ондан: 

— Къызым, сен мени не къадар севесинъ? — деп сорагъан. 
Къызы бабасына: 

— Баба, мен сизни бир дюнья къадар севем, — деген. 

Эртеси куню падиша ортанджы кьызына да айны шу суальны 
берген. 


— Мен сизни бутюн дюньядан да зияде севем, — деп джевап 
берген ортанджысы. 
Падиша учюнджи куню энь кучюк къызындан сорагъан: 


— Къызым, я сен мени не къадар севесинъ? 
— Бабачыгъым, мен сизни бир къашыкъ туз къадар севем, — 
деп джеваплангъан кучюк къызы. 


Падиша энъ севимли къызынынъ джевабыны эшитип, онъа 
пек джаны агъыргъан ве ачувлангъан. 
О, озюнинъ везирине: 


— Саба сарайгъа биринджи ким де тиленип кельсе, кучюк 
къызымны онъа беринъиз! — деп эмир эткен. 


Эртеси куню сабадан падишанынъ сарайы огюнде бир йигит 
пейда олгъан. 

Къызны меджбур этип, онъа бергенлер. 

Бойледже, йигит къызны озь эвине алып кельген. 

Къыз йигитке бир алтын берген де онъа: 

— Базардан ашамагъа бир шейлер алып кель, — деген. 

Иигит онынъ айткъаны киби япкъан. 

Бундан сонъ олар яхшы бир эв къургъанлар ве муаббет яшап 
башлагъанлар. 

Оларнынъ бир огъланлары олгъан. 

Бала бираз буюген сонъ сарайгъа, къартбабасына къатнап 
башлагъан. 

Бир кунь о, къартбабасына шойле деген: 


— Къартбаба! 
Мен сизге пек чокъ келем, я сиз бизге не ичюн ич 
кельмейсинъиз? 


Падиша торунынынъ сёзюне тааджипленип, онъа: 


— Сиз мени мусафир этип оламазсынъыз, — деген. 

— Чюнки манъа, эвинъизге везирлерим, аскерлеримнен 
берабер бармакъ керек оладжакъ. 

Бала эвге келип, къартбабасы не деген олса, эписини 
анасына айткъан. 

Анасы исе огълуна: 

— Къартбабанъа барып айт, о не къадар адамнен кельсе 
кельсин, оларнынъ эписи мемнюн олып къайтырлар, — деп 
тенбиелеген. 


Падиша торунындан къызынынъ теклифини эшитип, 
оларнынъ эвине бармагъа разы олгъан. 

Къызы бабасынынъ келеджек кунюне къыркъ тюрлю емек 
пишире. 

Емеклернинъ отуз докъузыны пек лезетли азырлагъан, 
къыркъынджысыны исе тузсыз пиширген. 


Падиша келип отургъанынен, онынъ огюне шу тузсыз 
пиширильген ашны кетирип къойгъанлар. 

Падиша ондан бир къашыкъ къапкъанынен, къашыгъыны 
софра усьтюне ташлагьан. 

Бу арада одада къызы пейда олгъан. 

— Баба, не ичюн ашкъа буюрмайсынъыз? — деп сорагъан. 
Падиша къызына: 


— Не, сен мени масхара этмек ичюн чагъырдынъмы? = дей. 


Къызы исе озюни сыкъмадан: 

— Не ичюн бойле дейсинъиз? — деген. 

— Мен сизни аслы да масхара этмек истемедим, аксине, 
сизге бир къашыкъ тузнынъ къыйметини анълатмакъ 
истедим. 


Шундан сонъ падиша озюнинъ янълышыны анълап, 
къызындан афу сорагъан ве буюк той япкъан. 


## УСТА ЙИГИТКЕ ЕТМИШ УНЕР ДЕ АЗЛЫКЪ ЭТЕР 
Бир заманда бар экен, бир заманда екъ экен, эвель бир 


заманларда Солхат деген шеэрде бир туджджар яшай экен. 
Онынъ Алим адлы бирден-бир огълу бар экен. 


Огъланчыкъ иск зеинли ве зийрек олып осе. 

Не ичюн кунеш къыздыра, ай исе къыздырмай? 

Ель не ичюн эсе, о, кучьни къайдан ала? 

Не ичюн озеннинъ суву татлы, денъизнинъ суву исе тузлу? 
Огъланчыкъ буларнынъ эписини бильмеге истей, эписине 
джевап къыдыра. 


Огълу он алты яшыны толдургъан сонъ, бабасы онъа бинъ 
алтын бере ве керван иле узакъ диярларгъа озгъара. 

Барсын йигит дюньяны корьсин, алыш-вериш япмагъа 
огренсин, бабасынынъ байлыгъына байлыкъ къошсын, дей 
бабасы. 

Азмы кете, чокъмы кете, бир заманда керван етмиш эснаф ве 
санат гурьлеген бир шеэрге келип токътай. 

Унер огренмек, аджайип шейлер яратмакъ санатыны 
менимсемек ичюн адамлар бу шеэрге бутюн дюньядан 
келелер. 

Мында язмагъа, сызмагъа, окъумагъа, чалгъы алетлери 
чалмагъа, демир дегмеге, джесюр аскер олмагъа огренмек 
мумкюн экен. 

Он йылда бир кере шеэрнинъ башы — халиф ярыш отькере: 
етмиш кунь ичинде инсан озюнинъ етмиш унерини, хусусан 
шахмат оюнында санатыны нумайыш этмек керек экен. 


Бу шеэрде белли усталар яшайлар, эр бир эснафнынъ озь 
цехи, эр бир цехнинъ салефнамеси, озь байрагьы, озь 
тамгъасы, мусафир къабул эткен эвлери, озь базарлары бар 
экен. 

Туджджарлар керван сарайда токътайлар ве эр бири озюне 
керек олгъан базаргъа ёл ала. 

Иигит исе шеэрни сейир этмеге истей. 

О, шеэр бойлап кезингенде дюльбер пармакълыкънен 
къоралангъан бир багъчанынъ янында токътай. 

Багьчада чокъ чыракълар яна, масалар башында отургъан 
йигитлер насылдыр оймалы шекиллерни сюрип ойнайлар. 
Алим къапы огюнде тургъан хызметкярдан сорай: 


— Агъа, айтсанъыз, багъчада отургъанлар кимлер ве олар не 
япалар я? 


— Бу йигитлер шахмат ойнамагъа огренелер,— дей 
хызметкяр. 


— Я бу мектепке насыл этип кирмек мумкюн? 


— Мында кирмек мумкюн, амма окъумакъ ичюн чокъ пара 
тёлемек керек. 

Юз кунь ичюн юз алтын! 

Бир кунюнъ — бир алтын! 

Бундам сонъки юз кунь ичюн куньде эки алтын бермек керек. 
Учюнджи юз кунь ичюн куньде учь алтын ве иляхре. 


Алим багъчагъа кире, юз алтын берип, чебер устанынъ 
реберлигинде шахмат ойнамагъа огренип башлай. 
Бойлеликнен юз кунь кече, мектепнинъ энъ айтувлы 
усталарынынъ бириси биле Алимни енъип оламай. 
Мектепнинъ башы йигитни янына чагъырып, догъма Солхат 
шеэринде олгъан Алим юксек уста унванына наиль олгъаны 
акъкъында онъа Фетва — Диплом такъдим эте. 


Бойлеликнен, Алим беш йыл девамында бир мектепнен дигер 
мектепке авушып, чокъ унер огрене, кисесинде бир алтын 
къалгъанда исе деведжи олып бир керваннен эвлерине 
къайта. 

Устюнде чул-чубур, къолунда таягъынен кельген огълуны 
корьген бабасы пек кедерлене: 


— Мен сенинъ элинъе арттырырсынъ деген умютнен байлыкъ 
бердим, сен исе тиленджи олып къайттынъ! 

Мен о параларны фукъарелерге даркъаткъан олсам, эйи олур 
эди, — дей афакъанланып. 


Куньлернинъ биринде баба ве огъул эснаф сыралары бойлап 
юрелер. 

Демирджилернинъ янына баралар, бабасы демирджининъ не 
къадар чеберликнен чалышкъаныны сейир этип: 


— Сени демирджиге шегиртликке бермек керек эди! 
Бельки, сен де яхшы демирджи олып чыкъардынъ, — дей. 


Огълу индемей. 

О, демирджининъь янына барып, онынъ къолундан 
чокъмарыны ве къызгъан демирни ала ве ондан гуль ясай! 
Иигитнинъ усталыгъында демирджи уста биле шашып къала: 


— Бизим шеэрде экинджи бойле устаны тапмазсынъ, — дей о. 


Баба ве огъул чалгъы алетлери ясагъан усталарнынъ янына 
баралар. 

Огълу кеманени къолуна алып бир ава чала. 

Сантырны ала — сантыр чала, сазны ала — саз чала, 
къавалны ала — къавал чала, сонъра усталаргъа бакъып: 


— Алетлеринъизнинъ сеси ярамай! — дей. 


О, усталар азырлагъан тахтачыкъларны ала, олар туткъал ве 
бояны насыл къайнаткънларыны козете де, оларнынъ 
янълышларыны косьтере, оларгъа бу ишлерни насыл япмакъ 
кереклигини анълата. 

Усталар айретте къашп, бу улу уста къайдан кельгенини 
туджджардан сорайлар. 


Баба ве огъул джанбазлар ве курешчилер озь 
усталыкъларыны нумайыш эткен мейдандан кечелер. 

Батыр адлы пельван озь ракъиплерининъ куреклерини ерге 
мыхлагъаныны сейир этелер. 

Пельван эр кесни енъе, курешни алып барыджы кисесинден 
бир алтын чыкъарып: 


— Мен бу алтынны енъильмез Батырнынъ куреклерини учь 
сефер ерге тийсеткен адамгъа береджем, — дей. 


Бабасы чевирилип бакъкъандже огълу энди даиреге чыкъа. 

О, пельваннынъ къаршысьнда санки эркекнинъ 
къаршысындаки бала киби тура. 

Олар къол тутушалар, бабасы исе къоркъусындан козьлерини 
юма. 

Козьлерини ачып бакъса не корьсин — пельван ерде ята. 
Курешни сейир эткен адамлар агъызларыны ачып да 
етиштиралмайлар. 

Пельван учь сефер де ракъибине къаршылыкъ косьтереджек 
ола, лякин учь сефер де ерге мыхлана. 


Огълу бабасынынъ янына келе де, алтынны онъа узатып: 


— Баба, мени бакъыр бир капик биле къазанып оламайджакъ, 
дие къоркъкъан эдинъ, — дей. 


Олар эвлерине къайтып келелер, бабасы сандыкътан бинъ 
алтын чыкъарып огълуна дей: 


— Мен санъа берген параларны зая масраф этмегенинъни 
корем. 

Амма сен меним бирден-бир огълумсынъ. 

Дедем туджджар, къартбабам туджджар, бабам туджджар 
эди, сен де сюлялемизнинь ишини девам эттирмек 
керексинъ. 

Мен санъа кене бинъ алтын берем. 

Ёлунъа реван ол да, озь несилинъе мунасип олгъанынъны 
исбат эт. 

Бу куньлерде зенгин бир туджджарнынъ керваны Солхаттан 
Къытайгъа кете экен, иште, о туджджар Алимни озюне 
ярдымджы этип алмагъа разы ола. 


Чин мемлекетине алып баргъан ёл туджджарнынъ тувгъан 
шеэринден кече экен. 

Керван келип мында токътай. 

Туджджар Алимни озь эвине давет эте, къадыны ве къызынен 
таныш эте. 

Алим къызны корьгенинен онъа севда ола. 

Бир афтадан сонъ, керван шеэрден кетеяткъанда, бабасыны 
озгъармакъ ичюн къыз анасынен берабер ёлгъа чыкъып, 
керваннынь артындан чокъ вакъыткъадже явлугъыны 
саллай... 

Деве айдавджыларындан бириси Алимге бакъып: 


— Шорбаджымызнынъ къызы бабасыны бойле 
сыджакълыкънен озгьаргъаны биринджи кередир, — дей. 

Бу къарт хызметкяр къызнынъ кимге явлукъ саллагъаныны 
анълай, эбет. 

Гедже, керван эснафлар шеэринден кечеяткъанда, Алим 
къарт хызметкяргьа, мында къалгъанымны шорбаджынъа 
айтырсынъ. 


Алим даа бир къач йыл девамында янъы эснаф ве санатларны 
огрене. 

Акъчасы биткен сонъ кене эвлерине къайтаджакъ ола. 

О, базаргъа барып озюне ат алмагъа истей ве мейдандан 
кечеяткъанда хаберджининъ сесини эшите: 


— Гузель шеэримизнинъ сакинлери! 

Эшитмедим, деменъиз. 

Бизим халиф, Алла ондан разы олсун, онынъ къыйметли 
омюрини узун этсин, шеэримизге дюньянынъ энъ яхшы 
шахматчыларыны давет этти! 


Ярын ярыш башлана, бу оюнда усталыгъы коклерге 
котерильген шеэрлилернинъ эписи бу мейдангъа келип, 
ярышта иштирак этебиле. 

Ярышны юткъан озюнинъ чекиси къадар алтын мукяфат 
аладжакъ. 

Ярышнынъ гъалиби халифнинъ озюнен тутушмагъа разы 


олса о, халифнинь къыйметли мисильсиз олгъан 
шахматларынен мукяфатланаджакъ — деп багъыра 
хаберджи. 


Экинджи щю Алим озюнинъ энъ яхшы урбаларыны кие, 
къолуна шахмат эснафында берильген весикъа иле мейдангъа 
таба ёл ала. 

Алим ярышлашаджакъ шахматчыларнынъ джедвелинде 
къыркъынджысы ола. 

Ярыш къыркъ кунь ве къыркъ гедже девам эте. 

Алим дюньянынъ энъ айтувлы шахматчыларыны енъе, энди 
халифнен тутушмакъ вакъыты келе. 

Хаберджи, шахмат къыралларынынъ тутушувы учюнджи 
гъалебегедже девам этиледжегини бильдире. 

Биринджи оюнны — Алим, экинджисини халиф юта. 
Учюнджи оюнны — Алим, дёртюнджиси кене халиф юта. 

Аль этиджи бешинджи оюн бутюн кунь девам эте, Алим 
гъалип чыкъа! 

Халиф аджайип оюн ичюн Алимге озь шахсий шахматларыны 
эдие эте. 

Бундан да гъайры, о буюк ве кучьлю бир деве кетирмекни ве 
онынъ устюне котергени къадар алтын ве зийнетлер 
юклемекни эмир эте. 


Алим халифнинъ къолундан мукяфатлар алгъан куню шеэрге 
Алимни мында кетирген туджджар келе. 

О, Алимге онынъ керванына къошулып эвлерине 
къайтмасыны теклиф эте. 

Алим разы ола. 

Экинджи куню туджджар бу шеэрде озь ишлеринен бираз 
вакъыт къалмасы керек олгъаны анълашыла. 

О, Алимге керваигъа баш олып, оны туджджар яшагъан 
шеэрге алып бармасыны теклиф эте. 

Бундан да гъайры, о, Алимге онынъ къызына эвленип, онынъ 
вариси олмасыны да теклиф эте. 

Бу йыллар девамында яш къызны хатырлап тургъан Алим бу 
теклифлерге къуванчнен разы ола. 


Туджджар къадынына мектюп ёллай ве къадыным тойгъа 
азырлансын, деп яздым, дей Алимге. 


Алим ёлгъа чыкъа. 

Бараджакъ шеэрлерине бир куньлюк ёл къалгъанда, Алим 
къоюн джебинден мектюпни чыкъара, не ичюндир бу мектюп 
Алимни бутюн ёл раатсызлай. 

Туджджар оны оплап, пек ялтакъланды, бунда бир сыр бар, 
гъалиба, деп шубелене. 

Алим мектюпни ачып окъуй ве шашкъанындан агъызы 
ачылып къала! 

Туджджар къадынына алтын акъкъында хабер этип, баргъан 
геджеси мусафирни гъайып этмесини эмир эткен... 


Алим бу мектюпнинъ ерине башкъасыны яза, онда, мени 
беклемей къызымызны зенгин мусафирге къоджагъа бер, дей 
туджджар. 

Алим аман-эсен шеэрге етип келе, мектюпни бере, бу йыллар 
девамында оны беклеген къызнен корюше. 

Той къыркъ кунь ве къыркъ гедже девам эте, къыркъ 
биринджи кунь дегенде туджджар да къайтып келе. 

Олгъан шейге разы олып, киевинден афу сорамакътан гъайры 
башкъа чареси къалмай. 

Арадан ярым йыл кечкен сонъ, Алим яш къадыны иле тувгъан 
Солхат шеэрине къайта. 

Бабасы онынъ къыйметли бахшышларындан айретте къала. 
Эр шейден зияде исе ана-баба оларнынъ гонълюне яткъан яш 
келинге къуваналар. 

Бу вакъытта узакъ Мысырдан Солхат шеэрине айтувлы эким 
келе. 

О, Алимнен якъынджа таныш олгъан сонъ, оны озюне 
ярдымджы этип ала. 

Бир йыл шегиртликтен сонъ, Алим озюнинъ намлы 
оджасындан бир шейде артта къалмай. 

Бабасы исе, санъа етмиш унер азлыкъ этип, энди етмиш 
биринджисини огренесинъ, дие сейлене экен. 


Бизим Солхат шеэримизде, уста йигитке етмиш унер де 
азлыкъ этер, деген аталар сёзю, иште, о вакъыт пейда 
олгъандыр. 


## АДЖЫ ВЕ ЙЫМЫРТАДЖЫ 


Эвель заманда адамларнынъ бириси аджылыкъкъа кете экен. 


Пароходгъа минеджек вакъытта бир йымыртаджыдан он дане 
йымырта сатын ала. 

Онынъ парасы пек теренде экен. 

Шу аньде пароход кочеджек олгъанындан йымырталарнынъ 
парасыны берип етиштиралмай, чапып пароходгъа мине де, 
енеп кете. 


О адам Меккеге бара, аджы адыны ала. 
Лякин он йымыртанынъ акъчасыны берип оламагъанына пек 
раатсызлана, видждан азабы чеке. 


Аджылыкътан къайткъанда кене шу шеэрге тюше, онъа 
йымырта саткъан адамны араштырып тапа. 

О вакъыт акъчасыны бералмагъаны ичюн йымыртаджыдан 
афу сорап, онъа он йымырта ичюн 50 капик бере. 


Йымыртаджы исе аджыдан он къат зияде пара сорай. 
Аджы бунынъ себебини сорагъанда, йымыртаджы шойле 
джевап бере: 


— Мен о он йымыртадан он чипче чыкъарыр эдим, он чипче 
исе шимди он дане тавукъ олур эди, — дей. 


Аджынен йымыртаджанынъ давасы махкемеге тюше. 
Олар экиси де къадыгъа баралар. 


Къады оларнынъ давасы неден ибарет олгъаныны динълеп, 
озю буларнынъ бир-де-бириси къабар бермезми экен деп, 
оларнынъ козьлерине джылпын-джылпын къарай ве айны 
заманда дава китабыны акътара. 

Къады не къадар тюшюнсе де, китабыны не къадар акътарса 
да, даваны чезип оламай. 


Ниет, даванынъ бакъылмасы муфтиге авале олуна. 
Муфти даваджыларны динълей, чокъ тюшюне-ташына, амма 
даваны о да чезип оламай. 


Даванынъ чезильмегенинден видждан азабы чеккен Аджы 
ёлгъа чыкъамай. 

Иымыртаджы да онынъ якъасыны бошамай. 

Бу дава чокъ узангъанынындан себеп бутюн мемлекетке 
даркъай. 

Эр кеснинъ агъзында юре. 


Куньлерден бир кунь муфти шеэрде кезингенде бир сюрю 
балагъа расткеле. 

Балалар озь аралары насыл оюн ойнамасыны тюшюне 
экенлер. 

Араларындан бириси тура да: 


— Айдынъыз, аджынен йымыртаджынынъь давасыны 
ойнайыкъ, — дей. 


Балаларнынъ эписи разы олалар. 

Энъ акъыллысыны къады сайлайлар, эки даваджы айырыла 
ве къалгъанлары даваны динълемеге отуралар. 
Меракълангъан муфти де бир кенарда отурып, балаларнынъ 
оюныны сейир этмеге башлай. 


Къады олгъан бала аджыдан сорай: 


— Аджы эфенди! 
Сиз меним узурыма насыл бир анълашылмагъан ишнен 
кельдинъиз? 


«Аджы» бала: 


— Къады эфенди, мен аджылыкъкъа кете эдим. 

Гемимиз енейджекте шу йымыртаджыдан он дане йымырта 
алдым. 

Иымырталарнынъ акъкъыны — 50 капик акъчаны берип 
етиштиралмадым. 

Чюнки шу арада геми ёнеп кетти. 

Аджылыкътан къайткъанда иште шу йымырталарнынъ 
акъчасыны берем. 

О, исе алмакъ истемей. 

Менден йымырталар ичюн он къат зияде истей. 

Сизге риджа этем, бу меселени акълыджа аль этинъиз. 


«Къады» бала, «аджы»гъа бакъып шойле дей: 


— Бир кимсенинъ акъкъыны ашамакъ истемеген акъикъий 
аджы экенсинъиз. 

Меккеге аджылыкъкъа барып, башына сарыкъ 
саргъанларнынъ чокъусы аджы дегиль де, гаджидир. % 
Бабаларымыз да шай дейлер. 


Сонъра йымыртаджы баладан сорай: 


— Иымыртаджы! 
Сёйле бакъайым, сен не себептен он къат зияде акъ 
истейсинъ? 


Йымыртаджы бала дей: 

— Къады эфенди, эгер бу аджы шу он дане йымыртаны 
менден алмагъан олса, мен он йымыртадан он дане чипче 
алыр эдим, олар да шимди он дане тавукъ олур эдилер. 
Шунынъ ичюн. 


— Я сенинъ бу аджыгъа саткъан йымырталарнынъ пишкен 
эдими, чий эдими? 


— Пишкен эди, къады эфенди. 
Къады балагъа ачувланып багъыра: 
— Ой сени, ахмакъ! 

Не, акълынъны ойнаттынъмы? 


Пишкен йымыртадан чипче чыкъармы? 


Динълеп тургъан балалар шу ерде йымыртаджы баланы 
тутып уралар. 


Балаларнынъ оюнларыны кенардан сейир эткен муфти аман 
аледь-аджеле озюнинъ дава бакъкъан ерине ашыкъа ве 
даваджы йымыртаджынен аджыны озь узурына чагъыра. 
Олар етишип келелер ве муфти оларгъа даваларынынъ 
текрар бакъыладжагъыны анълата. 

Муфти йымыртаджыдан сорай: 

— Йымыртаджы! 

Бу аджыгъа саткъан йымырталарынъыз пишкен эдими, чий 
эдими? 

— Пишкен эди, муфти эфенди, — дей иымыртаджы. 


Муфти бу кересинде ачувнен: 


— Ах сени, ахмакъ эриф! 


Пишкен йымыртадан чипче чыкъкъаныны сен не вакъыт 
корьдинъ? — деп, йымыртаджыгъа ерсиз давасы ичюн джеза 
берильмесини укюм эте. 


## АСАН ОГЪЛУ УСЕИН 


Бир заманда бар экен, бир заманда ёкъ экен. 
Падишалыкъларнынъ биринде Асан деген адам яшай экен. 
Онынъ Усеин деген огълу бар экен. 

Усеиннинъ зенааты: дагъдан кийик айванлар авлап, озюне 
кечиниш чыкъара экен. 


Куньлернинъ биринде, эр вакъыттаки киби, Усеин окъуны 
алып, дагъгъа авджылыкъкъа кете. 

Чокъ вакъыт дагъ ичинде долана. 

Амма урмагъа бир къуш биле тапмай. 

Артыкъ умютини кесип башлагъан вакъытта, бир терекнинъ 
устюнде мисли корюльмез аджайип къушны корип къала. 
Усеин, окънынъ яйыны чекип, къушкъа козьлеп ата ве 
къанатындан урып яралай. 

Къушны урдым беллеп, алмакъ ичюн чапып баргъанда, къуш 
инсан киби сейленмеге башлай: 


— Эй, мераметли авджы! 

Санъа ялварам, мени ольдюрме. 

Меним джанымны багъышла, бельки сенинъ бир керегинъе 
ярарым. 

Мен етмиш эки бучукъ тюрлю тиль билем. 

Эгер сен мени падишагъа сатсанъ, къаршылыгъына чокъ 
алтын алырсынъ. 


Къушнынъ бойле сейленгенине Усеин тааджиплене. 

О, аджайип къушны алып, догъру падишанынъ сарайына 
бара. 

Падиша къушны корип, онынъ гузеллигине, етмиш эки 
бучукъ тиль бильгенине айретте къала. 

Усеинге къушнынъ агъырлыгъы къадар алтын берип ала. 
Озюни де сарайда хызмет ичюн алып къала ве бутюн 
хызметчилери устюне баш тайин эте. 

Арадан азмы, чокъмы вакъыт кече, Усеиннинъ сарайда 
къазангъан сайгъы ве итибарыны сарай халкъы, везирлер 
куньлеп, оны падишанынъ козюнден чыкъармагъа чаре арап 
башлайлар. 


Бир кунь везирлерден бири, фурсат тапып, падишанынъ 
къулагъына: 


— Эй, падишам, сен бу къушчыкъкъа агъырлыгъы къадар 
алтын бердинъ, ич олмаса онынъ эвельки саиби санъа филь 
тишинден бир сарай ясатсын, — деген. 

Бу фикир падишагъа пек хош кельген. 

О, Усеинни узурына чагъыртып, онъа филь тишинден бир 
сарай яптырмасыны эмир эткен. 

Эгер яптырмаса, башыны джеллят этеджегини айткъан. 
Авджы Усеин падишанынъ бу сёзлерине пек къасеветленген. 
Чаре тапмай къанатлы достуна барып, падишанынъ эмирини 
анълаткъан. 


Къуш Усеинге: 


— Сен ич де кедерленме, меним мераметли шорбаджым, бу 
ойле кучь меселе дегиль. 

Дагъ ичиндеки гольден бир чокъ филь сюрюлери келип сув 
ичелер. 

Сен падишадан юз къопкъа шарап истеп ал ве шу гольнинъ 
ичине тек. 

Филлер о шарапны ичкенлери киби, саргъушланып 
йыкъылырлар. 

Сен къыркъ адам алып, оларнынъ тишлерини къырып 
топларсынъ. 

Къырылгъан тишлерден падишагъа истеген сарайыны 
яптырырсынъ,— деген. 


Асан огълу Усеин къушнынъ сёзлерини динълеп, 
айткъанларыны япа ве озю де къыркъ адамнен чалылар 
арасына сакъланып, филь сюрюлерининъ кельмесини беклей. 


Чокъ вакъыт кечмеден бинълернен филь сюрю-сюрю, гольге 
янашып, татлы шарап къарышыкъ сувны къана-къана 
ичкенлер. 

Ичип тойгъан сонъ аякъта турмагъа меджаллары къалмайып, 
ерге иыкъылалар. 

Чалылар арасында сакъланып тургъан авджы Усеин озь 
адамларынен бирликте чыкъып бинълернен фильнинъ 
къыйметли тишлерини пычып алгъанлар. 


Усеин булардан ойле бир сарай яптыргъан ки, оны сейир 
этмек ичюн узакъ мемлекетлерден биле падишалар 
кельгенлер. 

Бундан сонъ падиша Усеинни даа зияде севген, озюне даа 
якъын туткъан. 


Лякин везирлернинъ козьлеринден даа зияде чыкъкъан. 


Куньлернинъ биринде везирлер падишагъа: 


— Эй, къараларнынъ, дерьяларнынъ саиби, севгили 
падишамыз! 

Сен дюньянынъ энъ гузель къызларыны озюнъе никях этип 
алмакъ керексинъ. 

Джин падишасынынъ дюнья гузели киби дюльбер къызы бар 
экен. 

Эбет, сен оны озь ареминъе алмакъ керексинъ. 

Усеинге эмир этсенъ о, санъа джин падишасынынъ шу 
къызыны кетире билир. 


Хан, везирлернинъ сёзюне къанып, Усеинни узурына 
чагъыргъан. 

Онъа джин падишасынынъ къызыны кетирмекни эмир эткен. 
Усеин бунъа эвелькисинден да зияде элем эте, чюнки бу 
эмирни ич де эда этмек мумкюн дегиль. 


Усеин догъру къанатлы достуна барып, меселени 
анълатмагъа меджбур ола. 


— Эй, меним джанымны багъышлагъан къыйметли достум, 
къасеветленме, — дей онъа къуш. 

— Бу иш о бириден къыйынджа, лякин дюньяда чареси 
тапылмагъан бир шей екъ. 

Бар падишадан беш юз къантар эт, беш юз къантар бал исте. 
Джин падишасына еткенде, елда бир сюрю шаин къушларына 
расткелирсинъ, оларны бу этнен сыйларсынъ. 

Оларгъа бу тарыны сеперсинъ. 

Даа о якъкъа кеткен сонъ бинъ балкъурткъа расткелирсинъ. 
Оларны да бу балнен тойдурырсынъ. 


Усеин падишагъа барып, ондан бу шейлерни истеген. 


Падиша онъа беш юз къантар эт, беш юз къантар тары, беш 
юз къантар бал берген. 

Усеин буларнынъ эписини алып, арабаларгъа юклеп, ёлгъа 
чыкъкъан. 

О, джин падишасынынъ къызыны тапып кетирмек ичюн 
кеткен. 


Усеин ёл бою кете ве бир кунь юрген сонъ дагъ ичиндеки 
аланлыкъ ерде кучюк эвге расткеле. 

Ичери киргенинен, анда фурунджынынъ оба-оба къалач 
пиширгенини коре. 


— Достум, бу къадар чокъ къалачны кимге пиширесинъ я? — 
деп сорай. 


— Мында ойле бир адам яшай, бир отурышта бир фурун 
къалачны ашап тура. 
Иште, мен бу къалачларны онъа азырлайым,— дей 


фурунджы. 


Олар бойле лакъырды этип тургъанда, ичериге шу тоймаз 
эриф сюрип кире. 
Усеин онынъ омузыны таптап, къалачларны косьтере ве: 


— Аферин, батыр агъа! — дей. 

Тоймаз батыр онъа: 

— Асыл батыр Асан огълу Усеиндир,— деп джевап бере. 
— Асан огълу Усеин дегенлери меним, — дей онъа Усеин. 
— Мен джин падишасынынъ къызыны арамагъа кетем. 


— Ойле олса, Усеин батыр, мени де ал янынъа. 
Меним де санъа бир файдам тие биле, — дей Тоймаз батыр. 


Усеин разы ола ве Тоймаз батыр зарланып, эки фурун 
къалачны тез-тез ашап берабер ёлгъа чыкъалар. 

Эки батыр азмы юрелер, чокъмы юрелер, еди кунь, еди гедже 
ёл юрген сонъ къаршыларына бир батыр даа чыкъа. 

Бу батыр бир юмрукънен буюк къаяны тоз-туфан эте экен. 
Ойле ура экен ки, эм парчасы он верст узакъкъа атыда экен. 


— Аферин, батыр агъа! — деп къычыргъан Усеин онъа. 
Дагъ девирген Усеинге айланып: 


— Не айтасынъ сен, достум. 

Меним батырлыгъым не 0? 

Батыр дегенде, Асан огълу Усеин батырдыр! 
Онъа аферин десенъ де ярашыр, — деген. 


Авджы Усеин онъа: 


— О сенинъ айттыгъынъ Асан огълу Усеин батырынъ меним. 
Биз мына бу Тоймаз батырнен экимиз джин падишасынынъ 
къызыны арамагъа кетемиз, — деген. 


— Ойле исе, мени де озюнъизнен алынъыз, — дей Дагъ 
девирген батыр. 


Бойледже, батырларнынъ учю де ёлгъа чыкъалар. 

Азмы кетелер, чокъмы кетелер, еди кунь-еди гедже ел 
юрелер. 

Секизинджи куню елда бир сюрю шаин къушына 
расткелелер. 

Усеин батыр беш юз къантар этни оларгъа дагъыта ве 
къушлар этнинъ зерресини биле къалдырмай ашайлар. 
Этлерни ашагъан сонъ, шаинлернинъ бейи Усеин батырнынъ 
омузына келип къона. 


— Эй, мераметли адам! 

Ашаткъанынъ ичюн тешеккюр этип, санъа бир шаин къанаты 
багъышлайым. 

Эгер бир сыкьлетке къалсанъ, бу къанатны учь кере 
къашларынъа силерсинъ. 

Мен къайда олсам да, о дакъкъада тайфамны алып имдаткъа 
етиширим, — дей о. 


Усеин севинч иле шаиннинъ берген къанатыны алып ёлуны 
девам эте. 

Бираз вакъыт даа ёл юрген сонъ къаршыларына бинъ кере 
бинъден зияде къырмыскъа сюрюси чыкъа. 

Усеин оларны токътатып, беш юз къантар тарыны сепе ве 
къырмыскъалар тарыны бир къалдырмай ашайлар. 


Ар аларындан етекчилери чыкъып: 


— Эй, мераметли адам! 

Бу къырмыскъа чёпини ал. 

Эгер кеткен ёлунъда зорлукъкъа къалсанъ, бу чепни учь кере 
къашынънынъ устюне сюртерсинъ. 

Мен къайда олсам да, о дакъкъада ярдымгъа етиширим, — дей 
ве Усеинге кучючик къырмыскъа чёпчигини узата. 


Усеин батыр бу чёпчикни алып, ёлуны девам эте. 

Азмы кете, чокъмы кете, еди кунь, еди гедже юрелер. 
Секизинджи куню къаршыларына бинъ кере бинъден зияде 
балкъурт сюрюси чыкъа. 

Усеин оларгъа беш юз къантар балны бере. 

Балкъуртлар балны бир тамчысыны биле къалдырмай 
ашайлар. 

Балкъурт бейи Усеиннинъ къулагъы янына учып келе де: 


— Эй, мераметли адам! 

Сенден Алла разы олсун! 

Бизни балнен сыйлагъанынъ ичюн санъа бу къанатны 
бахшыш берем. 

Меним ярдымым керек олса, оны къашларынъа сюртерсинъ, 
шу дакъкъада бутюн аскерлеримнен ярдымгъа учып келирим, 
— дей. 


Усеин батыр бу къанатны да алып, аркъадашларынен берабер 
ёлуны девам эте. 

Азмы кете, чокъмы кете. 

Еди кунь, еди гедже даа юрелер. 

Секизинджи куню джин падишасынынъ сарайына барып 
чыкъалар. 

Усеин батыр падишагьа селям берип, къол къавуштыргъан 
СОНЪ: 


— Эй, джин мемлекетининъ буюк падишасы! 
Мен ер падишасындан сенинъ къызынъа къудалыкъкъа 
кельдим, дей. 


— Пек яхшы, батырлар, хош кельдинъиз, сефа кельдинъиз! — 
дей джин падишасы. 

— Мен онъа къызымны бермеге разым. 

Лякин ойле шартнен ки, мен сизге беш меселе беририм, 
оларны чезип олсанъыз, къызны алырсынъыз. 

Чезип оламасанъыз, къабаат озюнъизде олур. 


Учюнъизни де къазыкъкъа сапларым, пек къоркъунчлы, 
агъыр олюмнен олерсинъиз. 
Падиша къыркъ къопкъалыкъ чапчакъны косьтерип: 


— Биринджи шартым, мына бу чапчакънынъ къатыыны бир 
нефесте ашап битиреджексинъиз, — дей. 


Тоймаз батыр огге чыкъып: 


— Бу да ишми! 
Мен оны бир отурышта ялынъыз озюм ашарым ве дуймам 
биле, — дей. 


Падиша агъызыны ачып етиштирмей, Тоймаз батыр бир 
отурышта чапчакънынъ къатыгъыны сюзип ала. 


Падиша Тоймаз батырнынъ бу унерине тааджипте къала. 


— Эшкъ олсун батыргъа! 
Санъа дюньяда аш да етмейджек экен, — деп онынъ омузыны 
таптай. 


— Ойле исе экинджи шартымны динъленъиз, — дей падиша. 
— Къаршыдаки къаяны коресинъизми? 

Иште, оны андан джояджакъсынъыз. 

О къая тургъан ерни тегизлеп, анда богъдай экеджексинъиз. 


Дагъ девирген батыр: — Амма да меселе! 

Манъа о къаяны девирмек не? — деп, къаягъа бир юмрукъ 
яндыра ве къая тоз-туфан олып, парчалары он верст узакъкъа 
атылып кете. 

Ерини де аякъларынен тегизлеп, богъдай сачып бере. 


Буны корьген падиша: 


— Эшкъ олсун пельвангъа! 

Амма да такъатынъ бар экен! — деп, Дагъ девиргеннинъ 
аркъасыны таптай. 

Сен бутюн дагъларны да девиреджек экенсинъ. 

Айды, сиз эки меселени яхшы чездинъиз. 

Учюнджисини чезмек къолай беллейсинъизми? 

— Акъшам меним бир тайым олюм алында къатып къалды. 
Бугунь акъшамгъа къадар Меккеден земзем сувы кетирип, 
оны тирильтинъиз, — дей о. 


Буны эшиткен батырлар тюшюнджеге далалар. 

Меселе керчектен де кучь. 

Лякин Усеиннинъ хатирине ёлда шаин къушынынъ берген 
къанаты тюше. 

О, къанатны къоюнындан чыкъарып, учь кере къашына силе. 
Шу дакъкъада узакътан сия бир булут киби шаин сюрюси 
учып келе. 

Шаинлер о къадар чокъ экенлер ки, атта кунеш ярыгъы 
кесилип, орталыкъ къараныкълаша. 

Усеин шаинлернинъ бейине Меккеден земзем сувы кетирмек 
ичюн ярдым сорап риджа эте. 

Шаинлер сюрюси шу ерде Меккеде земзем сувы кетирмеге 
кете. 

Олар акъшамгъа къадар агъызларына земзем сувы алып 
келелер. 

Усеин бу сувны чапчакъкъа топлап, къатып къалгъан 
тайнынъ устюне тёккени киби, тай тирилип тура. 

Джин падишасы бу ишни корип, айретте къала ве энди 
батырлардан къоркъып башлай. 


Падиша Усеинге дёртюнджи шартны сейлей: 


— Мына сизге он чувал тары берем. 
Буларны сабагъа къадар ич бир янълышсыз сайып 
чувалларгъа толдураджакъсынъыз, — дей. 


Усеин, гъает кучь бу меселени насыл япмалы деп, чокъ 
тюшюнген, ташынгъан. 

Тап сонъу къырмыскъалар етекчиси берген чёпчик хатирине 
тюше. 

Усеин батыр къоюнындан чёпни чыкъарап, къашынынъ 
устюне сюрте ве шу дакъкъада булут киби олып, 
къырмыскъалар сюрюси келип чыкъа. 

Оларнынъ етекчиси Усеиннинъ огюне келип: 


— Эмиринъизге азырым,-дей. 


— Эй, къырмыскъалар падишасы, мени бир зорлукътан 
къуртар,— дей Усеин. 

— Джин падишасы бу он чувал тарыны сабагъа къадар сайып 
чувалларгъа толдурмакъны эмир эте. 

Къырмыскъалар тары обасына уджюм этелер ве эписи 
агъызларына бирер тары алгъанда, ерде бир шей къалмай. 


Къырмыскъалар агъызларындаки тарыларны шу ердеки 
чувалларгъа толдуралар. 

Етекчи озь аскерлерининъ сайысыны бильгенинден, он 
чувалда къач тары олгъаныны айта. 


Джин падишасы бу ишке даа зияде шаша. 
Энди ортагъа энъ агъыр бешинджи меселени къоя. 


— Ярын мен сизге докъуз юз докъсан къыз косьтеририм. 
Меним къызым да оларнынъ арасында оладжакъ. 

Сен оларнынъ ичинден бир доланышта меним къызымны 
сечип алсанъ, оны падишанызгъа алып кетерсинъ, 
сечалмасанъ, бутюн япкъан ишлеринъиз нафиле олур. 

Сонъ мен сизни олюмнен джезаларым. 

Тюшюнмек ичюн бир гедже муддет берем, — дей Усеинге. 


Асан огълу Усеин бу сонъки шартны эда этмек ичюн азмы 
тюшюнген, чокъмы тюшюнген, сонъ акъылына балкъурт 
берген къанат тюшкен. 

Усеин къоюнындан шу къанатны чыкъарып, учь кере 
кьашына сюрткен. 

Козь юмып ачкъандже, булут киби олып, балкъурт сюрюси 
кельген. 

Вызылтылары къыркъ вёрст ерде эшитиле экен. 

Балкъуртлар келип Усеиннинъ къаршысына къоналар. 
Оларнынъ бейи: 


— Эмир этинъиз, эфендимиз, — деген. 


— Эй, балкъуртлар бейи, бизни белядан къуртар, — деп Усеин 
онъа падишанынъ шартыны анълата. 


— Балкъурт бейи онъа: 

— Эй, мераметли адам! 

Мен санъа севине-севине ярдым этерим. 

Лякин бильмейим, меним ордумда падишанынъ къызыны 


бильген бармы, ёкъмы? — дей. 


— Ёкъ, падишамыз, арамызда джин падишасынынъ къызыны 
бильген ёкътыр, — деп джевап берелер балкъуртлар. 


— Ойле исе не япмалы? 


— Падишамыз, мени багъышланъыз, сарайымызда меним 
анам, къарт топал къурт къалды. 

О, омюринде чокъ шей корьген, бельки джин падишасынынъ 
къызыны да корьгендир, — дей балкъуртчыкъ. 


— Кетинъиз де, шу дакъкъасы оны омузларынъызгъа къойып 
алып келинъиз! — деп эмир эте балкъурт бейи. 


Балкъуртлар шу саат сарайларына учып кетелер. 

Козь юмып ачкъандже къанатларынынъ устюне къойып къарт 
балкъуртны алып келелер. 

Балкъурт бейи ондан: 


— Эй, итибарлы къартийимиз! 
Сен джин падишасынынъ къызыны таныйсынъмы? — деп 
сорай. 


— Насыл танымайым? 

Эбет, таныйым. 

Мен чечек-чечектен учып кезгенде джин падишасынынъ 
къызы чайырда чечек топлай эди, — дей къарт балкъурт. 


— Ойле олса, санъа бир риджа. 

Ярын джин падишасы, бири-бирине бир тамчы сув киби 
бенъзеген докъуз юз докъсан докъуз къыз топлайджакъ. 
Буларнынъ арасындан сен падишанынъ къызыны сечип, бу 
батыргъа косьтерип олурсынъмы? — деп сорай балкъурт бейи 
ондан. 


— Не ичюн япалмам? Эбет япарым, падишам. 

Мен къызны танып тапкъан сонъ, онынъ башы этрафында учь 
кере доланыр ве башына къонарым. 

Батыр меним корип, къызнынъ элинден тутып алып чыкъар, 
— деп джевап бере къарт балкъурт. 


Эртеси куню сарайнынъ къапылары ачылгъанда, сарай 
ичинден бири-биринден дюльбер, бири—бирине бир тамчы 
сув киби бенъзеген, эписи бир дайын кийинген, бир 
къыяфетте докъуз юз докъсан докъуз къыз чыкъкъан. 
Буларнынъ арасындан падишанынъ къызыны Усеин дегиль, 
дюньяда ич кимсе сечип оламаз эди. 

Къарт топал балкъурт сюрюден айырылып чыкъа ве догъру 
падиша къызынынъ башы устюне учып бара. 


Онынъ этрафында учь кере айлана, Усеин балкъуртны корип, 
шу къызнынь янына бара ве джебинден явлугъыны 
чыкъарып, къызнынъ омузы устюне къоя. 

Сонъра падишагъа айланып: 


— Иште, падишам, сенинъ кіызынъ будыр! — дей. 


Джин падишасы отургъан еринде буз-бузлай. 

О, озь козьлерине инанмай. 

Чюнки бу къадар къызлар арасындан озь къызыны озю биле 
зорнен танып оладжакъ эди. 

Падиша къызынынъ эльден кетеджегине пек яна, кедерлене, 
лякин не япсын, озю сез берген. 

Падиша сёзю — пейгъамбер сёзю, дегенлер. 


Бойледже, батырлар джин падишасыны енъгенлер. 

Падиша, артыкъ берген сёзюни ерине кетирмектен башкъа 
чаре къалмай. 

О, алтындан геми яптырып, къызыны ве учь батырны шу 
гемиге къойып ёлландыра. 


Асан огълу Усеин ве аркъадашлары Тоймаз батыр, Дагъ 
девирген батыр джин падишасынынъ дюнья дюльбери 
къызыны алып, озь падишаларына келелер. 

Геми ялыгъа якъынлашкъанда, падиша озь везирлеринен 
берабер къыйметли мусафирлерни къаршылап чыкъа. 

Олар гемининъ янына кельгенлеринен везирлернинъ эписи 
бирден копек сыфатына чевирилип авламагъа башлайлар. 
Падишанынъ озю исе балабан домузгъа чевирилип 
юварланмагъа, хырылдамагъа башлай. 

Асан огълу Усеин оларнынъ эписини айдап денъизге ташлай. 
Джин падишасынынъ къызыны достлары батырларнен 
берабер сарайгъа алып келе. 

Сонъра сарай хызметчилерине буюк зияфет къурунъыз, 
бутюн халкъны чыгъырынъыз, деп эмир бере. 

Асан огълу Усеин къыркъ кунь, къыркъ гедже той япып, джин 
падишасынынъ къызына эвлене. 

Эки батыргъа да сарайдан бирер къыз берип, татлы омюр 
кечирелер. 


## Тезек 


Бир заманда бар экен, бир заманда ёкъ экен. 


Кениш чёльде бир къартнен къартийнинъ къорантасы 
яшагъан. 

Огъуллары къой, сыгъыр, деве сюрюлерини бакъып 
юргенлер. 

Келинлери малларны сагьа, сагъгъан сютлеринден къатыкъ, 
къумыс, пенир, ягъ япкъанлар, бавурсакълар пиширгенлер. 
Къарт терилерни сепилеп, олардан сыджакъ джуббелер, 
къалпакъ, чызма ве чарыкълар тиккен. 

Къартий торунларынен берабер чёльге чыкъып, мал 
кубресини топлагъан, тезеклер ясап оларны кунеште 
къуруткъан сонъ обалап къойгъан. 


Къартий сонъки тезек обасыны эвден якъын бир ерде обалай. 
Энъ тёпесине тегиз союны дегиль де, къоюн юньлерине 
булгъалангъан томалакъ тезекни къоя. 

Ве онъа адий тезек демей, къолубокъ дегенлер, яни бокътан 
ясалгъан тезек. 

% «Къол» - бу эль, ве «бок» - ириндир. 

% Къолубокъ - иринден япкъан тёгерек тезек. 

Къышта сувукълар тюшкен сонъ, айванларны къошаргъа 
къапайлар, къоранта исе оджакъ этрафында топлана, 
оджакъта алевленип янгъан тезек эвни къыздыра. 


Башта энъ узакътаки обаларнынъ тезеклерини якъалар ве 
тек эрте баарьде эвнинъ янындаки обаны якъып башлайлар. 
Энъ сонъуна къолубокъны якъалар, иште, о вакъыт керчектен 
де баарь келе! 


О йылы баарьнинъ башында шиддетли, сувукъ еллер уфюре. 
Обанынъ тёпесиндеки томалакъ тезек ерге тюшип, санки 
къамчылангъан дандюрик киби чель бойлап тыгъырып кете. 


Тезек тыгъыра-тыгъыра кете, онынъ къаршысына исе ач Аюв 
чыкъа. 

Аюв дагъдан тюшип, чёльде озюне ем къыдыра. 

Аюв тезекни токътата, о оны томалакъ пенир беллей ве: 


— Расткельгенимиз не къадар яхшы олды. 
Мен энди къач куньден берли ач юрем. 
Сени ашасам не ола я... — дей. 


Тезек исе: 


— Шаштынъмы шу, Аюв, мен ашалгъан шей дегилим... 


Устюм къоюн юнюнен къаплангъанына бакъма, ичим бокъ 
толу, мен адий тезек. 

Ашасанъ, олюрсинъ, балаларынъ исе орталыкъта бакъымсыз 
къалырлар... 


Аюв тезекни къокълап бакъа, керчектен де пенир къоркъусы 
ёкъ. 

Демек, догърусыны айта. 

Аюв тезекке бир панджа ура. 


Томалакъ тезек тыгъырып кете. 

Тезек тыгъыра-тыгъыра ёлуны девам эте. 
Онынъ къаршысына исе ач Къашкъыр чыкъа. 
Тезекни токътатып ондан сорай: 


— Къайда ашыкъасынъ? 
— Ель эскен тарафкъа, — дей тезек. 
Къашкъыр исе: 


— Мен бир къач куньден берли ач юрем, сен исе бир 
къасеветинъ ёкъ, чёль бойлап кезинесинъ. 
Яхшысы, мен сени ашайым, — дей. 


Тезек онъа бойле джевап бере: 


— Шаштынъмы шу, Къашкъыр агъа! 

Мен ашалгъан шей дегиль де. 

Устюм къой териси олгъанына бакъма, ичимдеки эт дегиль, 
адий кубре. 

Мен тезегим. 

Мени ашасанъ, зеэрленир олюрсинъ, балаларынъ оксюз 
къалырлар... 


Къашкъыр тезекнинъ о ян бу яныны къокълай — эт 
къокъусыны дуймай. 

Тезекке бир тепме ура, гъарип тезекни ель тыгъыртып алып 
кете. 


Тезек тыгъыра-тыгъыра ёлуны девам эте. 
Бир вакъыт онынъ къаршысына Тильки агъа чыкъа. 
О, тезекни токътатып, о яна бу яна чевирип бакъа ве дей: 


— Мен къач куньден берли чёльде ач чапкъалап юрем, 
исленген бу эт парчасы исе бир гъамсыз тыгъырып юре. 
Шимди къапынырмыз! 


Тезек исе онъа: 


— Ашама сакъын! 
Мен ашалгъан шей дегилим. 
Мен адий тезек. 


— Манъа масал айтма, — дей Тильки агъа. 

— Санки дерсинъ, мен исленген этни кубреден айырып 
оламайджам! — дей де тезекни ялмап юта. 

Ашай, юткъуна ве тааджиплене: 

— Худжур бир эт... 

Къуру, датсыз... 


Тильки агъа ёлуны девам эте. 

Амма кеткен сайын ярамай ола. 

Юреги былана, къуса, ичи-ичеги узюле... 

Сув олса эди, амма якъын этрафта бир озенчик де ёкъ. 
Тильки агъа йыкъылып ятып къала, зорнен нефес ала. 

Бу вакъыт чель узеринде Къартал учып юре. 

Тепеден Тилькини корип онынъ устюне къона ве онынъ 
джеседини котерип, яш къарталчыкълары беклеген ювасына 
алып кете. 

Бойлеликнен, Тильки агъанынъ озю ем ола. 


Чельде: 
«Эр бир тыгъыргъан шей джанлы олмай, эр бир къокъугъан 
шей ашалмай» деп нафиле айтмагъанлар. 


## ПАДИША ВЕ ОНЫНЪ ДЖУЙРЮГИ 


Бир девлет падишасынынъ севимли джуйрюги бар экен. 

Бу джуйрюги байрам къошуларында эр кесни озып кельген, 
падишанынъ алып баргъан дженклеринде онынънен бирге 
олып, къач кере джаныны да къуртаргъан, авджылыкъта онъа 
ярдым эткен экен. 


Кель заман, кет заман, бир кунь падишанынъ джуйрюги 
агъыр хасталана ве атбакъыджы оны не къадар чокъ бакъса 
да, бир шей файда бермей. 

Атбакъыджы падишагъа келип: 


— Улу падишам! 
Сизинъ джуйрюгинъиз пек ярамай хасталанды ве оны энди 
кимсе къуртарып оламаз... — дей. 


Падиша буны эшиткен сонъ: 


— Мына бу алтыннен толу кисени ал да, энъ яхшы 
табиблерни чагъыр. 

Олар джуйрюгимни къуртарсынлар! 

Бакъ, джуйрюк ольсе, башсыз къалырсынъ. 

Джуйрюгим ольгени акъкъында ким хабер этсе, мен онынъ 
башыны кесип ташламагъа эмир береджем! — деп тенбиелей. 
Куньлер, геджелер кече, джуйрюк исе бетер зайыфлаша. 
Табиблер дюнья къадар иляджлар бере экенлер — бир 
ярдымы олмай! 

Атбакъыджы энди башсыз къаладжагъындан къоркъып 
башлай. 

Падишагъа келип, джуйрюги ольгени акъкъында айтмакъ 
керек оладжагъыны анълай. 


Атбакъыджыны куськюн алда корьген апайы: 


— Санъа не олды, акъай, не ичюн кедерли юресинъ, кейфинъ 
де чокътан бозукъ, неден къоркъасынъ аджеба? — деп сорай. 


Атбакъыджы падишанынъ севимли джуйрюги хасталангъаны 
акъкъында, барып да о ярын ольсе бу акъта хабер этеджек 
адамны падиша насыл джезалайджагъы акъкъында айтып 
бере. 

Атбакъыджынынъ апайы бутюн гедже козь юммай, акъайыны 
бу джезадан насыл къуртармакъны тюшюне. 

Эртеси куню падишанынъ севимли джуйрюги джан бере. 
Падиша озь хызметчилеринен кенъешкенде атбакъыджы 
сарайнынъ къапыларына келип янында тура. 

Падиша оны корип озюне чагъыра: 


— Сонъ, севимли джуйрюгим тюзельдими? — деп сорай ондан 
падиша. 


— Табиблер о, тюзелип башлады, деп айталар, — джеваплана 
атбакъыджы, — Лякин джуйрюгинъиз нечюндир бир шей 
ашамай, бир шей ичмей... 


— Я не ичюн ашамай экен? 


— Бельки де кунь бою янбашында яткъаны ичюн онъа 
ашамагъа да онъайтсыздыр. 


— Янбашында ятамы? — деп тааджиплене падиша, — Я не 
олды онъа? 


— Бильмейим, — джеваплана атбакъыджы, — О аякъларыны 
узатып индемей ята. 

Бельки де о аш-сувдан вазгечмеге ант эткендир. 

Бу пек акъыллы джуйрюк де, сизден башкъа онынъ устюнде 


даа кимсе отурмады... — Я онъа не олды экен? — деп 
тааджиплене падиша. 
— Мени онынъ янына алып барынъыз! — деп эмир бере. — 


Мен онъа не олгъаныны озь козьлеримнен корьмек истейим! 


Падиша ве онынъ хызметчилери ат аранына баралар. 
Падиша джуйрюги джансыз яткъаныны корип: 


— Меним севимли джуйрюгим ольгени акъкъында нечюн 
манъа айтмадынъ? — деп атбакъыджыгъа ачувланып 
джекире. 


Атбакъыджы исе: 

— Эй, улу падишам, эгер де ким джуйрюгинъиз ольгени 
акъкъында айтса онынъ башыны кесмеге эмир 
береджегинъизни озюнъиз айткъан эдинъиз де! — деп 
джеваплана. 


Падиша бираз тюшюнген сонъ: 


— Демек, мен бу хаберни биринджи олып озюм айттым, 
шаймы... — деп кулип йибере. 


Падишанынъ сёзлеринен янында тургъан бутюн 
хызметчилери разы олалар. 

Падиша атбакъыджыгъа бахшыш берип оны эвге сагъ- 
селямет озгъара. 


## ТАЗ БАШ КОСЕ ВЕ АЙНЕДЖИ ДЕЛИ ХАЯ 


Бир заманда бар экен, бир заманда екъ экен, Чадыр дагънынъ 
тюбюнде пек ачкозь бир Таз Косе яшай экен. 


Куньлерден бир кунь бу Косенинъ эвине яш бир ыргъат 
келип, иш сорай. 
Косе: 


— Я сен мында къайдан мараздан кельдинъ? — деп сорай. 
— Къомшу койден кельдим,— дей ыргъат. 

— Адынъ не? 

— Адым Дели Хая. 


Косе къурсагъына япышып, къакъылдап куле: «Ады Дели Хая 
олгъан сонъ, озю де Корбек эшеги киби ахмакъ бир махлюкъ 
олса керек. 

Эшек — эшектир, аш истемез, сув истемез, гедже-куньдюз 
ишлей берир». 


Косе шойле тюшюнип, Дели Хаяны ыргъат тутмакъ ве бир 
къач айлар бедавадан ишлеттирмек истей. 


— Я сен насыл бир ишке къадирсинъ? 
Дели Хая чокъ тюшюнип отурмадан: 
— Не айтсанъыз, оны япарым, — дей. 


— Шай олгъанда, мени динъле! — дей Косе. 

— Гедже-куньдюз ишлерсинъ, айткъанымны япарсынь, 
бергенимни ашарсынъ. 

Агъыз ачмадан, сёз къайтармадан ишлемек керексинъ. 

Барып да ачувланаджакъ олсанъ, мен сенинъ еди къат 
теринъни сыдырып алырым. 

Эгер мен ачувлансам, сен меним ялынъыз бир къат теримни 
сыдырып алырсынъ. 

Сонъ насыл, разысынъмы? 


Дели Хая: 
— Разы олмай не япайым, шорбаджы? 


Сабадан берли агъзыма бир шей къоймадым, эбет разым,- деп 
джеваплана. 


— Айса мына не: бу копекни ал да, оны чёль ичине 
йиберебер. 
Сонъ огюзлерни сабангъа екип, копек юрген ёл боюнджа 
сабан сюр. 


Аш беклеген Дели Хая иш алып, чёльге кете ве бутюн кунь 
огюзлерни копек пешинден чаптырып, сабан сюре. 


Къаш къаранлыгъы тюше башлагъанда къыр устюнде Косе 
пейда ола. 


— Ал бу отьмекни де, аша! — деп къыр устюнден бир отьмек 
ташлай. 

Ташлай амма, Дели Хая етип кельгендже, отьмекни копек 
алып къача. 


Косе, Дели Хаянынъ зытына басып: 


— Тойдынъмы, Дели Хая? — деп сорай. 
— Манъа ачувланмайсынъмы? 


— Тойдым, шорбаджы, тап кекирмеге башладым, — дей Дели 
Хая. 
— Сизге не ачувланайым, ашынъыз ичюн сагъ олунъыз. 


Косе эвине къайта, Дели Хая исе бош къурсагъыны тутып, 
кене ач къала. 


Не япмалы? 
Сабаны беклемелими? 


Дели Хая эминликнен пычагъыны чыкъара, огюзлерден 
бирини соя ве балабан бир атеш якъып, кебапнен кейфлене. 


Сабасына Косе келип бакъса не корьсин, огюзлернинъ бири 
екъ олгъан. 


— Эй, Дели Хая, анавы огюзни отавгъа йибердинъми? — деп 
сорай. 


— Ёкъ, шорбаджы, экинджи огюз отавгъа дегиль де, о бир 
дюньягъа кетти. 

Гедже афатлы бир боран къопты, огюзни ерге йыкъты. 
Ачкозь топракъ оны аман ютып йиберди. 


Ана, коресинъми, аягъы корюнип тура, — дей Дели Хая. 
Ачувындан къарпыз киби къызаргъан Косе, ыргъатыны 
урмакъ ичюн къолуны котере, лякин бирден къолуны кери 
тартып ала: ачувланып къавильде енъильгени алда, ыргъаты 
онынъ бир къат терисини сыдырып аладжакъ! 


Дели Хая: 


— Шорбаджы, бельки манъа ачувланадырсынъыз? — деп 
сорай. 


Таз Косе зорнен ачувыны ятыштырып: 


— Джаным, не ичюн ачувланайым я, —дей. 
— Айды, экинджи огюзнинъ ерине озюнъ екиль де, 
топракъны сюребер. 


Дели Хая экинджи огюзнинъ ерине кечип, сабанны 
тарткъычламагъа башлай. 


Акъшам Косе кене къайтып келе. 
Бакъса не корьсин, энди биринджи огюзи де екъ, экинджиси 
де! 


Косе ачувнен: 


— Копек огълу копек, меним сонъки огюзим къайда? — деп 
багъыра. 
Дели Хая: 


— «Янъгъыз башыма яшап не япайым», деди де, биринджи 
огюзнинъ пешинден о бир дюньягъа кетти, — дей. 
Сен, шорбаджы, ачувланасынъ, гъалиба? 


— Джаным, неге ачувланайым я? — дей де, эвине къайтып 
кете. 


Эртеси куню Таз Косе, ыргъатыны чагъырып, онъа янъы иш 


авале эте. 


— Кумеске бар да, козюнъе къайсы бир тавукъ къараса, оны 
сойып, мында кетир. 


Дели Хая кумеске кире. 

Бакъса, бутюн тавукълар онъа бакъып туралар. 

Дели Хая бутюн тавукъларны сойып чыкъа да, сыртына урып, 
шорбаджысына алып бара. 

Косе, ачувындан не япаджагъыны бильмей: 


— Олян, серсем эриф, сен кене не яптынъ? — деп 
багъыракълай. 
Дели Хая озюни сыкъмадан: 


— Не яптынъ дегенинъиз не я, шорбаджы, айткъанынъызны 
яптым даа! 

Мен бир тавукъны сояджакъ эдим. 

Бакъсам, эписининъ козьлери манъа тикильген. 

Бизлерни де союнъыз, деп туралар. 

Мен оларны аджыдым, шунынъ ичюн эписининъ башыны 
кесип ташладым. 

Бельки сиз манъа ачувланадырсынъыз? 


Таз Косе: 


— Джаным, неге ачувланайым я? — дей де, теренден кокюс 
кечире. 


Бир къач куньлерден сонъ Таз Косе, ыргъатына янъы бир иш 
авале эте. 


— Къойларны янъы орюшке айдап бар. 
Яхшы бакъ, къойларны озенден кечиргенде аякъларындаки 
терилери сыланмасын! 


Дели Хая: 


— Баш устюнде, шорбаджы, айткъанларынъызны сёзю- 
сёзюне беджеририм,— дей де, къойларны янъы орюшке 
айдай, озен ялысына келип еткенде, бутюн къойларнынъ 
аякъ терилерини сыдырып котере ве озенден кечире. 

Экинджи ялыгъа чыкъкъан сонъ, терилерини кене къайтара. 


Бир къач куньден орюшке Таз Косе келип: 


— Сонъ, насыл, Дели Хая, къойлар озенден сагъ-селямет 
кечтилерми, аякълары сыланмадымы? — деп сорай. 


— Эр шей ёлунда, шорбаджы, ич бир къоюнынъызнынъ 
терисине сув тиймеди. 


Косе тааджипленип: 
— Я сен бу ишни насыл яптынъ? — дей. 


— Озен ялысына келип, къолларымны котердим, дуа эттим, 
Алладан Джебраильни ярдымгъа йибермесини риджа эттим. 
Шу дакъкъасы башым устюне Джебраиль келип къонды. 
Атеш якъып озеннинъ сувуны къурутмакъ истедик. 

Бир къач ерде атеш якътыкъ. 

Языкъ ки, агъач етмеди. 

Бундан сонъ Джебраиль, меляикелерни чагъырайыкъ, деди. 
Кок юзюндеки бутюн меляикелер ярдымгъа кельдилер. 

Олар, къойларны бир ялыдан экинджи ялыгъа ташыдылар. 
Акълары не керек, яхшы ишледилер. 


Таз Косе къойларны озь козюнен корьмек истей. 
Бакъса не корьсин, къойларнынъ аякълары шишкен, 
иринлешкен, къангъа быланып къалгъан. 


— Олян, сен не яптынъ шу, къойларнынъ аякъларына не 
олды? 


Дели Хая озюни сыкъмадан джевап бере: 


— Къулакъ асма, шорбаджы, олуджы шейдир. 

Меляикелер къойларны озенден кечиргенде, шу ахмакъ 
айванлар пек яман къоркътылар ве тюртюшип, аякъларыны 
ал къангъа боядылар. 


Акъшамгъа таба къойлар текмиль алсызланып, къалалар. 

Таз Косе, къутургъан къашкъыр киби ачувланып, сюрю 
ичинде чапкъалап юре. 

Дели Хая исе, онынъ зытына басып: 


— Шорбаджы, бельки сиз манъа ачувланадырсынъыз? — деп 
сорай. 


Косе не айтсын, ачувлангъаныны бильдирип, озь терисини 
сыдыртсынмы? 
Зар-зорнен нефес алып: 


— Джаным, неге ачувланайым я! — деп ташлай. 
Дели Хая къопая берип: 


— Эмин олунъыз, шорбаджы, мен келеджекте де намус ве 
ырызнен ишлерим,— дей. 


Бир къач куньден сонъ Таз Косе Дели Хаяны кене эвине 
чагъырып: 


— Огюзлер гъайып олды, къойлар ольдилер, — дей. 
Дели Хая шорбаджысынынъ кедерине къошулып: 


— Э, не япайыкъ, эпимизнинъ сонъумыз шудыр, — дей. 
— Алла рахмет эйлесин! 


— Энди сабангьа екмеге огюзимиз ёкъ, лячаре, огюз ерине 
озюнъ екиледжексинъ. 

Мына санъа бир бардакъ къаймакъ. 

Ишлегенде ашарсынъ. 

Лякин, акълынъда тут, иштен къайткъанда, бардакъ кене 
толу олсун. 


Таз Косе бир элинен бардакъны узата, экинджи элинен де 
Дели Хаягъа шамар яндыра. 


Шашып къалгъан Дели Хая: 


— Шорбаджы, шамарнен вакъытсыз сыйлагъанынъыз да не 
ичюн? — деп сорай. 


Таз Косе: 


— Бу шамар пейдир,— дей. 
— Бардакъны бош кетиргенинъ алда, энди учь шамар дегиль 
де, эки шамар ашарсынъ. 


Дели Хая ачувлангъаныны бильдирмей, къаймакъ 
бардагъыны алып, ишке кете. 

Акъшам устю бардакъны топракънен толдурып, Косенинъ 
эвине кьайтып келе. 

Косе, Дели Хаяны корьгенинен: 


— Бардакъ къайда? 


О, кене толумы? — деп сорай. 
Дели Хая: 


— Бардакъ мында, о, айткъанынъыз киби, толу,— деп 
бардакъны Косеге узата. 


Косе, топракъ толу бардакъны корип, текмиль шашмалай: бу 
ит огълу ит, гъалиба, меним башыма чыкъаджакъ, деп 
тюшюне. 

Шорбаджысынынъ гъам ве къасеветини корьген Дели Хая: 


— Шорбаджы ! 
Бельки сиз манъа ачувланадырсынъыз? — деп сорай. 


— Джаным, неге ачувланайым я? — дей Косе зорнен тилини 
арекетке кетирип. 


Косе, не олса да, бу джинасирден еди дегиль де, он еди къат 
терисини сыдырып алмакъ керек, деп тюшюне. 


— Олян, Дели Хая! 

Ярын саба бугъаны маджаргъа ек де, агъачкъа кет. 

Эм унутма, агъачтан къайткъанда озюнъ къавал чаларсынъ, 
бугъа къавалдан кульсин, маджар да къайтарма ойнасын, — 
дей Косе. 


Дели Хая: 


— Баш устюнде, шорбаджы, айткъанларынъызны сёзю- 
сёзюнен эда этерим, — дей де ятмагъа кете. 


Дели Хая, берильген эмирге бинаэн, экинджи куню танъ 
маалинде бугъаны маджаргъа екип, агъачкъа кете. 

Къаш къаранлыгъы тюшеяткъан бир вакъытта, бугъанынъ 
дудакъларыны кесе: барсын, бугъа да бираз кульсин, дей. 
Маджар копчеклерининъ обутларыны чыкъара: барсын, 
маджар да бираз къайтарма ойнасын, дей. 

Озю де къавакъ агъачындан бир къавал япып, чала-чала эвге 
къайта. 


Койлюлер, Дели Хаянынъ агъачтан къайткъаныны корип, 
кульмектен къатып къалалар. 

Ченъгелери ачылып къалгъан бугъа куле, копчеклеринден 
обутлары чыкъарылгьан маджар ойнай. 


Дели Хая исе къавал чала. 
Бундан даа зевкълы бир шей олурмы? 


Дели Хаянынъ агъачтан келеяткъаныны корьген Таз Косе, 
тургъан еринде къатып къала: бугъа яралангъан, маджар 
сакъатлангъан, Дели Хаянынъ озю де текмиль делирген. 


— Олян, езит огълу езит, сен кене не яптынъ? 
Дели Хая: 


— Не яптынъ дегенинъ не я, шорбаджы? — дей. 

— Айткъанларынъызны яптым иште! 

Бугъагъа бакъ — о кульмейми? 

Маджаргъа бакъ — о ойнамаймы? 

Я мен ярамай чаламмы? 

Истесенъиз, маджаргъа минип, койни бир даа айланып 
чыкъайым. 


Таз Косенинъ чырайы, яшынлы ягъмур булутлары киби 
сытыла. 

О, не япаджагъыны бильмеден, азбарны дерт долана. 

Буны корип Дели Хая: 


— Шорбаджы, санъа не олды, бельки ачувланадырсынъ? — 
дей. 

Э, бу дели огълу делиге не айтырсынъ? 

Ачувланам, деп Таз Косе озь терисини сыдыртсынмы? 

— Джаным, неге ачувланайым я? — дей Косе. 

— Баш устюнде, шорбаджы! 


Буны корьген Косе: 


— Олян, пезевенк, сен не яптынъ? 
Меним сонъки айванымнынъ джаныны алдынъ да! — дей. 


Дели Хая шорбаджысынынъ ачувына шашып: 


— Не яптынъ дегенинъ де не я, шорбаджы? — дей. 

— Айткъанынъны яптым да! 

Мерхум бугъанынъ джаны, — Алла рахмет эйлесин, — тобан 
ичине тыкъылды. 


энди о, башыны котермеден ашайберир. 
Шорбаджы, чырайынъыз пек агъаргъан, бельки манъа 
ачувланадырсынъыз? 


Ачувы богъазына келип тыкъылгъан Косе, артыкъ не 
япаджагъыны бильмегенинден: 


— Джаным, неге ачувланайым я? — дей. 


Косе Дели Хаядан интикъам алмагъа ант эте. 

«Баре шуны ачтан ольдюрейим» — деген къараргъа келе. 
Дели Хаяны эвге чагъыра. 

Софра башына отуралар. 

Косенинъ къадыны къоджасынынъ огюне бир чанакъ сарма 
къоя. 

Дели Хаягъа бир тепси тюй шорбасы бере. 

Сармалар бири-бири артындан Косенинъь агъызына 
тюшкенлерини корьген ыргъатнынъ агъзындан силекийлери 
акъа. 

«Ёкъ, ыштынмай турмакъ олмаз, бир чаре корьмек керек», 
деп тюшюне Дели Хая ве софра башындан турып, азбаргъа 
чыкъып кете. 

Анда дам устюне чыкъып, деллял киби багъыра: 


— Эй, джемаат! 
Къады эфендининъ эвине эйиликке буюрынъыз, эй! 


Косе, деллялнынъ сесини эшиткенинен, чанагъыны кенаргъа 
сюрип, къадынынъ эвине чапып кете. 

Дели Хая исе, софра башына къайтып келе ве Косенинъ 
сармаларыны ашап битире. 


Косе, бир баш олып, къадынынъ эвине келип ете. 
Чагъырылмагъан бу мусафирнинъь апансыздан пейда 
олмасына шашып къалгъан къады, низам ве интизам 
акъкъында, чагъырылмагъан ерге барувнынъ айванлыкъ 
дереджесинде бир шей олгъаны акъкъында саатлернен 
насиат окъуй. 

Заваллы Косе, ач къарныны къадынынъ насиатларынен 
тойдурып, гедженинъ дер маалинде зар-зорнен эвге къайтып 
келе. 

Бакъса не корьсин, дегиль сарма, тепсидеки тюй 
шорбасындан да эсер къалмагъан. 


Ачувындан ве ачлыкътан такъаты кесильген Косе, тешегине 
йыкъылып, байылып къала. 

Экинджи куню къушлукъ мааллерине къадар башыны 
ястыкътан алмай. 

Къушлукъ мааллеринде исе, деллял киби багъырып, оны 
къомшу койге тойгъа чагъыргъанлары акъкъында эшитип, 
Косе: «Э-е, бугунь агълагъан, эртеси куню куле» — дегенлери 
догъру экен, деп къувана. 


— Эй, Дели Хая, мен тойгъа кетем, сен эвде къаравул олып 
къалырсынъ, къапыдан эки козюнъни алма, сакът ол, 
хырсызлар эвни тонап кетмесинлер. 


Дели Хая: 


— Баш устюнде, шорбаджы, айткъанынъыз киби япарым, эки 
козюмни де къапыдан алмам, — дей. 


Косе тойгъа кете. 

Дели Хая исе эки козюни къапыгъа тикип къала. 

Амма, тойдаки бутюн шенълик-шераметлик, лезетли ашлар 
асла козю алдындан кетмей. 

Ахыр-сонъу: «Косе тойда сефа сюре, мен исе мында джынлы 
киби отургъаным не я?! — деп тюшюне. 

Манъа, эки козюнънен къапыгъа бакъып тур, — дедилер. 
Къапыны озюмнен тойгъа алып барсам ве анда эки козюмнен 
онъа бакъып турсам, кене джаным, кене козюм олмазмы? — 
дей. 

Дели Хая чокъ тюшюнип турмадан, къапыны чыкъарып ала, 
сыртына ура ве догъру тойгъа кете. 

Той эвине кирип, артта къалмадыммы экен, деп не тапса оны 
ашап башлай. 

Шу арада, кейфленип «Дисталгъа» ойнамакъта олгъан Косе, 
къапынен берабер софра башына чёккен Дели Хаяны коре. 
Мамурлиги аман кечип кете. 


— Олян, дели огълу дели, сен мында не ичюн кельдинъ? 
Къапыны не ичюн кетирдинъ? — деп сорай. 
Джевапкъа азыр Дели Хая: 


— Тойгъа тек сени дегиль де, эр кесни чагъырдылар. 
Шунынъ ичюн кельдим, — дей. 
— Озюмнен къапыны да алып кельдим. 


Чюнки сен, тойгъа кеткенде, эки козьнен къапыгъа бакъып 
тур, деген эдинъ. 

Мына, коресинъми, козьлерим къапыда, къолларым ашта. 
Къоркъманъыз, мен олгъанда бу къапыдан хырсыз дегиль, 
къуш биле кечмез. 


Косе, меселенинъ чаталлашкъаныны дуйып, табана къувет 
берип, эвине догъру чалып кете. 

Кельсе не корьсин, хырсызлар эвнинъ ичини там-такъыр 
темизлеп кеткенлер. 

Косенинъ къадыны, къайнанасы сачларыны юлкъып, фигъан 
къопарып агълайлар. 


— Келип, йиптен инеге баргъандже эр шейни джыйыштырып 
кеттилер, озюмизни де котекледилер,— дейлер. 


Не япаджагъыны бильмеген Косе къадынынен 
къайнанасынынъ янына отурып, оларнен берабер агълап 
башлай. 


— Энди не япайыкъ, бу имансыздан насыл къуртулайыкъ? — 
деп тюшюнелер. 
Косенинъ къадыны: 


— Сопа алып, яхшы котекле, сонъ, башымдай деф ол, деп 
къув да йибер, — дей. 


— Сен не, Дели Хая теримни сыдырып алгъаныны 
истейсинъми? — дей Косе. 

— Биз къавиль эткен эдик. 

Къайсы биримиз башта ачувлансакъ, онынъ териси 
сыдырыладжакъ. 

Ондан къуртулмакъ ичюн башкъа чаре тапмакъ керек. 


Олар учю де отурып, тюшюнмеге башлайлар. 

Азмы тюшюнелер, чокъмы тюшюнелер, ниает, 
къуртулмакънынъ чаресини тапкъан киби олалар. 

Таз Косе Дели Хаяны чагъырып: 


— Ыргъатлыкъ вакъытынъ битеятыр, — дей. 


— Битеятыр дейсинъизми, шорбаджы? — деп, Дели Хая пек 
тааджиплене. 


— Мен сизден пек мемнюним, шунынъ ичюн омюрбилля 
азбарынъызда къалмакъ истейим. 


Косе, «Эй сени Алланынъ къаргъышлы къулу», деп сёегюне 
де, Дели Хаягъа тараф чевирилип: 

— Мен де сени пек севдим, сенден ич де айрыладжагъым 
кельмей, амма не япайым, эр шейнинъ башы ве сонъу 
олгъаны киби, сенинъ де меним азбарымда чалышувынънынъ 
сонъу кельди, — дей. 

— Лячаре, айрылышаджакъмыз. 


Дели Хая: 


— Бойле лакъырды олгъан эдими, шорбаджы? — деп аселет 
тюшюнджеге дала. 
— Аслы хатырлап оламайым. 


Таз Косе: 


— Хатырла, къардашым, хатырла, — деп ялвармагъа башлай. 
— Хатырласанъ мытлакъа акълынъа келир. 

Сен биринджи кере меним азбарыма келип, мени бахытлы 
эткен кунюнъ. 

«Байкъуш къычыргъангъа къадар ыргъатлыкъ этмеге разым» 
— деген эдинъ. 

Козь-къулакъ ол, барып да ярын саба байкъуш багъырмасын! 


Дели Хая, козь-къулакъ олмагъа ишандыра ве, пичен ичине 
комюлип, юкъугъа дала. 


Экинджи куню сабасы Косе эр кестен эвель турып, 
къайнанасыны уянта, оны дут терегининъ устюне чыкъара ве 
байкъуш киби къычырып турмасыны эмир эте. 


Дели Хая юкъу арасында насылдыр бир сеслер эшитип къала: 
Ку-ку! 

Ку-ку! 

Ку-ку!.. 


— Байкъуш пек къарт олса керек, сеси къарт хоразнынъкине 
бенъзей, — деп тюшюне Дели Хая. 

Элине къалын бир таякъ алып, байкъуш къычыргъан 
терекнинъ устюне тырмашып мине. 


Бакъса не корьсин, терек устюнде байкъуш дегиль де, башы- 
сачы чаларгъан насылдыр бир обур отура. 

Я джын, я шейтандыр, дей Дели Хая ве обурны теректен 
ашагъы итеп йибере. 


Къапы арасындан бакъып тургъан Косе, къайнанасынынъ 
терек устюнден ерге атылып тюшкенини корьгенинен, 
азбаргъа чапып чыкъа: 


— Олян, дели огълу дели, сен меним бирден-бир 
къайнанамны ольдюрдинъ де, — деп багъыра. 


Дели Хая озюни сыкъмадан: 


— А-ай-ай! — дей. 

— Языкълар олсун: мен къалпазан исе, оны байкъуш 
белледим. 

Къарт олса да, сеси пек аджайип эди. 


Косе эвине къайтып кире, эки элинен таз башына япышып, 
къара тюшюнджелерге дала. 

«Бу эвден ыргъат дегиль, гъалиба, мен озюм кетерим» — дей. 
— Эй, апакъай! 

Хамыр бас да, чиберек пишир. 

Сандыкъкъа толдур. 

Гедже ятсы маалинде гъайып олайыкъ да, шу джинасирден 
къуртулайыкъ, башкъа чареси екъ, — дей Косе. 


Бойлеликнен Косенинъ къадыны чибереклерни пиширип, 
аяттаки сандыкъкъа толдура. 

Ел тедариги корюльгенини сезген Дели Хая: «Сандыкъ 
къайда, мен де онда», — деп сандыкъкъа кирип сакълана. 


Эр шей азыр. 

Ятсы маалинде Косе сандыкънынъ астындан къайыш 
кечирип, сыртына ала ве Дели Хая дуймасын деп, ымпыс- 
тымпыс къадынынен бирликте ёлгъа чыкъа. 

Бутюн гедже ёл юрелер. 

Косе къан-терге бата. 


— Апакъай, бу не маразнынъ чибереклеридир? 
Пек агъыр да! — дей о. 


— Агъыр олгъанына къулакъ асма, ёлдыр, керек олур, — дей 
къарысы. 


— Керек олур, демеси къолай, амма озюнъ сандыкънынъ 
астына кирип бакъчы! — дей Косе. 


Косенинъ меджалы текмиль тюкенип, токътап, ял алмагъа 
меджбур олалар. 

Къары-къоджа дёрт бир тарафкъа бакъыналар: Аллагъа 
шукюр, Дели Хая корюнмей! 

Корюнмей амма, бакъсалар не корьсинлер, бир сюрю чобан 
копеклери тишлерини къайрап, яйгъара къопарып, оларгъа 
къаршы кельмектелер. 


Косенинъ отю патлай: 


— Апакъай, тез ол, терекке чыкъ! — дей. 
— Анавы копеклер келип етселер, бизлерни парча-кесек 
этерлер. 


Экиси де терекке чыкъа. 

Сандыкъны терек устюне чекип алалар. 

Келип еткен копеклер козьлерини алмадан, терек устюндеки 
худжур «къушларгъа» бакъып туралар. 


Косе, копеклернинъ якъында кетмейджеклерини анълал: 
— Апакъай, сандыкъны ач, бираз къапынайыкъ! — дей. 
Дей амма, сандыкънынъ къапагъыны ачкъанларынен онынъ 


ичинден Дели Хая атылып чыкъа. 


— Селям алейкум! — дей. 
— Насыл, баягъы ёл юрьдикми? 


Косе ве къадыны, агъызларына сув алгъан адамлар киби 
сусып, неге огърагъанларыны бильмей шашып къалалар. 


— Э-ге, селям биле алмайсынъыз, — дей Дели Хая. 


— Не, сизнен бирликте елгъа чыкъкъаныма 
ачувланасынъызмы ёкъса? 
— Джаным, неге ачувланайым я? — дей заваллы Косе ве 


ачувындан эси кетип, теректен ашагъы юварлана. 
Чувалдай гумбюрдеп тюшкен шейден урькип, копеклер де 
дерт бир тарафкъа къачып кетелер. 


Бираздан Таз Косе эсини топлай, сандыкъны сыртына ура ве 
учеви бирликте ёлларыны девам этелер. 
Кете-кете бир учурымнынъ янына барып етелер. 


Дели Хая Косени аджыгъандан олып: 


— Сиз ёрулдынъыз! 
Ятып геджелемек керек, — дей. 


Учурымнынъ кенарына Дели Хая, Дели Хаянынь янында 
Косенинъ къадыны ве къадынынынъ янында да Косенинъ озю 
ята. 

Чокъкъа бармадан Дели Хая яландан хурулдамагъа башлай. 
Буны корьген Таз Косе, къадынынынъ къулагъына фысылдап: 


— Эй, апакъай, танъ атар маалинде мен сени итеририм, сен 
де Дели Хаяны учурымдан ашагъы ите, эшитесинъми? — дей. 


Буны эшиткен Дели Хая, Косенен къадыны юкъугъа кеткен 
арада тура да, оларнынъ ортасына кечип ята. 

Танъ атайым дегенде Косе, къадыны беллеп, Дели Хаяны 
итей. 

Дели Хая да Косенинъ къадыныны учурымдан ашагъы итеп 
йибере. 


Косе къуванып, аякъкъа атылып тура ве: 


— Не исе де бу бешареттен къуртулдыкъ! — деп багъыра. 
Багъыра амма, бакъса не корьсин, Дели Хая кейф чатып, 
юкъусында «хур-хур» йырыны йырлай, къадыны исе ёкъ. 


Косе, «энди невбет манъа кельди», деп къачмагъа башлай. 
Къача, къача бир койге барып ете. 


— Эй, джемаат! 

Пешимден Дели Хая къува. 

Мына шимди келип етер, сизге ялварам, къайда 
гизленгенимни онъа айтманъыз,— деп мезарлыкътаки 
оюлгъан бир къабир ичине кирип гизлене. 

Бу арада, Косени араштырып, койге Дели Хая келип ете. 


— Эй джемаат, Косени корьмединъизми? — деп сорай. 
Косени кореджек козьлери олмагъан койлюлер: 


— Ёкъ, корьмедик,— деп козь къыйыгъындан мезарлыкъны 
косьтерелер. 


Дели Хая мезарлыкъкъа чапып бара. 

О якъкъа бакъа, бу якъкъа бакъа, оюкъ къабирни корип 
къала. 

Таягъыны оюкъкъа тыкъып, тюрткючлемеге башлай. 

Косе, таякъны бугъа бойнузлары беллеп: 


— Кет, кет, бугъа! — деп багъыра. 
Дели Хая: 


— А-ха, гизлендинъми, Косе? — дей. 
— Мен сени къабирден дегиль, еди къат ернинъ тюбюнден де 
тартып чыкъарырым. 


Бу сёзлерни айтып, Дели Хая Косенинъ аякъларындан тута ве 
къабир ичинден чекип чыкъара. 


Косе, олюмге махкюм этильген айван киби джанаварджасына 
Дели Хаянынъ устюне атылып: 


— Сен менден не истейсинъ? — деп сорай. 

— Эки огюзим бар эди — экисини де ёкъ эттинъ; 

бир сюрю къойым бар эди — арам ольдюрдинъ; 

бир бугъам бар эди — сойып ташладынъ; 

бир кумес тавугъым бар эди — къыйыр-чыйыр эттинъ; 
къайнанамны ольдюрдинъ, къадынымны учурымдан итеп 
йибердинъ, сандыкъкъа кирип, мени эшек киби айдап 
юрдинъ, сонъ менден даа не истейсинъ? 


Дели Хая: 


— Шорбаджы! 
Сен манъа ачувланасынъ, гъалиба? — дей. 


— Эбет ачувланам. 
Тез ол, теримни сыдырып ал, ёкъса мен ачувымдан патлап 
олерим. 


— Ёкъ, мен тери сыдырыджылардан дегилим, — дей Дели Хая. 


— Сен де башкъасынынъ терисини сыдырмагъа авес этме. 


Акълынъда тут: башкъасына къабир къазгъан озю ичине 
тюшер дегенлер. 


## АВДЖЫ ЯШ 


Эвлернинъ биринде пек мергин бир авджы кунь атына мине 
де, авгъа кете. 

Авланыгъа орталыкъны къою туман баса. 

Яш, о ашкъа бир тарафкъа чыкъып кете. 

Афта эджнебий бир мемлекетке барып ете. 

Бираз ял алмакъ ичюн атыны тыршавлап йибере, озю де бир 
чокъракънынъ башында ята. 

Азмы ята, чокъмы ята, козьлерини ачып бакъса не корьсин, 
атынынъ къуйругъынен бир тильки ойнап тура. 

Авджы яш аман тюфегини котерип, тилькини атмагъа 
азырлана. 

Бичаре тильки, инсан киби сёйленип: 


— Ольдюрме мени, агъам, мен санъа керек олурым, — дей. 


Авджы, тюфегини алып, авгъа кете. 
Эки дане кийик урып келе. 


Бакъса, не корьсин, тильки атны къаравуллап тура. 

Авджы, тилькининъ хызметине ляйыкъ къыймет кесип, 
кийиклернинъ бирини онъа бере, экинджисини атешке 
къызартып, озю ашай. 


Экинджи куню авджы кене авгъа кете. 

О, авланып юргенде атнынъ янында бир ач къашкъыр пейда 
олып, атны ашамагъа азырлана. 

Буны корьген тильки: 


— Достум къашкъыр, сен не япмакъ истейсинъ шу! — дей. 

— Бу айван меним шорбаджымнынъ атыдыр. 

Шорбаджым авгъа кеткенде, мен онынъ атыны къаравуллап 
турам. 

Бу хызметим ичюн о манъа эр кунь бир кийик кетире. 

Кель, бирликте хызмет этейик, шорбаджым сени де бош 
къалдырмаз. 


Къашкъыр разы ола ве бирликте атны къаравуллайлар. 


Авджы, бу кересинде учь кийик урып келе. 

Бакъса не корьсин: тилькинен къашкъыр атны къаравуллап 
туралар. 

Авджы, тилькинен къашкъырнынъ хызметине ляйыкъ 
къыймет кесип, оларгъа бирер дане кийик бере, 
учюнджисини атешке къызартып, озю ашай. 


Учюнджи куню айны ал текрарлана. 

Авджы кене авгъа кете. 

Лякин о авланып юргенде, атнынъ янында бир аюв пейда 
олып, аткъа чапкъылмакъ истей. 

Буны корьген тилькинен къашкъыр, аювнынъ огюне 
чыкъалар да: 


— Сенинъ япкъанынъ недир шу!-дейлер. 

— Бу айван бизим шорбаджымызнынъ атыдыр. 
Шорбаджымыз авгъа кеткенде, биз онынъ атыны къаравуллап 
турамыз. 

Бу хызметимиз ичюн о, бизге эр кунь бирер дане кийик бере. 
Кель, бирликте хызмет этейик, шорбаджымыз сени де бош 
этмез. 


Аюв разы ола ве бирликте атны къаравуллайлар. 


Авджы, бу кересинде дерт кийик урып келе. 

Бакъса, не корьсин, тильки, къашкъыр ве аюв атны 
къаравуллап туралар. 

Авджы, тилькинен къашкъыр ве аювнынъ хызметине ляйыкъ 
къыймет кесип, оларгъа бирер дане кийик бере, 
дертюнджисини атешке къызартып, озю ашай. 


Дёртюнджи куню авджы авгъа кеткенде атнынъ янында бир 
арслан пейда олып, атнынъ устюне атыла. 

Буны корьген тильки, къашкъыр ве аюв арсланнынъ огюне 
чыкъалар да: 


— Сенинъ япкъанынь недир шу!-дейлер. 

-Бу айван бизим шорбаджымызнынъ атыдыр. 

Шорбаджымыз авгъа кеткенде, биз онынъ атыны къаравуллап 
турамыз. 

Бу хызметимиз ичюн о, бизге эр кунь бирер кийик бере. 

Кель бирликте хызмет этейик, шорбаджымыз сени де бош 
этмез. 


Арслан разы ола ве бирликте атны къаравуллайлар. 


Авджы, бу кересинде беш кийик урып, къайтып келе. 

Бакъса, не корьсин, тильки, къашкъыр, аюв ве арслан атны 
къаравуллап тура экенлер. 

Авджы бу йыртыджы айванлардан къоркъа башласа да, 
оларнынъ яхшы хызмет эткенлерини корип, бирер дане 
кийик бере, бешинджисини атешке къызартып, озю ашай. 


Бешинджи куню авджы авгъа кеткенде, атнынъ устюне 
балабан бир къартал къонып, оны чокъучлап ашамакъ истей. 
Буны корьген тильки, къашкъыр, аюв ве арслан къарталны 
сёгмеге башлайлар: 


— Эй сени леш ашагъан арам езит, не япмакъ истейсинъ шу? 
Сен атны ашагъандже, биз сенинъ къанатларынъны юлкъып 
алырмыз, кемиклеринъни сындырып ташлармыз. 

Этинъни лешке чевирирмиз. 

Бу айван бизим шорбаджымызнынъ атыдыр. 

Шорбаджымыз авгъа кеткенде биз онынъ атыны 
къаравуллаймыз. 

Бу хызметимиз ичюн о, бизге эр кунь бирер дане кийик бере. 
Кель, бирликте хызмет этейик, шорбаджымыз сени де бош 
этмез, леш ашамакъ ерине тазе эт ашарсынъ, — дейлер. 


Къартал разы ола ве авадан атны къаравуллай. 


Авджы, бу кересинде алты кийик урып, къайтып келе. 

Бакъса, не корьсин, тильки, къашкъыр, аюв, арслан ве 
къартал атны къаравуллап туралар. 

Авджы бу йыртыджы айванларнынъ чокълашып кеткенине 
шашып къалса да, оларнынъ элял хызмет эткенлерини корип, 
бирер дане кийик бере, алтынджысыны атешке къызартып, 
озю ашай. 


Алтынджы куню авджы авгъа кеткенде, тильки бутюн 
джанаварларны меджлиске топлап, нутукъ сейлей: 


— Урьметли джанаварлар! 

Авджы агъамыз бизни эр кунь кийикнен беслей. 

Онынъ эйилигине биз де эйиликнен джевап бермек керекмиз. 
Лякин бир де-биримизни падиша сайламасакъ ниетимизден 
бир шей чыкъмаз. 


Айтынъыз, кимни падиша косьтермек истейсинъиз! — дей. 
Къашкъыр сёз алып: 


— Арсланлар даима падиша олып кельгенлер. 
Барсын, арслан огълу арслан да бизге падиша олсун, — дей. 


Арслан эм къуйругъыны, эм де башыны саллап: 


— Ёкъ, менден падиша олмаз, мен пек ачувлым, барып бир 
шей ола къоймасын, эпинъизни къырып чыкъарым, — дей. 

— Аюв падишалар киби салмакълы бир махлюкътыр, барсын, 
аюв огълу бизге падиша олсун. 


Аюв: 


— Мен пек къолайсыз ве ахмакъ бир айваным. 

Меним падишалыгъым беш кунь чул тутмаз, — дей. 

— Эйиси къарталны сайлайыкъ, о, бутюн кунь учып юре, 
дюньядаки бутюн хаберлерни ве ошеклерни эшите. 


Къартал: 


— Ёкъ, достларым, менден падиша олмаз, — дей. 

— Мен падиша олсам, бутюн падишалыкъ леш сасыр. 

Тильки падишалар киби айнеджи бир махлюкътыр, барсын, 
тильки огълу тильки бизге падиша олсун! — деп багъыра. 


Бутюн джанаварлар: 


— Барсын, падишамыз тильки огълу, тильки олсун! — деп бир 
къараргъа келелер. 


Бу теклифни чокътан беклеп тургъан тильки: 


— Яхшы, мен падиша олурым. 

Лякин падишалыкъ этмек ичюн манъа тахт керек. 

Аюв, дагъгъа бар да, бир кутюк кетир, онынъ устюне чыкъып, 
мен озь эмирлеримни беририм, — дей. 


Аюв падишадан эмир алгъанынен, табана къувет, чапып кете 
де балабан бир кутюк юварлатып кетире. 
Падиша тильки кутюкнинъ устюне чыкъып: 


Джанаварлар бир ань ичинде башына топланалар. 


— Авджы агъамызнынъ бизге япкъан эйиликлери ичюн, биз 
дюньяда энъ дюльбер къызны тапып, оны эвлендирмек 
керекмиз. 

Къана, айтынъыз бакъайым, бир де-бир ерде бойле къыз 
бармы? — дей тильки. 

Аюв: 


— Мен бостанларны кезип юрген де пек дюльбер бир 
бостанджы къызны корьдим, — дей. 
— Бу къыз бизим авджы агъамызгъа пек ляйыкъ. 


Падиша онынъ теклифинен разы олмайып: 


— Сус, салпы аякъ, — дей. 
— Бизим авджы агъагъа бостанджы къызы кечмез. 


Сезге къашкъыр чыкъып: 


— Мен къойларнынъ этрафында доланып, тамшанып 
тургъанда одаманнынъ къызыны корип къалдым, пек дюльбер 
бир къыз. 

Авджы агъамызгъа яхшы бир келин ола билир эди, — дей. 


Падиша къашкъырнен де разы олмай: 


— Сус, ачкозь къашкъыр, — дей. 
— Бизим авджы агъагъа одаман къызы да кечмез. 


Ниает, сез къарталгъа бериле. 

О:" Мен авеленип учкъанда, падишанынъ гуль багъчасында 
падиша къызыны корьдим, "— дей. 

— Онъа дюнья дюльбери десенъ де ери бар. 


Падиша тильки къарталнынъ теклифини бегенип: 
— Аферин санъа, къартал, авджы агъа ичюн ляйыкъ бир 
келин таптынъ, — дей. 


— Лякин келинни ким алып келир? 


Аюв, еринден атылып тура да: 


— Мен кетиририм! — дей. 
— Лякин къартал да кетсин, о, манъа ёл косьтерир. 


Аювнен къартал келин кетирмеге кетелер. 
Тильки, сёзюни девам этип: 


— Келинни дагъ ичине тюшюрмезсинъ, эбет, бир эв япып 
азырламакъ керек. 

Эв япмакъны къашкъыр огълу къашкъыргъа ве арслан огълу 
арслангъа эмир этем. 

Тез олунъыз, дагъгъа кетип керестелик агъач кетиринъиз, — 
дей. 


Къашкъырнен арслан кересте кетирип эв япмакъта олгъан 
арада, аювнен къартал падишанынъ гуль багъчасына барып 
етелер. 

Бу вакъыт падишанынъ къызы, сарай къызларынен берабер, 
багъча ичинде кезинмекте экен. 

Аюв, падиша къызыны къапкъач эте де, артына, огюне 
бакъмадан, табана къувет берип, къачмагъа башлай. 

Сарай къызлары зий-чув олып, даркъашып кетелер ве 
багъчада олып кечкенлерни падишагъа бильдирелер. 

Падиша къызыны араштырмакъ чарелерини коре башлай. 
Авджы яш авдан къайтып келе ве янъы ясалгъан бинаны 
корип тааджиплене. 

Падиша тильки, къуйругъыны бура-бура, авджы яшнынъ 
янына келип теменна эте ве назик бир тильнен: 


— Дюньяда энъ дюльбер падиша къызыны эвинъизге келин 
тюшюрдик,— деп хабер эте. 
— Эвге киринъиз бахт-мурадынъызгъа иришинъиз. 


Эм, акъикъатен, авджы эв ичине кирсе, не корьсин, 
дюльберлиги айнынъ он дердине бенъзеген бир къыз, 
башыны асып, сачларыны салындырып, эв ортасында отура. 
Къыз, авджы яшны корьгенинен, аякъкъа турып, онъа сарыла 
да: 


— Агъам, мени бу джанаварлардан къуртар, — деп агъламагъа 
башлай. 


Авджы яш озюнинъ къаравулларына джанавар дегенлерине 
пек яман джаны агъырса да, индемей, падиша къызыны 
тынчландырып: 


— Къоркъманъыз, олар сиз бильген джанварлардан 
дегильдир, — дей ве мында насыл топлангъанларыны айта. 


Олар гедженинъ дер маалине къадар лакъырды этип 
отуралар, бири-бирини севелер ве омюр-билля бирликте 
яшамагъа ант этелер. 

Ант этелер амма саба танъ атайым деп тургъан бир вакъытта, 
къартал учып келе де, инсанлар падишасынынъ аскер 
топлагъаныны, къызыны араштырып тапмакъ ичюн 
дагъларгъа чыкъмагъа тедарик корьгенини бильдире. 

Буны эшиткен падиша тильки: 


— Арслан огълу арслан, аюв огълу аюв, къашкъыр огълу 
къашкъыр, къартал асылы къартал! 


Падиша тильки, къуйругъыны бургъалап, сёзге башлай: 


— Урьметли достлар! 

Бизим севимли авджы агъамыз ве авджы агъамызнынъ 
севимли къарысы телюке астындалар. 

Езиет огълу езиет падиша, аскерлерини топлап, бизге 
уджюмге азырланмакъта. 

Бизлер, ондан эвель давранып, онынъ аскерлерини дарма- 
дагъын этмек керекмиз. 

Арслан огълу арслан, санъа он секизден къыркъ беш яшына 
къадар арсланлардан къыркъ бинъ аскер топламакъны эмир 
этем. 

Ярын къушлыкъта Джантыкъ къырны къапат! 

Арслан, къуйругъыны тиклеп, теменна эте де эмирни 
беджермек ичюн ёлуна реван ола. 


Падиша тильки, аювгъа ишмар этип: 


— Аюв огълу аюв, — дей. 

— Санъа он секизден къыркъ яшына къадар аювлардан 
къыркъ бинъ аскер топламакъны эмир этем. 

Ярын саба танъ атмаздан Кермен тёпени къапат! 


Аюв, берильген эмирни беджермеге даима азыр олгъаныны 
бильдирип, бир къач керелер улуй да, арсланнынъ пешинден 
ёлуна реван ола. 


Бундан сонъ падиша тильки къашкъыргъа бакъып: 


— Къашкъыр огълу къашкъыр, — дей. 

— Санъа он секиз яшындан къыркъ яшына къадар 
къашкъырлардан къыркъ бинъ аскер топламакъны эмир этем. 
Ярын саба кунь догъгъанынен Къурбан къуюдересини 
къапат! 


Къашкъыр, душманны къыйыр-чыйыр этеджегини бильдирип, 
тишлерини гъыджырдата да, ёлуна реван ола. 


Ниает падиша тильки, къарталгъа хитап этип: 


— Къартал аслы къартал, — дей. 

— Санъа да къарталлардан къыркъ бинъ аскер топламакъны 
эмир этем. 

Сен кок юзюнден уджюм этерсинъ. 


Къартал, авеленип учып кеткенден сонъра, падиша тильки де 
топланаджакъ бутюн аскерлернинъ башы оларакъ, ёлуна 
реван ола. 


Авджы яш саба турып бакъса, джанаварлардан ич бири екъ. 
О, шашып къала: «Энди мени ташлап кетселер керек» деп 
тюшюне де, «Бу айнеджи тилькининъ иши олмалыдыр» деп, 
онъа ачувлана. 

Тильки исе, бу арада озюнинъ сойакърабалары арасындан 
къыркъ бинъ дженкявер тильки топлап, гедже 
къаранлыгъында гизлиден душманнынъ атлы аскерлери 
арасына сокъулып, бутюн эгер такъымларыны кемирип 
ташлай. 


Саба ачыла. 

Душман аскерлери атланмагъа, атларыны арабаларгъа 
екмеге азырланалар. 

Азырланалар амма, бакъсалар, не корьсинлер, бутюн 
къайышлар кемирилип ташлангьан. 

Бу арада кок юзюни къара булут киби къарталлар къаплап 
ала ве душман аскерлерининъ башына бурчакъ киби таш 
ягъдыралар. 

Орталыкъны тоз-думангъа богъып, Джантыкъ къырындан 
арслан болюклери келип етелер ве яйгъара къопарып, 
душман устюне атылалар. 


Улувларынен ер-кокни инълетип, Кермен тёпеден аюв 
болюклери тюшип, оглерине расткельген эр шейни басып- 
эзип кетелер. 

Ниает, Къурбан къую дересинден къашкъыр болюклери 
пейда олып, душман атлары пешинден къувмагъа башлайлар. 


Шай этип, падиша тильки тахтны тутып ала. 

Бу джанаварларны корьген инсан падишасы, къоркъусындан 
юреги патлай да, олип къала. 

Бундан сонъ падиша,тильки, арслан огълу арслан, аюв огълу 
аюв, къашкъыр огълу къашкъыр ве къартал аслы къартал дос- 
догъру авджы яшкъа баралар. 


— Авджы агъамыз, дженкни енъишнен битирдик. 
Энди падишалыкъны къабул эт! — дейлер. 


Шу куньден сонъ авджы яш падиша ола, къыркъ кунь, къыркъ 
гедже той-дюгюн этип, падиша къызына эвлене ве 
падишалыкътаки бутюн халкъны топлап, эписини сыйлай. 
Озюнинъ къаравуллары олгъан джанаварларны да унутмай. 
Тойдан сонъ бутюн джанаварларны ерли ерлерине къайтарып 
йибере. 

Падиша янында тек бир тильки къала. 

Онынъ япкъан буюк хызметлерини козьге алып, онъа сарайда 
баш везир унваныны берелер. 

Бойлеликнен, тильки баш везир олып, авджы яшкъа элинден 
кельгени къадар падишалыкъны идаре этмеге ярдым бере. 


## Эйиликке кемлик япма 


Койден узакъ чёллерде, бир чобан байнынъ къойларыны 
бакъып юре экен. 

О, бир кунь авгъа чыкъкъанда, дагънынъ кенарында янгъын 
башлагъаныны коре ве аман анда чапып бара. 

Бакъса, атеш ичинде бир шейнинъ чап аланып, бала киби 
агълагъаныны эшите. 

Чалт-чалт узунджа тулупны бир йипке багълап, атеш 
ертасында инълеген шейге тараф ата. 

Чап алангъан шей тулупкъа киргени киби, оны чекип 
чыкъара. 

Тулупны ачып бакъса не корьсин, тулуп ичинде ялынлары 
янгъан бир аджерха отура. 


Чобан оны къуртаргъанына Да пешман ола, амма артыкъ кеч 
олгъан. 


Адждерха тулуптан чыкъкъан сонъ чобан онъа: 


— Къана, достум, къуртаргъаным ичюн манъа не 
береджексинъ? 


— Мени къуртаргъанынъ ичюн сени ашайджагьым, — дей. 
Чобан не япаджагъыны бильмей. 


Бу арада шу ерден кечеяткъан бир тильки оларнынъ янына 
келип. 


— Не дава этесинъиз? — деп сорай. 


— Мына, тильки, мен шу атеш ичинден бу адждерханы 
къуртардым, къуртаргъаным ичюн не береджексинъ, деп 
сорадым. 


О: «Сени ашайджагъым», — деди. 

Тильки меселени бир кереден анълай ве чобанны 
къуртармакъ ичюн тез-тез ишке кирише, о джиддий бир 
тавурнен: 


— Ёкъ, чобан, сенинъ адждерханы къуртаргъанынъа 
инанмайым! — дей. 


Чобан ачувланып: 


— Не ичюн инанмайсынъ? 
Мына, тулуп да янымда, — дей. 


Тильки тулупны алып бакъа да: 


— Башта бир, адждерха сенинъ тулубынъа сыгъмаз, ялан 
айтасынъ, — дей. 


Адждерха тильки меселени онынъ файдасына чезе беллеп, 
меселенинъ асылына бармай. 

Чобан бундан файдаланып, тулупнынъ агъызыны бирден 
къапата ве адждерханы янып тургъан атешнинъ ичине 
котерип ата. 


## Фалджы Наджие 


Бир заманда бар экен, бир заманда ёкъ экен, узакъ бир 
падишалыкъта фукъаре бир башмакъчы яшай экен. 

Онынъ къорантасы буюк олгъаны себебинден, балаларыны 
ашатмакъ, кийиндирмек, окъутмакъ ичюн о саба танъдан 
акъшам къаранлыгъына къадар чалыша. 

Башмакъчынынъ Наджие адлы къадыны бар экен. 

О пек ишкир къадын олып, балаларыны да бакъа, акъайына 
да ярдым эте, эвини де бакъып етиштире экен. 


Алланынъ эмри иле вакъты-сааты кельгенде башмакъчы оле. 
Наджие къаарь-къасевет ичинде къала. 

Балаларны насыл бакъмалы, оларны насыл этип адам 
этмели? 


Бир кунь арандаки эски шейлерни къарыштыргъанда 
къартанасынынъ юнь чорабыны тапа, чорапнынъ ичинде бир 
тююмчик сакълы экен. 

Наджие тююмчикни чезип бакъса, сантырач явлукънынъ 
ичинде бир авуч сырлы бакъла бар экен. 


Бу да не экен, деп чокъ тюшюне ве хатырлай! 

О даа кучюк къызчыкъ олгъанда къартанасынен берабер 
базаргъа бара эди. 

Къартанасы базар къапусы огюнде отурып, сантырач 
явлугъыны чезе, бакълаларыны сепе — фал бакъа эди. 
Къартанасыны ольген энди чокътан, амма шеэрлилер Айше 
фалджыны даа хатырлайлар... 


Наджие сырлы бакълаларгъа бакъып, бу бакълаларнынъ эр 
бири нени бильдиргенини хатырламагьа тырыша... 

Эвде бир отьмек уфагъы биле къалмагъанда исе, бакъла 
тююмчигини ала да, базаргъа таба ёл ала. 

Бир четте отурып, огюне тёешей, устюне бакълаларыны 
обалап, отурып беклей... 


О куню бир койлю атыны джоя. 
Къыдыра, къыдыра тапалмай, ерулып эвине къайтып келе. 
Къадыны онъа: 


— Я сен базарнынъ къапусы огюнде отургъан фалджылардан 
сорамадынъмы? 


Къайда къыдырмакъ кереклигини, бельки, олар айтырлар? — 
дей. 


Койлю къадыны айткъаны киби япа, базаргъа келип фалджы 
къадынгъа мураджаат эте, джоюгъы акъкъында икяе этип, 
бир алтын бере де: 


— Эгер атымны тапмагъа ярдым этсенъ, мен санъа бундан 
учь кере артыкъ акъча беририм, — дей. 


Наджие бакълаларны авучына топлап, явлукънынъ устюне 
ташлай, бакъса — бакълалар учь обачыкъ олып тюшелер, 
обачыкъларнынъ артына исе кучюк бир бакълачыкъ 
тыгъырып кете... 

Бичаре Наджие тюшюне, тюшюне де, акълына кельгенини 
айта: 


— Мына, шеэрнинъ четиндеки юксек учь байырны 
коресинъми? 
Сенинъ атынъ иште о байырларнынъ артында отлап юре! 


Койлю севинч-къуванч ичинде ёлуна реван ола. 
Байырдан-байыргъа ярым кунь кете, энъ юксек байырны 
кечип, озеннинъ ялысында отлагъан атыны коре! 


Экинджи куню сабасына Наджие кене базаргъа келип 
ерлешкенде, онынъ янына койлю келе, фал догъру 
чыкъкъаныны ичюн «сагъ ол» деп, ваде эткен учь алтынны да 
бере. 

Озю исе таныш-билишлернинъ эписине, базарнынъ къапусы 
огюнде отургъан фалджыны макътай. 

Наджие фалджынынъ намы бутюн шеэр ве онынъ чевресине 
даркъала. 


Куньлернинъ биринде айдутлар падиша сарайындан онынъ 
къызыны хырсызлайлар. 

Оны башкъа мемлекетлерге алып кетип, буюк акъчагъа 
сатаджакъ олалар. 

Падишанынъ хызметкярлары къызны къыдырып бармагъан 
кошелери къалмай, лякин оны бир ерде тапып оламайлар. 

О вакъыт падиша падишалыкънынъ бутюн фалджыларыны 
топламакъны эмир эте. 


— Фал бакъмакъ ичюн мен сизге къыркъ кунь ве къыркъ 
геджелик муддет берем. 

Эгер къызымны тапсанъыз — алтынгъа комерим! 
Тапмасанъыз, эпинъизни джеллят этерим! — дей падиша 
фалджыларгъа. 


Падиша эр бир фалджыны айры одагъа ерлештирмелерини, 
оларгъа къыркъар бардакъ емек ве бирер бардакъ татлы 
шербет бермелерини эмир эте. 

Тек бир фалджы Наджиеге балаларынынъ янына къайтмагъа 
изин бериле. 

Озюни ве аш, шербет толу бардакъларны эвине алып кетип 
ташлайлар. 


Айдутлар исе падиша къызыны шеэрден авлакътаки къобада 
сакълайлар, озьлери де падиша сарайы янында, базарда, 
джамиде адамлар хырсызлангъан къыз акъкъында не 
айткъанларыны динълеп юрелер. 

Падиша бутюн фалджыларны топлагъаныны эшитип, 
айдутлар бу хаберни аман буюклерине етиштирелер. 

Эр кестен зияде фалджы Наджиеден сакъынмакъ 
кереклигини де айталар. 

Падишанынъ къызы къайда сакълы олгъаныны ве оны ким 
хырсызлагъаныны Наджиеден гъайры кимсе айтып 
оламайджагъыны тенбиелейлер. 

Айдутларнынъ башы тюшюнджеге дала ве: 


— Биз бу къадыннынъ эр бир арекетини козьэтип турмакъ 
керекмиз. 

Эр акъшам бир де биринъиз онынъ эвине кирип, айткъан эр 
бир сёзюни къачырмай динъленъиз, — дей. 


Къаранлыкъ тюшкенинен айдутларнынъ бириси фалджынынъ 
чардагъына чыкъып таванында бир тешик оя ве къулагъыны 
бу тешикке къойып, динъленип ята. 

Къоранта акъшамлыкъ емекке азырлыкъ коре, къызлары аш 
толу бардакъны алып келе, анасы исе: 


— Мына, биринджиси энди кельди... 
Оны не япмалы? 
Къыздырайыкъмы я да бойле ашайыкъмы? — дей. 


Айдут бу лафларны эшитип, табана къувет берип къача. 


Буюклерине келип: 


— Фалджы, мен оны козьэткенимни аман сезди. 

Мен чардакъта даа ерлешип етиштиралмадым, о, 
балаларына: «Мына, биринджиси энди кельди. 

Не япайыкъ, къызартайыкъмы яда бойле ашайыкъмы?!» — 
деди. 

Худжур бир къоранта...адам ашайлар! — деп шикяетлене. 


Башлыкълары айдуткъа инанмай, экинджи куню энъ 
акъыллысыны ёллай. 

О, акъшам чардакъкъа чыкъып, тешикке къулагъыны къойып 
динъленип ята. 

Шу арада: 


— Мына, экинджиси де кельди... 
Не япайыкъ, къыздырайыкъмы я да бойле ашайыкъмы? — 
деген сёзлерни эшите. 


Айдутнынъ отю патлап, буюклерине чапып бара да: 


— Тюневин сен нафиле инанмадынъ! 

Мен даа чардакъкъа чыкъып етиштиралмадым, фалджы: 
«Мына, экинджиси де кельди, —деп айтты, меним акъкъымда 
айтты, эбет. 

Сонъ: — Не япайыкъ, къызартайыкьмы я да бойле 
ашайыкъмы?» — деп сорады. 


Айдутларнынъ буюклери бу сёзлерге инанмай, пек ачувлана 
ве: 


— Сиз айдут дегиль де, къоркъакъсынъыз! 

О бичаре къадын падиша къызыны биз хырсызлагъанымызны 
къайдан бильсин?! — деп бу кереси фалджынынъ эвине озю 
бармакъ къарарына келе. 


Къаранлыкъ тюшкенинен о, чардакъкъа чыкъып, тавандаки 
тешикке къулагъыны къойып ята. 


Шу арада Наджие балаларны арандан емек олгъан 
бардакъны ве шербет толу бардакъны алып кельмек ичюн 
ёллай. 

Огълу энъ буюк бардакъны алып келе, буны корьген Наджие: 


— Мына, энъ буюги де кельди... 
Оны абрамакъ къыйынджа оладжакъ... — дей. 


Айдутларнынъ башы, фалджы къадын олар акъкъында эр 
шейни бильгенини анълай. 

Чардакътан тюшип, къапыны къакъа, оны эвге давет этелер. 
Айдут: 


— Наджие ханым, мен ханнынъ къызыны хырсызлагъан 
айдутларнынъ башы олам. 

Сиз артыкъ эр шейни бильгенинъизни анъладым, шунынъ 
ичюн де келинъиз, яхшыджасына анълашайыкь. 

Падишагъа айтып, бойнумызны урманъыз, мен сизге 
падишанынъ къызы къайда олгъаныны айтайым... 
Истегенинъиз къадар акъча берирмиз, — деп ялвара. 


— Яхшы, — разы ола фалджы Наджие, — мен сизинъ 
риджанъызны ерине кетиририм, лякин бир шартым бар: сиз 
бу падишалыкъны терк этип, бир даа мында къайтып 
кельмейджексинъиз. 


Айдут къадыннынъ айткъанларына разы ола. 
О, падишанынъ къызыны къайда гизлегенлерини айта ве бу 
падишалыкъны эбедий терк этеджеклерине сез бере. 


Экинджи куню фалджы къадын сарайгъа келип, падишагъа 
онынъ къызы къайда олгъаныны бильдире. 

Падиша аман атына минип, везир ве хызметкярларынен 
берабер дагъгъа таба ашыкъа. 

Иште, бу ердеки къобаларнынъ биринде сакълангъан 
къызыны тапа. 

Падиша къызы тапылгъаны мунасебетинен падишалыкъта 
къыркъ кунь ве къыркъ гедже той япалар. 

Падиша бутюн фалджыларны сарай багъчасына топлай, 
софралар донатып, оларны зияфет эте. 


Падиша джемаат ортасында фалджы къыдынгъа сагъ ол 
айтып, ваде эткен мукяфатыны бермек ичюн багъчагъа келе. 
Багъчагъа кетеяткъанда секирген чегерткини корип, оны 
тутаджакъ ола. 

Чегертки биринджи кере секирип кете, экинджи кере де 
секирип кете, учюнджи кереси тутула. 

Падиша туткъан чегерткисини авучы ичине сыкъып 
багъчагъа келе. 


Келе де: 


— Меним авучымда не олгъаныны тапкъан 
падишалыгъымнынъ баш фалджысы оладжакъ! — дей. 


Фалджылар падишанынъ огюнде бирер-бирер кечелер, амма 
онынъ авучында не сакълангъаныны кимсе тапалмай. 

Невбет артыкъ Наджиеге келе. 

О, падишанынъ къаршысына келип тура, амма не 
айтаджагъыны бильмей. 


Къадын шашмалай, озь ичинден исе: 
«Чегертки киби къолгъа тюштинъ, иште» — деп тюшюне ве: 


— Эй падишам, не айтайым?! 

Чегертки бир секирди — къолгъа тюшмеди! 

Эки секирди — кене къуртулды! 

Учюнджи кереси исе къолгъа тюшип, авучнынъ ичине 
сыкъылды, иште! — дей. 


Падиша кулип, авучыны ача, авучынынъ ичинде исе чегертки 
секирип чыкъа ве къачып кете. 


Падиша Наджиени падишалыкънынъ баш фалджысы этип 
тайинлейджек ола, лякин къадын падишагъа ОЗЬ 
миннетдарлыгъыны бильдирип, ред эте. 

Падиша къызыны тапмакъ ичюн озюнинъ фалджы 
истидатларынынъ эписи гъайып эткенини ве артыкъ фал 
бакъып оламайджагъыны айта. 


Падиша онъа инана. 
Наджие ве онынъ балалары ичюн буюк эв къурмакъны эмир 
эте ве онъа чокъ бахшышлар бере. 


Айдутлар да сёзлери устюнде турып, Наджиеге бир кисе 
алтын ве къыйметли бахшышлар къалдырып кетелер. 


Фалджы Наджие озь балаларны бакъып, аякъкъа турсата. 
Огъланларыны эвлендире, къызларыны акъайгъа бере, 
торунлар коре. 

Вакъты-сааты кельгенде бу дюньяны терк эте, лякин фалджы 
Наджие акъкъындаки чешит уйдурма икяелерни аля даа 
эшитмек мумкюн... 


## Хайырлы тюш 


Къадим заманларда бир койде Асан ве Хасан адлы эки дост 
яшагъан. 

Асан койнинъ къоюнларыны бакъкъан, Хасан исе якъындаки 
орманда къорай джыйып, шеэр базарында саткъан. 

Шай да яшагъанлар, эрте уянгъанлар, кеч яткъанлар, ава 
бозулып, айванлар бакъылмагъа чыкъарылмагъанда, орманда 
сылакъ ве сувукъ олгъанда, достлар атеш якъып, оджакъ 
башында бир-бирине чешит вакъиалар акъкъында икяе 
эткенлер. 


Бир кунь Асан тюш коре: бир балабан ве эки кучюк 
йылдызчыкълар юксек коктен кумюш нурдан тыгъырып, 
авучынынъ ичине тюшкенлер. 

Асан тюшюни Хасангъа сейлей. 

Бир къач куньден сонъ Хасан одун базарында бир къучакъ 
одун сатын, пите, пенир ала, къалгъан капиклерни исе 
базарнынъ къапысы янында отургъан фалджыгъа бере де, 
Асаннынъ тюшюни табир этмесини риджа эте. 

Фалджы авучы ичиндеки ренкли бакълаларыны ойнатыркен: 


Кумюш нур — бу узакъ ёл. 

Балабан йылдыз исе шу ёлгъа чыкъмагъа джурьат эткеннинъ 
къаршысында расткеледжек буюк севгидир. 

Кучюк йылдызчыкълар исе — балалар... 


Хасан эвге къайтып Асангъа тюшюнинъ сырыны айта ве 
къарарыны сорай. 
% Асан бу суальге джевап берди: 


— Анам-бабам энди къартайдылар, оларны къалдырып 
кеталмам. 

Эгер истесенъ, тюшюмни санъа багъышлайым. 

Битам манъа балалыкъта, эгер тюшюнъни самимий 
къальптен башкъасына багъышласанъ, о керчекке чевирилир, 
деген эди. 

Ал тюшюмни, барсын сенинъ олсун! 

Амма бир шартым бар, тюшюнъ ерине кельсе, сагъ-селямет 
олгъанынъны ве достлугъымызны унутмагъанынъны 
бильдирип, хабер ёлларсынъ. 


Хасан Асангъа сез берип, ёлгъа чыкъа. 


Учь йыл девамында Хасан алемни кезди, чешит 
мемлекетлерде олды, чешит зенаатларны огренди, акъыл- 
теджрибе топлады. 

Бир кере мензилине етип бармадан геджеси ёлда къалды. 
Кетеяткъанда артындан атлы етип келе де янындаки даа бир 
атнынъ югенини элине туттырып: «Мында тур да, бекле», деп 
къаранлыкъкъа дала. 


Хасан шашмалагъан алда атны тутып, беклей. 

Чокъмы беклей, азмы беклей, бирден янына даа бир атлы 
келип: «Отур аткъа, кеттик! 

Эм тездже давран, артымыздан къувалайлар», дей. 

Хасан атнынъ устюне атыла да, атлынынъ пешине тюше. 
Олар тек танъ атаджакъта атлар бираз ял алсын дие 
токътайлар ве энди ярыкъта бир-бирине тикилип бакъалар. 
Хасан атлыны бегене ве онынъ бутюн суаллерине джевап 
бере, лякин озю сорамагъа джурьат этмей. 

Иигит Хасаннынъ намуслы ве темиз адам олгъаныны бильмек 
истегенини анълай. 

Тыныш алып, ёлны девам этелер. 

Даа бир кере раатланмакъ ичюн токътагъанларында йигит 
шуларны икяе эте: 

«Къадим заманлар бир шеэрде бир къарт яшагъан, Онынъ учь 
огълу бар экен. 

Куньлернинъ биринде къарт ярамай ве олюмининъ 
якъынлагъаныны сезип, огъулларына намуслы, адалетли, 
башкъасынынь малына козь атмайып, озь эмегинен 
къазанмакъны васиет эте. 

Сонъра оларнен бирер бирер лаф эте. 

Башта уйкен огълуны чагъыра: 

«Огълум, багъчадаки къарт армут терегининъ тюбюнде бир 
бардакъ алтын комген эдим. 

Къардашларынъ даа яшлар, сен исе энди паранынъ 
къадирини билесинъ, алтынны ал ве къардашларынънен 
берабер керегинъизге масраф этинъиз. 

Оларны бир де-бир зенааткъа огрет», дей. 

Уйкени ичинден: 

«Бабам мени къардашларымдан зияде севе, шунынъ ичюн де 
сырыны манъа ишанды» деп севине. 

О арада къарт ортанджы огълуны чагъырып: 

«Огълум, къарт армут терегимиз тюбюнде бир бардакъ алтын 
сакълыдыр. 

Агъанъ энди озю къазаныр, мен къардашынъа къасеветленем. 


Сен алтынны алып, онъа аякъкъа турмагъа ярдым эт, керек 
олса агъанънынъ да пайыны бер», дей. 


Сонъунда къарт кенджесине насиат бере: 

«Яврум, мен пек хастам, кунюм битмекте. 

Багъчадаки къарт армут тюбюнде къара куньге деп бир 
бардакъ алтын сакъладым. 

Агъаларынь энди буюдилер, озь куньлерини озьлери 
кечирирлер. 

Сен исе даа яшсынъ, ярдымгъа мухтаджсынъ. 

Алтынны сен ал, амма тек керегинъе ишлет. 

Зарур олса агъаларынъа да ярдым этерсинъ». 


Бир къач куньден къарт оле. 

Огъуллары бабаларыны джыйып, дуа этелер. 

Сабасына уйкенлери къардашларыны чагъырып: 

«Ольмезден эвель бабам къарт армут тереги тюбюнде алтын 
комгенини айткъан эди. 

Саба терекнинъ тюбюни къаздым, амма ич бир шей 
тапмадым. 

Сизлерге де бу сыр акъкъында айткъан эдими?» деп сорай. 
Къардашлары сырдан хаберлери олгъаныны, амма алтынны 
алмагъанларыны айттылар. 

Экинджи куню агъа-къардашлар къадынынъ узурына барып, 
бабаларынынъ васиетлерини бильдирелер. 

Къады йигитлернинъ лафларыны динълеп, бойле дей: 

«Демек, сиз бабанъыз сизлерни алдагъаны-алдамагъаныны 
бильмеге кельдинъиз. 

Мен бабанъызны пек яхшы таный эдим, энди сизинъ 
суалинъизге джевап бермектен эвель, бир вакъианы 
айтайым. 

Къадим девирлерде бир койде ян къомшу олып къызнен 
йигит яшагъан. 

Вакъыт келип, олар бир-бирлерине севда олалар. 

Амма шай олып чыкъа ки, койнинъ четинде яшагъан бир 
йигит къызнынъ ана-бабасына къуда ёллай ве оларнынъ 
разылыкъларына наиль ола. 

Той куню къыз йигитке келип эр шейни айта. 

Иигит онъа къачмакъны теклиф эте, амма къыз разы олмай: 
— Эгер мен буны япсам, анам-бабам масхаралыкъкъа 
даянамайып олерлер. 

Чюнки олар сез берип, киевнинъ бахшышларыны энди 
алдылар. 

Не япайым, такъдирим шай экен. 


Мен сенинънен сагълыкълашмагъа ве озь элимнен токъугъан 
кисетни багъышламагъа кельдим. 

Барсын меним бахшышым санъа даима севгимиз акъкъында 
хатырлатсын. 


— Сен керчектен менинънен сагълыкълашмакъ ве бахшыш 
эдие этмек истесенъ, тойдан сонъ кель, — дей онъа йигит. 


Той куню келинни киевнинъ эвине алып кетелер ве дюльбер 
яраштырылгъан одагъа ерлештирелер. 

Дюгюн биткен сонъ киевни де шу одагъа озгъаралар. 

Киев бакъса, келиннинъ кейфи ёкъ, гъам-кедерге далгъан. 
«Джаным, сиз не ичюн бу къадар кедерлисинъиз, я бугунь 
бизим энъ бахытлы кунюмиз де?», деп сорай киев. 

Къыз ич бир шейни гизлемеден киевге къомшу йигитке севда 
олгъаныны, онынънен сагълышмагъа, кисет багъышламагъа 
баргъаныны айта. 

Киев тюшюнип-тюшюнип, сонъра: «Айды, ваде эткен 
экенсинъиз, барып сагълыкълашынъыз», дей. 


Къыз киевнинъ алидженаплыгъына айретленип, геджеле 
койнинъ кенарында яшагъан йигитнинъ эвине ёней. 

Иигит келин урбасында кельген къызны корип шаша, амма 
бундан да зияде киевнинъ алидженаплыгъындан айретте 
къала. 

Къыз киевнен олгъан лакъырдысыны тариф этип, кисетни 
бере ве севгилисинен сагълыкълаша. 


Къыз ёлгъа чыкъкъанда оны айдутлар тутып, 
атаманларынынъ узурына кетирелер. 

Атаман келинни корип, аман эвленмеге къарар бере. 

Сонъра тааджипнен не ичюн къараныкъта, бойле урбада 
кимседен къоркъмайып озю юрьгенини сорай. 

Къыз атамангъа тою, севгилисинен сагълыкълашкъаны, 
киевинен лаф эткени акъкъында икяе эте. 

Атаман къызнынъ лафларыны динълеп, тюшюнджеге дала: 


— Сенинъ севгилинъ де, къоджанъ да алидженаплыкъларыны 
косьтергенлер, амма биз, айдутлар, да олардан кери 
къалмаймыз, косьтер эвинъни, биз сени озгъарырмыз... 
Къады икяесини токътата. 

Хасаннынъ ёлдашы бир ютум сув ютып, сорай: 


— Сонъ не дейсинъиз, къыз кимнинъки олмакъ керек: оны 
джандан севген йигитнинъми, киеви я да айдутлар 
атаманынъкими? 


— Киевнинъ алидженаплыгъына етеджек ёкъ, чюнки о, озь 
арекетинен йигитни де, атаманны да бойле япмагъа 
чагъырды, — джевапланды Хасан. 


Хасаннынъ ёлдашы разы олгъаныны бильдиререк башыны 
саллап икяесини девам этти: 


— Энди исе алтын вакъиасы насыл биткенини динъленъиз. 
Хаким де агъаларгъа тыпкъы шу суальни берди. 


— Энъ алидженабы киевдир, чюнки оладжакъ къарысына бир 
кереден ишанып, севгилиси иле сагълыкълашмагъа изин 
бере, — деди уйкени. 


— Занымджа, къызны джанындан зияде севген йигит 
алидженаптыр, — фикир бильдире ортанджы огълан. 


— Менджесине араларында энъ алидженабы айдутларнынъ 
башы. 

Хырсызлар бир алтын дие инсанны да аямай ольдюрелер. 
Мында исе мал оларнынъ къолларына озь аягъынен келе де, 
олар къызнынъ намусына токъунмакъ дегиль де, атта 
эвинедже озгъаралар, — дей кенджелери. 


Къады еринден къалкъып: «Иште, дава да чезильди. 
Хырсызны тек хырсыз къорчалар. 

Демек, алтын толу бардакъ эвинъизде, оны терекнинъ 
тюбюнден кучюк къардашынъыз къазып чыкъарды». 


Кучюк къардаш къадыннынъ сёзлеринен разы ола ве 
агъаларындан афу сорай. 

Мегер о, бабасы сырыны тек бир онъа ишангъан беллеген 
экен. 


Танъда Хасан ве онынъ ёлдашы кене ёлгъа чыкъалар. 
Акъшамгъа таба олар балабан шеэрнинъ диварларына 
якъынлашалар. 

Мухтешем бир эвге киргенде йигит хызметкярны чагъырып, 
маалленинъ къарты, молла ве якъын къолум-къомшуларны 
чагъырмакъны буюра. 


% Бираздан сонъ, хызметкяр къабул этюв ичюн эр шейни 
азырлады. 

Онынъ бу арекетлерини козеткен Хасан йигит шу балабан ве 
дюльбер шорбаджысы олгъаныны анълай. 

Амма о, умумен беклемеген шей садир ола. 

Иигит энди Хасангъа хитап этип: 


— Ялварам сизге, азиз мусафирлерни къаршыланъыз, яхшы 
этип сыйланъыз. 

Зияфеттен сонъ исе молла бизге никях къыйсын. 

Бугуньден итибарен эвнинъ сабысы ве шорбаджысы сиз, мен 
исе сизинъ садыкъ къарынъыз олурым, — дей ве башындаки 
къалпагъыны чыкъара. 

Хасан бакъса ёлдашы гузель бир къыз экен. 


Тойдан къыркъ кунь кечкен сонъ Хасан падишанынъ 
сарайына ишке ерлеше. 

Бир йылдан сонъ бу ишчи падишанынъ да ишанчыны 
къазанды. 

Девлет башы бу инсангъа эр анги ишни ишанмакъ, ишнинъ 
нетиджесинде эмин олмакъ мумкюнлигини бильди. 

Хасан мында пек чокъ дост арттырды, амма душманлары да 
аз дегиль эди. 

Сарайнынъ хызметчилери падиша бу кельмешекке сыкъ-сыкъ 
мураджаат эткенини куньлей эдилер. 


Бир кунь къарысы Хасангъа: 


— Падиша бизге пек чокъ бахшышлар берди. 
Биз де оны эвимизге мусафирликке давет этсек ярамай олмаз 
эди, — дей. 


Хасан къарысынынъ лафына кирип, о айткъаны киби япа. 
Падиша исе мусафирликке бармаздан эвель везирине эмир 
эте: 


— Бар да Хасаннынъ насыл яшагъаныны, эви насыл 
олгъаныны бакъып кель. 

Падиша ве везирлерини къабул этмеге икътидары етер 
экенми? 


Везир сокъакъта юрген сатыджылар киби кийинип, 
Хасаннынъ эвине бара. 
Эв бикесини корип, шашып-шашмалагъанындан: 


— А-а, мына сен къайда экенсинъ, гузель. 

О вакъыт мени алдап къачтынъ, энди исе къуртуламазсынъ, — 
деп къычыра ве къадыннынъ къолуна япыша. 

Везир шимдилик адий сатыджы олгъаныны биле унута. 
Къадын исе ярдымгъа чагъыра. 

Чапып кельген хызметкярлар везирни котеклеп, азбар къапы 
артына аталар. 


Экинджи куню везир падишанынъ узурына келип, Хасаннынъ 
къарысынынъ дюльберлигини макътай: 


— Азретим, бойле дюльбер къадын тек падишанынъ къарысы 
олмакъ керек. 

Эгер оны озь ареминъизге кетирмек истесенъиз, мен сизге 
ёлуны косьтеририм... 


Падиша Хасанны узурына чагъырта: 


— Языкълар олсун, даветинъни къабул этип оламайым. 
Къызым хасталанды, оны тедавийлемек ичюн кийик 
огюзлернинъ сютюнде ювундырмакъ керек. 

Елгъа не керек олса ал да, тездже давран, эм сютсиз къайтып 
кельме. 


Хасан тюшкюн алда эвге къайтып, падишанынъ эмирини 
къарысына бильдире. 


— Вай, бу аслы да къыйын иш дегиль, — куле къарысы. 


Къарысы Хасаннынъ торбасына къокъулы от къойып, 
тенбиелей: 


— Учь кунь чель бойлап кунеш баткъан тарафкъа чапарсынъ. 
Учюнджи куню балабан гольнинъ янына барып чыкъарсынъ. 
Кийик огюзлер шу гольден сув ичелер. 

Мына бу отларнынъ ярысыны голь янында даркъатырсынъ. 
Биринджи олып сув ичмеге баш огюз кетер, о сувсагъаныны 
къандыргъан сонъ эминликнен янына бар да къалгъан отны 
къокълат. 

Огюзлер бу къокъунынъ пешинден тап дюньянынъ четине де 
барырлар. 


Он кунь дегенде шеэрнинъ бутюн эалиси къоркъу ве айрет 
иле араба къапылардан Хасаннынъ пешинден келеяткъан 
кийик огюзлер сюрюсини козетип турдылар. 

Хасан падишанынъ узурына котерилип: 


— Падиша азретлери, огюзлернинъ сабысы Дев къызынъызны 
тек тазе сют ичинде ювундырмакъ, огюзлерни исе 
везирлеринъиз сагъмакъ керек, деп айтты. 


Падиша ве везирлери пенджереден мейдангъа бакъып, 
дешетли бойнузларыны саллап тургъан огюзлерни 
корьдилер. 

Къоркъудан тап тиллери тутула. 

Бираздан биринджи олып озюне кельген падиша: 

— Бойле муим авалемни беджергенинъ ичюн мукяфат 
алырсынъ. 

Сен огюзлерни къыдырып юрьген вакътынъда табиблер 
къызымны тедавийледилер. 

Энди огюз сютюнинъ кереги екъ, огюзлерни кери къайтара 
билесинъ. 


Хасан эвине къайта, падиша ве везирлер исе ондан 
къуртулмакънынъ янъы ёлларыны араштыралар. 
Куньлернинъ биринде падиша кене Хасанны узурына 
чагъырта: 

— Кеченлерде мен четэлли султан достумдан мектюп алдым, 
манъа бахшыш оларакъ алтын юклю он эки деве 
ёеллагъаныны яза. 

Керван энди чокътан пайтахткъа келип чыкъмакъ керек эди. 
Бес-белли ёлда оны айдутлар талагъандырлар. 

Мен санъа шу керванны тапып, мында кетирмекни эмир 
этем. 


Хасан эвге къайтып, къарысына падишанынъ янъы эмирини 
бильдире. 

Къарысы динълеп, къоджасынынъ элине дуалыкъ бере: 

— Мына буны бойнунъа такъ. 

Учь кунь кунеш догъгъан тарафкъа чапарсынъ. 

Огюнъде аджайип багъча пейда олур. 

Багъчагъа кирип, сени къаршылагъан къызгъа шу дуалыкъны 
берирсинъ. 


Айтылгъаны киби Хасан учь кунь юре ве дюльбер багъчанынъ 
къапысы огюнде токътай. 


Къапы ачлыгъанынен, ичери кире. 

Бакъса, къаршысына къарысына пек бенъзеген бир къыз 
чыкъа. 

Хасан аттан тюшип, тиз устюнде теменна этерек къызгъа 
дуалыкъны такъдим эте. 

Къыз мусафирни эвге давет этип, софра доната. 

Ашагъан сонъ Хасан къайдан ве насыл ишнен кельгенини 
тарифлей. 


— Я сиз бизим эништемиз экенсинъиз де. 

Сизинъ къарынъыз — бизим аптемиз, оны алып къачкъан 
эдилер. 

Мен оны пек сагъындым. 

Ярын танъда сиз иле берабер ёлгъа чыкъармыз, — дей къыз. 


Учь куньден сонъ Хасан, балдызы ве онынъ хызметкярлары 
севинч козьяшларыны тёкерек корюштилер. 

Сабасына хызметкярлар азбарны тер-темиз этип, ерге йипек 
килим тешедилер. 

Апте-къардаш килим устюнде юрип, нелердир окъудылар. 
Аякълары баскъан ерде алтын парчалары асыл олдылар. 
Падиша истеген алтын топлангъанда, Хасан девлет 
башынынъ узурына барды. 

% Хасан падишагъа кельди:"Джинлер сахрада джойгъан 
керванны тапмагъа ярдым эттилер", - дей 

Падиша къуванмакъ ерине, кене тюшюнджеге далды. 

Бир къач куньден падиша кене Хасанны чагъыртты 

— Сонъки вакъытта гъам-къасевет басты мени. 

Кеченлерде бир тюш корьдим, иште о манъа раатлыкъ 
бермей. 

Тюшюмде къартанам-къартбабам, бабам ве анам келип, бир 
шейлер айтаджакъ олдылар, амма айтмадылар. 

Не ичюндир манъа джанлары агъыргъан. 

Лякин бу фаний дюньяда окюнчлерини айтып оламай 
экенлер. 

Ялварам, меним сонъки истегимни ерине кетир. 

Эгер шу ишнинъ де тюбюнден чыкъсанъ, сенден ич бир шей 
аямам. 


— Я не япмакъ кереким? 


— О бир дюньягъа барып, тувгъанларымны араштырып тап 
да, джан агъыртувларынынъ себебини сора, — дей падиша. 


Хасан падишанынъ бу эмирини де къарысына сейлей. 
Къарысы онъа падишагъа барып, бу вазифени беджермек 
ичюн къыркъ кунь муддет ве къыркъ къой сорамасыны 
огрете. 

Хасан шай да япа. 


Бельгиленген муддет сонъуна еткенде Хасаннынъ къарысы ве 
онынъ къардашы шеэрден чыкъып, куль топлайлар. 

Эвге къайтып Хасанны шу куль ичинде былаштыралар, 
юзюне къара куе сюртип, йыртыкъ джарты тон кийдирелер. 
Сонъ падишагъа о бир дюньядаки сойларындан мектюп язып, 
Хасаннынъ къолуна берелер. 


Танъ агъаргъанынен Хасан сарайгъа ёл ала. 
Сокъакъ бою къычырып кете: 


— Ёкъ, ёкъ, бу дюньяда яшамагъа истемейим! 
Бу дюнья яланджы, ярамай дюнья! 

Мында тек беля-кедерлер бар! 

Тилим тутула, юрегим бузлай. 

Ах, не къадар гузель о бир дюнья! 

Тек бакъий дюньяда яшамакъ мумкюн экен! 


Хасан даа сарайгъа етмезден, падишанынъ хызметчилери 
Хасаннынъ о бир дюньядан къайткъаныны хабер этелер. 
Хасан къычыра-къычыра сарайгъа кире ве падишанынъ 
аякъларына йыкъылып мектюпни узата. 


—  Азретим, бу мектюпте бабанъыз, ананъыз ве 
къартбабанъыз неге джанлары агъыргъанларыны яздылар. 
Мен анда баба-деденъизнинъ мунасип везирлерини де 
расткетирдим, мектюпте оларнынъ да селямлары бар. 


Падиша мектюпни окъур экен, Хасан кене къалтырап 
къычырып башлады: 


— Тек о бир дюньяда мисильсиз севинч ве бахт укюм сюре. 

О бир дюнья къуванч мекяныдыр, бу дюнья исе гъам- 
къайгъыларгъа толу. 

Мени тездже йиберинъиз, мында яшап оламам, тез-тез анда 
кетейим! 

Ким о бир дюньягъа барса, бу дюньягъа кери къайтмаз. 

Тез йиберинъиз мени, тез. 


Падиша ве везирлери мектюпни окъуп, тап агъладылар. 
Падиша Хасангъа о бир дюньягъа насыл этип барып 
кельгенини сораштыра. 

Онынъ икяесини динълеген сонъ, суаль бере: 

— Аджеба, бизлер де анда барып олур экенмизми? 

Эбет, мейданда учь юз багъ къуру одун, учь юз демет 
тобанны обалагъан сонъ, устюне юз метий къокъулы ягъ 
тёкмекни буюрынъыз. 

Эм атешни тек о бир дюньягъа барып кельген инсан якъа 
билир. 
Чюнки тек о кунеш нурларындан атеш алып якъар, — дей 
Хасан. 


Бир афта девамында мейданда одун, тобан, къокъулы ягъ 
толу метийлерни азырладылар. 

Хасаннынъ къарысы онъа кунешли джам парчасыны тапа, 
гъайры табиий урбаларны кийсете, чюнки атешни 
падишанынъ эмирине бинаэн Хасан якъаджакъ эди. 


Авасы ачыкъ олгъан бир кунь байрам урбаларыны кийген 
падиша, везирлер одунлар устюне ерлешелер. 

Падиша мейданда бар сесинен ёкълугъында озюнинъ ерине 
Хасанны падиша оларакъ илян эте. 

Хасан падишагъа йипек йип узатып, ёлда бир-бирлеринден 
къалып кетмемек ичюн везирлеринен берабер 
багъланмакъны меслеат эте. 


Падиша ве везирлери тёпеге котерилелер. 

Хасан мердивенни алып, къарысы берген джам парчасынынъ 
ярдымынен одун ве тобан обасыны якъа. 

Къоджаман атеш бирден тап коккедже котериле. 

Атеш янып биткендже чалгъыджылар даре-давул чалалар. 
Бираздан сонъ сенген атеш озю иле залым падиша ве пахыл 
везирлерини алып кете. 

% Къалгъан кюль къатты пелит метийинде къойдылар ве 
мейданынъ меркезинде кёмдилер. 

Хасан исе мемлекетнинъ баш адамы олып къала, этрафына 
намуслы ве пак виджданлы инсанларны топлай, оларнынъ 
арасындан везирлерини, къазнаджыларыны, верги 
топлайыджыларны, къануншынасларны тайинлей. 

Ниает мемлекетке кене барышыкълыкъ ве тынчлыкъ къайта. 


Куньлернинъ биринде раатлыкъ вакътында Хасан багъчада 
къызы ве огълунен ойнагъанда янында отургъан къарысы ве 
балдызына бакъып: 

— Джаным, не ичюн сени корьген сонъ падишанынъ везири 
насыл олса да мени ёкъ этмек пешине тюшкенини анълап 
оламайым? —деп сорай. 

— Сиз мен ве къардашым перилер несилинден олгъанымызны 
анълагъан олсанъыз керек. 

Биз экимиз сиз корьген багъчада осьтик. 

Бир кере багъчамызнынъ янындан кечкен падиша мени 
корип, мытлакъа аремине алмакъ истей. 

Гедженинъ дер маалинде падишанынъ хызметчилери мени 
алып къача ве сарайгъа кетирелер. 

Падиша никях кунюни бельгилеп, озю авгъа ёней. 
Падишанынъ везири агълагъанымны корип, аджыгъан киби 
олып, къуртармагъа сез бере. 

Мен онъа инандым. 

Намуслы ве темиз адамнен иш тутам, деп белледим. 

О исе гизлиден манъа йигит урбасыны кийдирип, атханеден 
бир аткъа минип ёлгъа чыкъарсынъ, шеэрнинъ четинде сени 
беклерим, деди. 

Мен шай да яптым. 

Везир ёлны шашыра, шунынъ ичюн онъа дие кетирильген 
аткъа везир дегиль де сиз миндинъиз. 

Демек, Юдже Алла шай язгъан. 

Энди анълагъаныма коре, везир мени хырсызлап шеэрден 
узакътаки сарайында сакълайджакъ олгъан экен. 

Шунынъ ичюн де мени мында корип ве сизинъ къадынынъыз 
олгъанымны бильген сонъ, оч алмакъ истеди. 

Амма кене де, юкъарыда язылгъаны киби олды... — деп 
йылмайып джевап берди къарысы. 

Шу ерде Хасан досту багъышлагъан тюшни ве 
сагълыкълашкъанда айткъан сёзлерини хатырлап, бу акъта 
къарысы ве балдызына икяе этти. 

Хасан узакъкъа созмайып, къомшу мемлекетке бир керван 
юклю девелерни ёллай. 

Бир ай дегенде къайтып кельген керванда Асан да бар эди. 
Падишанынъ узурына тешриф буюра. 

— Сенинъ Хасан адлы достунъ бар эдими? — деп сорай 
падиша абдырагъан йигиттен. 

— Бар эди. 

Биз ян-янаша эвлерде яшай эдик, мен мал бакъа эдим, о, исе 
шеэрге одун ташып сатты. 

— Сонъки кере оны не вакъыт корьген эдинъ? 


— Корьмегеним пек чокъ олды. 

О меним акъикъий достум эди. 

Бир кере мен тюш корьдим, тюшюмде коктен авучыма бир 
ири ве эки кучюк йылдызлар тыгъырдылар. 

Достум тюшюмни онъа багъышламамны риджа этти. 

Шу тюштен себеп энъ садыкъ достумдан айырылдым. 

— Эгер шимди корьсенъ танырсынъмы? 

— Эбет! 

Онынъ бир къулагъынынъ артында бенъи, аягъында исе 
берчи бар эди. 

Бизим бугъамыз тюрткен сонъ къалгъан из. 

Падиша еринден къалкъып Асангъа бенъи олгъан 
къулагъыны ве аягъындаки берчни косьтере. 

Асаннынъ севинчинден тили тутула, достлар козьяш иле 
къучакълашалар. 

Хасан достуны къарысынынъ къардашына эвлендире ве 
балабан дюгюн япа. 

Халкъымызда нафиле «Башкъа язылгъаныны козь корер» 
деп, «Эгер достунъ бахтлы олмагъа ярдым этсе, 
къуванчынънен пайлаш» дп къошалар. 


## КЕМАНЕ, ДАРЕ ВЕ КЪАВАЛ 


Кемане сокъакъ бою кете эди. 

Аркъасында богъчасы, богъчасынынъ ичинде исе онынъ 
бутюн йырлары. 

Чокъмы кете, азмы кете — болдурып, ёл кенарындаки 
ташчыкъкъа отурып, тюшюнджеге дала. 

Онынъ бутюн дюньяда бир досту биле олмагъанына, 
богъчадаки йырларынынь да эписи бири-биринден 
аджыныкълы олгъанына окюнип окюр-окюр агълай. 

Агълап тойгъан сонъ, кене ёлуны девам эте. 


Кете-кете кемане баягъы ёл кече. 

Бирден къулагъына бир гурюльти эшитиле. 

Башыны котерип бакъса, байырдан ашагъы Даре тыгъырып 
тюше. 

Озю де ойле бир гурюльтинен келе ки, дерсинъ огюз сюрюси 
чапа. 

Даре Кеманени корип токътай: 


— Селям алейкум, Кемане. 
Огъурлар олсун, къайда кетесинъ я? 


— Козьлерим бакъкъан тарафкъа, — деп джеваплана Кемане. 


— Мен де о якъкъа кетем. 
Айды, берабер кетейик. 
Бири-биримизге аякъдаш олурмыз. 


Кетелер. 

Даре, онынъ пешинден Кемане. 

Узакътан аджыныкълы бир ава эшитиле. 

Якъынджа келип бакъсалар — чалы тюбюнде Къавал отура ве 
яваштан инълей. 

Экиси де бир кереден: 


— Селам алейкум, Къавал бей! 
Не олды я? 
Пек эфкярлы йырлайсыз? 


Къуванмагъа шей екъ, — дей Къавал. 

— Къашкъырлар бутюн къой сюрюсини богъып, чобанларны 
да таладылар. 

Оларны аджыйым. 

— Юр бизнен, бири-биримизге аркъадаш олурмыз, — деп 
теклиф эте Даре. 


Энди учевлешип кетелер. 

Козь къаранлыгъы тюшкенде бир дагънынъ янына келип 
чыкъалар. 

Атеш якъып къызыналар, раатланалар. 

Азачыкъ озьлерине кельген сонъ, къана, берабер йырлап 
бакъайыкъ, дейлер... 


Кемане яваштан чалып башлай, онынъ артындан Даре истер- 
истемез домпулдай, Къавал да инълей-инълей оларгъа зиль 
тута. 

Бу агъыр ве аджыныкълы нагъмеден бутюн дагьны къаарь- 
къасевет сарып ала, атеш де сене, чегерткилер де суса, атта 
коктеки йылдызлар биле сене... 


Сабасына достлар кете-кете бир койге барып чыкъалар. 

Бу койнинъ сакинлери бол берекет алгъан, амбарларны 
толдурып, энди Алтын Кузьнинъ догъгъан куню — Дервизагъа 
азырлана экенлер. 

Этраф койлерден мусафирлер чагъыргъанлар, софралар 
донаткъанлар. 


Эр кес ашай, иче. 
Лякин недир етишмей, не етишмегенини койлюлернинъ 
озьлери де анълап оламайлар... 


Иште, бу арада Кемане, Даре ве Къавал пейда олалар. 
Оларны корип: «Бизге етишмегени бу экен! 

Чалгъысыз байрам байрам олурмы?» — дей койлюлер. 
Достларны тёрге кечирелер. 

Ашаталар, ичирелер. 

Мусафир эткен сонъ, шенъ бир ава чалмакъны риджа этелер. 
Авагъа джошып эр кес оюнгъа тюше. 


Адамлар сабагъадже ойнап йырлайлар. 

Сонъра эвлерине, озь койлерине къайталар. 

Шенъ чалгъыджылар: Кемане, Даре ве Къавал акъкъында эйи 
хабер бутюн алемге даркъай. 


О йылы кузь узун ве сыджакъ ола. 

Эр бир койде байрам, той-джыйын отькериле. 

Чалгъыджы достларнынъ къаарь-къасеветке вакъытлары 
къалмай. 


Эвинъде бутюн керегинъ олса, эр кес сагъ-селямет олса, 
амбарлар толу олса, айванлар токъ, бакъылгъан олса адамлар 
да джумерт ве мусафирчен олалар. 

Эр бир койде, койлюлер чалгъыджыларны озгъарыр экенлер, 
багъышлагъан къуванчлары, эмеклери ичюн хатырларыны 
пек хош эткенлер. 


Достлар, къазангъанларыны топлап топракъ алалар, эв 
къуралар, багъ етиштирелер. 

Бу буюк дюльбер эвнинъ янындан кечкенлер: «Бу Кемане, 
Даре ве Къавалнынъ эви», — дейлер. 

Куньлернинъ биринде достларны буюк ве зенгин тойгъа 
чагъыралар. 

Той гедже-куньдюз бир афта девам эте. 

Кемане келин ве онынъ джариелери ичюн шенъ йырлай. 
Къавал киев ве онынъ достларыны шенълендире. 

Даре исе — ортагъа кучь сынашмакъ ичюн чыкъкъан 
пельванларгъа зиль тута. 


Бир афта девам эткен той да бите. 
Киевнинъ бабасы чалгъыджыларны разы этип, оларгъа алтын 
бере. 


Толу бир даре алтын. 

Достлар пек хош олып эвлерине къайталар. 

Кельген сонъ алтынларны пайлаштырмакъ къарарына 
келелер. 

Алтынларны къонанынъ устюне обалап, этрафына отуралар. 
Эр бири обадан бирер алтын алып, озь янына топлап башлай. 
Алтынларны учь къысымгъа болелер, лякин ортада бир алтын 
капик къала... 


Достлар къона устюнде къалгъан алтынгъа бакъып, не 
япаджакъларыны бильмейлер. 

Бир алтынны учьке насыл боледжеклерине чаре тапмай, 
шашмалап къалалар. 


— Аранъызда энъ сесли, энъ итибарлы меним, — дей Даре. 
— Демек, алтынны мен алмакъ кереким. 


— Ёкъ, —дей Кемане. — Къальплерни сызлаткъан, энъ назик 
сес киминъки? 

Меним сесим. 

Демек алтын меним оладжакъ. 


— Бакъ сен бу къопай чораларгъа! — секирип тура Къавал. 


— Киев ве онынъ достларыны ким шенълендирген эди? 
Мен. 
Алтын да меним олмакъ керек. 


Достлар чокъ вакъыткъадже тартышып, давалашалар. 

Амма бир сезге келип оламайлар. 

Тюшюне-тюшюне, шу алтын капикни багъчагъа 
тереклернинъ тюбюне комип, барып адамлардан акъыл 
танышмакъ къарарына келелер. 

Олардан анги бириси бу алтынгъа ляйыкъ олгъаныны 
адамлар айтсынлар. 


Озь байлыгъыны ташлап кетмеге бириси де истемей. 

Эр бири озь алтынларыны алып ёлгъа чыкъа. 

Олар гедженинъ бир маалинде атеш этрафында отургъан 
адамларгъа расткелелер. 

Бу — зияфет башында отургъан айдутлар экен. 
Чалгъыджыларны корип пек къуваналар. 

Оларны ортагъа алып, чалынъыз дейлер. 


Чалгъыджылар исе индемей туралар. 

«Сиз бизни кейфлендирмеге истемейсинъизми!», — деп 
ачувлана айдутларнынъ башы. 

Кемане оларгъа бойле джевап бере: 


— Сайгъылы айдут азретлери! 

Биз гонълюнъизни хош этермиз, амма башта сиз давамызны 
чезмек керексинъиз: бизим анги биримиз баш, анги биримиз 
энъ итибарлы? 

Демек алтын да онынъки олмалы. 


— Бу даваны чезмеден эвель, биз бу алтын насыл олгъаныны 
корьмек керекмиз... 


Айдутларнынъ башы шейтан киби айнеджи экен. 
Даванынъ къокъусыны бир кереден анълай... 


Кемане озь алтынлары сакълагъан богъчаны ача. 

Атешнинъ ярыгъында алтынлар гуя коктеки йылдызлар киби 
парылдайлар. 

Айдутлар алтынларны корип Кеманенинъ устюне атылалар. 
Онынъ теллерини къопаралар, къулакъларыны сындыралар, 
багърыны эзелер. 

Алтынлар ичюн ойле котек чыкъаралар ки, достлар зорнен 
къачып къуртулалар. 


Учюниньъ де кейфи екъ, кетелер. 

Баягъы кеткен сонъ яйлада йылкъыджыларны расткетирелер. 
Адамларнынъ башлары эгик, кейфлери ёкъ, отуралар. 
Сатмагъа айдагъан ат сюрюси къашкъырлардан къоркъып, 
озюни яргъа аткъан. 

Иылкъыджылар энди атларнынъ шорбаджыларына насыл 
джевап береджеклерни тюшюнип, гъам-къасевет ичинде 
отуралар. 


Олар чалгъыджыларнен селямлашып, ал-хатыр сорагъан 
сонъ, бир ава сымарлайлар, амма чалгъыджылар индемей 
туралар. 

Иылкъыджыларнынъ энъ уйкени: «Сиз бизни урьмет этип, 
къасеветимизни савултмакъ истемейсинъизми?», — дей. 
Къавал онъа бойле джевап бере: 


— Сайгъылы йылкъыджы эфендилер! 


Биз мытлакъы чалармыз, амма сиз башта бизим давамызны 
чезмек керексинъиз: анги биримиз баш, анги биримиз 
алтынгъа ляйыкъ... 


Къана о алтын?, — деп сорай бир йылкъыджы. — бельки 
онынъ ичюн дава котермекнинъ аджети ёекътырдыр? 


Бу акъаретли сёзлерни эшиткен Къавал даяналмай. 
Торбасыны чезип, йылкъыджынынъ огюне озь байлыгъыны 
сепе. 

Иылкъыджылар алтынларны корелер, бутюн дюньяларыны 
унутып, оларны джыйып башлайлар. 

Къавал ачувланып, озь байлыгъыны къорчаламагъа атыла, 
амма йылкъыджылар оны да, достларыны да дереге котерип 
аталар... 


Сабасына достлар дереден зар-зорнен тырмашып чыкъалар. 
Бири-бирине къолтутып, яваш-яваш кетелер. 

Буюк елда оларгъа кой пельванлары расткеле. 

Олар да котектен когерген, шишкенлер. 

Ялынаякъ, усьтлеринде тек шалварлары бар экен... 

Олар базар куню ярмалыкъкъа, башкъа курешчилернен кучь 
сынашмакъ, баш мукяфатны къазанмакъ ичюн баргъан 
экенлер. 

Амма куреш вакътында оларнынъ арабаларыны да, атларыны 
да, урбаларыны да айдутлар алып къачкъанлар. 

Курешчилер не къадар тырышсалар да баш мукяфатны 
къазанып оламагъанлар. 

Энди маскъара олып койлерине къайталар. 
Койдешлеримизнинъ козьлерине бу сыфатта насыл корюнир 
экенмиз деп, ойланып кете экенлер... 


Пельванлар чалгъыджыларны корип пек къуваналар. 

Оларны сарып алып, шенъ бир ава чалмакъны риджа этелер. 
Чалгъыджылар исе индемей туралар. 

Пельванлар ачувлана: «Сиз энди акъчасыз чалмагъа да 
истемейсизми?». 


— Биз истеген аванъызны чалырмыз, — дей Даре, — амма сиз 
башта давамызны чезинъиз: бизим арамызда энъ яхшы ким, 
энъ мунасип ким, алтын кимнинъ олмалы... 


Курешчилер бири-бирине бакъалар. 
Оларнынъ буюги бойле дей: 


— Сизинъ даванъызны чезмеден эвель, биз алтын керчектен 
де алтын олгъанына эмин олмакъ керекмиз. 
Бельки о, алтын дегильдир... 


Бу сёзлер Даренинъ джанына тис. 

О, торбасыны чезип, ёлгъа бутюн барлыгъыны сепе. 
Пельванлар алтынны корип, къуванчларыны ичлерине 
сыгъдырмайып, багъырып алтынгъа атылалар. 

Даре оларнынъ бирини, дигерини четке чеке, амма къайда! 
Олар дарени тепмелейлер, мешин кольмегини йыртып, ойле 
фырландыралар ки, Кеманенен Къавал оны ёл четиндеки 
арыкътан зорнен къыдырып тапалар. 


Бутюн байлыкъларыны джойып, котек ашап, бир алтынгъа 
ола не къадар акъаретлерге огърап, чалгъыджылар эвлерине 
къайталар. 

Шу алтынны къазып алып базаргъа кетелер. 

Догъру эснафчылар устаханесине кирелер. 


Оларны анда низам-тертипке кетирелер. 

Кеманеге янъы садеф къулачыкълар къоялар, янъы теллер 
чектирелер, эзильген якъларына лак сюртелер. 

Дареге янъы мешин кольмек кийдирелер, ялкъылдагъан 
зильчиклер такъалар. 

Къавалнынъ исе козьчиклерини буллюр шыранен ювып, янъы 
тончыкъ кийдирелер. 


Достлар бир ерге топланып, бири-бирине бакъып къалалар, 
озьлерини танып оламайлар: о къадар дюльбер олгъанлар. 
Кемане къувангъанындан артыкъ даянып оламай: янъы 
телизлерини черте. 

Даре онъа зиль тута. 

Къавал да янъгъыравукъ нагъмесинен достларгъа къошула. 

О куню базарда олгъан бутюн халкъ шенъ чалгъыджыларны 
динълемеге топлана. 


Иште, о куньден берли достлар бир даа давалашмайлар. 
Татлы-муаббет яшайлар. 

Шимди де шай яшайлар. 

Кой-койден кезип той чалалар, байрамларда адамларны 
шенълендирелер. 

Олар эр даим къуванч, йыр олгъан ерде, къайтарма 
янъгъырагъан ерде булуналар. 


Бу ханлыкъта Кемане, Даре ве Къавалдан да итибарлы ве 
намлы кимсе олмагъан... 


## УЧЬ КЪЫЗНЫНЪ КЪУРНАЗЛЫГЪЫ 

Фукъаренинъ бири шорбаджысынынъ ерини сюреяткъанда, 
сабаннынъ тюрени бир бардакъкъа урулып, оны парлай. 
Фукъаре бакъса не корьсин, бардакънынъ ичи алтын толу. 

О, бу алтынларны джебине толдурмакъ ичюн ерге эгиле. 
Эгиле амма, бу арада шорбаджысы келип къала ве меселени 
анълап: 


— Меним топрагъымдан тапылгъан алтын — менимдир! Ех 
деп бутюн алтынларны тутып ала. 


Заваллы фукъаре башыны тебен алып, тюшюне-тюшюне 
эвине къайтып келе. 

Онынъ бири-биринден дюльбер учь къызы бар экен. 

Бу къызлар бабаларынынъ эфкярлангъаныны корип: 

— Баба, сизге не олды? — деп сорайлар. 


Фукъаре, башына келип кечкен шейни къызларына айта. 
Къызлар озь аралары бираз мушаверелешкен сонъ: 


—= Баба, чокъ тюшюнменъиз, биз о зенгинден сиз тапкъан 
алтынларнынъ эписини къайтарып алырмыз, — дейлер. 


Экинджи куню сабасы къызлар озьлерининъ энъ яхшы 
урбаларыны кийип, къушаналар ве эр бири озюне бир лагъап 


уйдура. 

Буюк къыз: 

— Меним адым «Меним киби» олсун, — дей. 
Ортанджасы: 

— Меним адым «Менден бетер» олсун, —дей. 
Кучюги де: 


— Меним адым «Не ерде ойнайыкъ» олсун, — дей. 


Иште, бойле этип, къызлар зенгиннинъ эвине кетелер. 


Зенгиннинъ къапы бекчиси олардан ким олгъанларыны ве 
къайдан кельгенлерини сорай. 
Буюк къыз: 


— Биз Ирандан кельдик. 

Иран падишанынъ къызларымыз, бу ерлерни кезип корьмек 
истеймиз, — дей. 

Къызлар озьлерининъ лагъапларыны айталар. 


Зенгин, бу хаберни эшиткенинен, эвден чапып чыкъа да, 
мусафир къызларны буюк бир сайгъынен къаршылап ала. 
«Иран падишасынынъ къызлары» шерефине буюк бир зияфет 
япа. 

Зенгин озюне урьмет косьтерген бойле мусафирлерге 
къуванып, къарардан зияде ичип, сархошланып къала. 
Къызлар, бабалары тапкъан алтынны явлукъкъа сарып 
алалар ве чыкъып кетмеге азырланалар. 

Бу арада кучюк къызнынъ козюне зенгиннинъ устрасы 
илише: 


— Мен бу мусафир севген адамгъа озюмнинъ хатырамны 
къалдырмакъ истейим, — деп, устраны ала да, онынъ 
сакъалынынъ бир тарафыны тыраш эте, экинджи тарафыны 
тырашсыз къалдыра. 


Ортанджысы: — Мен де сырадан къалмагъа истемейим, — 
деп зенгиннинъ мыйыгъынынъ бир тарафыны тыраш этип 
ала. 


Буюги: — Я меним сизден не эксиклигим бар, — деп 
зенгиннинъ къашлары ве баш сачларынынъ ярысыны тыраш 
этип ала. 


Къызлар кулюше-кулюше эвлерине къайтып кетелер. 

Зенгин исе, бираздан сархошлыкътан айынып, о якъ-бу 
якъкъа бакъа, амма къызларны корьмей, азбаргъа чыкъа ве 
къапы бекчисинден: 


— Меним кибини корьмединъми? — деп сорай. 
Къапы бекчиси, маймунгъа ошагъан шорбаджысына бакъып, 
кульюоден къатып къала да: 


— Сенинъ кибини, шорбаджы, даа омрюмде корьмедим, — 
дей. 


Зенгин соравларыны девам этип: — Я, Менден бетерни де 
корьмединъми? — дей. 


Къапы бекчиси, шорбаджысы шакъа этедир беллеп: 
— Сенден бетери, шорбаджы, дюньяда тапылмаз, — дей. 


Зенгин текмиль шашмалап башлай: — Я, Не ерде 
ойнайыкъны корьмединъми? — деп багьыра. 


— Эй, шорбаджы, менден сорагъанынъыз не, истесенъиз 
сокъакъта ойнанъыз даа! — дей. 


Зенгин шашып-шашмалагьанындан, сакъалыны сыйпайджакъ 
ола — бакъса, сакъалынынъ ярысы ёкъ. 

Мыйыгъыны бураджыкъ ола — бакъса, мыйыгъынынъ ярысы 
ёкъ. 

Къаарь-къасеветтен къолунен башына япыша — бакъса, баш 
сачынынъ да ярысы ёкъ. 

Зенгин, яйгіара къопарып: 

— Тут, тут! — деп къапы бекчисине эмир эте. 


— Кимни тутайым, шорбаджы? 


— Кимни дегенинъ не? 
Тез ол, Меним кибини тут! 


Къапы бекчиси, бу адам делирген, гъалиба, деп 
шорбаджысыны къучакълап тута. 


— Ёкъ, ёкъ, мени дегиль. 
Менден бетерни тут! 


Къапы бекчиси шорбаджысыны къучагъындан чыкъармайып: 


— Туттым, туттым, шорбаджы, сенден бетери бир ерде 
екътыр, — дей. 


— Я, не ерде ойнайыкъ? 


Къапы бекчиси: 


— Эй, шорбаджы, бу алынъызнен даа ойнамакъ истейсизми? 
Юрь, эвге киринъиз! — дей де оны дели санып, эв ичине 
къапай. 


## Учь дост 


Бир заманда бар экен, бир заманда екъ экен, бир эркек улакъ 
бар экен. 

Бир кунь о, кой четиндеки куль обалары янында отлап 
юргенде бойнузчыкъларына эски къырмызы чул илише. 
Улакъ бойнузларыны чулдан къуртармакъ ичюн башыны о 
якъ бу якъ саллай. 


Саллагъан сайын, чул онынъ бойнузларына даа бетер 
сарылгъан. 


Шу ерде отлап юрген къочкъар, улакънынъ алыны корип, 
тааджиплене ве: «Хайыр ола, башынъа сарыкъ сарып 
къайдаларгъа ёл алдынъ я? — дей. 


Улакъ не айтаджагъыны бильмеден шашмалап: 
«Мусафирликке кетмеге ниетлендим, истесенъ юр, берабер 
кетейик», — деп джевап бере. 


Къочкъар улакънынъ теклифине разы ола. 

О да, бойнузларына чул сарып, эркек улакънен кете. 

Азмы кетелер, чокъмы кетелер, оларнынъ къаршысына бир 
тана чыкъкъан. 


— Хайыр ола! — деген тана ве меселени анълагъан сонъ, 
оларнен кетмеге къарар берген. 


Учь дост баягъы ёл юргенлер. 

Энди къаранлыкъ тюшип башлагъан. 

Олар геджелемек ичюн ятакъ къыдырып кетеяткъан маальде 
ёл ортасында бир къара шей корюне. 

Елда яткъан къара шейнинъ не экенини бильмек ичюн 
тананы ёллагъанлар. 

Тана къоркъа-пыса, ерде яткъан къара шейнинъ янына 
якъынлашкъан. 

Бакъса не корьсин, ёл ортасында яткъан шей, къашкъырнынъ 
олюси экен. 


Учевлешип, кьъашкъырнынъ терисини сыдыралар ве тананынъ 
устюне юклеп, ёлларыны девам этелер. 


Этраф баягъы къаранлыкълашкъанда достлар узакъта бир 
ярыкъ корелер ве севине-севине, о тарафкъа адымлайлар. 
Ярыкъкъа якъынлашкъанда андан чалгъы сеси эшитиле. 
Олар эвнинъ къапысыны къакъалар ве тананынъ сыртындаки 
терини аятта къалдырып, ичериге кирелер. 

Кирселер не корьсинлер, чешит тюрлю емеклернен, мейва- 
емишлернен донатылгъан софра башында алты къашкъырнен 
эки тильки кейф чатып отура экенлер. 


Къонакъбайлар ОЗЬ аякъларынен сюрип кельген 
къысметлерине гъает къуваналар. 

Оларны софрагъа давет этелер. 

Улакъ, къочкъар, тана къоркъа-пыса софра башына кечип 
отуралар. 


Бираздан къашкъырлардан бири мусафирлерни 
шенълендирмек ичюн элине даре алып, йырламагъа башлай: 


Дингир, дингир, дингирдек, 
Эркек улакъ бугуньлик, 
Къочкъар олур ярынлыкъ, 
Тана исе бирсикуньлик, 
Дингир, дингир, дингирдек... 


Йыр тесиринден къочкъар ве тана къалтырамагъа 
башлайлар. 

Улакъ исе къоркъкъаныны бильдирмемек ичюн достларына 
козюни къымып, къашкъырнынъ къолундан дарени ала ве: 


Дингир, дингир, дингирдек, 

Алты къашкъыр — бир тонлыкъ Эки тильки, — якъалыкъ, 
Аяттаки — ямавлыкъ, 

Дингир, дингир, дингирдек... 


деп токътамай даре къакъып, йырлай бере. 


Къонакъбайларнынъ къоркъкъанларыны дуйгъан къочкъар ве 
тана юрекленип, улакъкъа зиль туталар. 

Тилькилернинъ бириси яваштан кимсеге дуйдурмадан аяткъа 
чыкъа. 


О ерде яткъан къашкъыр терисини корип, отю патлай ве 
ормангъа къачып кете. 
Экинджи тильки де достунынъ пешинден кете. 


Тилькилернинъ къачкъаныны корьген къашкъырларнынъ 
бириси меселени анъламакъ ичюн аяткъа чыкъа. 

Анда яткъан терини корип, меселени анълай да озю де зува. 
Оны корьген дигер къашкъырлар да чыбырышып, аяткъа 
чыкъалар. 

Анда озь достларынынъ биринден сыдырылгъан терини корип 
джанларыны къоймагъа ер тапамайлар, бири-бирлерини 
итеклеп, табана къувет къачып кетелер. 

Улакъ, къочкъар ве тана исе софрадаки лезетли емеклерни 
ашап, раат-раат юкълайлар, сабасына озь ёлларына реван 
олалар. 


## АСКЪЫДЖЫ КЪОКЪЛА 


Бир заманда бар экен, бир заманда екъ экен, къувурчыкъ 
сачлы бир къызнынъ озюне бенъзеген пек дюльбер, амма пек 
де аскъыджы бир къокъласы бар экен. 

Бир кунь койде той ола. 

Къызчыкъ къокъласыны долап ичине сакълап, озю тойгъа 
кете. 

Тойдан къайтып кельген сонъ, ойнамакъ ичюн долаптан 
къокъласыны ала. 

Бакъса не корьсин. 

Къокъласы козьлерини сувландырып агълап отура экен. 
Къызчыкъ: 


— Кель мында, меним гузель къокълачыгъым мен сени пек 
сагъындым, неге агълайсынъ? — дей. 

Амма къыскъа онъа якъын бармакъ биле истемей. 

Онынъ къызчыкъкъа джаны агъыргъан. 


— Не ичюн озюнъ тойгъа кеттинъ де, мени алып кетмединъ? 
— дей къокъла. 

% Бир даа баргъанда сени де алып кетерим. 

Амма къокъла къызнынъ къабаатыны багъышламай. 

О, кене де агъламагъа башлай. 


Сонъ къызчыкъ океленип, къокъласына бир шамар ура. 
Къокъла агълап-сызлап, бир даа кельмейджек олып чыкъып 
кете. 


Койден тышкъа чыкъа, ёлда онъа бир чобан расткеле. 


— Селям алейкум, чобан акъай, — дей. 
Чобан: 


— Алейкум селям, къокълачыкъ, — дей. 
Къокъла: 


— Вай, къокълачыкъ деп, хорламасанъыз не ола я? — деп 
ынджына. 


Чобан: 


— Айса не дейим я? — деп сорай. 
Къокъла: 


— Алейкум селям, гузель къокъла, деген олсанъыз, мен 
сизинъ къызынъыз олур эдим, — дей. 


Чобан: 


— Вай, айса бильмедим. 
Шай айтайым да, кель къызым ол, гузель къокъла, — дей. 


— Къокъла: 


— Мен сизинъ къызынъыз олсам, манъа не ашатырсынъыз? — 
деп сорай. 


Чобан: 

— Не джанынъ истесе оны. 

Меним къоюм чокъ, сют, ягъ, эт ашарсынъ. 

Санъа, не десенъ оны алырым, — дей. 

Къокъла эллерини былаштырмакъ керек оладжагъыны 
тюшюнип, разы олмай ве сагълыкълашып, озь ёлуны девам 
эте. 

Кете-кете бир туварджыгъа расткеле. 


— Селям алейкум, туварджы акъай, — дей. 


Туварджы: 


— Алейкум селям, къокълачыкъ, — дей. 
Къокъла: 


— Къокълачыкъ деп, хорламасанъыз не ола я? — деп 
ынджына. 


Туварджы: 


— Я не дейим? — дей. 
Къокъла: 


— Алейкум селям, гузель къокъла, деген олсанъыз, мен 
сизинъ къызынъыз олур эдим, — дей. 


Туварджы: 


— Кель, гузель къокъла, меним къызым ол, — дей. 
Къокъла къулакъ асмай чыкъып кете. 

Кете-кете бир сычангъа расткеле. 

Къокъла: 

— Селям алейкум, сычан, — дей. 


Сычан: 
— Алейкум селям, гузель къокъла, — дей. 
Къокъла: 


— Мен сенинънен бирликте яшасам, манъа не ашатырсынъ? 
— деп сорай. 


Сычан: 


— Мен кетер, байларнынъ эвине барыр, башланмагъан бал 
бардакъларындан ягъ алып келирим. 

Биз пек гузель яшармыз, — дей. 

Къокъла разы ола. 

Сычаннынъ къобасында сычаннен яшап башлайлар. 


Бир къач кунь кечкен сонъ, чамашыр ювмакъ керек ола: 
Къокъла сычангъа: 


— Бир сув олгъан ерге барсакъ, урбаларымызны ювар эдик,— 
дей. 


Сычан: 
— Мен бир араба япайым да, арабанен кетермиз, — дей. 


Сычан бир серник къутусы, эки бош макъара, тахта 
парчалары ве чубукълар кетирип, бир арабачыкъ 
такъыштыра. 
Ве кене де: 


— Мен екмек ичюн эки къараман огюз кетирейим, сен 
чамашырларны богъчалап тур, — дей. 


О, кетип, эски ве дым эвнинъ тюбюнден эки дане къара 
къонъуз тутып кетире. 


Къамчыны къолуна ала ве къокълагъа: 
— Айды, кетир чамашырларны да, отур арабагъа, — дей. 
Къокъла арабагъа мине. 


Экиси къонъузларны айдап кетелер. 
Кете-кете бир авут янына барып токътайлар. 
% Сычан бир четтен, къокълагъа: 


— Сен бу ерде токътап тур. 

Мен шей ювмакъ ичюн къолайлы бир ер бакъайым. 

Сен сонъ чамашырларны алып келирсинъ, — деп кете. 

Авут кенарында бир тувар изи ичине топлангъан сувны коре. 
Ондан даа онъайтлы бир ер тапалмай. 

Къокъланы шу ерге чагъыра. 

Къокъла келип шейлерини ювып башлай. 


Джаны сыкъылгъан сычан: 


— Сен бу ерде чамашырларны юватур, мен байларнынъ эвине 
барып, акъшамлыкъ ашамагъа бир шейлер алып келейим, — 
деп чыкъып кете. 

Сычан кеткен сонъ, къокъла шейлерини юваяткъанда аягъы 
тайып чамур ичине бата. 


Башы да, къоллары да чамургъа чома ве ондан чыкъалмай, 
багъыра башлай. 

О ерден кечеяткъанда эки яш, къокъланынъ сесини 
эшителер. 


— Дюптюз-дюптюз, аякълары шалтыр-шалтыр, бай эвине 
барсанъыз, сычанны корьсенъиз, гузель къокъла къыркъ 
къулач чамургъа тюшкен десенъиз! — дей. 


Яшлар байнынъ эвине баралар. 
Бираз лаф эткен сонъ елда эшиткенлерини къонакъбайгъа 
айталар, лякин ким олгъаныны корьмедик, — дейлер. 


Бу вакъыт сычан эв тёшемелеринде юре экен. 

Бу лафлардан о ишнинъ асылыны анълай. 

Шашкъанындан эв ортасына атылып чыкъа. 

Эвдекилер оны корип, эллерине расткельген шейни алып, 
сычанны ольдюрмек пешине тюшелер. 

Сычан чапкъалай, тешик арай. 

Бир-эки сипиртки ашагъан сонъ, озюне уфакъ бир тешичик 
тапып, анда кирип кете. 

О, бир шейге бакъмадан, чапа-чапа догъру авут янына бара. 
Бакъса не корьсин, къокъланынъ сеси къарылгъан. 

Алсыз бир вазиетте чамур ичинде ята. 

Сычан къокълагъа якъынджа барып: 


— Къолунъны узат, чамурдан чекип чыкъарайым, — дей. 
Къокъла узатмай онъа джаны агъыргъаныны айта. 

Чюнки чокътан берли багъырыкъласа да сычан кельмеген 
экен. 


Сычан озюнинъ досту къокълагъа ялварувнен: 


— Гузель къокъла, къолунъны узат, сени къуртарайым, — дей. 
Къокъла кене де сёзюнден таймай: 


— Ёкъ узатмам, — дей. 


Сычан бир даа ялварып бакъа, амма ич бир чаре тапалмай. 
Къокъланынъ бойле япкъанына сычан ачувлана да: 


— Ойле олса, гебер де къал, мен кетем, — деп чыкъып кете. 
Сез динълемеген аскъыджы къокъла чамургъа богъула. 


## МУДЖИЗЕЛИ БАЛЫКЪ 


Заман заман экенде, эвель заман экенде, Къара денъизнинъ 
ялысында бир къарт балыкъчы яшагъан. 

Онынъ бирден-бир огълу бар экен. 

Олар пек фукъаре экенлер. 

Бутюн байлыкълары — къайыкънен эски балыкъ агъы. 

Оны да токътамай ямамакъ керек ола экен. 

Бу ишни огълу япа экен. 

О, агъны ялыда, сув янында яйдыра, эм ямай, эм йырлай 
экен. 

Сеси де о къадар яхшы экен ки, оны эшиткен адам бир даа 
эшитмек истей экен. 

Иырлары да бир вакъыт текрарланмай, къарт балыкъчынынъ 
озю биле эр вакъыт тааджиплене, огълу бу къадар йырларны 
къайдан огрене экен, деп. 

Бу йырларны огълу озю токъуй, деген фикир къарт 
балыкъчынынъ акълына биле кельмей экен. 

Иырларнынъ эзгиси, денъизни динълегенде догъа, сёзлерини 
исе озю токъуй. 

Эм йырлары о къадар яхшы олып чыкъа ки, атта чагъалалар 
ве юнус балыкълары ялыгъа якъын топланып, динълей 
экенлер. 


Денъиз сакинлери ялыда балыкъ агъыны ямап, аджайип 
йырларны йырлагъан йигит акъкъында бильселер керек. 
Куньлернинъ биринде йигит, агъыны тамирлеп битирген 
сонъ, бабасы оны сынамагьа истеген экен. 

Агъны сувгъа ташлагъан, чекип чыкъарып, къайыкънынъ 
ичине бошаткъан сонъ исе гъает тааджипленген: о къадар 
йылдан берли балыкъ тута, амма бойле сою агъына биринджи 
кере тюшкен! 

Къарт ялыгъа келип тюшкен сонъ янына огълуны 
чагъыргъан: 


— Бакъ, огълум, насыл аджайип балыкъ агъымызгъа тюшти! 
Сен оны бакъып тур, мен исе падишагъа барып айтайым. 
Бельки, о, бу балыкъ ичюн бизге чокъ пара берир, янъы агъ 
алыр эдик. 


Къарт кеткен йигит исе балыкъны сейир этип 
тааджипленген: пуллары кумюш, къуйругъы исе алтын, 
козьлери исе — эки балабан ешиль зюмрют! 

Балыкъ исе вира чапалана, джаныны къуртармагъа тырыша. 


Йигит бу муджизели балыкъны аджыгъан. 

Падишаны ашчысы бу аджайип балыкъны къавурып, 
софрасына къояр, деп тюшюнген. 

Падишанынъ балыкънынъ дюльберлиги акъкъында хабери 
биле олмаз. 

Иигит ойле тюшюнген ве, балыкъны алып, денъизге 
ташлагъан. 


Арадан чокъ вакъыт кечмей, денъиз ялысына къаравуллар 
озгъарувында падишанынъ везири кельген. 

Иигитнинъ бабасы оны къайыкънынъ янына алып келе — 
къайыкънынъ ичинде исе балыкъ ёкъ. 


— Падишамызгъа бахшыш бермеге истеген муджизели 
балыгъынъ къана? — деп сорагъан везир. 


Иигит башыны салындырып, везирге: 


— Дюльбер балыкъны аджыгъанымдан, оны денъизге 
къайтарып ташладым, — дей. 

Везир, ачувланып, къарт балыкъчыны къыркъ кере 
къамчынен урмагъа, огълуны исе багълап, къайыкъ ичинде 
денъизге ташламагъа эмир берген. 

Къарт балыкъчы ялынынъ четинде турып, далгъалар 
къайыкъны алып кеткенлерини агълап-агълап, сейир эткен. 
Къоллары, аякълары багълы алда яткъан йигит исе къайыкъ 
далгъалар устюнде салланып турмай, санки дерсинъ, оны бир 
де-бириси айдагъан киби, сув устюнде кеткенини сезген экен. 
Экинджи куню, йигит, къайыкъ сувгъа толгъаныны корип, 
олюмге азырланды. 

Къайыкъ исе ялыгъа келип токътагъан ве бурнунен къумгъа 
комюльген. 

Къайыкъ янына насылдыр йигит якъынлашкъан, огълангъа 
ялыгъа чыкъмагъа ярдым эткен, сонъ къолу аягъыны чезген 
ве эвине давет эткен. 


Яш балыкъчы озюне кельген сонъ, къуртарыджысьнен бири- 
бирине бир тамчы сув киби ошагъаныны, янларындан кечкен 
адамлар, гуя бири-биринден айырып оламагъан киби, де 
онъа де аркъадашына бакъкъанларыны тааджипнен 
анълагъан. 


Куньлерден биринде йигитлер шеэрге чыкъып, деллял шеэр 
дивары устюнде турып, нелердир багъырып айткъыныны 
эшиткенлер. 

Иигитлер токъталып, деллялнынъ айткъанларына 
динълендилер. 

Албуки, ханнынъ бирден-бир къызы бар экен. 

Бугунь о, он алты яшыны толдура экен, амма догъгъанындан 
берли даа бир сез айтмагъан экен. 

Хан, оны бу хасталыкътан къуртаргъан адамгъа истеген 
мукяфатыны бермеге ишандыра экен. 

Амма алдатмагъа истегенни исе олюм джезасы беклей экен. 


Достлар тааджипленгенлер ве бахытларыны сынамакъ 
истегенлер. 

Олар хан сарайына якъынлашкъан да, йигит яш балыкъчыгъа 
шойле деген: 


— Мен бу къызны тедавийлемек истейим. 

Къартбабам яхшы эким эди ве манъа да базы бир шейлерни 
огретти. 

Хан къызыны тедавийлеп олсам, бахшышларыны озьара 
пайлашырмыз. 


Балыкъчы разы олды ве генч хан сарайына ел алды. 

Сарайгъа кельген сонъ онъа къызны косьтермелерини риджа 
ЭТТИ. 

Хан къызына хызмет эткен къул къадын шойле деген: 


— Нафиле бу ерге кельдинъ, йигит. 

Мында диярымыздаки энъ намлы экимлер келип, къызны 
тедавийлемеге тырышкъан эдилер. 

Эгер хан сизге инанмаса, башынъызны кесер. 


Огълангъа падишанынъ къызыны косьтергенлер ве о, 
къызнынъ дюльберлигине айрет къалгъан. 

Къызнынъ чырайы ап-акъ, козьлери исе пек мазун экен. 
Иигит къызнынъ огюнде башыны эгген ве шойле деген: 


— Эгер меним суалиме джевап берсенъиз, мен сизни яхшы 
этерим. 

Биз учь агъа-къардашмыз. 

Энъ буюк агъамыз — чёльмекчи. 

О, чамурдан дюльбер акъкъуны ясады. 


Ортанджымыз акъкъулар ялдагъан гольге барып, олардан 
тюшкен тюйлерини топлап, чамурдан ясалгъан къушны 
яраштырды. 

Кучюк къардашымыз исе аджайип чокъракъ тапып, къушны 
онынъ сувуна батырды ве, къуш джанланды! 

Акъкъу къанатларыны яйып, къакъты ве башкъа акъкъулар 
сюрюсине къошулып, учып кетти. 

Эр биримиз бу муджизе айны онынъ къолундан чыкъкъаныны 
исбатламагъа башладыкъ. 

Къана, дюльбер, айтчы, бакъайым, къайсы биримиз 
акълымыз? 


Къыз, мазунлыкънен кулюмсиреген, бир де-бир шей 
айтаджакъ олгъан, амма агъызыны ачып оламагъан. 
Козьлеринден буллюр киби, козьяшлар акъкъан. 

О, агъзыны косьтерип, башыны саллагъан. 

Иигит ачувланып: 


— Джеллят башымны кескенини истейсинъми? 
Айса, озюнъ башсыз къал! — багъырып, къоркъузаджакъ 
олгъан. 


Йигит белине асылы ханджерни чыкъарып, къызгъа 
ураджакъ киби этти. 

Къоркъкъанындан, падишанынъ къызы ерге йыкъылып, бар 
кучьнен багъыргъанда, ачылып къалгъан агъызы ичинде 
йыланнынъ башы корюнди. 

Иылан фысылдады! 

Иигит исе, шашмаламады, шу ань йыланнынъ башындан 
тутып, чекти. 

Къызны йыландан къуртаргъан сонъ, башыны кесип ташлады. 
Къыз, озюне кельген сонъ, башы кесильген йыланнынъ узун 
бедени къыбырдагъанына дешетнен бакъты. 

Сонъ козьяшларыны силип, шойле деди: 


— Энди омюрлик сенинъ къулунъ оладжам. 
Мына бу юзюгимни ал да, бабама алып кет ве джанынъ 
истеген шейинъни ондан сора... 


Иигит къызнынъ юзюгини алып, башта достуна къайтты. 
Балыкъчы исе энди оны тири кореджегине умютини джойып 
башлагъан. 


О, ичине сыгъмагъан къуванчындан достуны къучакъламагъа, 
опьмеге башлагъан, тюш олмасын деп, къолларыны, 
омузларыны, башыны тутып бакъкъан. 


Иигит балыкъчыгъа хан сарайында олып кечкен шейлер, 
падишанынъ дюльбер къызы акъкъында икяе эткен, сонъ 
юзюкни достуна узатып, шойле деген: 


— Бу падиша къызынынъ юзюги. 

Оны ал да, сарайгъа бар. 

Падиша къызыны санъа акъайгъа бермесини сора! 
— Я къызны сен къуртардынъ да. 

Меним онъа ич бир тюрлю алякъам ёкъ да! 

Иигит шойле деген: 


— Мен падишанынъ къызына эвленип оламайым. 

Бабанънынъ балыкъ агъына тюшкен анавы балыгъым. 

Сен исе мени денъизге къайтарып йиберген эдинъ. 

Мен, сесинъе, йырларынъа мефтюн олып, эр сефер ялыгъа 
якъынджа ялдап келе ве сени динълеп, балыкъ агъына насыл 
тюшкенимни дуймай къалдым. 

Падишанынъ бекчилери сени йиплернен багълап, къайыкъ 
ичинде сувгъа ташлагъан сонъ, достларым, юнус 
балыкъларына къайыкъны башкъа ялыгъа алып кетмелерини 
ялвардым. 

Сени, къардашым деп, севдим, шунынъ ичюн де вакътынджа 
инсангъа чевирильдим. 

Амма меним вакъытым бите, денъизге къайтмакъ керек! 
Сагълыкънен къал! 

Эгер де бир де-бир вакъытта ярдымыма мухтадж олсанъ, 
ялыгъа чыкъып йырла. 

Сесинъни эшитип, келирим. 


Йигит, ойле деген сонъ, достунен сагълыкълашып, оны бир 
даа къучакълагъан ве денъиз тарафкъа кеткен. 

Балыкъчы исе сарайгъа, падишанен корюшмек ичюн кеткен, 
алтын юзюкни косьтерип, къызыны онъа акъайгъа бермесини 
риджа эткен. 

Падиша ве онынъ этрафындакилери, балыкъчы йигит 
падишанен тувгъанлашмакъ истегенини бильген сонъ, зияде 
гъадаплангъанлар! 

Падиша йигитни зиндангъа ташламакъны эмир эткен. 


Къыз исе, бабасынынъ бойле япкъаныны бильген сонъ, о 
авгъа кеткенини беклеген ве бу арада йигитни азат эткен. 
Олар денъиз ялы сына къачкъанлар. 

Иигит къаягъа котерилип, достуны ярдымгъа чагъырмакъ 
ичюн йырламагъа башлагъан. 


Падиша, авдан къайтып, къызынынъ япкъаныны бильген 
сонъ, оларнынъ артындан адамларыны ёллагъан. 

Балыкъ ялыгъа ЯКЪЫН ялдап кельгенде, падиша 
бекчилерининъ ат чапышы энди эшитиле эди. 

Балыкъ юнус балыкъларыны чагъырып, йигитнен къызны 
къаршы ялыгъа алып кетмелерини риджа эткен. 


Балыкъчынынъ огълу, ёлгъа чыкъмаздан эвель, падишанынъ 
къызындан фукъаре эвчик ичинде яшайджагъыны, ашны озю 
пиширеджегини, чамашырны озю юваджагъыны, балыкъ 
агъларыны тамирлейджегини, балаларыны озю 
бакъаджагъыны билеми, деп сорагъан. 

Падишанынъ къызы исе онъа шойле джевап берген: 


— Аремде къул олгъандже, балыкъчынынъ севгили къадыны 
олайым. 


Падиша нафиле ерде ялыда чапкъалап, къылычыны 
саллагъан. 

Юнус балыкълары яшларны эп огге алып кете эдилер, тезден 
олар затен козьден гъайып олдылар. 

Падиша оларнынъ артындан озюнинъ дженкявер гемилерини 
ёллайджакъ олгъан, амма балыкъ ойле фуртуна котерген ки, 
падиша зорнен олюмден къуртулгъан. 


Сабасына юнус балыкълары яшларны ялыгъа кетирип 
тюшюргенлер. 

Къарт балыкъчы, эвчиги янында отурып, бирденбир огълу 
эляк олгъанына агълагъанындан, козьлери яштан 
къурумагъан. 

Апансыздан огълуны ве янында зенгин урбаларгъа кийинген 
падиша къызыны корип, шашкъан. 

Огълу бабасыны къучакълагъан, опькен ве сонъра оны 
къызнен таныштырып, башына тюшкенлерини икяе эткен ве 
эвленмеге бабасынынъ разылыгъыны сорагъан. 

Бойле этип, яшлар эвленгенлер. 


Балыкъчынынъ яш къадыны озюнинъ бутюн зийнетлерини 
саткъан, олар ялыда янъы эв къургъанлар, балабан къайыкъ, 
янъы балыкъ агъыны сатын алгъанлар. 

Балыкъчы балыкъ туткъан къадыны оны сатмагъа 
азырлагъан, къарт исе тутулгъан балыкъларны шеэр 
базарына ташып саткъан. 

Иште, олар бойле яшагъанлар. 


Афтада бир кере, акъшам, кунеш озюнинъ алтын сачларыны 
денъизге тюшюргенде, балыкъчы ялыгъа чыкъып, 
йырламагъа башлай эди. 

О, денъиз акъкъында, озюнинъ тувгъан топрагъы, дияры 
акъкъында, севги, достлукъ акъкъында йырлай экен. 

Ве, йырлагъан сайын, козьлерине сув ичинде садыкъ досту — 
денъиз падишасы огълунынъ алтын балыкъ къанатларыны 
корьген киби ола экен. 


## Акъыллы кирпинен айнеджи тильки 


Бир заманда бар экен, бир заманда екъ экен, бир акъыллы 
кирпинен бир де айнеджи тильки бар экен. 

Олар экиси дост олып, чокъ вакъытларгъадже бирликте 
яшагъанлар. 

Оларнынъ кечинмелери Косе акъайнынъ тавукълары экен. 

Эр кунь Косенинъ кумесине далып, онынъ тавукъларыны 
хырсызлап кете экенлер. 


Куньлерден бир кунь Косе акъай оларны дубарагъа 
огъратмакъ къарарына келе. 

Кумеснинъ огюнде терен бир чукъур къаза да, дуйдурмамакъ 
ичюн, устюни тобаннен орьте. 


Гедженинъ дер маалинде тилькинен кирпи кене тавукъ 
хырсызламагъа келелер. 

Гизленип, кумеснинъ къапысына якъынлашайым дегенде, 
бирден экиси де чукъургъа тюшелер. 

Тилькинен кирпи Косенинъ бу айнеджилигине шашалар. 


Энди не япмалы? 

Чыкьмакънынъ ич бир тюрлю чареси екъ. 
Чокъ тюшюнелер, амма тюшюнмек кяр этмей. 
Чукъур терен. 


Кирпи: 


— Бойле олмаз, достум, эйиси сен мени агъызынъа алып, 
чукъурдан тёпеге котерип ат, — дей. 
— Мен тепеге чыкъкъан сонъ, йипнен сени де чекип алырым. 


Тильки разы ола ве бар къуветинен кирпини чукъурдан 
тёпеге ата. 


Кирпи сербестликке чыкъкъан сонъ: 


— Сагъ ол, достум, сагълыкънен къал, — деп, бир шейге 
бакъмадан чыкъып кете. 


Тильки неге огърагъаныны бильмей, чукъур ичинде шашып 
къала. 

Артыкъ саба да якъынлаша. 

Тильки чукъурдан чыкъмакъ ичюн ич бир чаре тапалмай. 
Тезден Косе акъай келип оны кореджек. 


Тильки чокъ тюшюнген сонъ: 


— Токъта, шу Косени бир алдатайым,— деп агъызыны 
кемшейте де, ольген киби чалкъа тюшип ята. 

Чокъ кечмеден Косе акъай келе. 

Бакъса не корьсин, чукъур ичинде бир ольген тильки ята. 


Косе акъай къуванып: 


— А-а, къапкъангъа тюштинъми, айнеджи, гебердинъми, 
хынзыр, чокъ вакъыттан берли меним тавукъларымны 
ашагъан сен экенсинъ де, сенден мен баре тонума бир якъа 
япарым,— деп, тилькининъ къуйругъындан тута да, 
чукъурдан тепеге ата. 


Тильки чукъурдан чыкъкъаны киби, сычрап тура да: 


— Сагъ ол, Косе акъам, тонгъа якъаны бир даа тюшкенимде 
япарсынъ, — дей де, дагъ ичине синъип кете. 

Косе акъай айнеджи тилькининъ артындан бакъып, шашып 
къала. 


Бу белядан сонъ тильки чокъ вакъыт дагъларда доланып юре. 
Куньлерден бир кунь саба дагънынъ бир кошесинде анавы 
кирпиге расткеле. 


Ачувланып: 
— Сенинъ достлугъынъ бойлеми? — дей. 
Кирпи джаны агъыргъан киби олып: 


— Алла, алла, достум, худжур айван экенсинъ, мен санъа не 
ярдым эте билир эдим? — дей. 


Тильки даа зияде ачувланып: 


— Сен дайын достум олгъандже олмагъаны яхшы, — деп, озь 
ёлуны девам эттире. 


Кирпи де онъа элем этип: 


— Сен олмагъан олсанъ, мен де о чукъургъа, барып тюшмез 
эдим, — дей. 


Тильки кирпиден айырылгъан сонъ, чокъ вакъытлар доланып, 
аш къыдырып юре, лякин ич бир шей тапмай. 

Не япсын, кене айнеджиликке баш урмагъа къарар бере. 

Бир даа бакъса не корьсин, денъиз беттен бир адам чананен 
балыкъ кетире ята. 

Аман айнеджиликнен, агъызыны копюртип, яландан, ольген 
киби ёл ортасына тюшип ята. 


Балыкъ кетирген акъай оны корьгенинен, атыны токътатып, 
апайыма якъалыкъ олур деп, тилькини ала да, 
балыкъларнынъ устюне ташлай ве чанасына отурып, ёлуны 
девам эттире. 

Чана кетмекте ола, о исе балыкъларны бирер-бирер ёл бою 
чыбырта бере. 

Сонъ, чанадан сыптырылып тюше де, кейф чатып, 
балыкъларны ашамагъа башлай. 

Бу арада шу ерден кечеягкъан бир къашкъыр тилькининъ 
балыкъ ашагъаныны корип, онынъ янына келе де: 


— Достум, манъа да бир балыкъ берсе, — дей. 
Тильки къашкъыргъа бир балыкъ бере. 


Къашкъыр ашай. 
Чокъ лезетли келе. 


— Достум, бир балыкъ даа берсе! — дей 

Тильки бермей: 

— Бар озюнъ тут да аша,— дей. 

Къашкъыр балыкъ насыл тутулгъаныны сорай. 

Тильки: 

— Озенге барырсынъ, бузны тешип, къуйругъынъны сувгъа 
батырырсынъ, о вакъытта балыкълар къуйругъынъа сарылыр, 
сен чекер алыр да, ашарсынъ, — дей. 

Къашкъыр тилькиге тешеккюр айта. 

Экиси бирликте озенге кетелер. 

Къашкъыр бузны тешип, къуйрутъыны сувгъа батыра. 

Бираз вакъыт кечкен сонъ, тильки: 

— Сонъ, насыл, бир шейлер дуясынъмы? — деп сорай. 


— Ёкъ, даа ич бир шей дуймайым, — дей къашкъыр. 


Бираз кечкен сонъ, тильки бир даа сорай. 
Бу сефер къашкъыр къуванып: 


— Бир шейлер чымырдай, балыкълар топлана башладылар 
гъалиба, — дей. 


Тильки: 


— Къашкъыр акъай, сен къуйругъынъны даа терендже батыр, 
балыкъ чокъча сарылыр, — деп огютлей. 


Къашкъыр къуйругъыны сувгъа даа терендже батыра. 
Бираз тургъан сонъ: 


— Тильки, энди яхшы чымырдап башлады, балыкъларны 
чекип чыкъарсам олмазмы? — деп сорай. 


— Ашыкъманъыз, сабыр этинъиз, эки кере къуйрукъ 
батыргъандже, балыкъларнынъ эписини бир кереден чекип 
чыкъарырсынъыз, — дей тильки. 


Къашкъырнынъ къуйругъы сув ичинде бузлап, къатып 
къалгъан сонъ, тильки энъкъастан этрафына бакъа да, 
яйгъара къопарып: 


— Вай, къашкъыр акъай, копеклерни артына такъып, авджы 
келе, тез олунъыз, къачайыкъ, джанымызны къуртарайыкъ, — 
дей де, дагъ ичине синъип кете. 


Олюмден къоркъкъан къашкъыр къачмакъ ичюн не къадар 
тырышса да, къуйругъы сувда бузлап къалгъанындан 
къачамай. 

Шу арада онынъ къулагъына авлагъан копек сеслери 
эшитиле. 

О, джан аляметинен кученип, чабдырыла. 

Амма къуйругъы буз ичинде узюле де къала. 

Онынъ агърысына даяналмагъан къашкъыр тилькиге пек 
яман ачувлана. 


— Ах сени, айнеджи тильки, манъа япаджагъынъ бу эдими? 
Токъта, мен сени тутарым, о вакъыт эсаплашырмыз,— деп 
тилькини араштырып кете. 

Эгер тапса, тутып озюни ашамагъа къарар бере. 


Азмы арай, чокъмы арай, эр алда куньлернинъ биринде 
тилькини дагъ ичиндеки голь янында расткетире. 


— Япаджагъынъ бу эдими, хынзыр? — деп онынъ богъазына 
япыша. 


Тильки, ич бир тюрлю гунясы олмагъан киби: 

— Алла, алла къашкъыр акъай, къуйругъынънынъ не къадар 
балыкъ котереджегини бильмегенинъ меним къабаатыммы? 
Пек нефисхор олмагъай эдинъ даа! — дей. 


Къашкъыр: 


— Екъ, мени алдаттынъ, онынъ ичюн сени ашайджагъым, — 
дей. 


Тильки шаша. 
Не япсын, бир айнеджилик этип, къуртулмакъ керек. 
О, тюшюнип башлай. 


Айнеджилик устасы — тилькиге чокъ тюшюнмек де керек 
олмай я. 


— Меним этимден сен ич бир тюрлю леззет алмазсынъ. 
Эйиси, анавы байнынъ багъчасы ичинде яткъан семиз 
къочкъарны аша, барем тоярсынъ, — дей. 


Багъчада яткъан къочкъар дегиль де, балабан бир копек 
экен. 

О, къашкъырны корьгенинен устюне атыла да, шу ерде оны 
богъып ташлай. 


Бойле этип тильки къашкъырдан да къуртула. 


Чокъ вакъыт кечкен сонъ, куньлерден бир кунь баарьде 
тильки озюнинъ эски досту олгъан кирпиге бир даа расткеле. 
Эски достлар айрылышкъандан СОНЪ, озьлерининъ 
башларына келип кечкен шейлерни айтышалар. 

Шу арада, оларнынъ янындаки буюк терекнинъ пытагъына 
агъызында бир топач ягъ олгъан къаргъа келип къона. 
Къаргъа ягъны ашамагъа азырлангъанда, тилькинен кирпини 
корип къала да, къоркъусындан агъызындаки ягъ топачыны 
ерге тюшюре. 

Тильки де, кирпи де пек ач экенлер. 

Экиси де ягъгъа атылалар. 

Ягъ топачы кимнинъ оладжагъы акъкъында арада дава 
чыкъа. 


Тильки кене айнеджилик тюшюнмеге башлай. 

Тильки: 

— Ягъ менимдир! — дей. 

Кирпи: 

— Ёкъ, ягъ менимдир, — дей. 

Давадан бир шей чыкъмайджагъыны анълагъан кирпи: 


— Бу бойле олмаз, кимнинъ яшы буюк олса, ягъ онынъ олсун, 
— дей. 


Тильки бунъа разы ола. 


— Айса айт, сен къач яшындасынъ? — дей. 
— Екъ, башта сен айт, — дей Кирпи. 

— Екъ, башта сен айт, — дей бириси. 

— Екъ, сен айт, — дей дигери. 


— Энъ сонъу, башта тильки айтмагъа разы ола ве гузель 
тюшюнген сонъ: 


— Э... э... достум, мен ер такъыр, кок бакъыр экенде догъдым, 
— дей. 


Кирпи бу сезлерини эшиткенинен козьлеринден инджи киби 
яшлар текип, агъламагъа башлай. 


Тильки онынъ агълагъаныны корип, шаша да: 
— Не олды, достум, неге агълайсынъ? — деп сорай. 
Кирпи козьлерини сюртип: 


— Билесинъми, достум, сен догъгъан вакътынъны айткъанда, 
меним акъылыма кучюк огълум тюшти, онынъ ичюн агълап 
йибердим, о да, тамам ер такъыр, кок бакъыр экенде 
догъгъан эди. 

Лякин заваллычыкъ, яшлай ольди де кетти, — дей де ягъ 
топачыны агъызына кетирип, кейф чатып, ашамагъа башлай. 


— Алла рамет эйлесин! — дей тильки кирпининъ агъызына 
бакъып. 


## Зораки йигитлик 


Косе бай джайлавдан къайтаяткъанда оппадакътан бир девге 
расткеле. 

«Къачсам — тутар, къоркъсам — ютар», деп тюшюне Косе 
бай. 

Сонъ, «ольсем де, йигитчесине олейим» дей де, догъру девге 
къаршы бара. 

Курешке азырлангъан олып, енълерини тирей де: 


— Олян, езит огълу езит, бу ерлерде кезмеге менден 
къоркъмайсынъмы? — дей. 


Дев, чибин киби олып корюнген бу Косенинъ 
макътанчакълыгъына къакъылдап куле. 

Ойле бир куле ки, сесинден къаялар кочип кетелер. 

Дев, Косе байны мыскъыллап: 


— Джаным Косе, бу сеферине манъа токъунма, эгер бир даа 
янъылып, бу ерлерге тюшсем, мени парча-кесек этип 
ташларсынъ, — дей. 


Косе бай юрекленип: 


— Ёкъ, аман бермем, мына шимди гебертип ташларым, 
дей. 


Дев ялваргъандан олып: 


— Этме Косе, мени аджымасанъ, бала-чагъамны аджы, яш 
къадынымны аджы, — дей. 
Косенинъ юзьсюзлиги даа зияде арта. 


— Къана, насыл бир олюм истейсинъ: богъайыммы, 
сояйыммы, ёкъса терекке асып къояйыммы? — дей. 


Дев: 


— Косе бай, мени богъгъандан, сойгъандан я да аскъандан 
санъа не файда? 

Бельки мен сенинъ къолунъда олгъан джанымны сатын 
алырым? — деп сорай. 


— Я озюнънинъ сасыкъ джанынъа не берирсинъ? 


— Бир кубу алтын беририм, — дей дев. — Лякин алтыным 
сарайда тура. 
Юр кетейик, баре бугунь менде мусафир олурсынъ. 


Косе бай девнен кетмеге къоркъса да, алтындан вазгечамай 
ве девнинъ артына тюшип, сарайгъа бара. 

Дев зияфет этип, софра доната: бир къач дане къызартылгъан 
къой, бир къач мети бекмез, май ве къатыкъ къоя. 


Косе бай бир кесек къой этинен кифаеленип, софрадан 
чекиле. 

Дев тааджипленип: 

— Буюрса, ёкъса ашымызны бегенмединъми? — деп сорай. 


Косе къопайлыгъына барып: 


— Мен дев эти ашап алышкъаным, — дей. — 
Балачыкъларынъдан бирини соймаз экенсинъми? 


Дев, Косе байдан керчектен де къоркъып башлай. 
«Шуны тез-тез савуштырып йибермек керек», — деп тюшюне. 


Экинджи куню дев Косе байгъа: 

— Дагъдан бир юк агъач кетирсе! — дей. 

Косе бай девнинъ агъач ташыгъан узундан-узун сыджымыны 
алып, одунгъа кете. 

Сыджымнен дагъны сарып ала ве йипнинъ эки уджуны 
къолуна тутып, тюшюнджеге дала. 

Бу арада келип къалгъан дев: 

— Косе бай, сиз не япасыз шу? — деп сорай. 

Косе: 

— Не япасынъ дегенинъ не я? — деп джеваплана. — Дагъны 
сенинъ эвинъ огюне кочюрмек истейим. Эр кунь агъач ташып 


отурмакъ керек олмаз. 


Дев, олян бу Косе керчектен де пек кучьлю экен, деп 
тюшюне. 


— Керекмей, керекмей, Косе бай, мен озюм бир юк агъач 
алып барырым, — дей де, бир юк одун юкленип, эвине алып 
бара. 

Бундан сонъ дев, Косе байны сувгъа йибере. 


— Барып бир сакъа сув кетир, — дей. 


Девнинъ сакъасы юз къопкъа сув ала экен. 


Косе бай сакъаны корьгенинен шашып къала: бунъа инсан 
кучю етерми, деп тюшюне. 

Сонъ къуюгъа бара, къолуна пычакъ алып, къуюнынъ тюбюне 
тюше ве онынъ кенарларыны пычагъынен оймагъа башлай. 
Бу арада келип къалгъан дев Косе байны къую тюбюнде 
корип: 


— Косе бай, къую тюбюнде сиз не япасынъыз шу? — деп 
сорай. 
— Не япасынъ дегенинъ не я? — дей Косе. — Къуюны 


чыкъарып, сенинъ эвинъе алып бармакъ истейим. Эр кунь сув 
ташып отурмазсынъ. 


Дев, Коседен къуртулманынъ чаресини къыдырып, тюшюне. 
— Керекмей, керекмей. Косе бай, мен озюм бир сакъа сув 
алып барырым, — дей де, бир сакъа сувны сартына урып, 
эвине алып бара. 


Дев, Коседен къуртулманынъ чаресини къыдырып, бир кунь 
акъшам къадынына шойле дей: 


— Сен, апакъай, къыркъ къопкъалыкъ къазанда сув къайнат. 
Косе бай юкълагъанда онынъ устюне текермиз. 


Бу сёзлерни эшиткен Косе, тёшек ичине девнинъ туз дёгген 
келисини къоя, оны ергъаннен сара, озю исе тавангъа 
чыкъып ята. 


Гедженинъ дер маалинде дев къыркъ къопкъалыкъ къазанны 
къулакъларындан тутып, тёшекнинъ устюне авдарып тёке. 
«Ана, бу къоркъунчлы адамдан да къуртулдым», — деп 
къувана. 

Къувана амма, саба бакъса не корьсин, Косе бай азбарда 
кезине. 


— Косе бай, арув юкъладынъызмы? — деп сорай Дев. 
— Сагъ олунъыз, тёшегим пек джыллы эди, — дей Косе. 
Бу бешареттен яманлыкънен къуртуламазсынъ, дуйып, 


къалса, тирилей джанынъны алыр, эйиси оны яхшылыкънен 
башымдан савуштырайым, дей дев. 


— Косе бай, манъа чокъ эйиликлер яптынъыз, энди 
сагълыкълашув куню кельди, ишандыргъан алтынларымны 
алынъыз да, эвинъизге кетинъиз. 


Дев Косеге бир кубу алтын бере. 

Бере амма, Косе бу алтынны насыл котерсин? 

Косе, алтын толу кубуны сарай огюне чыкъара. 

Сонъ бир шейлер тюшюнген киби, кокке бакъа, этрафына 
бакъа. 

Буны корьген дев: 


— Косе бай, неге бакъып турасынъыз, алтынны алгъан сонъ 
эвинъизге къайтып кетмелисиз! — дей. 


Косе: 


— Энди бу алтынны ташып юрейимми? — деп джеваплана. — 
Кокке бакъкъанымнынъ себеби, бу алтынларнен айны 
урайыммы, ёкъса кунешни шыпыртайыммы, деп тюшюнем, — 
дей. — Этрафыма бакъып тургъанымнынъ себеби, бу 
алтынларны фырлатып эвиме тюшюрмектир. 


Дев Косенинъ мерамындан пек къоркъкъанындан: 


— Этме, эйлеме, Косе бай, — деп ялвармагъа башлай. — Ай 
гедже бизим чырагъымыздыр, кунеш де куньдюзлери 
шамымыздыр. 

Сен оларны урсанъ, биз айсыз, кунешсиз не япармыз? 
Алтынларны сенинъ эвинъе мен озюм алып барайым. 


Косе: 
— Барсын, шай олсун! — дей. — Амма мен джаяв юрмеге 
алышкъан адам дегилим, мени де сыртынъа алырсынъ. 


Дев, Коседен къуртулмакъ ичюн эр шейге разы ола. 

Елгъа чыкъалар. 

Косенинъ агъырлыгъы девге бир чибин къадар да олып 
корюнмей. 


— Косе бай, сизнинъ бу къадар енгиль олманъызнынъ себеби 
недир? 
Косе: 


— Агъырлыгъымны озь элиме алдым, онынъ ичюн шай, — 
дей. 

Сонъ, къушагъы арасындан пычагъыны чыкъарып, девнинъ 
аркъасына санчмагъа башлай. 


Дев, сыртыны къамбыратаберип: 


— Косе бай, агъырлыгъынъызны алынъыз, белимни 
сындыраятырсынъыз! — деп багъыра. 


Насыл да олса, Косенинъ эвине якъынлашалар. 


— Мен сенинъ эвинъде мусафир олдым, энди невбет санъа 
кельди, бир къач кунь къалып, къонакъ олурсынъ даа, — дей. 


— Олсам олурым даа, — дей дев. 


— Айса бу ерде бираз токътап тур, мусафир келеджегини 
къадыныма айтайым, эвни джыйыштырсын, бир къач къой 
къавурсын. 


Косе эвине келип кире, дерт огълуны эвнинъ дерт кошесине 
багълап къоя ве балаларынен къадынына меселенинъ 
асылыны анълата. 

Сонъ, девни эвге чагъырмагъа кете. 


— Юрюнъиз, аш азыр, бираз къапынайыкъ, — дей. 
Косе бейнен дев эвге келип киргенлеринен Косенинъ 
огъуллары: 


— Баба, бизни чезип ёлла, дев кельди, биз дев эти ашамакъ 
истеймиз! — деп яйгъара къопаралар. 


Дев къоркъусындан «уф» деп теренден кокюс кечире. 
Девнинъ агъызындан чыкъкъан ель Косени бир чырпы 
парчачыгъы киби, долапкъа котерип ата. 


Буны корьген дев тааджипленип: 


— Косе бай, долапта не арайсынъыз? — деп сорай. 
Косе: 


— Не арайым, дев сойгъан балабан бир пычагъым бар эди, 
къайда маразда къалды бельмем, тапамайым, — деп 
джеваплана. 


Бу арада Косенинъ къадыны пейда олып: 


— Акъай, акъшамлыкъ къайсы бир девнинъ башыны 
асаджакъмыз: арандакиси пек къарт, бельки эвдеки девнинъ 
башыны асармыз? — деп сорай. 

Косе: 


— Барсын ойле олсун, — дей. — Мына шимди эвдеки девнинъ 
башыны кесип, санъа беририм. 


Бу сёзлерни эшиткен дев, аман къапыдан сыптырылып 
къачып кете. 

Кете, кете, бир тилькиге расткеле. 

Башына келип кечкенлерни бирер-бирер онъа айта. 


— Мусафир этеджек олып, аз къалды джаныма етеджек эди, 
— дей. 


Тильки, балабан девнинъ кучюджик Коседен бу къадар 
къоркъкъанына шашып: 


— Эй, дев агъам, пек абаза бир айван экенсинъиз де! — дей. 
— Энди Коседен къоркъкъан дев олурмы? 

Мен дев олмасам да, Коседен къоркъмайым, эр гедже 
кумесине далып, тавукъ этинен кейфленем. 

Юрюнъиз, берабер барайыкъ, сен Косени ашарсынъ, 
тавукъларнынъ акъкъындан мен келирим. 


Косе, девнен берабер келеяткъан тилькини корип: 


— Аферин санъа тильки эфенди, — дей. — Бу къачакъны да 
якъалагъансынъ. 

Сенинъ кетирген девлеринънинъ сайысыны унуттым: бу он 
биринджисими, он экинджисими? 

Айды, не де олса, сонъ эсаплашырмыз. 

Къана, девни якъын кетир де, башыны кесип алайыкъ, къазан 
бошуна къайнамасын. 


Бу сёзлерни эшиткен дев, артына бакъмадан, табана къувет 
берип, къачып кете. 


## САДЫКЪ ДОСТЛУКЪ АКЪКЪЫНДА 


Кучюк бир шаркъ мемлекетинде кимсеге инанмагъан, 
расткетирген адамны душман деп сайгъан къоркъакъ бир Хан 
яшай экен. 

Бу Ханнынъ табиаты ярамай олгъаны ичюн онынъ ич бир 
якъын досту биле ёкъ экен. 

Эгер де къулларындан бириси онъа догъру теменна этмесе 
онъа къыйыш козьнен бакъса, къабаатлыны аман зиндангьа 
ташлай экенлер. 

Я да, дейик, Ханнынъ козь-къулакъчылары онынъ акъкъында 
бир де-бир осал лаф айткъан адам устюне чакъсалар — бу 
гъарипни мейдангъа чыкъарып дарагъачта аса экенлер. 


Хан мейданда олып кечкен идъам джезаларыны козетмек 
ичюн балабан ташлардан сарай ве онынъ янында юксек бир 
къулле къура. 

Сарайгъа ябанджылардан бириси кирип оламасын деп 
этрафыны бири-бири артында тургъан учь диварнен 
къоралай. 

Лякин бусы да онъа аз корюне. 

Ахыр-сонъу Хан ким де ким онынъ акъкъында осал лаф 
айткъан адамны онъа косьтерсе бу чакъыджы алтыннен 
мукяфатланаджакъ деген ферман имзалай. 


Чокъкъа бармай ханлыкъта кулькю ве шакъа-къораталарнынъ 
арды узюле, йырлар янъгъырамай, байрамлар нишанланмай 
къала. 

Ве эр кунь мейданда бир де-бир чакъыджынынъ етиштирген 
сёзлери нетиджесинде кимнидир дарагъачта асалар. 


Бир кунь эки дост, экиси де къомшу шеэрге базаргъа ёл 
алалар. 

Бириси сатылышкъа къашкъавал ве ягъ, дигери 
багъчасындан джыйылгъан мейваларны алып бара. 

Ёлда оларгъа даа бир койдешлери къошула. 

Олар озьара лакъырды этип сарай янындан кечкенде, 
мейданда азыр даа бир кьабаатлы адам асыладжагъы 
акъкъында эшителер. 

Бу арада достлардан бириси эгер бойле джинаетлер девам 
этселер бир къач йылдан сонъ мемлекетте Хан, Къады ве 
Джелляттан гъайры кимсе къалмаз деп сёйлей. 


Достлар бутюн кунь базарда булунып, озь малларыны 
саткъан сонъ эвдекилерине бахшышлар алалар. 

Тек оларгъа ёлда къошулгъан учюнджи койлю бир шей сатып 
оламай ве бош къолларнен эвге къайта. 

Елда о койдешининъ Хан акъкъында айткъан лафыны ве 
ханнынъ ферманы акъкъында хатырлап, аман сарайгъа чапа. 
Къады онынъ кетирген сёзлерини динълеп, оларны 
дефтерине язып алып, чакъыджы койлюге хызмети ичюн бир 
алтын динар телей. 

Чакъыджы базаргъа къайта лякин койдешлери акъчасы 
къайдан пейда олгъаныны анъларлар деп къоркъып 
бахшышлар алмай. 

Учь койдеш базар къапысындан энди чыкъаяткъанда 
Ханнынъ бекчилери «къабаатлы койлюни» тутып, оны 
зиндангъа ташлайлар. 

Онынъ досту махкеме ненен битеджегини беклеп, ич бир 
ерге кетмей. 

Учюнджиси, чакъыджы сою, эвге бир озю къайта. 


Саба «къабаатлыны» зиндандан чыкъаралар ве къады Ханны 
эм де онынъ садыкъ хызметчилерини ошеклеген койлю 
асувгъа укюм этиле деген эмирини окъуй. 


Койлюни дарагъачнынъ янына кетирип, бойнуна йип 
багълайлар. 

Къады олюм джезасына укюм этильген койлюден онынъ 
сонъки арзусы акъкъында сорай. 

Койлю бираз тюшюнген сонъ къадыгъа озь къорантасынен 
ведалашмагъа истегенини айта. 

Къады истегенини динълеген сонъ: 

— Эгер де бу мейданда булунгъанлардан бириси укюм 
этильгеннинъ ерине кечип, кунеш къонмагъандже бу ерде 
къалмагъа разы олса, онъа койге барып якъынларынен 
ведалашмагъа рухсет этилир, — деп джевап бере. 


Олюм джезасына укюм этильген койлюнинъ досту 
къадынынъ сёзлерини эшитип, шартларыны ерине кетирмеге 
разы олгъаныны айта. 


Койлю озь коюне барып ете ве акъикъатны сёйлемей 
къорантасынен ведалаша. 

О, койден энди чыкъкъанда кучьлю сагъанакъ ягъып башлай 
ве шеэрге алып баргъан ел бутюнлей батакъкъа чевириле. 


Сым-сылакъ ве ёрулгъан койлю орман ёлунен бармагъа 
къарар ала. 

Лякин койлю энди ормангъа киргенде къаердендир пейда 
олгъан айдутлар оны тутып, элини-аягъыны багълай ве 
орманнынъ ичине алып кетелер. 

Олар койлюни озьлерининъ ёлбашчысы узурына кетирелер. 
Койлю даяналмай окюр-окюр агълап башлай. 

Айдутларнынъ ёлбашчысы тааджипленип: 


— Оледжегинъден къоркъмай акъчанъны аджыйсынъмы, 
олян? — деп сорай ондан. 


— Акъчаны ич аджымайым, — дей койлю, — Чюнки, 
инанынъыз ки, менде акъча ёкъ. 

Мен шимди йипни озь бойнуна багълап, мейданда дарагъач 
астында тургъан достумны аджыйым. 

Эгер де кунеш къонгъандже мен къайтмасам оны меним 
ериме асарлар. 


— Я сен Хангъа не яптынъ ки? — деп сорай ондан 
айдутларнынъ башы. 


— Мен эгер де адамларны асмагьа девам этселер, бир къач 
йылдан сонъ мемлекетте Хан, Къады ве Джелляттан гъайры 
кимсе къалмаз, деп айттым. 

— Сен догьру айткъансынъ, — деп кулюп йибере 
айдутларнынъ башы.— Я сенинъ бу лафынъны хангъа ким 
еткизген? 


— Койдешим. 
О бизнен берабер базаргъа баргъан эди... 


— А-а... тюневин биз бир адамдан алтын динарыны чекип 
алдыкъ. Бу сенинъ айткъан койдешинъ олса керек. 


Айдутларнынъ башы озь адамларына аткъа минип, койлюни 
шеэрнинъ къапылары янына кетирип анда къалдырмагъа 
эмир бере. 

Къады джелляткъа баш кесмеге энди изин береджекте 
мейданда койлю пейда ола. 

О, дарагъачкъа котериле, достуны къучакълай ве йипни озь 
бойнуна багълай. 


Хан койлю озь вакътында къайтып кельгенине тааджиплене. 


О, достнынъ лафына инангъан адамны шимди насыл этип 
асаджакъларыны къулледен сейир этеджек эди. 

Хан достлукъ деген шейге ич бир вакъыт инанмагъан, 
омюринде бир садыкъ досту биле олмагъан. 

Хан хызметчилеринден бириси аркъалы къатильни токътата 
ве койлюнинъ аятыны сакълап къала. 


Эки койлю дост эвге къайтаяткъанда, орман ичинден 
келеяткъан инъильтилерни эшителер. 

Олар ким инълегенини корьмек ве онъа ярдым керек олса 
ярдым этмек ичюн орман тарафына чапалар. 

Олар тереклер янында бир терен чукъурнынъ ичинде яткъан 
учюнджи койдешлерини корелер. 

Олар оны чукъурдан чыкъаралар,гъарип аякълар устюнде 
зорнен тура, урбасы йыртылгъан, бети къоллары когерген. 
Айдутлар оны тили астындан алтын динарыны 
чыкъармагъандже котеклегенлер. 


## ГУЛЬДЖИАН 


Къадимий заманларда мемлекетлернинъ биринде бир дев 
пейда ола. 

Дев адий дегиль де, демирден экен. 

О дешетли сесинен айкъырып, афан-туфан котерип, 
мемлекетлернинъ башына мисли корюльмеген фелякетлер 
кетире. 


Адамлар девни ольдюрмек къарарына келелер. 

Олар эллерине къазма курек, балта алып, дев авына 
чыкъалар. 

Лякин вуджуды демирден олгъан девге ич бир шей япып 
оламайлар. 


Бундан сонъ чал сакъаллы къартлар адамларнынъ 
авалесинен падишанынъ узурына келелер. 

Къартлардан бири: 

— Падиша азретлери, умметинъиз башына фаджиалы аллар 
кельмекте. 

Мемлекетимизде пейда олгъан демир дев багъчаларымызны, 
экинлеримизни таптады, сувларымызны ичип къурутты! 
Балачагъамыз ашсыз-сувсуз къалды, — дей. 


— Ойле экен, не ичюн девни ольдюрмейсинъиз? — деп сорай 
падиша. 


— Падиша азретлери, эллерине силя тутмагъа чареси олгъан 
адамларнынъ эписи девге къаршы чыкътылар. 

Лякин дев демирден олгъаны ичюн оны ольдюрмекнинъ 
чаресини тапамадылар. 


Падиша юмругъыны кокюсине урып: 


— Мен о девге дюньянынъ къач буджакъ олгъаныны 
косьтеририм! — дей. 


Девге къаршы аскер топлай. 
Лякин оны енъип оламай. 
Демир дев аскерлерни тар-мар этип ташлай. 


Бундан сонъ къарт везирлерден бири падишагъа шойле дей: 


— Падиша азретлери, биз девни ольдюрип оламамыз, чюнки 
о демирден. 

Оны тек атешке иритип ёкъ этмек мумкюн. 

Бу ишни мемлекетимизде яшагъан бир къарт демирджи 
япабилир. 


Падишанынъ эмиринен демирджини сарайгъа алып келелер. 


— Сен меним падишалыгъымда пейда олгъан демир девни 
иритмек керексинъ, — дей падиша къарткъа. 

— Санъа къыркъ кунь мулет! 

Эгер эмиримни эда этсенъ, иритильген демирнинъ эписи 
сенинъ олур. 

Барып да къыркъ куньде девни иритмесенъ, башынъ 
кесиледжек! 


Заваллы къарт падишанынъ залым эмирини озюнинъ бирден- 
бир къызы Гульджиангьа келип айта. 
Баба-бала къасеветке далалар. 


Демирджи алкъа ве зынджырлар япа. 

Дев сыгъаджакъ къадар терен оджакъ къаздырып, этрафына 
таштан дивар чектире ве якъарлыкъ азырлай. 

Лякин бутюн чарелер корюльгенине бакъмадан, баба-бала 
демир дев ирийджегине озьлери де инанмайлар. 


Геджелернинъ биринде Гульджиан «Бабамнынъ джаныны 
насыл этип къуртарсам экен» деп ойлана ве «Дертке дерман» 
дагъына барып, имдат сорамакъ къарарына келе. 

Эм шойле де япа. 

Эрте танъда юкъуда олгъан бабасына дуйдурмадан, дагъ 
этегине келе. 

Гульджиан шу дагъ огюне тиз чёке ве: 


— Эй къудретли «Дертке дерман» дагъы! 

Бу дюньяда екяне бабамны олюмден къуртармагъа ярдым эт! 
— дей юректен. 

Шу ань дагъ кенарындаки къувуштан: 


— Демир девни иритмек ичюн атешке инсан къаны 
тёкюльмек керек! — деген сес эшитиле. 


Къыркъынджы куню авджылар демир девни тузакъкъа 
тюшюрелер. 

Оны зынджыр ве алкъаларнен багълап, оджакъны 
туташтыралар. 

Лякин демир девге атеш де тесир этмей. 

Аксине, о бирден силькинип, зынджыр ве алкъаларны 
къопара да къачмагъа азырлана. 

Шу вакъыт дивар устюнден оджакъкъа агъач ташлап 
Гульджиан: 

— Эльвида, бабам! 

Эльвида халкъым! — деп озюни атешке ташлай. 

Демир дев ирип башлай. 

Бойле этип, Гульджиан бабасыны олюмден, халкъны демир 
девнинъ хышымындан къуртара. 


# Яхшы да къабакъ къадар дегиль 


Бир заманда бар экен, бир заманда ёкъ экен. 

Бир койде бир къартнен бир къартий яшай экен, оларнынъ 
бирден-бир огъуллары бар экен. 

Огъуллары догъгъанда ана-баба пек къувана — къартлыкъта 
оларны бакъаджакъ огъуллары бар да! 

Огъланчыкълары осер-буюр, ер къазар, айван бакъар, 
кьышлыкъ одун топлар, олар, къартлар, исе раатланырлар! 
Мына огъуллары да осип-буюди, ана-баба энди къартайды, 
амма раатлыкъ не экенини аля даа бильмейлер. 


Огъуллары азбаргъа чыкъып, кунешнинъ сыджакъ нурлары 
астында отларнынъ устюнде созулып ята, гъарип къартлар 
исе эп чалышалар. 

Огълан яткъан еринде хаяллана — шеэрге бараджакъ, ёлда 
исе чалыларнынъ тюбюнде алтын толу торба тападжакъ... 


Кель заман, кет заман, къартлар олелер, огълан янъгъыз 
къала. 

Бабасындан ас а балыкъ къалгъан топракъны, айванларны 
сатып, акъчасыны масраф эткен сонъ, энди не япайым экен, 
деп тюшюнджеге дала. 

Бакъса, къомшулары къышкъа тедарикленелер. 

Дагъдан сепет-сепет фындыкъ, джевиз, алма, армут, 
къызылчыкъ кетирелер, къышлыкъ одун ташыйлар. 


Къолтугъына буюк бир чувал къыстырып дагъда доланып 
юре. 

Юре-юре буюк джевиз тереги тюбюнде токътай. 

Устюнде пек номай джевизи бар. 

Амма оларны насыл джыяджакъсынъ?! 

Терекке чыкъмаздан эвель, бираз ятып раатланаджакъ ола. 
Джевиз тереги тюбюнде ятып хаяллана: 

% Эгер эр бир джевиз къабакъ къадар олса, бир джевизнинъ 
ашы бир афтагъа етер эди! 

Афтада бир келирсинъ, бир джевиз-къабакъ къопарырсынь, 
весселям, бир афтагъадже ич бир тюшюндженъ олмайджакъ! 


Хаяллана, хаяллана юкъугъа далгъаныны сезмей къала. 
Тюшюнде о, балабан джевиз-къабакъны шеэрге алып кельген 
ве оны падишанынъ сарайына давет эткенлер. 

Падиша бу джевизнинъ ерине онъа падишалыгъынынъ 
ярысыны береджек ола, огълан исе разы олмай, бутюн 
падишалыкъны ве падишанынъ къызыны бермелерини талап 
эте. 

Буны эшиткен падиша ойле ачувлана ки, йигитнинъ башына 
бир таякъ ура! 


Огълан атылып тура, неге огърагъаныны анъламай, бакъса, 
манълайында онынъ башына теректен тюшкен джевиз къадар 
шишик пейда олгъан. 

Огълан терек тюбюнде отурып манълайыны сийпай ве: 
«Яхшы да, джевиз къабакъ къадар дегиль» — деп къувана. 


## Чалгъыджы Селим 


Бир заманда бар экен, бир заманда ёкъ экен, узакъ бир 
мемлекетте Селим адлы чалгъыджы бар экен. 


Онынъ йырларыны эшиткен къартлар, инсангъа бойле 
тылсымлы сес бинъ йылда бир кере бериле, дей экенлер. 
Иырджы Селим акъкъындаки шан-шурет чокъ мемлекетлерге 
ете. 

Иырджыны динълемек ичюн энъ узакъ шеэрлерден, энъ 
кучюк койлерден келелер. 

Иырджынынъ узурына кельген эр бир инсан онъа бахшыш 
кетирмекни озь боюн борджу, деп сая. 

Кимдир сыджакъ пите, кимдир сапсары юзюм салкъымлары, 
дигерлери пенир тёгереги, даа биревлери озь къолларынен 
ясагъан шейлерни кетире. 

Онъа хаста, алсыз, меджалсыз, ёкъсузлыкътан хорлангъан 
алда кельген адамлар къайткъанда къальплеринде ишанч, 
умют, кучь-къувет дуйгъуларыны алып кетелер. 


Куньлернинъ биринде Селимни падиша сарайына чагъыртып, 
онъа сарай йырджысы олмакъны, сарайда яшап эр кунь 
падиша ве онынъ якъынларыны озь йырларынен хош этмекни 
теклиф этелер. 

Лякин Селим шан-шурет ве байлыкъны ред эте. 

Онынъ йырлары тек задекян ве байларгъа керек 
олмагъаныны биле... 


О куньден СОНЪ падишанынъ якъынлары, 
алидженапларынынъ табилери падишанынъ сарайына 
нисбетен йырджыгъа сыкъ баралар, деп шикяетленелер. 
Къомшу мемлекетлер исе, сизинъ девлетинъизде биринджи 
шахыс падиша дегиль де. 

Селим адлы чалгъыджы экен, дейлер. 

Бу адам пек магърурланып, падишанынъ сайгъысыны ред 
этерек, авам халкъ ве чешит факъыр-фукъарелернинъ 
сайгъы-итибарыны устюн коре эмиш, дейлер... 


Тамчы ташны тешер, деп нафиле айтмагъанлар. 

Падиша озь якъынларынынъ ифтираларыны чокъ динълей. 
Онынъ сёзюне бойсунмагъан йырджыгъа къаршы 
ишанчсызлыкъ ве нефрети кунь сайын арта. 


Къаранлыкъ геджелернинъ биринде падишанынъ 
хызметкярлары йырджыны якъалайлар, онынъ севимли 


сазыны урып парча-кесек этелер, озюни исе юксек 
дагъларгъа алып барып, инсан кирмейджек къавий къалеге 
къапайлар. 

Сакъчылар ве хызметкярлар Селимнинъ йырларыны динълеп, 
оны таш уджейреден чыкъармасынлар дие, падиша оларнынъ 
эписининъ къулакъларыны тешмекни эмир эте. 


О йылы гедже кокю узеринде парылдагъан узун къуйрукълы 
янгъан йылдыз пейда ола. 

Падишанынъ якъынлары, халкънынъ гъадабына огърамамакъ 
макъсадынен, янгъан йылдызнынь укюмдары намлы 
йырджынынъ йырларыны динълемек ичюн оны алып 
къачкъан, деген лафлар даркъаталар. 

Халкъ бу ошеклерге инана. 


Йырджы таш чувалынынъ ичинде янъгъыз къалып, чешит 
къурт, къуш, сычанларны бакъа, озюне алыштыра. 

О, оларнен озюнинъ бир парча отьмегинен пайлаша, оларнен 
лаф эте, оларгъа озь йырларыны йырлай. 

Куньлернинъ биринде, дагъларда котерильген шиддетли ель 
къалеге бир оба чешит урлукъ алып келе. 

Кунеш къыздырып, дагълардан ирмачыкълар акъып 
башлагъан кунешли баарь кельгенинен. 

Селим къале дивары янындаки ерни къаза, топлагъан 
урлукъларыны сачып, сувара. 

Олар тез чыкъмасы ичюн, эр кунь мында келип, озь 
йырларыны йырлай. 


Масалларда олгъаны киби, ешерген экинлер кунь дегиль, 
саат сайын осип, аджайип чечек ве тереклерге чевирилелер. 
Бир йылдан сонъ тереклер мейва берип башлайлар. 

Иырджы къулакълары эшитмей, индемей къалгъан сакъчы ве 
хызметкярларны сыйлай. 


Тереклернинъ арасында къыйыш-къунъгъур сакъат бир терек 
де ола. 

Онынъ ашагъы къысмында къабакъ къадар къатты бир 
шишик пейда олып, ондан догъру индже пытакъ осип чыкъа. 
Селим, бу худжур терекни чыкъармакъ керек, деп тюшюне. 

О, чапасыны алып терекнинъ янына да бара, онъа 
якъынлашкъанда севимли сазынынъ нагъмелерини эшите... 
Эр кереси. 

Селим сакъат терекке якъынлашкъанда, саз теллерининъ 
яваштан эшитильген назик сеси янъгъырап башлай... 


Кузьнинъ сонъунда тереклер япракъларыны тёкип къышлыкъ 
юкъугъа далгъанда, йырджы сакъат терекни кесе. 

О, бутюн къыш, къол къавуштырмай чалыша ве, ниает, 
теректен саз ясай. 

Иырджы сазны сакъчы ве хызметкярларгъа корьсете. 

Олар теллери олмагъан чалгъы алетине бакъаракъ, къарт 
махбюс олардан не истегенини анълайлар. 


Сакъчылар Селимге тель кетирелер, о, сазнынъ теллерини 
чектирип, оларны черткенинен этрафны тылсымлы 
нагъмелер сарып алалар. 

Селим йырлап башлай. 

Селим адамларнынъ черелери джанлангъаныны, музыка 
седаларына тараф созулгъанларыны, оларнынъ козьлеринде 
атешчиклер янгъаныны коре. 

Бу ань муджизе юзь бере! 

Сагъыр сакъчы ве хызметкярлар эшитип башлайлар! 


Тезден къалеге, падиша ольди ве къарт йырджы 
адамларнынъ янына къайта биле, деген хабер келе. 

Селим чокътан бекленильген хаберге ойле къувана, ойле 
эеджанлана ки, сабасына кунеш нурларынен айдынлангъан 
ода ерине зораки белли олгъан пенджерени коре. 

Иырджы сокъурлангъаныны анълай. 

О, къарт ве аджиз олгъаныны анълай. 

Таш чувал ичинде пек чокъ вакъыт кечирди де. 

О, анда, дагълар артында, тувгъан шеэринде оны кимсе 
хатырламай, сой-акърабалары, эш-достларынынъ эписи бу 
фани дюньяны терк эттилер, деп тюшюне. 

Эр шейни анълагъан къарт къаледе къалмакъ къарарына 
келе. 


Селим бу дюньяда онынъ сайылы куньлери къалгъаныны, 
Алла-Тааля оны озь узурына чагъыргъаныны сезе. 

Бу заман о, кеченлерде торун корьген хызметкярны 
чагъырып, огъланчыкъ келеджекте мешур чалгъыджы 
оладжагъыны айта ве озюнинъ сазыны онъа багъышлай. 


Хызметкяр иырджынынъ айткъанларына инана ве торуны 
бираз оськен сонъ оны шеэрнинъ энъ белли чалгъыджысына 
алып бара. 

Бутюн омюр топлагъан байлыгъыны оджагъа берип, 
огъланчыкъны саз чалмагъа огретмесини риджа эте. 


Арадан бир йыл кече. 

Оджа огъланчыкъны эвлерине алып келе ве къартбабасына 
энди чалгьыджылыкъ санатында онынъ озю биле 
огъланчыкъкъа етип оламагъаныны айта. 


Къарт оджанынъ айткъанларыны динълеп, эски сандыкънынъ 
агъыр къапагъыны ача ве андан мешур Селимнинъ сазыны 
чыкъара. 

Огъланчыкъ сазнынъ тюшкен теллерини тарттырып, назик 
къолларыннен оларны черте, шу ань тылсымлы нагъме 
седалары янъгъырай. 

Эвде, азбарда, сокъакъта олгъанларнынъ эписи яш 
чалгъыджыны динълемек ичюн чапып келе. 

Адамлар нефес алмагъа къоркъып саз нагъмелерини 
динълейлер, оларнынъ козьлеринден яшлар акъмакъта, олар 
санки кимнинъдир къара язылы такъдирини 
хатырламакъталар... 


Арадан бир къач йыл кече. 

Яш чалгъыджы акъкъында шан-шурет энъ узакъ шеэр ве 
койлерге етип бара. 

Инсанлар сазнынъ аджайип нагъмелерини динълемеге 
келип, къальплеринде парлакъ келеджекке ишанч ве 
умютнен къайталар. 

Чалгъыджыгъа Селим адыны ким ве не вакъыт бергенини 
кимсе хатырламай. 

Онынъ ады эр вакъыт чалгъыджы Селим олгъанына эр кес 
эмин. 


## Шейтанларнынъ эви 


Бир заманда бар экен, бир заманда екъ экен, юксек 
къырларнынъ тёпесинде бир чобан яшай экен. 

Чобаннынъ учь огълу бар экен. 

Огъуллары бабаларына къойларны отлатмагъа, 
къашкъырлардан, аювлар ве тилькилерден къорчаламагъа 
ярдым эте экенлер. 

Вакъыт кеттикче, чобаннынъ уйкен огълу оськен, буюген, 
кучьлю-такъатлы олгъан ве озюни эр дуйгъан сонъ, 
куньлернинъ биринде бабасына шойле деген: 


— Баба, дагъда яшап, адамлар ашада, дагъларнынъ 
этеклеринде насыл яшагъанларындан хаберимиз ёкъ. 
Иибер мени, барып бакъайым. 


Сез берем, бир йылдан сонъ илле къайтырым. 


Бабасы огълуна ёкъ демеген. 

Онъа ёлгъа энъ яхшы атларынынъ бирисини, ёлда оны 
къорчалай биледжек балабан ве шорбаджысына садыкъ 
олгъан копекни, ёллукъ пара берип, озгъаргъан. 


Йигит дагъдан тюшкен ве кимнинъдир ачкъан, къайда алып 
баргъаны белли олмагъан ёлдан кетип башлагъан. 

Кеткен, кеткен, энди кунеш де къонып башлагъан, ель 
салкъынлашкъан, ёлунда исе не бир эв, не де бир ёлджу 
корюнмеген. 

Бу ёл къайда алып баргъаныны сорамагъа биле джан екъ 
экен. 


Апансыздан йигитнинъ ёлунда эчки отлатып юрген бир 
къартий пейда олгъан. 
Иигит ондан: 


— Къартана, бу ерлерде геджелемеге, адамларнен 
къонушмагъа бир эв бармы экен? — деп сорагъан. 


Къартий онъа шойле джевап берген: 


— Анавы къырнынъ артында бир эв бар. 

Шорбаджы къадыннен лаф этсенъ, анда геджелей билесинъ. 
О, санъа эр шейни анълатыр. 

Амма, догърусыны айтсам, шу эв акъкъында эмиш-демишлер 
чокъ юре. 

Гуя, бу эвге кирген адам бир даа андан чыкъмагъан. 
Догърумы, ёкъмы, бильмейим. 

Бельки, кимлердир бойле эмиш-демишлерни аселет 
таркъаткъан... 


— Сагъ олунъыз, къартана, мен бойле масаллардан 
къоркъмайым.— деген йигит. — Кери къайткъанымда, 
мытлакъа сизни тапарым ве бу эмиш-демишлернинъ къайсы 
догърусы, къайсы ялан олгъаныны айтырым. 


Йигит къартийнинъ айткъан эвге якъынлашкъанда, бакъса, 
адий эв дегиль де, кервансарай олгъаныны анълагъан. 

Демек, мында ашамагъа да, геджелемеге де мумкюн. 

Эвнинъ къапысы янында оны алчакъ бойлу, азгъын бир 
къадын къаршылагъан. 


О, мусафирге пек къувангъан, геджелемеси ичюн исе 
олгъаны-оладжагъы бир капик сорагъан. 
Къадын йигитнинъ къолуна анахтар берип, шойле деген: 


— Ат араныны ачарсынъ, айванларны ичине алып кирерсинъ. 
Мына санъа йип, бу йипнен атны ахыргъа, копекни исе 
ювагъа багъла. 

Мен исе барып, санъа аш азырлайым. 


Йигит, эписини къадыннынъ айткъаны киби япкъан. 
Айванларны арангъа кирдирип багълагъан, ашаткъан, 
ичирген, сонъ эвге кирген. 

Бакъса, софранынъ устю донатылгъан, сыджакъ шорбадан, 
янъы фурундан чыкъарылгъан пителерден, къавурылгъан 
эттен лезетли къокъулар чыкъа. 

Энди софрагъа отураджакъта, къадын онъа шойле деген: 


— Мусафирханемизде эскиден къалма бир адет бар. 

Ашкъа отурмаздан эвель мусафир къонакъбайнен кучюни 
сынай — эгер енъсе, емекни бедава ашай. 

Эвель мусафирлер огъулларымнен куреше эдилер, амма олар 
шеэрге кеттилер ве бир даа къайтмадылар. 

Амма адет — адеттир. 

Демек, меннен курешкен сонъ ашкъа отурырсынъ. 


Йигит къадыннынъ айткъан сёзлерине кулюмсиреп, 
агъыртмайым деп, явашчыкътан омузларыны сыкъкъан, амма 
шорбаджы къадын озюнинъ арыкъ къолларынен оны 
белинден ойле сыкъкъан ки, йигитнинъ нефеси токътагъан, о 
шимди къадын оны йиберир, деп беллеген, амма, къадын 
йигитнинъ белини даа зияде сыкъкъан, йигит агърысына 
даяналмай, иш фена олгъаныны анълагъан ве: 


— Атым, копегим, манъа ярдым этинъиз! — деп чагъыргъан. 
Къадын исе: 


— Эй, йипим, ось! 
Атнен копекке чезильмеге берме! — деген. 


Айванларнынъ бойнундаки индже йип деръал 
къалынлашкъан ве айванлар чезилип, шорбаджылары янына 
ярдымгъа етишип оламагъанлар. 


Йигит эсини джойгъанынен, къадын оны богъып, эв 
янындаки чукъургъа комген. 

Эвельки мусафирлери де анда ята экенлер. 

Янындаки агъач устюне исе невбеттеки бельгини къойгъан. 


Арадан бир йыл кечкен. 
Чобаннынъ экинджи огълу да етишкен огълан олгъан. 
Озюни эр дуйгъан сонъ, бабасына: 


— Агъам шеэрге кетти, къайтмады, демек ёлда бир де-бир 
белягъа огърагъандыр. 

Баба, йибер мени, агъамны тапсам, экимиз къайтырмыз,— 
деген. 


Бабасы огълундан айырылмагъа истемесе де, уйкенини де 
аджыгъан, бельки о, керчектен де ярдымгъа мухтадж. 
Ортанджы огълуна кетмеге разылыкъ берген, ёлда 
къорчаласынлар деп, янына атнен копекни берген. 


Йигит, атына минип, ёлгъа чыкъкъан. 

Дагъдан тюшкен сонъ, кимнинъдир ачкъан сокъачыкътан 
кеткен. 

Кете-кете, ёлунда исе не эв, не джан расткетирмей. 

Энди кунь де къонып башлагъан, огълан, къайда геджелерим 
экен, деп тюшюнджеге далгъан. 

Апансыздан ёлунда эчки отлаткъан къартийни расткетирген. 
Иигит токъталып, онынънен селямлашкъан ве: 


— Бу этрафта эв бармы? — деп сорагъан. 
Къартий онъа шойле джевап берген: 


— Ёлунъда таштан ясалгъан эвни расткетирирсинъ, бу эв — 
кервансарай. 

Анда геджелей билесинъ. 

Амма шу эв акъкъында чешит тюрлю къолайсыз эмиш- 
демишлер юре. 

Бу эвге кирмек къолай, амма чыкъмасы кучь, деп айталар. 
Догърусыны айталармы, яланмы, бильмейим. 

Озюнъ бакъарсынъ! 


Иигит кулип: 


— Эй, къартана, мен ичюн раатсызланма! 


Озюмни къорчалай билем, — деп джевап берген. 

— Туджджар дегилим де, янымда алтыным ёкъ. 

Бутюн байлыгъым — атымнен мына бу копегим, о не 
къашкъырлардан, не аювлардан къоркъа. 


Йигит къартийнинъ айткъан кервансарайына етип кельген. 
Арабакъапысы огюнде оны сачы чаларгъан, эсли, алчакъ 
бойлу, арыкъ, начар бир къадын къаршылап алгъан. 

О, мусафирге пек къувангъан. 

Геджелемеси ичюн пек аз пара сорагъан. 

Иигитке ат аранынынъ анахтарыны, йип берип, озю аш 
азырламагъа кеткен. 


Ортанджысы эписини айтылгъаны киби япкъан сонъ, эвнинъ 
ичерисине кирген. 

Бакъса, софрада тургъан ашлар бувланып, лезетли къокъулар 
чыкъаралар. 

Тазе пителер, къавурылгъан тавукъ эти... 

Энди софрагъа отурайым дегенде, къадын оны токътата: 


— Бу эвде эвель-эзельден берли бир адет бар. 

Мусафир, софрагъа отурмаздан эвель, эвнинъ саибинен 
кучюни сынамакъ керек. 

Эгер саипни енъсе, бедава сыйлана. 

Эвель мусафирлер огъулларымнен куреше эдилер, амма олар 
шеэрге кеттилер ве къайтмадылар... 


Йигит кулюмсиреди, мукъайтлыкънен къадынны 
омузларындан къучакълады, къадын исе оны белинден ойле 
сыкъты ки, йигитнинъ нефеси тыйылды! 

О, къадын шакъа этедир, деп тюшюнген. 

Амма бетине бакъкъанынен — къоркъкъан: эвель къадын эди, 
шимди исе... 

Иигит онынъ демирден де къатты къолларынынъ сыкъувына 
даянамайып, багъырмагъа башлагъан: 


— Эй, меним садыкъ атым, садыкъ копегим, ярдымгъа 
келинъиз! 


Лякин не ат, не копек шорбаджыларына ярдымгъа етишип 
оламагъанлар, оны къуртарып оламагъанлар... 


Арадан даа бир йыл кечкен. 


Энди чобаннынъ кенджеси де буюп етишкен, кучьлю- 
такъатлы олгъан. 
Озюни эр дуйгъан ве бабасына: 


— Гъалиба, агъаларым насылдыр белягъа огърадылар... 
Башкъа адда илле къайтыр эдилер. 
Бугунь бир тюш корьдим, олар мени яр дымгъа чагъыралар... 


Бабасы не япсын, кенджесини де елгъан азырламагъа 
башлагъан. 

Онынъ ичюн энъ яхшы атыны эгерлеген, ёлда къорчаласын 
деп, энъ къуветли копекни азырлагъан ве огълуна шойле 
деген: 


— Огълум, ёлда-изде пек мукъайт ол. 

Санъа кульген адамгъа, ве онынъ айткъан эйи сёзлерине эр 
вакъыт инанма, о яландан да кулюмсирей биле. 

Бир къараргъа кельмезден эвель еди кере ольче де, сонъ бич. 


Мына, кенджетай да дагъдан тюшкен, кете, кете, орталыкъта 
исе бир тири джанны расткетирмей. 

Кунь къонып башлагъанда, эчки отлаткъан къартийни 
расткетире. 

Иигит онынънен селямлашкъан сонъ: 


— Къартана, бу ерлерде чокътан яшайсынъызмы? — деп 
сорай. 


— Чокътан, огълум, — дей къартий. 
Бу орталыкъта догъдым, осьтим, къартайдым. 


— Я бу ёлда агъаларымны расткетирмединъизми? 
Олар да, мен киби, атлар устюнде, янларында копеклери де 
бар эди. 


— Эбет, расткетирдим! — деди къартий. 

— Олар шеэрге кете эдилер. 

Къайткъанда манъа шеэрден бахшышлар кетирмеге 
ишандыргъан эдилер, амма аля бу кунь ёкълар. 

Шеэрдеки яшайышны бегенгендирлер. 


— Я бу эртафта геджелемеге ер тапылмазмы? — деп сорагъан 
ЙИГИТ. 


— Ёлунъда кервансарайны расткетирирсинъ, иште, анда 
геджелемеге мумкюн. 

Амма сени эвельден тенбиелемеге истейим. 

Шу керван-сарай акъкъында ярамай эмиш-демишлер юре... 


— Айды, бакъармыз! — дей йигит ве атыны еринден кочюре. 


Бираз узакълашкъан сонъ, артына чевирилип, бакъса, не 
корьсин: къартий эчкиси артындан чапа, этеклери астындан 
исе аякълары ерине эчки туягъы корюнген... 

Иигит бабасынынъ айткъан сезлерини хатырлагъан: «Бакъ 
сен, эчки эчкини къувалай...» 

Этрафында не бир джан, не бир эв, тек бу къартий ве эчки 
олгъанларына тааджипленген ве мукъайт олмакъ 
кереклигини анълагъан. 


Йигит кервансарайгъа келип еткенде, кунь къонгъан эди. 
Къапы янында оны къадын къаршылагъан. 

«Къартийнинъ джариеси беклей деп тюшюнген йигит. 
Къадын аткъа, копекке бакъкъанындан, йигит агъалары бу 
ерде олгъанларыны анълагъан лякин сораштырып 
отурмагъан. 

Къадын йигитке ат аранынынъ анахтарыны ве йип берип, 
айванларны йипке сыкъча багъласын деп айткъан. 

Копек, юваны къокълагъан сонъ, раатсызлыкъ бильдирмей, 
тёшельген пичен устюне ятып узангъан. 

Аты да, раатсызлыкъ бильдирмеген, янъы ерге тюшкенде, эр 
вакъыт япкъаны киби, этрафына сакъынып бакъмагъан. 
«Демек, айванлар таныш къокъуны дуйгъанлар»,— деп 
тюшюнген йигит ве къартийнинъ, бу эвге кирмек къолай, 
амма чыкъмасы кучь, деген сёзлерини хатырлагъан. 


Эвнинъ янына якъынлашаяткъанда, къадыннынъ онъа 
туттургъан йипини хатырлап, оны джебине сакълагъан. 
Ичери кирсе, софранынъ устюнде азыр аш бувлана, тазе 
пителер, къавурылгъан тавукъ къокъуй экен. 

«Емекни насыл тез азырлагъанмыз...»,— деп тюшюнген йигит 
ве къадындан сорагъан: 


== Агъаларым да сизде геджелемеге къалмагъан эдилерми? 


— Эбет, къалгъан эдилер! — джевап берген къадын. 
— Тек олар шеэрге ашыкъа эдилер. 


Кери къайткъанда, кирмеге ишандырдылар, амма бир даа 
кельмедилер. 

Иште, огъулларым да ойле... 

Шеэрге кеттилер, бир даа къайтмадылар. 

Шеэр — токълукъ бильмеген къурсакъ киби, ютса, бир даа 
кери тюкюрмез. 

Сен де шеэрге тюшсенъ, мукъайт ол. 


Йигит энди софра башына отураджакъта, къадын оны 
токътатып: 


— Огълум, бу эвде эвель-эзельден берли бир адет бар. 

Бу адетни та меним къартбабам башлагъан эди. 

Мусафир, софрагъа отурмаздан эвель, эвнинъ саибинен 
кучюни сынамакъ керек. 

Эвель мусафирлер огъулларымнен куреше эдилер... — къадын 
аджыныкълы кулюмсиреди.— Амма адет — адеттир... 

Мени енъсенъ, емегинъ бедава оладжакъ. 


«Не себептен меннен курешеджек ола я бу? — деп тюшюнген 
ЙИГИТ, 

— Озю зорнен аякъ устюнде тура... 

Э, бу иште бир къыл бар... бу къадын къучакъласа, зор 
оладжакъкъа ошай...» 

Къадын йигитни къучакълагъанынен, о, къоллары демир 
олгъаныны анълады ве иш ненен битеджегини беклемей, аты 
ве копегини ярдымгъа чагъырды. 


Ачувлангъанындан, къадыннынъ бети къыйышкъан: 


— Ось, йипим. 
Атнен копекке ярдымгъа кельмеге берме! — деп багъыргъан. 


Йигит, джебиндеки йип къыбырдангъаныны сезген. 

О, деръал оны джебинден чыкъарып, къадыннынъ бойнуна 
саргъан. 

Иип, осип, осип, вира къалынлашкъан ве эв саибесини 
богъып башлагъан. 

Шу арада айванлар да саибине ярдымгъа етишкенлер. 
Къадын, бойнундаки йипни чекип ташламагъа тырышкъан, 
амма онъа кучю етмеген. 

Иип богъазыны ойле сыкъкъан ки, агъызындан тишлери, 
козьлеринден бебеклери атылып чыкъкъанлар. 

Башында исе эчки бойнузлары осип чыкъкъан. 


Къадын ерге юварлангъан, антери тюбюнден исе, 
къартийнинъки киби, эчки туякълары корюнген. 


Йигит агъалары насыл ольгенлерини деръал анълагъан. 

О, агъаларыны къыдырып, бутюн одаларны айланып 
чыкъкъан. 

Одаларнынъ бирисинде сув толу олгъан эки гугюмни 
тапкъан. 

Бирисининъ ичиндеки сув быланыкъ, батакълыкъ къокъуй, 
экинджисинде исе буллюр киби темиз ве тазе дагъ 
чечеклеринен къокъуй экен. 

Иигит этрафына бакъынгъан ве кошеде, орюмчекке сарылы 
балабан къара бийни корьген. 

Биринджи гугюмден сув алып, бийге сепкен, онынъ аякълары 
шу ань топланып, орюмчеклер устюне олю алда асылып 
къалгъан. 

Бундан сонъ йигит экинджи гугюмдеки сувдан алып, кене 
бийнинъ устюне сепкен. 

Не корьсин — бий тирильген! 


Йигит къадыннынъ агъаларыны сакълагъан ерни чокъ 
арагъан. 

Не исе, эв артындаки дирекни ве устюндеки бельгилерни 
корип къалгъан. 

Дирек янындаки топракъны къазгъалап башлагъанынен 
агъаларынынъ джесетлери чыкъкъан. 

Оларнынъ устюне гугюмлердеки сувдан, башта джансыз 
союны сепкен, бундан сонъ экинджи гугюмдеки джанлы 
сувны сепкенинен, агъалары тирильген! 

Агъалар, бир даа аман-эсен корюшкенлерине эм агъладылар, 
эм кульдилер. 

Къардашларына миннетдарлыкъларыны насыл 
бильдиреджеклерини бильмегенлер. 

Сонъ бойнузлы обурны озьлери яткъан чукъургъа 
комьгенлер, устюнден агъыр ташлар тизгенлер, дирекни исе 
якъкъанлар. 

Олар бу ишни япкъанларынен — шу ань керван сарай да ер 
юзюнден гъайып олгъан. 

Бойле этип агъа, къардашлар сагъ-селямет эвлерине 
къайткъанлар. 


## Одунджы тильки 


Бир заманда бар экен, бир заманда ёкъ экен. 


Койден узакъ сыкъ дагъларда айнеджи бир тильки яшай 
экен. 

Бу тильки дарма къуш эти ашап кечине экен. 

Ондан джаны янгъан къушлар юваларыны энъ юксек 
тереклернинъ тёепелерине орип, анда йымырта къозлай ве 
бала чыкъара экенлер. 

Бундан сонъ тилькининъ къысмети кесильген. 

О, чокъ вакъыт яры токъ, яры ач алда юре экен. 


Бир кунь дагъ ичинде ач къарынгъа доланып юргенде бир 
юксек терекнинъ тёпесинде къуш чивильдисини эшите. 
Башыны котерип, телеге бакъа. 

Бакъса, не корьсин, анда бир ана къуш ве бир чокъ да къуш 
балачыкълары бар. 

О, айнеджилик тюшюнмеге башлай. 

Акълына, мен одунджы олайым да, бу къушкъа бир 
айнеджилик этейим, деген фикирни кетирип, дагъ ичине 
синъип кете. 

Арасы чокъ кечмеден, къайдандыр, бир балта тапып, къайтып 
келе де, къушкъа: 


— Эй, достум къуш, манъа сенинъ юванъны бозмакъ сырасы 
тюшти. 

Мен падишанынъ дагъджысым, онынъ эмринен дагъда 
низамнен одун кесем. 

Энди невбет сенинъ юванъ олгъан терекке кельди, — дей. 


Ана къуш къоркъып: 


— Джаным, тильки,ялварам санъа, бу терекни кесмей тур. 
Меним балаларым даа учаджакъ чагъына кельмедилер, —дей. 
— Сен терекни кессенъ, он эки баламнынъ эписи ерге тюшип, 
олюр. 

Сабийлерим ботен ерде оледжеклер. 

Сен падишагъа оны анълатсанъ, о меним дегениме разы олур 
эди. 

Мен беллесем падишанынъ да балалары бардыр. 

Баласы олгъанлар къуш ювасыны бозмакъ истемезлер 


Айнеджи тильки: 
— О, бельки, сенинъ риджанъны къабул этер эди, амма мен 


догърудан-догъру падишанынъ озюне дегиль де, онынъ 
везирлеринден бирине багълым. 


О везирде бала-чагъа ёкъ. 

О, пек ачувлы адам. 

Бир шейни эмир эттими мытлакъа япмакъ керек. 

Япамасанъ джезасыны чекерсинъ. 

Мен кене сенинъ адынъдан онъа бир риджа этип бакъайым, 
ихтимал, дерья янар, — дей тургъанлар, ким бильсин, бельки 
разы олур деп, чыкъып кете. 


Экинджи куню айнеджи тильки кене балтасыны омузына 
урып келе. 
О, ана къушкъа: 


— Везир эфендиге сенинъ риджанъны айттым. 

Башта пек ачувланды. 

Мен онъа бу он эки балалы бир къушнынъ риджасыдыр деген 
СОНЪ, 0: 


— Манъа эким, къуш эти ашамакъ керек олгъаныны айтты. 
Бар сен о къушкъа айт, манъа бир баласыны бермеге разы 
олса, о терекни кесмей турарсынъ, деп йиберди, — дей. 


Ана къуш бираз тюшюнген сонъ, он эки баланынъ јн 
экисинден де къуртулгъандже зайыфларындан бирини берип 
къуртулайым деп, бир зайыф баласыны тилькиге быракъа. 

Ач тильки къуш баласыны къап-къач этип ала да, кенаргъа 
кетип ашай. 


Бир къач кунь кечкен сонъ, тильки кене де терекнинъ 
тюбюне келип ана къушкъа: 


— Сенинъ баланънынъ эти везир эфендиге азлыкъ этти. 

Бир баланъны даа берсенъ везир эфенди устюнде 
яшадыгъынљ терекни кесмей тураджагъымны айтты. 

Эгер бермесенъ, шимди терекни кесип башлайджагъым,— 
дей. 


Ана къуш къоркъусындан кене де зайыфча балаларындан 
бирисини бермеге меджбур ола. 

Шай этип, айнеджи тильки къушнынъ он дане баласыны 
ашай. 


Куньлерден бир кунь ана къушкъа бир къуш мусафирликке 
келе. 
Мусафир къушлар арасында кескин акъылынен белли экен. 


О къуш къонакъбай къуштан къач дане баласы олгъаныны 
сорай. 

Къонакъбай къуш да, одунджы тилькининь он эки 
баласындан он данесини ашагъаныны ве энди невбет 
къалгъан эки баласына кельгенини айта. 


Мусафир къуш, къонакъбай къушкъа: 


— Алла-алла, къонакъбай, озюнъ де тонъкъа экенсинъ, шунъа 
бир чаре тюшюнип тапамагъансынъ. 


Бойле этсенъ, къалгъан эки баланъны ашагъан сонъ, озюнъни 
де сагъ къалдырмаз, —дей. 


Ана къуш яшларыны тёкип: 
— Я не япайым? — деп сорай. 
Мусафир къуш: 


— Эгер, о бир даа келип де балаларынъдан бирисини даа 
бермесенъ везирнинъ эмринен терекни кеседжегим десе, 
ярым сааттан сонъ кельсенъ беририм, шимди олар 
юкълайлар, де. 

О, кеткен сонъ озюнъ ерге тюш де, чалкъа тюшип ольген 
киби ят. 

О, сени корип севинир ве къысметим арткъан экен деп, 
ашайджакъ олур. 

Сен шу вакъыт онынъ козьлерини чокъучлап чыкъар. — дей. 


Мусафир къуш сагълыкълашып къайтып кете. 
Чокъ кечмей тильки кене келип, къушкъа: 


— Везир эфенди бир баланъны даа бермесенъ, терекни 
кесмемни эмир этти, — дей. 


Ана къуш да, мусафир къушнынъ огреткени киби: 


— Шимди балаларым юкълайлар. 
Ярым сааттан сонъ кельсенъ беририм, — дей. 


Айнеджи тильки бунъа инанып кете. 
Бу вакъытта ана къуш ерге тюше де, къанатларыны керип, 
чокъучыны ачып, ольген киби чалкъа тюшип ята. 


Тильки ярым сааттан сонъ келип къушны коре. 

Олю беллей ве онъа янашып, сабырнен ашайджакъ ола. 

Бу вакъыт ана къуш бирден сычрап, онынъ эки козюни де 
чокъуп чыкъара. 


## АЛТЫН БЕШИК 


Бу чокътан, дюнья асыл олгъан сонъ, олгъан шей. 

Джинлер, бутюн укюмни озь къолларына алмакъ истеп ве 
адамлар ернинъ саиплери олмасын деп, оларны озьра 
къавгъалаштырмагъа башладылар. 

Къан-къардашларны, дост-эшлерни, къолум-къомшуларны, 
къабилелер ве бутюн халкъларны къавгъалаштырдылар. 
Оларнынъ ирадесине бойсунмагъа истемегенлерге кок 
гудюрдиси ве яшынлар, ягъмур ве бурчакъ ягъдырдылар, эр 
шейни тюбю-тамырынен къуруткъан еллерни уфюрттилер, 
къуюлар ве чокъракъларны къуруттылар, айванларны гъайып 
эттилер. 


Джинлер яхшы анълай эдилер — адамлар озь арасында не 
къадар чокъ къавгъа этселер, оларны бойсундырмакъ, 
яшагъан ерлеринден къувмакъ, гъайып этмек о къадар 
къолай олур. 

Къырымда да ойле олды. 

Адамлар биринджи кере не ичюн къавгъалашкъанларыны да 
унуттылар. 

Ким биринджи олып, къомшусыны ифтиралады, достунынъ 
джаныны агъыртты, къомшу халкъкъа къаршы дженк 
башлады? 

Санки дерсинъ, адамлар гъадап ве нефретнен догъгъанлар. 
Къырымда эр даим бири-бирине душман олгъан дагъ ве чёль 
халкълары яшагъан эмишлер. 


Асылында исе дагъларда да, чёллерде де адамлар озьара 
тынч ве дост-муаббет, бир къабиле киби яшагъан, агъыр 
вакъытта бири-бирине ярдым эткен вакъытлары акъкъында 
риваетлер сакъланды. 


Дагъларда яшагъанлар багъчалар отурткъанлар, юзюм 
осьтюргенлер, авджылыкъ япкъанлар, туз тапкъанлар, комюр 
азырлагъанлар. 

Чёллерде яшагъанлар исе огюзлер, девелер, атлар, 
сыгъырлар ве къойларны асрагъанлар. 


Чельде яшагъан адамлар юнь ишлеп, ондан урба тиккенлер, 
килимлер токъугъанлар, кийизден юрт ясагъанлар, тери 
ишлегенлер ве ондан чарыкълар, чызма тиккенлер, буза ве 
къумыс сакъламакъ ичюн тулуплар япкъанлар. 

Богъдай ве арпа эккенлер, олардан куль ичинде отьмек 
пиширгенлер. 


Адамлар дагъларда ерлешкен койлерден тюшип, чёльге бара, 
юнь, тери, пенир ве ягъ ала эдилер. 

Чель тарафта яшагъанлар исе дагъларгъа барып, шифалы 
бал, туз, джевиз, юзюм, алма, армут ве дигер емишлерни 
къышлыкъ топлагъанлар. 

Оларнынъ арасына дава сюнгюсини ким ташлады, гъадап 
отуны ким экти? 

Буны кимсе хатырлап оламай. 


Дава де сакинлей, де янъы кучьнен туташа эди. 

Адамлар бири-бирининъ тарлаларыны, багъ-багъчаларыны, 
отлакъларыны чекип ала, тувар айванларыны айдап кете, 
отлар ве экинлерини, орманларны якъып кете эдилер. 
Къабилелернинъ ханлары бири-бирине нефрет беслеп, энъ 
яхшы батырларыны, энъ яхшы аскерлерини олюм-къалым 
тутушувына чыкъара эдилер. 

Айванлар ве къушлар биле озьра давалы олгъанлар. 

Иште, бу ийлекяр Джинлернинъ япкъан иши эди... 


Вакъыт кете. 

Дагъ къабилелери ханынынъ огълу олгъан. 

Огъланчыкъ бираз оськен сонъ, оны тербиелемекни сабыкъ 
къул, чельде догъып оськен аскерге авале эткенлер. 
Куньдюзлери къарт аскер хан-задени арбий санатына огрете, 
акъшамлары исе онъа Къырым чёллерининъ аланлыкълары, 
ат чапувлары, аскерлернинъ ярышлары, ай киби дюльбер 
къызлары акъкъында икяе эте эди. 


Чёль халкъынынъ ханында да къыз осе эди. 

Онынъ дюльберлиги, акъылы акъкъында шурет дагъларгъа да 
етти. 

Бир аньде ялы боюндан чёльнинъ кенарынадже етип, кери 
къайтып олгъан къушлармы, еллерми бу шуретни учурып 
кетирдилерми, буны кимсе бильмей. 

Амма япракълар, орманлар, ташлар ве къушларнынъ тилини 
анълагъан акъынлар бу хаберни дагъь койлерине 
джайраттылар. 


Хан-заде эр шейни бильген туджджарлардан чёльде буюк 
байрамгъа азырлыкъ корюльгенини бильди. 

Бу байрамда ханнынъ къызына киев сечилип алынаджакъ. 
Огълан чокъ беклеп отурмады. 

Къаранлыкъ геджеде урбасыны чобан урбасына 
денъиштирип, энъ севген атыны эгерледи де, чёльге чапып 
кетти. 


Бу арада исе чельде байрам башланды. 

Озен ялысында бинъ юрт къоюлды, оларнынъ арасындаки энъ 
юксек, къар киби беяз сою — ханнынъ юрту эди. 
Балабандан-балабан джез къазанларда къой эти пише, 
териден ясалгъан къырбалар ичинде къумыснен буза озь 
саатларыниы беклей эдилер. 

Чалгъыджылар алетлерини, джигитлер атларыны, аскерлер 
— къылычлары ве яйларыны азырлай эдилер. 

Мында чёльнинъ бутюн кошелеринден мешур батырлар, 
джесюр йигитлер, энъ чевик атлылар келип еттилер. 


Хан къызына эвленмеге истеген бутюн адамлар атларыны 
югенлеринден тутып, хан къызы ве онынъ энъ якъын 
адамлары юксек ястыкълар устюнде отургъан юрт огюнден 
кечтилер. 

Хан-заде къызны корьгенде, юрегине сюнгю санчылды. 

Онъа чёльнинъ энъ намлы йигитлеринен тутушмакътан 
гъайры, яйдан атувда къызны енъмек, ат чапувларында онъа 
етмек керек эди. 


Огълан чёльнинъ энъ намлы курешчилеринен курешти ве 
устазы огреткен усулларындан файдаланып, оларны енъди. 
Иигитлер оюнларында да онъа тенъ кельген олмады. 

Энди исе ханнынъ къызынен ярышлашмакъ вакъыт кельди. 
Къыз яй чекти, артындан ханзаде атты. 

Хан-заденинъ окъу хан къызынынъ окъуны етип, оны экиге 
больди. 

Къыз чёльге ель киби учкъан чапкъан аткъа минип чапып 
кетти, лякин йигит онъа етти ве олар хан юртуна берабер 
къайттылар. 

Демек, хан къызы озь нишанлысыны тапкъан. 


Хан огюнде адий чобан олмагъаныны анълады. 
О, йигитни юртуна давет этти ве озю акъкъында догърусыны 
айтмагъа риджа этти. 


Йигитнинъ икяесини эшиткен хан тюшюнджеге далды. 
Озюнинъ энъ якъын адамларынен меслеатлашкъан сонъ 
тойгъа разылыкъ берди. 

Хан дагълар ханынен тувгъанлашып, Къырымда яшагъан 
халкълар арасында тынчлыкъны гъайрыдан тиклер, деп 
тюшюнди. 


Вакъыт кечип, ханнынъ къызы огъул тапты. 

Чёльнинъ усталары темиз алтындан бешик ясап, оны 
тылсымлы орьнеклернен яраштырдылар. 

Къартлар бешик узеринде юз бир дуа окъуп, устюне чёльде 
оськен отлар иритильген сувны септилер. 

Къадимий риваетлерде айтылгъанына коре, бу отлар адамгъа 
джесарет, акъыл-идрак ве узун омюр багъышлай экенлер. 


Дагъларда яшагъан халкъларнынъ падишасы гъайып олгъан 
огълуны чокъ къыдырды, о, душманлары тарафында 
булунгъаныны анълагъан сонъ чёль халкъына дженк илян 
ЭТТИ. 

Эки буюктен-буюк орду бири-бирининъ къаршысына 
тизильди. 

Окъчулар къатты окъларыны чекип азырладылар, йигитлер 
кескин къылычларыны чыкъарып азырладылар, аскерлер 
оглеринден маджарларыны тикледилер. 

Аз бучукъ даа вакъыттан сонъ ер къанлы чарпышмадан 
сарсыладжакъ эди! 


Лякин бу арада дагъ халкъынынъ ордусы къаршысына хан- 
заденен онынъ къадыны чыкътылар. 

Олар оглеринде огълан балачыкълары яткъан алтын бешикни 
тута эдилер. 

Дагъ халкъы ханзадени таныды, хан да озь огълу ве варисини 
таныды. 

Иигитлер къылычларыны къынларына къайтардылар, 
аскерлер сюйрю маджаларыны ерге тюшюрдилер, окъчулар 
окъларыны аркъалары артына ташладылар. 


Бойле байрамны мында бу вакъыткъадже даа кимсе 
корьмеген! 

Онъа бутюн чёль ве дагъ халкълары топландылар. 

Ханлар алтын бешикнинъ эр эки тарафына отурдылар, 
ичинде оларнынъ бирден-бир варислери ята эди де! 

Иште, бойле этип, барышыкъ башланды. 


Кене, чокъ йыллар эвельси олгъаны киби, дагъ халкъы чёль 
халкъына тюшип, олардан юнь, тери, богъдай, буза ве 
къумыс, чёль халкъы исе дагъларгъа котерилип, бал, джевиз, 
юзюм, алма, армут ве башкъа емишлер ала эдилер. 


Дагънен чёль халкълары арасында барышыкъкъа иришильген 
сонъ, сонъу-буджагъы олмагъан чёль башлангъан дагънынъ 
этегинде козь яшы киби темиз чокъракъ шувулдады! 

Сув ерге кетмесин деп, онынъ четлерини мермернен 
къапладылар, тюбюне исе алтын бешикни ерлештирдилер. 
Алтын бешиктен алынгъан чокъракъ сувунынъ шифасы 
акъкъында шурет Къырымнынъ бутюн кошелерине барып 
етти. 

Саба, танъда чокъракъ янында къушлар, айванлар 
балачыкъларынен берабер топлана, балаларыны алтын 
бешикнинъ буллюр сувунда ювундырмакъ ичюн адамлар келе 
эдилер. 

Ким бу сувда къолу, бети, беденини ювып, бир авуч сув ичсе 
— бир тамам денъише эди. 

Балалар сагълам ве кучьлю осип чыкъа эдилер. 

Хасталар тюзеле, сакъатлар сагъламлаша эдилер. 

Тылсымлы чокъракътан эвине къайтаджакъ эр бир адам 
онынъ янында оськен тереклер ве чалыларнынъ 
пытакъларына чешит ренкли пошулар ве басма 
парчачыкълары багълай эдилер. 

Чокъракъ ве онынъ алтын чанагъы Къырым халкълары ичюн 
энъ мукъаддес ерге чевирильдилер. 


Адамлар эр даим ойле олур деп беллей эдилер. 

Лякин ийлекяр джинлер, ердеки укюмни гъайып 
этеяткъанларыны, эйилик яманлыкъны енъип башлагъаныны 
дуйгъанларынен, къоркътылар. 

Алтын бешикни парлап, чокъракъны лекелейджек адамны 
арадылар. 

Чокъ арадылар, амма ойлесини тапамадылар. 

Бойле адам тапылмагъан сонъ, джинлер алтын бешикни 
озьлери хырсызладылар, чокъракъны исе ер юзюнден гъайып 
эттилер — санки дерсинъ, бу ерде ич бир вакъыт чокъракъ 
олмагъан. 

Чельде исе Джинлер бу ишни дагъларда яшагъан адамлар 
яптылар, дагъарда — чёль халкъынынъ иши, деген эмиш- 
демишни таркъаттылар. 


Кене дава къозгъалды! 


Кене къылычлар бири-бирине урулып, данъгъырдадылар, 
окълар сызгъырдылар, янгъынлар алевлендилер. 

Кене ич бир къабааты олмагъан адамлар эляк олып 
башладылар... 


Куньлерден биринде Судакъ дживарларындаки дагъ этегинде 
ерлешкен койге бели къамбурайып къалгъан фукъаре бир 
къарт кельди. 

О, юзюм багъларыны асрагъан Айдер адлы адам къадыны ве 
еди огъулларынен берабер яшагъан адамнынъ араба 
къапысыны къакъты. 

Къартны эвге алдылар, къол-бетини ювдурдылар, ашаттылар, 
ичирдилер, сонъ тёшекке яткъыздылар. 

Танъда, даа эр кес юкълагъан вакъытта, къарт эв саибини 
уятып, алтын бешик насыл хырсызлангъанынынъ сырыны 
айтты. 

Джинлернинъ падишасыны тек Айдернинъ огъуллары енъип 
оладжакълары акъкъында да айтты. 

Лякин Айдер бу сырны огъулларына энъ кучюги он секиз 
яшкъа толгъан куньде ачып оладжакъ экен. 

Къарт Айдерге силя сатын алмакъ кереклигини айтты. 
Бундан гъайры, Айдерге силяны ягъламакъ ичюн мельэм 
берди. 

Къалгъан тылсымлы мельэмнен йигитлер куреш огюнден 
эллерине ве черелерине якъмакъ кереклер. 

Къарт джинлернинъ падишасыны дагъ тёпесине насыл этип 
чагъырмакъ мумкюн олгъаныны да анълатты. 

Буларны айткъан сонъ къарт бирден гъайып олды! 


Айдернинъ кенджеси 18 яшны толдургъан куню энди 
къартайгъан бабасы огъулларыны бир ерге топлап, силя 
сакълангъан сандыкъны ачып, оларгъа алтын бешикнинъ 
сыры акъкъында икяе этти. 

Йигитлер дагъларда узун бойнузлы еди дане беяз эчкини 
тутып, дагънынъ тёпесине чыкъарып, къаягъа багъладылар. 
Олар джинлерни учь кунь ве учь гедже бекледилер. 
Дертюнджи куню танъда беяз эчкилернинъ сеслерини 
эшиттилер, дагънынъ тёпесине джинлернинъ падишасы учып 
кельди. 

Иигитлер оны энди беклей эдилер. 


Олар танъдан кунь баткъандже уруштылар. 
Этраф койлернинъ сакинлери дагъ тёпесине къоркъунен 
бакъа эдилер, анда исе къылычлар бири-бирине урулып, 


яшынлар чыкъара, коклер гудюрдей, орталыкъ тозгъа 
бурюнди. 

Ниает, йигитлер джинлернинъ падишасыны енъдилер, оны 
парча-кесек эттилер, амма джин сонъки нефесини бермезден 
эвель йигитлерни ташларгъа чевирди. 

Агъа-къардашларнынъ энъ буюги бабасы онъа берген 
тылсымлы мельэм акъкъында унуткъан экен. 

Шунынъ ичюн де джиннинъ сырлы сёзю оларгъа тийди... 


Бу дешетли курештен котерильген тоз къонгъан сонъ 
адамлар дагънынъ тёпесинде, таракъ тишлери киби бир 
сырагъа тизилип къатып къалгъан диреклерни корьдилер. 
Шунынъ ичюн де бу ады олмагъан дагъны Таракъташ деп 
адландырдылар. 

Огъулларнынъ ана-бабасынынъ яныгъы сынъырсыз эди. 
Айдер бир геджеде чаларып, бели букюльди. 

О, дагънынъ тёпесинде мельэм къутусыны тапып, меселени 
анълады. 

Яныкълы баба къалгъан мельэмни таш диреклерге сильсе де, 
ярдым этмеди, огъуллары тирильмедилер. 


Йигитлернинъ бу къараманлыкълары тек дагъларда дегиль, 
чёльде де белли олды. 

Адамлар вакътынджа даваларыны токътаттылар, амма 
шубелери ве къоркъуларындан къуртулып оламадылар. 
Куньлерден биринде Айдернинъ тюшюне кене де фукъаре 
къарт келип, о, Таракъташнынъ этегинде бою теренлигинде 
къую къазып, оны чыкънен толдурмакъ кереклигини 
бильдирди... 

Къарт даа бир шей демеге истеди, амма бирден артында 
насылдыр буюктен-буюк кольге пейда олып, оны ютып 
йиберди. 

Айдер уянды, азбаргъа чапып чыкъты ве чуллу къара булут 
тез-тез учып кеткенини корип къалды. 


Шу куньден башлап, Айдер къолуна таш алып, 
Таракъташнынъ этегинде къую къазып башлады. 

Иши яваш ве буюк зорлукъларнен олса да, эп огге йылышты. 
Айдер, кучь олгъанына бакъмадан, теслим олмады, ишини 
ташламады. 

Огъулларыны джанландыраджакъ кунь келеджегине ве олар 
джинлер алтын бешикни сакълагъан ерни бирликте тапып 
оладжакъларына ишана эди. 


Дагь ве чёль койлеринден адамлар келип, Айдерге аш, урба, 
кескин къайралгъан ташлар кетире эдилер. 

Олар онъа, ташнен ташны оймагъа тырышкъанына бакъып, 
онынъ исрарына, ишини бир дакъкъагъа, бир аньге 
быракъмагъанына шаша эдилер... 

Айдер исе дагъ ве чель адамлары муджизе беклегенлерини, о 
аз-бучукъ токъталса, сакинлешкен дава кене 
алевленеджегини ве адамлар джинлернинъ итаатлы 
къуллары олып къалмагъандже токътамайджагъыны биле 
ЭДИ... 


## ТЫЛСЫМЛЫ КЪУШ 


Бир заманда бар экен, бир заманда ёкъ экен, Акъмесджит 
шеэринде акъай-апай яшагъан экенлер. 

Олар зенгин олмасалар да, озьара да, къолум- 
къомшуларынен де пек дост-муабет яшагъанлар. 

Эвлерине кельген адамларны, олсун къомшулары, я да 
къаранлыкъкъа къалгъан ёлджу — эр кесни мукъаддес 
мусафирни къаршылагъан киби къаршылай эдилер. 

Эвге чагъыра, ашата, ичире, керек олса, геджелемеге де 
къалдыра эдилер. 

Мусафирлери исе къайтаджакъта, олардан: «Алладан не 
истейсинъиз? Насыл дуа окъуйыкъ?» — деп сорай эдилер. 
«Алладан огълумыз олгъаныны истер эдик, иште, шунынъ 
ичюн дуа окъунъыз», — деп джевап бере эдилер. 

Алла-Тааля бу дуаларны эшиткен олса керек, куньлерден 
биринде, акъшам къаранлыгъы ерге тюшкенде, акъай-апай 
къомшу койден къайта эдилер, апансыздан ёл ортасында 
яткъан насылдыр бурумгъа сюрюндилер. 

Эгилип бакъсалар, бурум ичинде татлы-татлы юкълагъан 
сабийни корьдилер. 

Баланы эвге алып кельдилер, къолум-къомшуларыны 
чагъырып, оны насыл ве къайсы ерде тапкъанларыны 
айттылар. 

Баланы бир де-бириси джойгъандыр ве энди къайдан 
арайджагъыны бильмей, деп сакъындылар. 

Къомшулары исе шойле дедилер: «Алла-Тааля сизге огъул 
багъышласын деп, чокъ керелер дуалар окъудыкъ. 

Алла бизим дуаларымызы эшитип, иште, сизге огъул 
багъышлагъандыр. 

Энди бу сизинъ эвлядынъыз олсун, бакъынъыз, осьтюринъиз, 
буютип, къартлыгъынъызда ферасыны корюнъиз, о, сизинъ 
таянчынъыз олсун». 


Эв саиплери мусафирлерининъ айткъан сёзлеринен разы 
олдылар. 

Огъланчыкъны озьлерине къалдырдылар. 

Бала исе кунь сайын дегиль де, саат сайын осьти, акъыллы, 
чебер бала олды. Ана-баба онъа бакъып, тоялмай эдилер. 
Анасы огълуны юкълатмагъа яткъызгъан сайын онъа 
масаллар айта. 

Огъланчыкъ исе тылсымлы Рух къушу акъкъындаки масалны 
зияде бегене экен. 


Огъланчыкъ оськен сонъ агъач парчасындан уфакъ бир 
къушчыкъ ясады. 

Бу къушчыкъ онынъ къолуна сыгъгъан къадар эди. 

Козьлери оладжакъ ерде тешичиклер ойып, ичине йылдыз 
ташчыкъларыны къояджыкъ олды. 

Анасындан эшиткен масалда таш къушнынъ саиби коктен 
тюшкен йылдызны тапкъан экен де, козьлери ерине оны 
къойгъан экен ве — къуш тирильген! 


Огъланчыкъ, йылдыз арамакъ ичюн эвден чыкъкъан сайын, 
озю ясагъан къушчыкъны янына алып кете. 

Куньлерден биринде, дагъгъа котерилип, джансыз киби 
яткъан бир къартны корьди. 

Огъланчыкъ къартны сюйреклеп, чокъракъ янына алып 
кельди, бетини ювды. 

Агъзына салкъын сувдан къойды. 

Къарт озюне кельген сонъ, огъланчыкъ, о ачтыр деп, янында 
олгъан отьмек ве пенир парчасынен къартнен пайлашты. 
Олар бираз къапынгъан сонъ, къарткъа ана-бабасы 
акъкъында икяе этти. 

Бойледже, олар чокъ вакъыт субетлешип отурдылар. 

Къарт огъланчыкъкъа тылсымлы сёзлерни огретти. 
Огъланчыкънынь ясагъан къушуны корьген сонъ исе, 
джебинден богъдай ирилигинде эки яхут ташчыкъны 
чыкъарып, шойле деди: 

— Насылдыр бир шеэр я да койге бир аньде етмек керек 
олса, къушнынъ козюне бу ташчыкъларны къоярсынъ ве 
къайда бармакъ кереклигини айтырсынъ, о, шу ань сени 
истеген еринъе еткизир. 


Къарт балагъа яхут ташчыкъларыны берди де бирден козьден 
гъайып олды! 


Огъланчыкъ джебинден къушчыгъыны чыкъарды, козьлери 
ерине яхутларны къойды, къуш джанланды ве къоджаман Рух 
къушуна чевирильди. 

Огъланчыкъ къуш устюне минди ве явашчыкътан: «Мени 
эвиме алып кет», — деп эмир этти. Олар бир аньде эвине 
келип еттилер. 

Огъланчыкъ, вакъыт кеттикче, осьти, буюди, сельби киби 
юксек бойлу, дюльбер йигитке чевирильди. 

Куньлерден биринде падиша сарайы огюндеки мейдандан 
кечкенде, сарай янында дюльберден-дюльбер бир къызны 
корьди. 

О да йигитни корип, онъа кулюмсиреп бакъты. 

Къыз сарайгъа кирди, йигит исе къаравул янына барып, 
ондан къызнынъ кимлигини сорады. 

Къаравул хан варисининъ кучюк къардашы олгъаныны, 
агъасына мусафирликке кельгенини айтты. 


Иигит эвине къайтып, бабасындан сорай: 


= Баба, хангъа барып, онынъ къызыны манъа къудалыкъ 
япып олурсынъызмы? 


Бабасы къоркъып: 


— Недир бу айткъанынъ, балам! — деп джевап берди. — Хан, 
онъа насыл риджанен кельгенимни бильсе, деръал башымны 
кесмеге эмир этер. 

Хан биз киби фукъаре адамларнен къудалашмагъа разы 
олурмы? 

Келинге дегерли бахшыш бермеге биле парамыз екъ... 


Иигит даа чокъ вакъыт бабасыны къандырмагъа тырышты. 
Ханнынъ бутюн айткъанларыны ерине кетирмеге сёз берди. 
Бабасы анасынен бу акъта лаф эткен сонъ, анасы шойле деди: 


— Сени ханнынъ янына йибермезлер бельки, амма мени 
мытлакъа йиберирлер. 
Айса, къудалыкъкъа мен озюм барайым. 


Эртеси куню огъланнынъ анасы энъ яхшы урбаларыны 
чыкъарып, устюне кийди ве Багъчасарайгъа ёл алды. 
Хансарайгъа киреджекте, оны бекчилер токътатып, сарайгъа 
насыл ниетнен кельгенини сорадылар. 

Къадын шойле деди: 


— Хангъа пек муим бир аваленен кельдим, амма оны тек 
ханнынъ озюне айтып олам. 

Бекчилер къадынны къапыдан кечирдилер. 

Ханнынъ къабул одасына киреджекте, оны кене де 
токътаттылар. 

Бу сефер оны токътаткъан везир олды. 

О, къадын насыл риджанен кельгенини сорады. 

Иигитнинъ анасы исе шойле джевап берди: 


— Мен хангъа пек муим ишнен кельдим, амма оны тек 
ханнынъ озюне айта билем. 
Бундан гъайры, ханымызгъа къыйметли бахшыш кетирдим... 


Везир къадынны ханнынъ янына алып барды. 

Къадын ханнынъ огюнде тиз чекип, торбасыны чезди ве 
ичинден агъачтан ясалгъан уфачыкъ бир эйкельчикни 
чыкъарып, огюне къойды. 

Хан озюни энъ севген аты устюнде бирден таныды. 
Эйкельчикнинъ назиклиги ве дюльберлигине шашты. 

О, везирлерини янына чагъырып: 


— Бу эйкельчикни агъачтан ким ве кимни ясады, не 
дерсинъиз? — деп сорады. 


Везирлер онъа бакъып, шойле дедилер: 


— Эй, улу ханымыз! 

Бу аджайип эйкельчикни ясагъан уста — усталарнынъ 
устасы, о Сизни ве Сизинъ севгили атынъызны тасвир этти. 
Бу аджайип шейнинъ къыймети екъ, о пек дюльбер! 


Хан къадынгъа бахшышы ичюн миннетдарлыкъ бильдирди ве 
не истегенини сорады. 
Къадын исе онъа шойле джевап берди: 


— Эй улу, къудретли ве аджайип акимимиз! 

Сизинъ къызынъыз бар, Алла онъа тенъештирильмез 
дюльберлик багъышлады. 

Меним де огълум бар, онынънен усталыкъта ве джесюрликте 
этрафынъыздаки адамларнынъ бирисинен тенъештирмек 
мумкюн дегиль. 

Танърынынъ озю оларны бири-бирине яратты... 


Къадын даа бир шейлер айтаджакъ олды, амма хан лафны 
девам эттирмеге бермеди, 
ачувландырылгъан арслан киби, аякъкъа атылды: 


— Имансыз къадын! 

Бирден-бир къызымны насылдыр олмайджакъ бир эснафкъа 
къудалыкъ этмеге кельдинъми? 

Къана, бекчилер тутунъыз оны, джеллят башыны кессин! 


Амма къадын къоркъмады. 
О, хангъа шойле джевап берди: 


— Эй, улу хан! 

Сизинъ къанунларынъызгъа коре, меним олюм джезасына 
укюм этильген сонъ, сонъки истегимни бильдирмеге 
укъукъым бар... 

Хан тынчланды ве шойле деди: 


— Айт, мен динълейим. 


— Мен узун омюр яшадым, бир де-бир девлетнинъ падишасы 
къудалыкъкъа кельген къадынны ольдюргенини даа 
эшитмедим. 

Къуданы Алланынъ озю яратты, о, яшларнынъ юреклерини 
бири-бирине къоша, оларгъа янъы къоранталарны мейдангъа 
кетирмеге эки яшнынъ юреклерини бирлештирмеге, 
девлетте хангъа садыкъ олгъан адамларнынъ сайысыны 
чокълаштырмагъа ярдым эте. 

Сиз башымны кесе билесинъиз, амма Сиз акъкъында къуданы 
олюм джезасына укюм эткен хан, деген ярамай шурет бутюн 
дюньягъа таркъаладжакъ. 

Иыллар кечер, эпимиз, мен де, сиз де, сылакъ топракъ 
астында ятаджакъмыз, амма джианнынъ бутюн къудалары 
Сизни ярамай сезнен анъаджакълар... 


Хан тюшюнджеге далды. 

Онынъ везирлеринден бириси бойле акъыллы, 
айнеджиликнен ве ишандырыджы лаф этмеге бильмей эди. 
Эвель заманларда акъыл-идракълы адамлар: «Баланъ насыл 
осип чыкъаджагъыны бильмеге истесенъ, онынъ анасына 
бакъ», — деп, нафиле айтмагъанлар. 

Эгер бу къадыннынъ огълу бу къадар чебер, уста олса, бундан 
да гъайры, акъылы кескин, азырджевап, джесюр олса, оны 
сынап бакъмакъ мумкюн де. 


— Огълунънынъ бахшышыны къабул этем, — деди хан. — 
Онъа бир авале бермек истейим. 

Эгер оны эда этсе, той акъкъында лаф алып барырмыз. 
Солхат шеэри янында Сувбашы озени кече. 

Бу озеннинъ ялысында фурун бар. Иште, шу фурунда эр кунь 
бир сепет пите пиширелер. 

Фурунджы бу пителерни сатмай, бедава таркъатмай. 

О, пителерни агъачтан ясалгъан табакъ устюне тизип, сувгъа 
ташлай. 

Иште, огълунъ фурунджы не ичюн бойле япкъанынынъ 
сырыны бильмек керек. 


Къадын, эвине къайтып, ханнынъ авалесини огълуна 
бильдире. 

Саба танъда огълан ёлгъа чыкъа, джебинден къушуны 
чыкъара ве тезден Сувбашы озенининъ ялысында пейда ола. 
Тамам шу вакъыт фурунджы тазе пишкен пителерни 
агъачтан ясалгъан табакъ устюне тизип, сувгъа тюшюре эди. 
Иигит бир къач кунь озен ялысында отурып, фурунджынынъ 
япкъан арекетлерини козетти. 

Ниает, янына келип: 


— Эмдже, бир къач куньден берли сизни козетем. 

Бойле джезагъа сизни ким укюм этти, айтсанъыз? 

Бу пителерни кимге ёллайсынъыз? 

— Огълум, башымны кутип отурма, ишимден къалдырма, — 
деди фурунджы. 


Лякин йигит дегенинден къалмады: 


— Эмдже, манъа илле айтмакъ керексинъиз. 
Сырынъызны бильмегендже, бу ерден кетмем. 


Фурунджы йигит къолайнен кери къайтмаджагъыны анълап, 
бираз тюшюнген сонъ шойле деди: 


— Эгер сен авалемни эда этип олсанъ, сырымны санъа 
ачарым. 

Судакъ этрафларында Таракъташ деген кой бар. 

Бу койнинъ ады дагънынъ тёпесинде таракъ тишлерине 
ошагъан таштан келип чыкъты. 

Бу Таракъташ янында бир къач йылдан берли бир адам яшай 
ве къаянынъ этегинде ташнен къую къаза. 


О, бу къуюны не ичюн къаза? 
Эгер бу сырны ачып олсанъ, мен де санъа озь сырымны 
ачарым. 


Эртеси куннинъ сабасына йигит энди Таракъташнынъ 
этегинде эди. 

О, къолунда ташнен къуюны къазгъан адамны тапты. 

Онынъ янына барып, селямлашты, озюнде олгъан отьмек 
локъмасы ве пениринен пайлашты. 

Олар отурып, бираз къапынгъан сонъ, йигит сорады: 


— Эмдже, къуюны ташнен не ичюн къазасынъыз? 
Сизге бу къую неге керек? 


Адам, йигит онынъ сырыны бильмегендже, оны раат 
къалдырмайджагъыны анълап, шойле деди: 


— Эгер авалемни эда этсенъ, сырымны санъа ачарым. 
Демирджи дагънынъ тёпесинде бир къоба бар. 

Бу къобада джин яшай. 

Алтын Бешикнинъ сыры тек онъа белли... 


Эртеси куннинъ сабасына йигит энди Демирджи дагъынынъ 
тёпесинде эди. 

О, ташлар арасында къобагъа алып баргъан ёлчукъны чокъ 
вакъыт тапып оламады. 

Амма та балалыгъында расткетирген къартнынъ онъа 
огреткен тылсымлы сёзлерни хатырлап, оларны айткъан сонъ 
козьлери эр шейни корип башладылар. 

Балабан бир ташны четке сюрип, къобанынъ агъызыны 
корьди. 


Йигит къобагъа кирип, эп ичериге йылышты, ниает, 
бинълердже къандиллернен айдынлатылгъан къоджаман 
мермер ода ичине кирди. 

Оданынъ арт дивары янында тикленген тахт устюнде бир 
козьлю дев отура эди. 

Дев, йигитни корип, зияде тааджипленди: 


— Эй, джесюр йигит, сени падишалыгъымызгъа не алып 
кельди? 

Бу ерден тири чыкъкъан джан даа олмады. 

Иигит онъа шойле джевап берди: 


— Манъа ернинъ астында, къоба ичинде Алтын Бешикнинъ 
сырыны бильген къарт джин яшагъаныны айттылар... 


Дев, алма киби томалакъ козюни парылдатып, кульди, онынъ 
кулькюсинден диварлар титреди, ве шойле деди: 


— Эй, джесюр йигит! 

Къобамнынъ ичиндеки къандиллерге бир назар ташла. 
Оларнынъ эр бирисининъ чанагъы инсан къафасындан 
ясалгъан. 

Олар да, сен киби, Алтын Бешикнинъ сырыны бильмек ичюн 
мында кельген эдилер. 

Сенинъ къыдыргъан джининъ бу — мендирим. 

— Дев шу ань уфачыкъ бойлу, къамбыр, узун ве беяз 
сакъаллы къарткъа чевирильди. 

Эгер пек истесенъ, Алтын Бешикнинъ сырыны санъа ачарым, 
лякин бундан сонъ сен бу ерден ич бир вакъыт чыкъып 
оламазсынъ. 


— Сырны бильмеге истейим, — къатты джевап берди йигит. 
— Ойле олса, динъле. 

Ярым асыр эвельси, девлернинъ падишасы олгъан бабам, 
чёль халкъындан Алтын Бешикни хырсызлап, Демирджи 
дагъынынъ теренлигине сакълады. 

Бабам, бешик адамларгъа пек буюк кучь береджегинден ве 
олар несилимизни джоймагъа истейджеклеринден къоркъты. 
Адамлар бешикни чокъ арадылар, зулумдан да, олюмден де 
къоркъмадылар. Бешикни тапып, девлернинъ укюминден 
къуртулмакъ умютинен яшадылар. 

Бир заманда шимди Таракъташ деп адландырылгъан койде. 
Юзюмджи Саиднинъ къорантасында еди огьул догъгъан. 
Огъуллар осьтилер, буюдилер, батыр олдылар. 

Кимдир, девлерни тек олар енъип, Алтын Бешикни 
тападжакъларыны бильдирди. 

% Амма баба оларны озды. 

Девнен йигитлер кой янында тутуштылар. 

Батыр йигитлер бабамны енъдилер, аз бучукъ даа 
къобамызнынъ сырыны да биледжек эдилер. 

Мен, бу шейге ёл бермемек ичюн, бутюн кучюмни топлап, 
оларны ташларгъа чевирдим. 

Адамлар девлернен куреш неге алып келе биледжегини 
унутмасынлар деп, бу ташларны бири-бири янына дагъ 
тёпесинде тизип чыкътым ве олар таш таракъкъа ошадылар... 


Мен батырларны ташкъа чевирген сонъ, оларны 
тылсымладым. 

Эгер бабалары Таракъташ этегинде бою теренлигинде 
ташнен къую къазып, оны чыкъ сувнен толдурса, йигитлер 
джанланаджакълар. 

Къарт тылсымымнынъ сырыны, сонъунадже олмаса да, 
кимден бильгенини бильмейим. 

Къарт, о яшагъан ер тёлесининъ кошесинде, эки къарыш 
теренликте эльмаз киби къатты йылдыз ташы 
сакълангъаныны бильмей. 

Бу да сонъу дегиль. 

Батырлар джанлангъан сонъ, бу топракъта яшагъан бутюн 
демирджилер дагъынынъ тёпесинде топланып, къыркъ 
къарыш узунлыкъта еди къылыч ясамакъ кереклер. 

Батырлар бу къылычларны къолларына алып, невбетнен дагъ 
тёпесине еди кере урмакъ ве оны экиге больмек кереклер. 
Тек бундан сонъ къобамыз ве тахтымыз мейдангъа 
чыкъаджакълар. 

Алтын Бешик исе тахтнынъ астында булуна. 

Мукъаддес бешикни озь халкъына къайтармагъа мен биле 
батырларгъа кедер этип оламайджам, чюнки бабам ольген 
сонъ уругъымыз кунь ярыгъы, ер устюнде олгъан кучюни 
ДЖОЙДЫ... 

Лякин, бахтымызгъа, не Саид, не де онынъ халкъы 


сырымызны ич бир вакъыт билип оламайджакълар. — Къарт 
кене къоджаман девге чевирильди ве яхут козюни 
парылдатып, — сёзюмни туттым, санъа Алтын Бешикнинъ 


сырыны ачтым. 

Энди олюмге азырлан. 

Меним эдждатлар къобамда бинъ биринджи къандиль 
оладжакъсынъ. 


Иигит девге икяеси ичюн миннетдарлыкъ бильдирип, СОНЪКИ 
истегини ерине кетирмесини риджа этти. 


— Яхшы, — деди дев, — сонъки истегинъни ерине кетиририм. 
Айт, не истейсинъ? 
Иигит, бираз тюшюнген сонъ: 


— Эй, улу дев! 

Кучюнъе ве къудретинъе шашам. 

Козюм огюнде къоджаман девден кучючик адамгъа 
чевирильдинъ, адамдан исе кене къудретли дев олдынъ. 


Оледжегимден эвель кучючик къушчыкъкъа я да кер 
сычангъа чевирилип оладжагъынъны корьмеге истер эдим... 


Дев кульди, онынъ кулькю давушындан къобанынъ диварлары 
биле титреди, бирден шашып къалгъан йигитнинъ козьлери 
алдында дев кучючик кёр сычангъа чевирильди... 

Иигит тез-тез джебинден тылсымлы къушчыгъыны 
чыкъарды, козю ерине яхут ташчыгъыны къойды ве... козьден 
гъайып олды! 

Дев артындан къувып, оны тутаджагъыны къоркъмады, 
чюнки къабилеси ер узериндеки кучюни гъайып эткени 
акъкъында озю айтты. 


Йигит Таракъташкъа къайтты ве багъчеван Саидге Девнинъ 
сырыны ачты. 

Олар экиси йылдыз парчасыны таптылар ве Саид 
огъулларына джан къайтараджагъына ишанчнен гедже- 
куньдюз чалышып башлады. 


Эртеси куню йигит Сувбашы озенининъ ялысына етип кельди 
ве фурунджыгъа еди батыр бабасынынъ сырыны ачты. 
Фурунджы йигитни дикъкъатнен динълеген сонъ, онъа озь 
сырыны ачты: 


— Чокъ йыллар эвельси огюмизде сув акъкъан ер къатты 
топракъ эди. 

Бу топракъта эвим, багьчам, фуруным бар эди. 

Озен исе ашагъыда акъа эди. 

Мен, бабам, къартбабам, бутюн деделерим сувны бу озенден 
ала, багъчаларыны, айванларыны сувара эдик, аналарымыз 
бу сувда аш пишире эдилер. 

Бу сувнен, намаз къылмаздан эвель, абдест ала эдик. 

Озен ялысында къартбабам къургъан дегирменимиз, богъдай 
сакълагъан анбарымыз тура эдилер. 

Бутюн этраф койлернинъ сакинлери бизге богъдай чалмагъа 
келе эдилер. 

Келиримиз, эйиаллылыгъымыз бу дегирменге багълы эди. 


Шу йылы дагъларда пек чокъ къар ягъып, баарьде, кунеш 
къыздырып башлагъанынен, озеннинъ суву котерильди, 
ташты ве дегирменимизни, анбарларымызны, ичиндеки 
богъдайнен алып кетти. 


Янгъанымдан, афакъанлангъанымдан, къолума къамчы алып, 
озенни къамчылап башладым, ичине таш ташладым, учь кере 
тюкюрип, къаргъадым... 

Экинджи куню янъы дегирменни къурмакъ ниетинен 
усталарнен анълашмакъ ичюн шеэрге кеттим, 

къайтып кельгенимде исе, не эвимни, не багъчамны, не ат 
араныны тапмадым... 

Къорантам да гъайып олды. 

Озен эписини, адждеръа киби, ютып, ер астына кетти. 

Гедже, тюшюмде, манъа озеннинъ Саибеси келип, къаргъады 
ве эр кунь пите пиширип, сувгъа ташларсынъ, деди. 

Анам, къадыным, балаларым, торунларым сагьдыр ве сув 
Саибесининъ ер астындаки сарайында булуналар, бир кунь 
ола, оларны къайтарып олурым деп, онынъ къаргъышыны эда 
этем. 

Куньлернинъ биринде балыкъчылар, денъиз ялысындан бираз 
авлакъта озенимизнинъ буллюр ве татлы сувлары 
денъизнинъ тузлу сувынен къарышкъан ерде агъачтан 
ясалгъан табакъны туттылар, устюнде эски дегирменимнинъ 
ресими сызылгъан эди! 

Меним севгили торунчыгъым озен ялысында, къум устюнде 
сыкъ-сыкъ онынъ ресимини сыза тургъан... 


Бир кунь келип, сув Саибеси гунамны багъышлап, мени 
аджыр ве къорантамны, бу табакъ киби, манъа къайтарыр, 
деген умютнен яшайым. 

— Дегирменджи сув Саибесине багъышлангъан дуа окъуды ве 
къолларыны озенге батырып, бетине сюртти. 

— Эй, джесюр йигит, — деди о сонъ, — озюмнинъ аджджы 
сырымны биринджи олып, санъа ачтым. 

Дуа окъугъанда, сув Саибесини анъмагъа унутма. 

Бельки, о мени аджыр, къабаатымны багъышлар... 


Бундан сонъ йигит эвине къайтты. 

Ана-бабасы къуванчларындан озьлерине ер тапамадылар, 
КЪОЙ сойып, къолум-къомшуларыны мусафирликке 
чагъырдылар, огъулларыны сагъ-селямет эвге 
къайтаргъанына Аллагъа дуа окъудылар. 


Йигит ана-бабасына бутюн топлагъан акъчаларыны 
къайтарып бермелерини риджа этти. 

Бу парагъа о, Солхатнынъ кягъыт усталарына бир аршын 
узунлыкъта ве бир бучукъ тирсек кенълигинде юз табакъ 
беяз кягъыт сымарлады. 


Кягъыт азыр олгъан сонъ исе о, чалышмагъа башлады. 

Иигит юз кунь ве юз гедже тынмай чалышты, 

Кягъытнынъ бир тарафында юз аджайип, тылсымлы ресим 
ясады, экинджи тарафында исе къара мерекеп ве индже 
къалемнен озю ачкъан сырларынынъ тарихыны язды. 
Иигитнинъ бабасы исе тери усталарына бу китап ичюн 
териден джылт, савутчыларгъа териден ясалгъан джылтны 
кумюш ве алтыннен къапламакъны сымарлады. 


Китап толусынен азыр олгъан сонъ баба, ана ве огъул падиша 
сарайына ёл алдылар. 

Хан ве онынъ везирлери китапнынъ улулыгъына, онынъ 
дюльберлигине шашып къалдылар. 

Сарайнынъ энъ яхшы окъуйджылары учь кунь ве учь гедже 
токътамай, невбет-невбет, Алтын бешик ве Сув саибеси 
акъкъындаки риваетлерни окъудылар. 

Ханнынъ къызы да эр кеснен берабер дикъкъатнен динъледи 
ве айны вакъытта йигиттен козюни алмады... 


Хан сёзюни тутты. 

Той къыркъ кунь ве къыркъ гедже девам этти. 

Яшларгъа Акъ Мечитте, вариснинъ сарайы янында балабан 
ве дюльбер эв къурып бердилер... 


Эгер сиз Багъчасарайгъа, хан-сарайгъа барып, анбарларына 
тюшсенъиз, ичинде бу тылсымлы китапны тапмазсынъыз. 
Китап янды. 

Куньлернинъ биринде Багъчасарайгъа къомшу мемлекетнинъ 
аскерлери келип, шеэрни топларнен атешке туттылар. 

Сарай янып башлады, бу атеште пек чокъ тарихий 
ядикярлыкълар да яндылар. 

Сув Саибеси гъарип фурунджыны аджып, къорантасыны 
къайтардымы, ёкъмы бильмеймиз. 

Бунынъ акъкъында риваетлер сакъланмады. 

Амма акъаретленген озен аля бу кунь ер астында акъып, 
сувлары инсан козюнден узакъта Къара денъизнинъ 
сувларынен къарышкъаны белли. 

Таракъташта исе багъчеван Саид ве онынъ батыр огъуллары 
акъкъында кимсе бильмей. 

Амма, бильгенимизге коре, Саид йылдыз ташы ярдымынен 
къуюны къазгъан, амма оны чыкънен толдурып 
етиштирмеген. 

Ольген. 


Ер астында кучюни джоймагъан дев, ондан Алтын бешикнинъ 
сырыны айнеджиликнен сувурып алгъан йигитни 
хатырлагъан сайын ерни сарсыткъан. 

Иште, Саиднинъ къазгъан къуюсы бу зельзелелерден сонъ 
ернен ексан олдылар. 

Амма бугунь де кой узеринде, шу узакъ вакъытлар акъкъында 
хатыра киби, таш тарагъы — Таракъ-таш юксельмекте. 


## АЛТЫНЫ ЧОКЪ, ШЕНЪЛИГИ ЁКЪ 


Бир заманда бар экен, бир заманда ёкъ экен, бир бай ве бир 
фукъаре — дивардаш эки къоранта бар экен. 


Къаранлыкъ тюшкени киби, бай, аилесинен берабер эвге 
къапалып, азбаргъа, балабан борюбогъар копегини йибере 
экен. 


Дивар артындаки къомшусы исе, яз акъшамлары азбарда 
софра къурып, ур патласын, чалгъы чалып, шенъ-шерамет 
яшай экен. 

Бай кимерде копек авулдысына азбаргъа чыкъкъанда, 
фукъаренинъ шенълигини эшитип, шашып къала экен. 


— Олян, къомшу — дей бай сою бир кунь фукъаресине, — баш 
кестирем, джебинъни ярым саат къармаласанъ ярым ша 
тапылмаз. 

Ойле экен, сенинъ къорантанъа бу къадар шенълик къайдан 
келе? 


— Эгилип кирер эвим олгъан сонъ, ялмап ютар ашым олгъан 
сонъ, джувурып джурген балаларым олгъан сонъ, меним даа 
не къасеветим оладжакъ? 


— Сенинъ балаларынъ тезден бойгъа еткен йигитлер 
оладжакълар. Сен оларнынъ келеджегини тюшюн. 

Мен санъа бир бардакъ алтын багъышлайым, огъулларынъ 
ичюн сакъла, — деп, бай фукъареге бир бардакъ алтын бере. 


Фукъаре алтынны эвине алып келип, апайы ве балаларына 
косьтере. 

Олар алтынны не япмагъа бильмейип, ахыр-сонъу азбарнынъ 
бир кошесине комелер. 


Шу куньден башлап, фукъаренинъ азбарында не кулькю, не 
де чалгъы эшитиле. 

Гъарип фукъаре десенъ, т@ёшегине кирген сонъ да, 
козьлерине юкъу кирмей. 

Бай къомшусы исе, оны корьген сайын янындан кулюмсиреп 
кече. 


Айнынъ битер геджеси бу ал фукъаренинъ джанына барып 
тие. 


О, алтын толу бардакъны байгъа алып келе де: 


— Ма, ал бу бахшышынъны! 

Сен манъа бир бардакъ алтын дегиль де, бир бардакъ дерт 
багъышлагъан экенсинъ, — дей ве алтын толу бардакъны 
ташлап, чыкъып кете. 


Бираздан сонъ фукъаре азбарындан кене эвелькиси киби 
кулькю, шенълик ве чалгъы сеслери эшитиле. 


## Алим 


Эвель заманда фукъаре бир адам яшагъан. 
Онынъ бир эв баласы олгъан. 


Оларнынъ энъ буюги Алим экен. 

Бабасы ольген сонъ Алим къорантанынъ бутюн 
агъырлыгъыны озь устюне алгъан. 

О, гедже-куньдюз чалышса да, къорантаны кечиндирип 
оламай экен. 


Куньлернинъ биринде, Алим иш арап ёлгъа чыкъкъан. 

Азмы кеткен, чокъмы кеткен, ниает, чевре этрафыны 
къаялар, дагълар сарып алгъан дюльбер бир шеэрге келип 
чыкъкъан. 

О, шеэрге киргенинен: 


— Манъа ыргъат керек. 
Бир саати — бинъ алтын! — деп багъыргъан базиргянгъа 
расткеле. 


Алим, базиргяннынъ сёзлерини эшитип: «Ич оладжакъ шей 
дегиль, бинъ алтын тек падишада ола!» — деп тюшюнген. 


Алим базиргяннынъ айткъаны керчек экенине эмин олгъан 
сонъ онъа озюнинъ ыргъат олмакъ истегини бильдирген. 
Базиргян Алимни эвине алып барып, оны яхшы сыйлагъан. 
Шундан сонъ о, атларыны арабагъа екип, онынъ артына 
балабан бир сыгъырны багълагъан да, Алимнен берабер ёлгъа 
чыкъкъан. 


Арабада кеткен Алим исе: «Бинъ алтынны анама алып барып 
берсем, эвимизни тамир этсем. 

Къардашларымны кийиндирсем, коюмиздеки фукъарелерге 
ярдым этсем!..» — деген къуванчлы хаялларнен юксек бир 
къаянынъ янындан кечкенлерини дуймай къалгъан. 

Базиргян исе арабадан тюшип, сыгъырыны сойгъан. 

Онынъ терисини сыдыргъан сонъ Алимге, тери ичине 
кирмесини буюргъан. 

Базиргян Алимнинъ экиленип къалгъаныны корип: 


Сен иште бу хызметинъ ичюн бинъ алтын алырсынъ, — 
деген. 


Алим чокъ тюшюнип отурмадан, терининъ ичине кирген. 
Базиргян дерал терининъ агъзыны тикип, озю кенаргъа 
сакълангъан. 

Шу арада бир талай ири-ири къушлар учып кельген де, 
Алимни теринен берабер къаянынъ тёпесине чыкъарып, 
терини чокъуп башлагъанлар. 

Териде тешик ачылгъан сонъ, Алим андан атылып чыкъкъан. 
Бакъса, этраф адам кемиклеринен толу. 

Кемиклернинъ арасында алтынлар, козь къамаштырыджы 
чешит ренкте къыйметли ташлар ята. 

Лякин Алим бу юксек къаянынъ тёпесинден ашагъы тюшмеге 
чаре олмагъаныны корип, шашмалагъан. 

Шу вакъытта пек узакътан: 


— Ренкли ташларны ташла! 
Сонъ ашагъыгъа тюшмеге ёл косьтеририм! — деп багъыргъан 
базиргян. 


Алим ашагъыда уфачыкъ олып корюнген базиргяннынъ 
айткъан сёзлерине инанып, къаянынъ теёпесиндеки 
къыйметли ташларны алып, ашагъыгъа аткъан. 

Базиргян исе ташларны чувалларгъа толдурып, арабагъа 
юклеген де, атыны айдап, эвине кеткен. 


Алим алдангъаныны анълап, о якъ-бу якъ чапкъан, лякин 
къаядан тюшмекнинъ ёлуны тапып оламагъан. 


Арадан бираз вакъыт кечкен сонъ къаянынъ тёпесинде 
къушлар учып башлагъанлар. 

Алим: «Я олерим, я да сагъ къалырым» — деп, алчакътан 
учаяткъан къушлардан бирисининъ аягъына япышкъан. 

Къуш Алимнинъ частына ашагъыда, сыгъыр союлгъан ерге 
барып къонгъан. 

Бойледже о олюмден къуртулгъан. 


Бу вакъиадан сонъ арадан бир къач кунь кечкен. 

Алим сач-сакъалыны осьтюрип, текрар шу дюльбер шеэрге 
кельген. 

Бакъса, оны алдаткъан базиргян кене ыргъат къыдыра. 

Алим базиргяннынъ янына баргъан да: 


— Бир саати бинъ алтын олса, мен ыргъатынъ олмагъа разым, 
— деген. 


Базиргян Алимни танымагъан ве оны эвине алып баргъан. 
Къарныны тойдургъан сонъ, кене арабагъа отурып, юксек 
къаянынъ этегине баргъанлар. 

Базиргян берабер алып кельген сыгъырны сойып, терисини 
сыдыргъан ве ыргъатына онынъ ичине кирмеге эмир эткен. 


— Башта анда озюнъиз кирип косьтеринъиз, сонъ мен 
кирерим, — деген Алим базиргянгъа. 


Базиргян ыргъатына: 
— Мына бойле кирмек керек, — деп, тери ичине кирген. 


Алим аман терининъ агъзыны тиккен де, сонъ арабанынъ 
тюбюне сакълангъан. 

Къушлар учып келип, ичинде базиргян яткъан терини 
къаянынъ тёпесине алып чыкъкъанлар ве терини чокъуп 
башлагъанлар. 

Териде тешик асыл олгъан сонъ, андан базиргян чыкъкъан. 

О озюнинъ не ерде экенини корип, агълай-агълай къаянынъ 
кенарына кельген. 

Алим исе ашагъыдан: 


= Эгер де андаки алтынларны ашагъыгъа быракъсанъ мен 
санъа къаядан насыл тюшмесини анълатырым,— деп 
къычыргъан. 

— Мен де сенинъ ярдымынънен онынъ тёпесине чыкъкъан 
эдим, лякин андан тюшмеге ел таптым! 


Базиргян Алимни таныгъан сонъ, къаядан тюшмеге ёл 
тапыладжагъына инангъан. 

О, алтынларны, чешит ренктеки къыйметли ташларны 
ашагъыгъа ташлап башлагъан. 

Алим исе тёпеден тюшкен алтынларны чувалларгъа 
толдургъан сонъ, оларны арабагъа юклеп, озь койлерине ел 
алгъан. 


## ХЫРСЫЗ АМЕТ ВЕ ЯНКЕСИДЖИ МЕМЕТ 


Бир заманда бар экен, бир заманда екъ экен, бир балабан 
шеэринде Зейнеп деген къыз яшай экен. 

Зейнепнинъ анасы-бабасы ольген сонъ онъа асабалыкъкъа 
эвлери къалгъан экен. 

Иште, бу Зейнеп деген къыз озюни кечиндирмек ичюн 
эвининъ бир къысмыны кирагъа бермек къарарына кельген. 
Куньлерининъ биринде онынъ эвине Амет адлы бир адам 
келип, кирагъа эв алмагъа истегенини айткъан. 

Амма тек куньдюз келип юкълайджагъы, геджелери исе 
чалышаджагъы акъкъында айткъан. 

Зейнеп бу адам геджелери бир ерде къаравуллыкъ япа деп 
беллеген, амма къайда чалышкъаныны сорамагъан. 


Арадан бир афта кечкен сонъ даа бир адам келип, кирагъа эв 
сорагъан. 

Ады Мемет экен. 

О, куньдюзлери эвде олмайджагъыны, гедже исе юкъламагъа 
келеджегини айткъан. 

% Зейнеп акъыллы къыз олгъанына бир оданы бирден эки 
адамгъа берип, эки кере зияде пара ала биледжегини акъылы 
кести. 

% Эм ойле де япты. 


Зейнеп тек бир шейни: Амет къаравул олып 
чалышмагъаныны, геджелери хырсызлыкъ япып, 
куньдюзлери юкълагъаныны бильмеген. 

Мемет исе янкесиджиликнен (джеп хырсызы) огърашкъан. 


О, саба эрте эвден чыкъып кете ве къаранлыкъ тюшкендже 
шеэр базарларында юрип, зенгин алыш-веришчилернинъ 
киселерини хырсызлай экен. 


Мемет де, Амет де яш эв саибесини бегенгенлер. 

О, оларны лезетли ашларнен сыйлай, эвини темиз-пак тута, 
тёшек ятакълары да даима темиз ола экен. 

Аметнен Мемет къызгъа севда олып, къудалыкъ япмагъа 
башлагъанлар. 

Бириси кунь баткъандже севгиси акъкъында айтып, акъайгъа 
чыкъмагъа чагъыра, экинджиси исе акъшамдан сабагъадже. 


Зейнеп эвинде яшагъан бу адамлар ненен огърашкъанларыны 
билип къалгъан сонъ тюшюнджеге далгъан ве бир де бириси 
бу хавфлы зенаатыны ташлагъан союна акъайгъа бармакъ 
къарарына кельген. 

Бойледже эм муштерилерини сакълар, эм де бекленильмеген 
киевлерден къуртулыр, деп тюшюнген. 


Куньлернинъ биринде Амет эвге чапып кельген ве 
вакътынджа шеэрден къачмагъа меджбур олгъаныны 
айткъан. 

Зейнеп онъа урбасыны денъиштирмеге тавсие эткен, ёллукъ 
янына ярым отьмек, тёгерек пенирнинъ ярысыны, бир баш 
сарымсакъ берип, шеэр къапысынадже озгъаргъан. 


Зейнеп энди эвине къайтып киргенде Мемет чапып кельген, 
къоркъкъанындан юреги патлайязгъан. 

О да шеэрден вакътынджа къачмагъа меджбур олгъаныны 
айткъан. 

Зейнеп экинджи киевни де ёлгъа азырлап, озгъаргъан. 

Мемет де Аметнинъ артындан, айны шу ёлдан ашыкъып 
кеткен. 


Баягъы ёл юрген сонъ болдургъан Амет чокъракъ янында, 
терек талдасында отурып раатланмакъ къарарына кельген. 
Торбасындан отьмекни, пенирни, сарымсакъны чыкъарып, 
бираз къалынаджакъта, янына Мемет де келип етишкен. 
Аметнен селямлашып, янына отургъан, торбасындан отьмеги, 
пенири, сарымсагъыны чыкъаргъан. 

Амет исе тааджипнен Меметнинъ торбасына козь ташлагъан 
ве олар бири-бирине бир тамчы сув киби ошагъанларыны 
корьген, отьмеги де онынъ отьмегининъ ярысы, пенири де 


онынъ пенирининъ ярысы, атта сарымсакъ биле тыпкъы 
онынъкиси киби. 

Амет янъы танышындан ким олгъаныны ве къайда ёл 
туткъаныны сорагъан. 


Мемет къайдан олгъаныны, къайсы сокъакъта ве насыл эвде 
яшагъаныны, бу эв онынъ нишанлысынынъ эви олгъаныны 
айткъан. 


— Токъта, токъта, сайгъылы! — деген Амет. — Бу эвде мен 
яшайым да, нишанлым деп айткъан къызынъ исе — меним 
нишанлым да! 


Тааджипленген Мемет къулакъларына инанмагъан. 

О, болюнген отьмеклерни алып, бири-бирине къошкъан — 
бутюн отьмек чыкъкъан. 

Пенирлерни алып, бири-бирине къошкъан, бутюн бир тегерек 
олып чыкъкъан... 


Зейнеп киевлеринден чокъ вакъыт хабер-тебер алмагъан, 
амма бир кунь ола экиси де къайтып кельгенлер. 

Къыз, бу сефер олардан къолайнен къуртулып 
оламайджагъыны анълагъан сонъ, шойле деген: 


— Къайсы биринъиз озь ишининъ устасы олгъаныны 
исбатласа, онъа акъайгъа барырым! — деген. 


Аметнен Мемет къызнынъ къойгъан шартына разы 
олгьанлар. 

Башта Мемет сынавдан кечеджек олгъан ве Аметнен берабер 
шеэр базарына чыкъкъанлар. 

Базарда башкъа мемлекеттен кельген зенгин адамны козьге 
алгъан. 

Бу адам ерли алыш-веришчиге алгъан малы ичюн пара тёлеп, 
къалгъан алтынларыны кисесине къойып, къойнуна 
сакълагъан. 


— Энди не япаджагъымны бакъ, — деген Мемет Аметке. 


Бу сёзлерни айткъан сонъ о эджнебийнинъ янына барып 
кисени къойнундан ойле усталыкънен чыкъарды ки, 
эджнебий бир шей дуймагъан. 

Сонъ башкъа сокъакъкъа айланып алтынларны сайып 
чыкъкъан, докъуз алтынны озюне къалдыргъан, 


къалгъанларыны исе кене кисеге толдургъан ве ичи не 
озюнинъ кумюш юзюгини де ташлагъан. 


— Энди не оладжагъыны бакъ! — деген о Аметке. 

Мемет тюкянлар арасында юрген эджнебийнинъ янына 
къайтты, кисени къойнуна къайтарып тыкъкъан ве четке 
чекильген. 

Бираздан сонъ Мемет кене бу адамнынъ янына келип, 
якъасындан туткъан. 


— Ах сени, хырсыз! — багъыргъан о эджнебийге. — Манъа, 
эдепли туджджаргъа чапкъылмагъа истединъми? 
Къаравул, ярдымгъа келинъиз! 


Султанымызгъа садыкъ олгъан адамларны ынджыталар! 


Шу ань къаравуллар чапып кельгенлер ве Мемет тирелип 
тургъан эджнебийни къадыгъа чеккелеп алып кеткен. 


— Эй, икметли ве парагъа сатылмагъан шеэримизнинъ 
къадысы! — Мемет, этрафтакилери эписи эшитсинлер деп 
багъыргъан. — Бу динсиз эджнебий меним ичинде алтынлар 
олгъан кисемни хырсызлады! 


— Эй, сайгъылы къады! — деди эджнебий. — Бу адам сени 
алдата. 

Къойнумда озюмнинъ кисем бар. 

Эр кес шаат олсун, оны озь къолумнен Сизге берем. 

Озюнъиз ачып бакъынъыз. 


— Ичинде не къадар алтыны бар эди, мухтерем? — деп 
мураджаат эткен къады эджнебийге. 


— Ичинде тамам бинъ алтын, урьметли! 

Буны сарраф да тасдикълай биле. 

Параны манъа о бозгъан эди. 

Эгер ичинде бир капик биле эксик олса, бу парадан озюм ред 
этерим! 


— Я сен? — деп сорады къады Меметтен. — Бу киседе къач 
алтын бар? 


— Аллагъа ант-емин этем! — деген янкесиджи. — Кисенинъ 
ичинде докъуз юз докъсан бир алтыннен устюнде тамгъам 
олгъан юзюгим олмакъ керек! 


Къады киседеки алтынларны огюндеки табакъкъа бошаткъан 
ве, ашыкъмай, сайып чыкъкъан. 

Анда акъикъатен де докъуз юзь докъсан бир алтыннен 
тамгъалы кумюш юзюк олгъанына эмин олгъан сонъ къады 
гъает тааджипленген. 


Къады, къанунгъа коре, Меметке алтынларнен юзюкни 
узатып, яланджы эджнебий исе отуз кере таякънен урулып, 
джезаланмасыны эмир эткен. 


Киевлер эвге къайтып кельген сонъ, Зейнепке кисенен олып 
кечкен вакъианы икяе эткенлер ве айткъанларыны исбатлап, 
этегине алтынларны бошаткъанлар. 


— Бу алтынлар, — деген Мемет, — усталыгъымнынъ исбаты! 


Зейнеп Меметни макътагъан ве дюньяда даа бир янкесиджи 
оны усталыгъында енъип оламайджагъыны айткъан. 

— Энди исе сенинъ невбетинъ, — мураджаат эткен о Аметке. 
— Бар да чевиклигинъни косьтер! 


Амет геджени беклеген, сонъ йип ве ченгеллерни алгъан, 
Меметни чагъыргъан ве экиси султан сарайына ёл алгъанлар. 
Сарайнынъ юксек диварына якъынлашкъанларынен, Амет 
ченгеллерини атып, диваргъа саплагъан, диварнынъ устюне 
чыкъкъан сонъ устюне Меметни де котерип алгъан. 

Бундан сонъ олар султаннынъ хазинеси сакълангъан ерни 
арамагьа башлагъанлар. 


Мемет джесюр хырсызнынъ аркетлерине бакъып, пек 
къоркъкъан. 

Амет исе джебинден майманчыкъларны чыкъарып, къалын 
демир къапынынъ килитини ачкъан. 

Олар экиси хазинеге киргенлер ве Амет оданынъ ичинде 
олгъан зенгипликлер арасындан зийнетлернен толу дюльбер 
бир къутучыкъны алгъан. 

Султаннынъ ашханесинден кечкенде, Амет, къоркъудан 
тилини джойгъан Меметнинъ къолуна къызартылгъан 
къазнен ичинде шарабы олгъан бардакъны ве устьлеринде 
султаннынъ тамгъасы олгъан эки къадени туттургъан. 


Султан юкълагъан пенджереге келип еткен сонъ, Амет 
Меметке пенджере тюбюнде гизленип, оны беклемекни эмир 
эткен. 

Мемет, къоркъкъанындан, онъа ялвармагъа башлагъан: 


— Санъа Аллагъа ялваргъаным киби, ялварам! — 
фысылдагъан о, отю патлайязгъан алда. 

— Иибер мени, эвге къайтайым. 

Къызны озюнъе ал, мен разым. 


— Билемиз сизинъ киби сойларыны! — кульген Мемет. — 
Шимди ред этесинъ, амма эвге къайткъанынънен эр шейни 
унутырсынъ. 


Токъта, султаннынъ озюнден сорап бакъайым, къайсы 
биримиз бу къызны алмагъа ляйыкъ? 


Амет, явашчыкътан пенджереден атлап, оданынъ ичине 
кирген. 

Анда тахта устюнде юкълагъан султанны, янында исе яш 
хызметкяры отурып, табанларыны къашыгъаныны корьген. 
Хызметкяр, юкълап къалмайым деп, къокъулы сакъыз чайнай 
экен. 

Амет, явашчыкътан аркъасындан якъынлашып, бурну астына 
юкълаткъан иляджны тыкъып, къокълаткъан. 

Хызметкяр бир тамам юкълап къалгъан сонъ, Амет оны 
котерип, янында тургъан балабан сепет ичине отурткъан ве 
тавандаки ыргъакъкъа ильген, озю исе ерине отурып, 
султаннынъ табанларыны къашымагъа башлагъан. 


— Султаным, — явашчыкътан мураджаат эткен о 
юкъламсырагъан султангъа. — Бир дакъкъагъа уянсанъыз, 
сизге бир масалны икяе этер эдим. 


Султан козьлерини бираз ачкъан киби олды, амма этрафтаки 
денъишмелерни сезмей, яры юкъуда: 


— Айт, динълейим. — деген... 


Амет икяесини Меметнен насыл корюшип танышкъанындан, 
къыз оларнынъ огюне насыл шарт къойгъанындан, зияде 
чевиклиги ве энъ уста къылыгъынен айырылгъангъа акъайгъа 
бармагъа сез бергенинден башлады. 


О султангъа бу шейлерни икяе эткен арада къоркъкъанындан 
акъылыны джояязгъан Мемет бар сеснен Аллагъа дуа 
окъумагъа башлагъан. 


— Къазнынъ лезетини бакъсанъ бундан яхшы олур эди, — деп 
ташлагъан онъа Амет икяеси арасында. 

Сонъ султангъа насыл Мемет базарда эджнебийни 
усталыкънен алдаткъаны, экиси сарайгъа кирип, хазинеге 
далгъанлары акъкъында, султаннынъ ятакъханесине кирип, 
хызметкярыны юкълаткъаны акъкъында икяе эткен. 


Иште, Амет отурып, султаннынъ табанларыны къашый, онъа 
меракълы-меракълы икяелер айта. 
Юкъла, султаным, юкъла, бир шей юкъунъны бозмасын. 


Арада Меметке таба чевирилип: 


— Сонъ, насыл, султангъа азырлангъан къаз лезетлими, 
онынъ софрасына къоюладжакъ кибими? — деп сорагъан. 


Амет, Мемет икяесини девам эткен арада къойнуна къазны 
сокъып, къокъудан еринде къатып къалгъан. 

Султаннынъ джелляты башыны насыл кескенини тасавур эте 
экен. 

Амет исе султангьа якъынджа эгилип, явашчыкътан: 


— Эй, акъыллыларнынъ акъыллысы султаным, айтынъыз 
бакъайым, бу эки хырсызнынъ къайсы бириси дюльбер 
Зейнепни алмагъа ляйыкъ? 


Султан яры юкъуда: 


— Эбет, Амет! 
О бу ярышта мувафакъиетнен гъалип чыкъты ве дюльбернинъ 
акъайы олмакъ укъукъыны къазанды, — деп джевап берген. 


— Султаннынъ къарарыны эшиттинъми? — деп сорагъан Амет 
Меметке тараф башыны чевирип. 


— Эшиттим, эшиттим, — фысылдады Мемет къалтырай, 
къалтырай. 
Аллагъа ялварам, ал, ал оны, тек мени бу ерден йибер! 


Ракъиби биринджи ерни онъа бергенине эмин олгъан Амет 
султаннынъ ятакъханесинден чыкъты ве кельген ёлларынен 
эвге къайткъанлар. 

Куньдеши узериндеки гъалебесини исбатлап, къызнынъ 
огюне хазинеден хырсызлагъан къутуны, къавурылгъан къаз 
ве шарап бардагъынен эки кумюш къадени къойгъан. 


Султан саба юкъудан уянса, садыкъ хызметкяры тавангъа 
асылгъан сепет ичинде хурулдап юкълагъаныны корьген. 
Башкъа хызметкярларыны чагъырып, оны ерге тюшюрмеге 
эмир эткен. 


— Я сен бу сепетке насыл тюштинъ? — деп сорагъан 
хызметкярындан султан ачувнен. 


Хызметкяры исе бир шей анъламагъан адам киби, этрафына 
бакъып, бир шей акъылында олмагъаныны айткъан. 

Бундан сонъ султан гедже олып кечкен шей тюш 
олмагъаныны, табанларыны ким къашыгъаныны ве ким масал 
айткъаныны анълагъан. 

Деръал везирлерини чагъырып, оларгъа олып кечкен вакъиа 
акъкъында икяе эткен. 

Хазинесинден энъ зияде бегенген къутусы гъайып олгъанына 
эмин олгъан сонъ хырсызны тапып кетирмеге эмир эткен. 


Делляллар бир афта шеэрнинъ мейданларында, 
базарларында юрип, султаннынъ ферманыны окъугъанлар, 
ферман — да исе султан хазинеден къутусыны хырсызлагъан 
адамгъа къабаатыны багъышлагъаны ве атта мукяфат 
береджеги акъкъында айтыла экен. 


Амет яш къадынынен меслеатлашкъан сонъ къутуны алып, 
сарайгъа баргъан. 
Султан оны кулюмсиреп къаршылап алгъан ве шойле деген: 


Мемлекетимнинъ энъ уста хырсызы, бойле джесюр арекетни 
япмагъа сени не меджбур этти? 
Айт, гъадабымдан къоркъма! 


Амет султангъа кене эр шейни олгъаны киби айткъан. 
Икяесини битирген сонъ султан кулькюсини токътатмай, 
шойле деген: 


— Сен киби ачыкъкозь, беджерикли адамгъа хырсызлыкънен 
огърашмагъа ляйыкъ дегиль. 

Хазиненинъ баш бекчисининъ ери и и алмагъа ляйыкъсынъ. 
Бу куньден башлап, хазинемден бир капик биле гъайып 
олмайджагъына эминим! 

Бойле этип, Амет Султаннынъ везирлеринден бириси олды. 
Ве эльбетте, Меметни озюне ярдымджы алып, эджнебийни 
тапмагъа, онъа ичинде бинъ алтыны олгъан кисесини 
къайтармагъа эмир эткен. 


## АКЪЫЛЛЫ ЭШЕК 


Бир заманда бар экен, бир заманда ёкъ экен, бир шеэрде уста 
бакъырджы яшагъан экен. 

Онынъ пек акъыллы бир эшеги бар экен. 

Бакъырджы акъыллы эшегини пек севе экен ве къаведе 
отурып, къаве ичкен сайын эшегинен макътанмагъа севе 
экен. 


— Эшечигим, Алла омрюни узун этсин, падишамызнынъ 
хызметчилеринден бинъ къат акъыллы! 


Онъа инанмагъанларгъа исе бахис теклиф эте экен: эшеги 
усьтюне озю ясагъан къуманларны, чанакъ-чёльмеклерни 
юклеп ёлгъа чыкъара экен. 

Арадан бир саат кечкен сонъ бахис эткенлер базаргьа келе 
экенлер, эшек исе юкю такъымынен шорбаджысыны энди 
анда беклей экен! 


Куньлернинъ биринде бакъырджы озюнинъ назик малыны 
эшеги усьтюне юклеп, базаргъа кеткен. 

Елу падишанынъ сарайы янындан кече экен. 

Падишанынъ сарайы исе устюнден копюр кечкен озеннинъ 
ялысында ерлешкен экен. 

Копюрден кечильгенинен базар ве атлар къошулары кечкен 
мейданы ерлешкен экен. 

Бу мейданда эр йыл девлеттеки энъ чевик атларнынъ 
къошулары кечириле эди, ве эр йыл бу къошуларда 
падишанынъ озю де иштирак эте экен. 


Куньлернинъ биринде бакъырджы, огюнден усьтю къуманлар, 
чанакъ-чёльмеклер юклю эшегини айдап кете экен. 

Копюрге якъынлашкъанда устюнден кечмек ичюн кумюш 
пара телеп, эшегине энди барып еткенде, бирден эшегининъ 


аягъы агъачлар арасында кирген ве о йыкъылгъан, 
бакъырджы да, онъа сюрюнип, усьтюне йыкъылгъан. 
Эшекнинъ усьтюндеки бутюн юк авдарылып, эзильген. 
Бакъырджы бош къолнен эвине къайтмагъа меджбур олгъан. 
Бир ай къорантасы парасыз отургъан, сувнен отьмек 
ашагъан. 

Бир айдан сонъ исе о, эшеги устюне янъы бакъыр савутларны 
юклеп, кене базагъа ёл алгъан. 

Амма копюр янына кельгенлеринен, эшеги токътап къалгъан! 
Бакъырджы онъа ялварып да бакъкъан, югенинден чекип 
еринде де къыбырдатаджакъ олгъан, тепменен де урып 
бакъкъан, амма эр шей нафиле! 

Эшеги огге бир адым биле атмагъа истемеген. 

Бакъырджы ачувлангъанындан эшегининъ устюне 
къычырмагъа башлагъан: 


— Инат айван! 

Падишанынъ Алла сагълыгъыны берсин, везирлеринден бинъ 
къат акъыллы олгъанынъны билем! 

Я сен де эвимизде не капик, не отьмек уфагъы биле 
къалмагъаныны анъламакъ керексинъ де! 

Ёкъса, копюр усьтюнде турып, садакъа сорагъанымны, я да 
бир-де-бирининъ джебине далгъанымны истейсинъми? 

Тек бизим акъылсыз везирлеримиз копюрден кечкенимиз 
сайын бизден пара сыдырмагъа билелер. 

Амма копюр не алгъа кельгенини корьмейлер, оны тамир 
этмеге истемейлер! 


Бакъырджы эшегини сёгип отургъан вакъытта падиша 
балконгъа чыкъып, насылдыр фукъаре онынъ везирлери 
акъкъында ярамай сёзлер айткъаныны эшиткен. 

Ачувланып, шу багъыравукъ адамны сарайгъа кетирмелерини 
эмир эткен. 


Бакъырджыны сарайгъа, падишанынъ огюне кетирдилер. 
О, падишанынъ огюнде тиз чёккен. 
Падиша исе шойле деген: 


— Меним садыкъ везирлеримни акъаретлемеге санъа ким 
изин берди?! 

Озюнънинъ олмайджакъ эшегинъни бу акъыллы адамларнен 
тенъештирмеге не акъкъынъ бар? 

Ве бундан сонъ бекчилерине бу арсызны таякъларнен 
котеклеп, зиндангъа ташламагьа эмир эткен. 


Амма бакъырджы падишанынъ гъадабындан къоркъмагъан ве 
шойле деген: 


— Эй, акъыллыларнынъ акъыллысы олгъан алий азретимиз! 
Эшегим, Алла-Тааля оны манъа багъышлагъанына шукюрлер 
олсун, севимли везирлеринъден акъыллы, деп нафиле 
айтмагъандырым. 

Меним агъзымнен сарайынъ узеринде учып юрьген мелеклер 
сёйлегенлерине инан! 

Тамам бир ай эвельси эшегимнен берабер копюр усьтюнден 
кечкенимизде, копюрнинь вакъыттан чюрюген агъачы 
сынды. 

Эшегим, аз къалды, аякъларыны, башыны сындырмагъа, 
бутюн ясагъан чанакъ-чельмеклерим, къуманларым эзильди, 
бир ай къорантам ач отурмагъа меджбур олды. 

Шундан сонъ акъыллы эшечигим, озюнъиз корьгенинъиз 
киби, бу копюр усьтюне басмагъа биле разы олмай. 

Не оп, не сегюнч тесир этмей. 

Тезден ат къошулары башлайджакъларыны да о манъа 
хатырлатты. 

Бу къошуларда энъ тез, энъ чевик атчылар иштирак 
этеджеклер. 

Сиз де, дженап азретлери озюнъизнинъ йылдырым киби 
атынъыз усьтюнде байрамгъа ашыкъып, бу копюрден 
чападжакъсынъыз, я барып да, Алла косьтермесин, омрюнъиз 
узун олсун, севимли атынъызнынъ аягъы анавы тешикке 
кирип къалса, аягъы сынса, мемлекетимиз, озюнинъ шанлы 
падишасыз къалса? 

Везирлеринъизнинъ хызметчилери копюрден кечкен 
адамлардан пара алалар да, куньде бинълернен дихрем 
топлайлар. 


Сизинъ къыйметсиз джанынъызны къайгъырып, бу 
куньгедже копюрни тамир этмек мумкюн дегиль эдими? 
Бундан СОНЪ озюмнинъ акъыллы эшегимни бу 


акъылсызларнен насыл этип тенъештирмейим? 
Олар тек озь джеплерини толдурмакъны къайгъыралар! 


Падиша бакъырджынынъ айткъанларыны сабырнен 
динълеген сонъ, хызметкяры копюрге барып, онынъ 
айткъанлары догърумы, яланмы, деп тешкермеге эмир эткен. 
Хызметкяры, эмирини эда этип, кери къайткъан сонъ 
бакъырджынынъ айткъанларыны тасдыкълагъан. 


Падишагъа бакъырджынен разы олмакътан гъайры башкъа 
шей къалмагъан. 
О, бакъырджыгъа торба алтын берип, эвине къайтаргъан. 


Бу вакъиадан сонъ бир гедже копюрни гъайрыдан, демир 
киби къавий эмен агъачындан ясап чыкъкъанлар. 

Бу копюр падишанынъ озюне де, варислерине де хызмет 
эткен. 


## ДОКЪСАН ДОКЪУЗ АЛТЫН 


Бир маалледе бир зенгиннен бир фукъаре ян-янаша 
яшагъанлар. 

Олар джамиге кельгенде фукъаре дуанынъ сонъунда сакин 
сеснен: «Яраббим, манъа эйилик эйлеп, юз алтын берменъни 
риджа этем. 

Амма берсенъ тек юз алтын олсун, зияде олмасын! 

Эгер сен ниязымны ерине кетирсенъ мен он баш къойны 
къурбан чалып бутюн койни дуагъа чагъырырым», деп эр 
сефер айта экен. 

Зенгин фукъаренинъ бу риджасыны даима динълеп бир кунь 
текмиль тюнъюльген сонъ онъа бир къурназлыкъ этмек 
къарарына келе. 

Зенгин кисеге докъсан докъуз алтын къойып, озь 
хызметкярына фукъаре эвде олмагъанда онынъ эвине барып 
бу кисени тавангъа асып къоймасыны эмир эте. 


Эки къомшу джамиден къайтып кельгенде фукъаре эвине 
кире ве тавандан саркъып тургьан кисени коре. 

Фукъаре кисени алып ичини бошата ве алтынларны дане- 
дане сайып чыкъа. 

Эписи олып докъсан докъуз алтын! 

Фукъаре бинъ шукюр айтып Алла бахшышынен макътанмакъ 
ичюн аман зенгин къомшусына чапа. 

Чюнки зенгин бутюн койдешлер алдында фукъарени даима 
мыскъыллай эди. 

Фукъаре зенгинге кисени косьтере ве: 


— Алланынъ мерхаметине инанасынъмы? 

Сен устюмден кулип Алла бир вакъыт дуаларымны эшитмез 
деген эдинъ. 

О исе дуаларымны эшиткен ве бакъ манъа не къадар алтын 
берген! — дей. 


— Амма сен юз алтын сорагъан эдинъ де, киседе исе олгъаны- 
оладжагъы докъсан докъуз алтын! — джеваплана зенгин. 

— Я киссемде не къадар алтын олгъаныны къайдан 
билесинъ? — деп сорай фукъаре. 


— Яхшы, къомшум, олгъаны киби айтайым. 

Мен санъа шакъа эттим. 

Бу киседеки алтынлар менимкидир. 

Сен юз алтын ерине докъсан докъуз алтынны алырсынъмы- 
ёкъмы, деп бакъаджакъ олдым. 

Сен тек юз алтын алырым, деп емин эткенинъ 
акълынъдамы?.. 

Алла-Тааляны алдаткъансынъмы ёкъса?! 


— Токъта къомшум, сен параны сайгъанда кисе акъкъыны 
унуткъансынъ, о исе йипектен тикильген ве фияты бир 
алтындан эксик дегиль! 


Зенгин бу сёзлерни эшиткен сонъ: 


— Сонъ, не олгъан, о меним кисем! 

Эгер оны манъа къайтарып бермесенъ, сакъын, шеэрге 
къадынынъ янына барырмыз. 

Къады озю бакъсын да къарар чыкъарсын! 

— Яхшы, — деп джевап бере фукъаре, — мен къадыгъа 
бармагъа разым, о озю къарар чыкъарсын. 


Эртеси куню саба, ава пек сувукъ олгъан маальде къомшулар 
шеэрге ёл алалар. 

Зенгин паалы къушакънен къушангъан къалын тон кийген, ат 
устюнде кете. 

Ипрангъан халат кийген фукъаре исе арыкъ бир эшекке 
минген. 

Олар яры ёлны кечкен сонъ фукъаре токътап: — Олды мен 
энди кетмейджем. 

Кемиклергедже бузладым, эвге къайтаджам. 

Санъа сыджакъ олса керек, бакъ насыл къалын тонунъ бар... 


Лячаре, зенгин озь тонуны фукъареге бере. 

Тоннынъ фияты бир алтындан азчыкъ эксикче эди... 

Фукъаре тонны кие ве паалы къушакънен къушана. 

Зенгин исе тешильген халат кие. 

Кете-кет, эки къомшу баягъы ёл оза, энди шеэр де узакътан 
корюне башлай. 


Фукъаре эшегини кене токътата: 

— Етер энди, мен башкъа бармайджам! 

Эвге къайтам. 

Бакъ сен насыл яхшы кетесинъ, сенде токъ джуйрюгинъ бар, 
астынъда эгеринъ бар, мен исе эшекнинъ арыкъ аркъасында 
о турам, бутюн кемиклерим агъыра. 


Лячаре, зенгин джуйрюкни сонъ бир алтынгъа да сатын 
алырым, деп озь джуйрюгини фукъареге бере. 

Фукъаре аткъа мине, зенгин исе эшекке. 

Бойле этип олар экиси шеэрге кирип къадынынъ янына 
келелер. 

Къады оларгъа озь шикяетини бирер-бирер айтып бермесини 
эмир эте. 


Кисе акъкъында башта зенгин айтып бере. 
Фукъаре исе оны динълеген сонъ: 


— Урьметли къады эфенди! 

Бу адам акъикъий яланджыдыр. 

О, Алла-Таалянынъ адыны биле лекелемектен утанмай! 
Юзьсюзлигине бакъынъыз, манъа Алладан бахшыш оларакъ 
берильген кисе онынъки эмиш. 

Мына бу атымны да онынъки, деп айтабиле. 

Зенгин даяналмай: 

— Урьметли къады эфенди! 

Бу тиленджи тек кисемни дегиль, атымны да озюне аладжакъ 
ола! — деп къычырып айта. 

Фукъаре исе куле де: 

— Коресинъизми, урьметли ве адалетли къады эфенди! 

Бу яланджы адам манъа тиленджи, деп айта. 

Оны динълесенъиз мына бу тонумнен паалы къушагъым да 
онынъки олып чыкъа... 

Зенгин текмиль шашкъан сонъ: 

— Меним устюмдеки эски халат сенинъки дегиль, менимки, 
деп айтаджакъ оласынъмы!? 

Ах, сени тиленджи! 

Мен сени... 


Къады зенгинни шу ерде токътатып: 
— Эгер бу урьметли адамны даа бир кере яманласанъ мен 


аскерлерге сени дирекке байлап къыркъ кере таякънен 
котеклемеге эмир беририм... 


Ниает, эки къомшудан ангиси акълы олгъаныны бильмек 
ичюн къады оларгъа кисени чыкъарып косьтермелерини 
риджа эте. 

Фукъаре ичинде докъсан докъуз алтын яткъан кисени 
къадыгъа узата. 

Къады алтынларны сайып чыкъкъан сонъ кисенинъ устюнде 
арапча язылгъан сёзлерге косьтерип: 


— Мында не язылгъаныны манъа ким айтыр? — деп сорай 
олардан. 
Зенгин тек омузларыны къысты — кисенинъ устюнде не 


язылгъаныны окъумагъа акълына биле кельмеди. 

Фукъаре исе къурназджасына кулип йиберди. 

Бир кунь о, базарда юрьгенде кисе саткъан сатыджыдан 
малынынъ фиятыны сорагъан эди. 

Сатыджы фиятыны айткъан. 

О вакъыт фукъаре кисе устюнде нелер нагъышланып 
язылгъаныны да сорагъан эди. 

Сатыджы кисенинъ устюнде Къурандан алынгъан сёзлер 
язылгъаныны анълатты. 

Арапчадан бу сёзлер: «Алла сени къорчаласын!» деген 
мананы бильдире экенлер. 

Фукъаре кульди ве: 

— Урьметли къады эфенди! 

Бу кисенинъ устюнде: «Алла сени къорчаласын!» деп 
язылгъан. 

Къады фукъареге алтын толу кисени къайтаргъан сонъ 
зенгинни дегерли адамны къаралагъаны ичюн къыркъ кере 
таякънен котеклемеге эмир бере. 

Къадынынъ къарары аман ерине кетириле. 

Къомшулар койге къайткъан сонъ, зенгин таякълардан 
къалгъан яра излери тюзельмегендже озюнинъ йымшакъ 
тёшегинде ятты. 

Фукъаре исе сез бергени киби он баш къойны къурбан чалып 
бутюн койни дуагьа чагъыра. 


## АРЗЫ КЪЫЗ 


Узакъ-узакъ заманда Къырымнынъ ялы боюндаки Мисхор 
коюнде Абий агъа деген бир адам яшай экен. 

Абий агъа сабадан акъшамгъадже озь бостаныны, багъыны, 
эвчигининъ огюндеки кучючик багъчачыгъыны буюк бир 
севгинен бакъкъан. 

О, эр кеснинъкинден яхшы джыныс мейва етиштирмектен 
зевкъ ала экен. 


Абий агъа эр шейден зияде къара козьлю къызы Арзыны севе, 
осьтюре, козь бебегинден зияде сакълай экен. 


Гузель Арзы узун бойлу, индже белли, къара къашлары 
чатма-чатма экен. 

О озюнинъ зейтун киби ири козьлери, вишне киби 
дудакълары, нар киби ал янакълары, сыджакъ къанынен 
озюни эр кеске севдирген. 

Мисхор коюнинъ яшлары да, къартлары да Абий агъанынъ 
азбарындан кечкенде Арзынынъ бабасына озь сайгъыларыны 
косьтермей кечмей экенлер. 


Амма эр кестен зияде Арзынынъ артындан юрген ве онынъ эр 
адымыны козеткен айнеджи Али баба олгъан. 

О, гузель Арзыны биринджи кере ялыдаки чешмеден бакъыр 
гугюмнен сув алгъан вакъытта корьген. 

Али баба Анадолу ялыларындан Мисхоргъа алыш-вериш 
ичюн сыкъ-сыкъ келип кеткен елькенли гемининъ саиби 
экен. 

Онынъ акъкъында, ялы бою койлеринден дюльбер къызларны 
хырсызлап, Тюркиеге паша сарайларына сата деген лафлар 
да айтыла экен. 


Арзы къызгъа Мисхорнынъ намлы йигитлеринден бир чокъ 
къудалар кельселер де, Абий агъа оларны къайтара экен. 
Ырызлы Арзы къудалардан сакъланып юре экен. 

Даа якъында ялыдаки чешме янында расткетирген шаин 
бакъышлы, арслан кьыяфетли гаспралы Эмир-Асан адлы 
йигитни бир кере корьсе де, хатырасындан чыкъармагъан. 


Куньлерден бир кунь Эмир-Асан Абий агъанынъ къызына 
къуда йиберген. 

Абий агъа сакъалыны сыйпай-сыйпай, бирбирини севген 
яшларнынъ гонъюллерини къырмамакъ ичюн, разылыкъ 
бере. 


Той куньлери Абий агъанынъ маалесинде, Мисхор коюнинъ 
севимли чечеги яшагъан эвге, бутюн кой халкъы топлангъан. 
Яшлар къоран тепип, манелер айтышып, явлукъ алып-берише 
экенлер. 


Ал шалий антерисини кийген Арзы келин одасындан 
чыкъкъан. 


Сонъки кере озюнинъ къыйметли чешмесине, онынънен 
сагълыкълашмакъ ичюн, элине гугюмини алып, башына 
марамасыны орьтип кеткен. 


Арзы чешмеге келип, гугюмни къурна тюбюне къойгъан. 
Апансыздан онынъ башы устюнде бир шей къыбырдагъан. 
Эки къуветли эль къызнынъ белине сарылгъан. 

Арзы аджджы бир сес чыкъаргъан, лякин айдутлар шу 
дакъкъа агъзыны къапатып, башына чувал кийсеткенлер. 


Хаин айдутлар авларыны омузларына атып, догъру 
гемилерине ашыкъкъанлар. 

Оларнынъ ёлбашчысы Али баба олгъан. 

Къызынынъ сесини эшиткен Абий агъа той халкъынен 
бирликте ялыгъа чапып кельгенлер. 

Лякин кеч къалгъанлар... 

Али бабанынъ елькенли гемиси артыкъ денъиз устюнде 
чалкъана ве Арзыны узакъ Истанбулгъа алып кете. 


Истанбулда бахтсыз Арзыны базаргъа кетирген вакъытта 
султаннынъ арем агъасы къызны корип пек бегенген. 
Султаннынъ эвини зийнетлендирмеге ляйыкъ танып, бир 
кисе алтын берип алгъан. 


Бахтсыз Арзы Ватанына, ана-бабасына, Эмир-Асанына, ялы 
чешмесине олгъан асретинден сарарьш солгъан. 

Оны ич бир шей севиндирмеген, ич бир шей онынъ гонълюни 
алмагъан. 

Бир йыл ичинде олгъан балачыгъы биле оны шенълендирмей. 


Бир кунь Арзы балачыгъыны къолуна алып, султан 
сарайынынъ энъ юксек къуллеси устюне чыкъып, озюни 
денъизге аткъан... 


Шу куньден башлап, йылда бир кере, Арзынынъ 
чалынмасына бир йыл толгъанда ялыдаки чешменинъ суву 
номай акъмагъа башлай экен. 

Тамам шу саатта Къара денъизнинъ далгъалары ичинден бир 
денъиз анасы къучагъындаки баласынен чыкъып, чешменинъ 
янына келе. 

Чешмеден сув ичкен сонъ, эллерини, юзюни ювып, 
козьлерини койге тараф чевирип, терен бир ах чеккен сонъ, 
денъизге къайта ве далгъалар арасында гъайып олып кете 
экен. 


Арадан бир къач йыл кечкен. 
Къарт Абий агъа къааринден вефат эткен. 
Эслилер къартайгъан, яшлар эслилер сырасына кечкенлер. 


Мисхорлылар эр йыл денъиз анасы къучагъындаки 
баласынен ялыгъа чыкъкъаныны, чешмеден салкъын сув 
ичкенини корип, пек къоркъа экенлер, амма онынъ ким 
экенини бильмей къалалар... 


## Джанлы къаялар 
_ Эфсане 


Багъчасарай этрафындаки Къарыл деген койде Земине адлы 
бир къадын яшай эди. 

Земиненинъ Шерифе адлы бирден-бир къызы бар эди. 

Земине къызыны джандан зияде севе эди. 

Эр кунь саба сачларыны орьгенде, ана къызчыгъыны энъ 
татлы сёзлернен охшай эди. 

Халкъ арасында «ананынъ севгиси баладан эвель догъып, ана 
ольген сонъ да севгиси къала» деп, нафиле айтылмагъан. 


Вакъыт кечкен сайын къызчыкъ осьти, буюди ве 
дюльберлернинъ дюльбери олып къалды. 

Эвлери янындан кечип кеткен йигитлер ондан козьлерини 
айырып оламай эдилер. 

Къомшу койде Топал-бей деген бир зенгин яшай эди. 

Бойле ад онъа топал ве пек чиркин олып догъгъаны ичюн 
берильген эди. 

Иште, Шерифенинъ дюльберлиги акъкъында Топал-бей де 
эшитип къала. 

Эшиткен сонъ исе бу дюльбер къызны озюне къадын этип 
алмакъ истей. 


Куньлернинъ биринде Топал-бей Къарыл койге хызметкяры 
Мустафаны ёллап, Земиненинь къызы керчектен де 
айтылгъаны киби дюльбер олгъанына эмин олмакъ истей. 
Мустафа койге кете, Земиненинъ эвини тапып, исар артында 
къызны корьгенде, санки дерсинъ, аякълары ер ичине кирип 
кеткен. 

Еринден къыбырдап оламай. 


Акъшам олгъан сонъ Шерифе анасына: 


— Аначыгъым, мен бугунь пек къоркътым. 

Эвимиз янына танымагъан бир адам келип токътады ве чокъ 
вакъыт манъа бакъып турды. 

Бакъышыны ич де бегенмедим. 

Къомшумыз, бу адам Топал-бейнинъ хызметчиси олгъаныны 
ве бей бизге къуда йибереджек олгъандыр, деп айтты. 


— Къоркъма, къызым. 

Олмайджакъ шейге раатсызланма, къарылгъачым. 

Мен сени бу ярамаз, зулум Топал-бейге ич бир вакъыт 
бермем... 

Сени коюмиздеки энъ дюльбер, энъ мерхаметли, энъ акъыллы 
йигитке акъайгъа берерим. 


Анасынынъ охшавы — тынчыкъ авада бирден эскен ельчик 
киби, Шерифени тынчландырды. 
Лякин Мустафа кене къайтты ве Земинени ёлда корип: 


— Бейим акъкъында къызынъа ярамай шейлер айта 
экенсинъ, деп эшиттим. 

О киби дюльберге яш фукъаре дегиль де, оны къорчалай, 
айбетлей биледжек зенгин бир акъай керек. 

Къызынъ йипеклерде, алтынлар ичинде юреджек. 

Он хызметкяры оладжакъ, татлы пахлавалар ашап, шербет 
ичеджек. 


Земине эвине гъает теляшлы алда къайткъан олса да, 
къызына дуйдурмай, оны юкъламагъа яткъызып, янына 
отура, дюльберлигине бакъып-бакъып тоялмай. 


Шерифе татлы юкъуда экен, амма сабагъа якъын худжур бир 
тюш корип уяна. 

Халкъ арасында исе сабагъа якъын корюльген тюш илле олып 
чыкъа экен, деген инам бар. 


Шерифе исе тюшюнде мына не коре: онынънен анасы 
артындан нефретли Топал-бей къувалай, олар анасынен 
берабер бар кучьлерини топлап, къачалар, бей исе эп 
якъынлаша. 

Мына-мына оларны тутаджакъ. 

Ана-бала къаялар янына келип токътайлар ве оларгъа 
мерхаметсиз Топал-бейден сакъламаларыны риджа этелер. 


Къаялар оларнынъ риджаларыны эшитип, ана-баланы 
аджыйлар ве ташкъа чевирелер... 


Иште, Шерифе бойле тюш коре... 


Саба ачылгъанынен, олар кимдир къапыларыны бар кучьнен 
къакъкъаныны эшителер. 

Бу яхшылыкъкъа дегиль эди. 

Топал-бейнинъ ёллагъан къудасы кельген. 

Земине къуданы къувып йибере, экинджи куню исе Топал- 
бейнинъ озю садыкъ хызметкярларынен берабер келип 
чыкъа. 

Земинени татлы сёзлернен, зенгин бахшышларнен 
къандырмагъа тырыша, лякин ана айткъанындан къайтмай. 
Топал-бей ачувлана, къадын огюнде къамчысыны саллап: 


— Тюшюнмек ичюн бир кунь берем, — дей. — Эгер 
акъылынъны топламасанъ, озюнъден корь. 
ОзюнънинЪъ де, къызынънынъ да кореджегинъиз бар. 


Топал-бей атына минип, кете. 

Ана-бала исе агълап къалалар. 

Кимге барсынлар, белялары акъкъында кимлерге айтсынлар? 
Эр шейге къадыр олгъан бейге къолуны ким котерип олур? 
Саба, Земине азбаргъа чыкъа, ёлгъа бакъа, анда тоз 
думаныны коре. 

Топал-бей ве онынНъЪ хызметкярлары ат ойнатып 
кельгенлерини анълай. 


Земине эвге чапып кире ве: 
— Не япайыкъ энди, къызым? — деп сорай. 


Шерифе къоркъудан къатып къала. 

Земине къызыны къолундан тутып эвинден чыкъып, 
къачмагъа башлайлар. 

Эвлеринден дереге тараф, йылан изи киби, бир сокъакъчыкъ 
бар эди. 

Иште, олар анда чапып кетелер. 


Топал-бей къадынлар къайда къачып кеткенлерини 
анълагъанынен, оларнынъ артындан къувалай. 


Ана-бала, къоркъудан къалтырай-къалтырай, къаялар 
артында гизленелер. 
Топал-бей исе атыны югенинден чекип, бирден токътатып: 


— Яхшылыкънен озюнъиз чыкъынъыз, мени ачувлатманъыз! 
Сакъланманъыз! — деп багъыра. 


Бей бу сёзлерни нафиле айтты. 
Къадын миллети зайыф олса да, баласыны белядан 
къуртараджакъта, эльмаздан да къатты олып къала. 


Земине Алладан ярдым сорай: 


— Эй, Танърым! 
Къуртар бизлерни. 
Ташкъа чевирсенъ, чевир, тек бейнинъ къолуна берме... 


Танъры къадыннынъ дуасыны эшите ве ерине кетире. 
Ана-баланы таш урбаларына кийиндире. 

Топал-бей ташкъа чевирильген къадынларгъа 
якъынлашып, ачувындан къутургъаны алда оларны 
къамчыламагъа башлай. 

Ишнинъ асылыны, ниетине эрип оламайджагъыны анълай. 


Бей он чифт огюзнинъ мында айдап кетирильмесини эмир 
эте. 

Ташкъа чевирильген къадынларны аркъанларнен бу 
огюзлерге пекитип ерлеринден кочюрмеге ве яхшыджа 
чекмелери ичюн таякъларнен урып айдамагъа эмир эте. 
Огюзлер чекип башлагъанларынен къая экиге ярыла ве 
адамлар аджыныкълы бала сесини эшителер. 

Гуя ташнынъ ичинде кимдир агълай: «Вай-вай, анам, къуртар 
мени, ярдым эт, аначыгъым!»... 


Янындаки къаядан исе: «Къоркъма, балам, мен сенинъненим, 
мен янынъдам».... 
деген сес эшитиле. 


Адамлар, къоркъып, огюзлерини ташлап, койге тараф къачып 
кетелер. 

Топал-бейнинъ озю де къоркъып къача. 

Озю къача, ташкъа чевирилип къалырым деп, артына 
чевирилип бакъмагъа биле къоркъа. 


Адамлар чокъ вакъыткъадже бу ерлернинъ янындан кечмеге 
къоркъа эдилер. 

Барып бакъмагъа джурьат эткенлеринде исе, эки къая еринде 
тургъаныны корелер. 

Олар шимди де анда — Къачы озени ялысындаки Къущу- 
Дермен артында туралар. 

Лякин ана-бала къачып олдылармы, ёкъса эбедиен таш 
къаялар ичинде къалдылармы — буны кимсе бильмей. 

Базыда фуртуналы авада ель койге къызчыкънынъ ве 
анасынынъ сеслерини алып келе: «Вай-вай, анам, ярдым 
ЭТ»... 

«Къоркъма, балам»... 

Шунынъ ичюн де адамлар бу къаяларгъа «Вай-вай анам» къая 
ве «Къоркъма, балам» къая деген адлар бергенлер. 


## СУЛТАН САЛЕ 


Пек эски заманларда Джанкойнинъ дживарында, эски 
эвчиклернинъ биринде Сале адлы бир йигит анасынен 
берабер яшагъан экен. 

Сале сыгъырларгъа чобанлыкъ япып, озюни ве анасыны 
кечиндирген экен. 


Куньлернинъ биринде Сале сыгъырларны яйлягъа 
чыкъармагъан сонъ бай адамнынъ азбарына кирген ве 
мердивенлерден котерилип эвге киреяткъан дюльбер бир 
къызны корьген экен. 

Сале къызнынъ дюльберлигине шашып, о, эменден ясалгъан 
ве орьнеклернен яраштырылгъан къапы артында гъайып 
олгъандже, еринден къыбырдамагъан. 


— Кимдир бу дживан? — деп сорагъан Сале байнынъ 
сыгъырларыны чыкъараяткъан хызметчиден. 


Хызметчи, чобан ким акъкъында сорагьаныны бирден 
анълагъан ве: 

— Бу Ресмихан, байымызнынъ къызы, — деп джевап берген. 
— Джанкойде ве онынъ дживарларында Ресмихандан 
дюльбер къыз ёкъ, деп айталар. 


Дюльберлиги эр кесни айретте къалдыргъан чечеклер, 
лезетли бутюн беляларны унуттыргъан шыралы махсуллар 
ола, деп айталар. 


Амма бу дюльбер чечеклернинъ, не де къокъулы 
махсулларнынъ бойле дюльбер, нурлы, юрегинъни къуванч ве 
кедернен саргъан къара козьлери ёкъ. 


Сале Ресмиханны тек бир кере корьген олса да, шу куньден 
раатлыгъыны джойгъан, аштан, сувдан кесильген экен. 

Къарт анасы огълуны насыл сыр кемиргенини бильмеге 
нафиле тырышкъан. 

Сале бир сез биле айтмагъан, тек агъыр кокюс кечирген 
экен. 


Куньлернинъ биринде, куньдюз сыгъырларны сувармагъа 
айдагъан Сале байнынъ азбарындан дженазе чыкъкъаныны 
корьген. 

Иигит къарт бай кечингендир, деп беллеген. 

Амма сонъундан бай дегиль де, къызы, дюльбер Ресмихан 
ольгенини бильген. 

Аш ашагъан вакъытта балыкъ кемиги богъазына кеткен ве 
нефеси тутулып, ольген экен... 


Гедже къаранлыгъы тюшкенинен ЙИГИТ гизлиден 
мезарлыкъкъа барып, къызнынъ джесетини мезарындан 
чыкъарып, эвине кетирген, кефинини чезген ве джансыз 
къызны корип, окюр-оюор агълагъан. 


Анасы, огълунынъ агълагъанындан уянып, янына чапып 
баргъан. 

Одагъа киргенинен эр шейни анълагъан! 

Сале анасына къыз неден ольгенини айткъан. 

Къарт анасы къызгъа бакъкъан, янакъларындаки аллыкъны 
корип, о ольмегенини анълагъан, богъазындаки кемикни 
чыкъаргъан ве — муджизе — къыз терен нефес алгъанынен, 
джанлангъан! 


Ресмихан козьлерини ачкъан, тааджипнен таныш олмагъан 
къартий ве чобангъа, янындаки кефинликке бакъкъан да, 
явашчыкътан: 


— Манъа не олды я? 

Мен къайдадырым? — деп сорагъан. 

Къартий онъа эр шейни олгъаны киби айткъан. 

Къыз яш чобаннынъ севгиси оны олюмден къуртаргъаныны 
анълагъан. 


Иигитнинъ севгиси къызнынъ юрегине токъунгъан, козьлери 
айдын ярыкъкъа, юреги исе къуванч ве кедерге толгъан. 


Энди не япмалы? 

Къарт ананен Ресмихан чокъ тюшюнгенлер ве ахыр сонъу 
шойле къараргъа кельгенлер: къыз чобаннынъ эвинде 
къаладжакъ, юзюни кимсеге косьтермейджек. 

Сале исе тойлыкъ пара къазанмакъ ичюн эвинден кетип, иш 
къыдыраджакъ бундан сонъ исе... 

Ресмихан мына не теклиф эткен: 


— Сале Кефеге барсын, анда Ахмет акъай отура экен. 

Онынъ къолуна акъча къойып, акъыллы меслеат сорасын. 
Сале къыз айткъаны киби япкъан. 

Кефе шеэрине, ялыгъа келип, Ахмет акъайны тапкъан, 
къолуна акъча къойгъан ве меслеат сорагьан. 

Ахмет акъай дикъкъатнен йигитнинъ козюне бакъкъан ве 
мына не деген: 


— Акъылынъда къалсын: дюльбер шей дюльбер дегиль де, 
юрегинъе яткъан шей дюльбер. 

Бу биринджи меслеатым. 

Экинджиси — эр дайм вакъытнынъ къадирини биль ве санъа 
керекмеген шей акъкъында сорама. 

Ве учюнджиси — гемилер тургъан ерге бар, энъ буюк гемиге 
ишке кирмеге тырыш. 

Сен энъ зияде истеген шейинъ сени ёлунъда беклей... 
Саленинъ гемиси Трапызан ялысына якъынлашкъанда, ель 
токътагъан, гемининъ елькенлери салынып къалгъанлар ве 
гемини ялыгъа кетирип оламагьанлар. 

Геми бир къач кунь еринден къыбырдамай тургъан, ниает 
ичимлик сувлары биткен ве гемининъ суварыджысы 
(капитан) Салеге ве дигер денъизджилерге къайыкъкъа 
отурып, ялыгъа бармагъа, ичимлик сув кетирмеге эмир 
эткен. 


Денъизджилер Къара къая янында терен къую олгъаныны, 
къуюнынъ суву пек лезетли олгъаныны биле экенлер. 

Иште, къайыкъны шу ерге айдагъан экенлер. 

Къуюгъа кельген сонъ, къопкъаны ичине тюшюргенлер, 
Лякин къопкъа сувгъа тийгенинен, кимдир йипини кескен. 
Энди кимгедир къуюнынъ ичине тюшип, къопкъаны 
чыкъармакъ керек эди. 


Денъизджилер къоркъкъанлар, Сале исе йипни белине 
багълагъан ве оны яваш-яваш къую ичине тюшюрмелерини 
эмир эткен. 


Сувгъа якъын тюшкенде, Сале къоба ичине кеткен ёлны 
корьген. 

Лякин къопкъаны ич бир ерде корьмеген. 

Сале къопкъаны алып кеткенлерини анълагъан ве къоба 
ичине кирген. 

Къобанынъ ичинде йигит сакъалы беш аршын узунлугъында 
олгъан къартны расткетирген. 

Къартнынъ огюнде пек дюльбер арап къызы копекке аш бере, 
этрафларында исе къазыкьлар урулгъан, эр бир къазыкънынъ 
устюнде исе къой башы саплангьан. 


— Селям-алейкум, эвинъизде даима тынчлыкъ олсун! — деп 
селямлагъан йигит къартны. 

Къартнынъ о, бу ерге насыл тюшкени акъкъындаки суалине 
Сале эр шейни олгъаны киби икяе эткен. 

Къарт кулюмсиреген: 

— Козюнъ олса, къайда тюшкенинъни корьмек керексинъ. 

Не ичюн тааджипленмединъ, бу башлар мында не ичюн 
саллангъанларыны сорамайсынъ? 


Сале исе: 


— Халкъымызда пек акъыллы аталар сёзю бар: «Санъа аит 
олмагъан шейни бильмеге ашыкъма» дегенлер. 


Къарт алты кере кекирген, единджисине исе тикленген. 

— Яш олсанъ да, акъылынъ етерлик экен, — деген. — Айтчы 
манъа, козюнъе къайсы бириси дюльбердже корюнди: къыз, 
ёкъса копекми? 


Сале тюшюнджеге биле далмагъан: 


— Дюльбер олгъан шей дюльбер дегиль де, юрегинъе яткъан 
шей дюльбердир. — деп джевап берген. 


Къарт авучына тюкюрген де, къылычыны къолуна алып, 
къызнынъ ве копекнинъ башларыны кесип ташлагъан. 


— Тюневин гедже къадыным хызметкярымнен берабер 
къачаджакъ олды. 

Мен оны копекке, хызметкярымны исе къадынгъа чевирдим. 
Иште, сенинъ корьгенинъ де олар эди. 

Сенден эвель бу ерге кельгенлер суалиме башкъа джевап 
бердилер. 

Къазыкълар устюндеки къой башлары — оларнынъ акъылсыз 
башларыдыр. 

Сенинъкиси исе еринде къаладжакъ. 


Къарт бир шей чыкъарып, Салеге бахшыш берген. 

Бойледже, Сале къуюдан эм сув, эм де кисе толусынен чешит 
ренкли дюльбер ташчыкъларны чыкъаргъан. 

Денъизджилер онъа бу ташларны кери къуюгъа ташламагъа 
тевсие эткен олсалар да, о ташларны ташламагъан. 
Джанкойге, анасына ёллагъан. 


Къарт анасы пара ерине ташларны корип, пек мугъайгъан. 
Ресмихан исе зенгин караимни чагъыртып, буллюр киби 
шеффаф ташчыкъларны онъа косьтермеге тевсие эткен. 


Караим ташчыкъларны табакъ устюне бошаткъан да, 
кунешке чыкъаргъан. 

Муджизе! 

Кунеш нурлары ташчыкъларгъа токъунгъанларынен олар 
чешит ренклернен парылдап башлагьанлар ве чобанньшъ 
фукъаре эвине айдынлаткъанлар. 

Караим бир кисе таш ерине оларгъа отуз кисе алтьш капик 
берген... 

Арадан учь йыл кечкен. 

Сале эвине къайткъан. 

Джанкойге якъынлашкъанда, ёлунда дюльбер, ойнакъ ат 
сюрюсини расткетирген. 

Оларны бегенгенинден, ат бакъыджыдан: «Бу кимнинъ 
атлары?» — деп сорагъан. 

Ат бакъыджысы бу атлар Сале агъанынъ олгъаныны айткъан. 
Бундан сонъ Сале ёлунда сыгъырлар ве огюзлер сюрюсини 
расткетирген. 

Чобанлар бу сюрю де Сале агъанынъки олгъаныны 
айткъанлар. 

Бираз даа юрген ёлуны индже, беяз юньлю къойлар сюрюси 
тоскъан. 


— Я бу кьойлар кимнинъки? — сабырсызлыкънен сорагъан 
йигит ве кене: 


— Сале агьамызнынъ, — деген джевабыны эшиткен... 
«Джанкойде даа бир зенгин адам пейда олгъандыр даа», — 
деп тюшюнген йигит ве ёлуны девам эткен. 


Учь йылдан сонъ Джанкойге къайткъан Сале тувгъан 
шеэрини танымагъан. 

Озюнинъ эски эвчигини еринде тапмагъан сонъ, юреги буз- 
бузлагъан. 

Эвеллери эвчиклери тургъан ерде янъы, балабан ве дюльбер 
эв тура экен. 

Бу эв янъы бай — Сале агъанынъ олса керектир, деп 
тюшюнген йигит. 


Ресмихан исе Салени пенджереден корьген ве анасыны 
огълуны къаршыламагъа, эвине алып кирмеге ёллагъан. 


Эгер рухтан тюшкен олсанъ, Салени хатырла да, онынъ 
бахтына сен де къуван. 
Бельки, вакъты келир, сен де бахтынъны тапарсынъ... 


Сале Джанкойде энъ зенгин адам олгъан. 

Озюнинъ къара атына минип, Джанкойни долангъанда, 
шеэрнинъ бутюн сакинлери эвлеринден чыкъып, дюльбер 
йигитке ве аджайип атына сукъланып бакъа экенлер. 


Куньлернинъ биринде Салени къарт бай корип къалгъан ве 
мусафирликке чагъыргъан. 

Салени тенъдеши киби къабул эткен, лезетли ашларнен 
сыйлагъан. 

Сале де байны, озь невбетинде, эвине давет эткен. 


Сале къартны чешит лезетли емеклернен сыйлагъан, бай исе 
ашларны ашагъан сайын, не тюшюнеджегини бильмеген! 
Софрагъа къоюлгъан эр бир емек онъа севгили къызыны 
хатырлаткъан. 

Хатырлавларына даянамай, козьлери яшлангьан. 


— Къызым Ресмихан сагъ олса эди, мытлакъ оны тек сен киби 
йигитке акъайгъа берир эдим, — деген бай. 


Къарт байнынъ бу сёзлеринден сонъ Сале онъа озь сырыны 
ачкъан ве бундан сонъ къыркъ кунь, къыркъ гедже той девам 
эткен. А 

Сале агъанынъ тоюнда ДжанкоИнинъ бутюн сакинлери 
шенъленгенлер. 


Арадан бир йыл кечкен сонъ къарт байнынъ торуны олгъан. 
Баланынъ адыны Султан Сале къойгъанлар. 

Султан Сале къартайгъан сонъ исе бабасынынъ хатырасына 
джами къурмагъа эмир эткен. 

Джами чобан Саленинъ эски эвчиги олгъан ерде къурулды. 


Арадан чокъ вакъыт, пек чокъ сувлар акъып кечти. 

Тек адамлар дегиль, ташлар да денъишти, амма Султан Сале 
джамисининъ диварлары тургъанлары киби туралар, оларны 
дюльбер орьнеклер, къушакълар яраштыра. 

Бу джамини яхшы усталар къургъандырлар, оларнынъ ишини 
ве раатлыкъларыны исе ачыкъкозь адамлар козеткендирлер... 


## Шейтан ве къызылчыкъ 


Къырымнынъ Отуз вадийсинде ойле бир алямет бар — 
къызылчыкъ чокъ олгъан йылы къыш къатты ола экен. 
Къартлар буны шойле анълаталар. 


Къадимий заманларда, дюньяны яраткъан Алла бу ишини 
битиргенде, баарь келип, тереклердеки бурьлер къабарып 
башлагъан, амма башта къызылчыкъ чечек ачкъан, ондан 
сонъ исе башкъа тереклер де чечеклегенлер. 


Ерде яшагъан бутюн инсанлар ве дигер махлюкълар 
чечеклер ве тереклерге узангъанлар. 

% Эр кес озюне бегенгенини сайлап алмагъа истеген. 

% Буны корьген Алла аз-бучукъ вакъыттан къавгъа-давалар 
башлайджагъыны анълап. 

Эр кесни янына чагъыргъан ве эр бириси озюне бегенген 
чечек я да терекни сечип алмасыны ве сонъундан бу 
теректен файдаланмасыны ве башкъаларынен дава 
этмемесини эмир эткен. 


Биревлери бирини, дигерлери дигерини сорагъанлар. 
Ниает, невбет Шейтангъа да кельген. 


— Я сен къайсыны сайладынъ, Шейтан? — деп сорагъан 
ондан Алла. 


— Мен къызылчыкъны сечип алдым. 


— Яхшы тюшюндинъми? 
— Къызылчыкътан гъайры башкъа шей манъа керекмей, — 
деген Шейтан, айнеджи козьлеринн ашагьа эгип. 


— Я не ичюн къызылчыкъны сайладынъ? — деп 
тааджипленген Алла. 


Лякин Шейтан сырыны Аллагъа ойле де айтмагъан. 


— Яхшы, — деген Алла. — Ал озюнъе къызылчыкъны, 
ичинден кулюмсиреген Алла. 


Шейтан, къувангъанындан, къуйругъыны саллап, сычрай, 
сычрай кеткен. 

О, эр кесни алдаткъанына эмин эди. 

Къызылчыкъ бутюн тереклерден эвель чечекледи, демек 
пытакъларындаки махсуллар да башкъа тереклердеки 
махсуллардан эвель пишеджек. 

Биринджи пишкен махсуллар исе энъ паалы олалар. 

Демек, о къызылчыгъы ерине джаны истеген шейни алыр. 


Яз да кельди. 

Тереклердеки махсуллар пишип башлады. 

Башта кирез, ондан сонъ вишне, къайсы, шефтали, эрик, 
алма, армут, къызылчыкъ исе эп пишмей. 

Къатты ве ешиль. 

Шейтан энъсесини къашый, ачувлана, къуйругъыны ерге ура 
ве терекке ачувнен бакъып: «Санъа айтам, тездже пиш!» — 
дей. 


Амма къызылчыкъ оны эшитмей, пишмеге ашыкъмай. 
Шейтан зияде ачувланды, емишлер устюне уфюрип, оларны 
озюнинъ сыджакъ нефесинен якъты. 

Къызылчыкъ, атеш киби къызарды, амма къатты ве экши 


къалды. 


Адамлар Шейтангъа бакъып, кулелер: 


— Не, къызылчыкъ сёзюнъни динълемейми? 
Санъа бир дебир шейге ачувлы олса керек! 


Шейтан, даа зияде ачувланды, ерге тюкюрди, къызылчыкъ 
исе тек къарарды. 


Шейтан къызылчыкъкъа къолуны силькип: 


— Олмайджакъ бир емиш! 

Экшиликтен ашалмай... — деген. 

— Сен манъа керекмейсинъ. 

Барсын, сени истеген джыйсын! — Бойле деп Шейтан 
тургъан еринде дандюрик киби айлангъан — ве орталыкътан 
гъайып олгъан. 


Арадан вакъыт кечти, багъчалардаки бутюн емиш ве 
махсуллар джыйылды, къызылчыкъ исе энди пишти. 

Адамлар дагъгъа барып, лезетли ве татлы къызылчыкъны 
джыйып башлагъанлар. 

Эм джыя, эм Шейтаннынъ устюнден кулелер. 


Шейтан адамларнынъ мыскъылларына даянамагъан ве 
оларны джезаламагъа истеген. 

Базыда адамлар къызгъаныч олгъанларыны биле эди. 

Ойле япкъан ки, экинджи йылы къызылчыкъ эки кере зияде 
берекет берген. 

Амма онынъ пишмеси ичюн кунешке сыджагъыны ерге эки 
кере зияде йибермеге керек олгъан. 


Адамлар берекетке пек къувангъанлар, Шейтаннынъ 
къылыгъыны анъламагъанлар. 


Шу йылы кузьде кунеш ярыгъы ве сыджагъына керегинде 
зияде масраф эткен, болдургъан, бираз раатланмакъ 
къарарына кельген. 

Шунынъ ичюн къыш къатты, къарлы ве сувукъ олгъан. 
Тереклер сувукътан бузлагъанлар, озенлерни буз къаплап 
алгъан. 

Адамлар эвлеринден тышары бурунларыны биле 
чыкъармагъа къоркъкъанлар. 

Ана санъа шейтаннынъ къылыгъы! 


Иште, шундан сонъ бойле алямет къалгъан: къызылчыкъ эр 
вакъыттакисинден эки кере зияде берекет берсе, къыш 
къатты оладжакъ. 

Шейтан исе аля даа тынчланып оламай ве 
мыскъыллагъанлары ичюн адамлардан интикъамыны ала. 


## НЕ ИЧЮН КЪАРА ДЕНЪИЗ ДАЛГЪАЛЫ 


Не ичюн бизим мас-мавы олгъан денъизимизни Къара деп 
адландырдылар? 

Къара денъиз. 

Денъизджилер бунынъ себебини яхшы билелер. 

Олар мавы денъизде ялдайлар, денъиз сакин, тынч, юксек 
олмагъан далгъалар бири-бири артындан келелер, юнус 
балыкълары сув ичинде ойнашалар, ич бир шей фелякетни 
анъдырмай. 

Бирден денъизнинъ мавы юзю къарармагъа башлай, къара 
гъазапкъа тола ве къоджаман далгъалар имаесиз гемилерге 
атылалар. 

Далгъалар ялыгъа атыла, таштан ясалгъан маниаларны, 
эвлерни йыкъа, къайыкъларны денъизге алып кетелер. 

Амма бу даа эписи дегиль. 

Денъизде фуртунагъа къалгъан денъизджилер денъиз 
гъырдабы ичинден атешли хортум, джин киби, гудюрди ве 
сызгьыртынен атылып чыкъкъаныны ве, этрафыны 
айдынлатып, яваш-яваш ве истемей-истемей сёнгенини чокъ 
керелер корьдилер... 

Эскиден къалгъан риваетлерде джинлер, къаплы терилерини, 
демирден бурун тешиклерини, атешли курюклерини яхшы 
сакълап къалмакъ ичюн Демирджи дагъынынъ ичинде 
демирджихане къургъанлар ве анда чалышмакъ ичюн 
этрафтаки энъ яхшы демирджиге ялварып иши июн чокъ 
пара тёлемеге ишандыргъанлар. 


Демирджи дагъ ичиндеки демирджихане аля бу кунь чалыша. 
Эгер танъда дагънынъ вуджудындан чыкъкъан пиляки 
ташкъа къулагъынъызны КЪОЙЫП, динъленсенъиз, 
теренликтен чыкъкъан гудюрдели давушны эшитирсинъиз — 
Данъ! Данъ! Данъ! 


Демирджи чалышып башламаздан эвель онъа ярдымгъа яш 
йигитни бермелерини талап эткен. 
Джинлер якъын койден бир йигитни хырсызлап, 
демирджиханеге алып кельгенлер. 


Демирджи йигитке озь зенаатынынъ сырларыны огреткен. 
Къартайып, атеш башында турып оламагъан сонъ, джинлер 
онъа эвине къайтмагъа изин бергенлер. 

Олар къарт демирджининъ омузларына пек чокъ алтын 
юклегенлеринден, о агъырлыгъына чыдамай, ольген. 


Джинлер къарт демирджининъ ерине къалгъан демирджиге 
янъы ярдымджыны алып кельгенлер. 

О, да бир къач йылдан сонъ пек яхшы уста олып къалгъан. 
Арадан йыллар кечкен, амма хырсызлангъан йигитлернинъ 
ич бириси тувгъанларына ойле де къайтмагъанлар. 
Куньлернинъ биринде дагъ ичиндеки демирджиханеге пек 
истидатлы, бильгиге ынтылгъан Рустем адлы йигит тюшкен. 
О, демирджи зенаатынынъ инджеликлерини огренмек ичюн 
пек тырышкъан ве устазындан не ичюн джинлер адамларгъа 
укюм эткенлери, дагънынъ ичинден тёпеге насыл 
чыкъкъанлары, не ичюн йылда бир кере оларнынъ къуюлары 
ичинден сув гъайып олгъаны, джинлерни енъе биледжек 
адам дюнья юзюнде бармы, деп сораштыргъан. 


Оледжекте, къарт уста, джинлер эшитмесинлер деп, 
шегирдининъ къулагъына фысылдап, оны меракъландыргъан 
суаллерине джевап берген. 

Демир сандыкъ ичинде сакълангъан тылсымлы яй джинлерге 
адамлар устюндеки укюмни бере экен. 

Бу яйдан атылгъан окъ ёлундаки эр шейни якъа экен. 
Къуюдаки сув исе йылда бир кере Къара денъизге синъип 
кете экен... 


Тезден, къарт уста ольген сонъ, джинлер демирджиге кумюш 
кульчесини кетирип, янъы окъ ясамагъа эмир эткенлер. 
Демирджи окъны ясагъан, амма о къыскъаджа ве къалынджа 
олгъан. 

Джин окъны алып кеткен, тезден исе къайтып, окъ инджедже 
ве узунджа олмакъ керек деп, демирджиге багъыргъан. 


Демирджи джини динълеген сонъ шойле деген: 


— Эй, джин азретлери! 

Бу меним биринджи ясагъан окъымдыр. 

Къарт демирджи окъларны ясагъанда, мен тек чёкючни 
урдым, козьлеримни къыгъылчымлар къамаштыргъанындан 
окънынъ узунлыгъы ве инджелиги акъылымда къалмады. 


Джин демирджини балабан демир сандыкъ сакълы тургъан 
одагъа алып кельген, анахтарны чыкъарып, онынъ ичинден 
яйны чыкъаргъан ве окъ насыл олмакъ кереклигини 
косьтерген. 


Эр шей демирджининъ акъылында къалгъан: тылсымлы 
яйнынъ корюниши де, сандыкъ анахтарынынъ оймалары да. 
Джинлер авгъа чыкъкъан куньлерде исе демирджи озюнинъ 
гизли ишини япмагъа башлагъан. 

Башта анахтарны, сонъ исе окънен яйны ясагъан. 
Къыздырылгъан демирни дёгген кутюкнинъ тюбюни исе 
якъкъан ве янъы кутюк ичюн къалынджа бир агъач кетир 
деп, джинге ялваргъан. 


Куньлернинъ биринде, джинлер учып кеткен сонъ, демирджи 
гизли еринден анахтарны, демирден ясалгъан агъыр яй ве 
окъны чыкърып, мукъайтлыкънен сандыкъ сакълангъан ерге 
кирди, сандыкъны ачып, тылсымлы яйны чыкъарып, ерине 
озю ясагъан адий яйны къойды. 

Бир къач куньден сонъ исе, гедженинъ ортасында къую 
ичинде сув фышкъырып башлагъан сонъ, демирджи янъы 
кутюк ичине кирип, устюни къапакънен орьтти ве къую 
ичине тыгъырлангъан! 


Демирджи къоркъмагъа биле етиштирмеген, кутюк о къадар 
тез денъиз устюне ялдап чыкъып далгъалар устюнде 
салланып башлагьан. 

Демирджи ялыгъа чыкъкъан сонъ, силяне териден тикильген 
оглюгине саргъан ве коюне ёл алгъан. 

Арадан чокъмы, азмы вакъыт кечкен, амма демирджининъ 
усталыгъы акъкъында нам бутюн Къырымгъа яйрагъан. 
Адамлар онынъ алтын кескен къоллары, акъылы акъкъында 
айты экенлер. 

Бир де-бир шей олса, адамлар ондан меслеат сорап келе 
экенлер, даваларыны чезмек ичюн онъа мураджаат эте 
экенлер. 


Куньлернинъ биринде джинлер кене орталыкъкъа чыкъкъан 
ве этрафтаки койлернинъ сакинлеринден пек буюк хардж 
талап эткенлер, адамлар, чаресини тапмай, демирджиге 
мураджаат этип, ондан меслеат сорагъанлар. 

Демирджи джинлернинъ огюне чыкъкъан ве эр кес эшитсин 
деп, эндиден сонъ адамлар джинлерге хардж 


тёлемейджеклерини, орталыкътан дефн олмаларыны эмир 
эткен. 


Джынлар демирджининъ айткъанларына къутургъанлар, 
бириси яйны чыкъаргъан ве джесюр демирджиге окъ аткъан. 

Амма окъ адамларнынъ башлары узеринден учып кечкен ве 
ерге тюшип саплангъан. 

Бундан сонъ демирджининъ невбети кельди. 

О тылсымлы яйны ве окъны къылыфындан чыкъарып, телини 
чектирип, аткъан. 

Окъ шу ань атешке чевирилип, тек джинлерни дегиль, олар 
тургъан тёпеликни де якъын, кульге чевирген. 


Озьлерини, эвлерини, къоранталарыны, айван сюрюлерини, 
экинлерини къуртаргъан демирджиге ОЗЬ 
миннетдарлыкъларыны бильдирген адамлар оларнынъ 
башлары, ханлары олсун деп, ялваргъанлар. 

Энъ дюльбер, акъыллы, эмексевер къызны онъа бергенлер ве 
къыркъ кунь ве къыркъ гедже той япкъанлар. 


Арадан вакъыт кечти, адамлар тынч омюрге алышкъанлар, 
дюльбер эвлер къурып башлагъанлар, багъ-багъчалар 
асрагъанлар, богъдай осьтюргенлер, айван сюрюлерини 
арттыргъанлар, озь малларыны керванларнен къомшу 
мемлекетлерине ёллагъанлар. 

Къомшу мемлекетлернинъ падишалары бу мемлекетнинъ 
дюльберлиги, байлыгъы акъкъында эшитип, оны басып 
алмагьа тырышсалар да, эр сефер демирджининъ атешли 
окълары баскъынджыларны якъып, кульге чевиргенлер. 


Демирджи къартайды, оледжек куню якъынлашкъаныны 
дуйып, тылсымлы яйны огъулларынынъ къайсы бирине 
ишанаджагъы узеринде тюшюнджеге далгъан. 

О, ольген сонъ насылдыр ачкозь, ярамаз меслеатчы огълуны 
къомшуларына къаршы дженк башламагъа, топракълары, 
байлыкъларыны басып алмагъа, адамларыны исе 
къуллыкъкъа алмагъа къандыраджагъындан сакъынды. 


Демирджи чокъ тюшюнген сонъ шойле бир къараргъа 
кельген: эски демирджиханесине баргъан ве янъы яйнен окъ 
ясагьан. 

Гедженинъ ортасында сандыкътан тылсымлы силяны 
чыкъарып, ерине янъысыны къойгъан. 


Сонъ исе къайыкъкъа отурып, Къара денъизнинъ ортасына 
ялдап кельген, амма яйны сувгъа ташламаздан эвель устюнде 
устазы ольмезден эвель огреткен сихирли сёзлерни окъугъан. 


Демирджи ольген. 

Джинлер исе тылсымлы яй денъиз тюбюнде яткъаныны 
билип къалгъанлар ве оны андан чыкъармагъа, адамлар 
узериндеки эвельки кучьлерини къайтармагъа истегенлер. 


Иште шу вакъыттан берли джинлер денъизнинъ сувукъ ве 
къара теренлигине атылалар, амма яйгъа токъунгъанларынен 
демирджининъ сихири чалышмагъа башлай ве атеш толу — 
яйнынь ичинде олгъан кучь джинлерни денъизнинъ 
теренлигинден тёпеге аттырып, атешке чевире. 


Атеш толу денъизнинъ теренликлеринден тёпеге атылып 
чыкъып, тынчлыгъыны боза ве къоджаман далгъалар чокъ 
вакъыткъадже тынып оламайлар. 

Бираз кечкен сонъ Къара денъиз кене тынчлана ве сувлары 
мавы ренк алалар. 

Амма джинлер тынчланып оламайлар. 

Эр сефер Демирджи дагъынынъ тёпесинден пейда олгъанда, 
тылсымлы яйны хатырлап, денъизге атылалар, яйнынъ 
узеринде демирджининъ сихири сёзлери укюм эткенлерини 
бильмейлер. 


